
Nu trebuie deci să spunem că orice carte ţine doar de literatură, ci că fiecare carte e 
hotărâtoare în chip absolut pentru literatură. Nu trebuie să spunem că orice operă şi-ar 
afla realitatea şi valoarea în puterea de a se conforma esenței literaturii, şi nici chiar în 
dreptul ei de a dezvălui sau a afirma această esenţă. Căci niciodată o operă nu-şi poate 


da drept obiect întrebarea ce o poartă. 
| : (Maurice Blanchot, Spațiul literar) 

1.1. Delimitări conceptuale 


Comun literaturii, logicii şi ştiinţelor naturale şi definind, în general, o 
clasă de obiecte cu proprietăți comune, termenul de gen (etimologic „neam”, 
„rasă”, „fel”, „mod”) îşi păstrează şi astăzi în teoria literaturii o anumită impre- 
cizie, în ciuda numeroaselor dezbateri teoretice pe care le-a prilejuit. Sunt recu- 
noscute două accepţiuni curente (IOSIFESCU, 1973: 132-133): 

— în sens larg, gen = orice particularizare a literaturii desemnând un cor- 
pus de texte legate printr-un procedeu comun, o dominantă stilistică, o 
temă, chiar o doctrină literară. Vorbim astfel nu numai despre literatura 
epică, lirică sau dramatică, ci şi despre genul literaturii de aventuri, genul 
umoristic, genul baroc, genul epistolar, memorialistic, al literaturii alego- 
rice sau al celei fantastice — cum a propus, pentru acest din urmă caz, 
Tzvetan Todorov — etc, Toate aceste grupări ale literarului iau în conside- 
rare criterii extrem de diverse şi de eterogene care nu pot fi aplicate fără 
discriminare categoriilor depistate şi nici nu pot releva calitatea sistemică 
a fenomenului literar; 

— într-un sens mai specificat, genul presupune o decisă împărțire a litera- 
turii în compartimente distincte — de regulă trei (epic, liric, dramatic) sau 
mai multe, prin recunoaşterea legitimităţii unui gen didactic (ce ar inclu- 
de forme de literatură moralizatoare sau filosofică: poemul didactic, sati- 
ra, fabula, apologul, anecdota, epigrama) şi a unuia oratoric (discursul 
funebru, discursul de recepţie). Este un sistem bazat pe incluziuni succe- 
sive — genuri, specii şi subspecii — după modelul: DRAMATIC — 
COMEDIE — DE MORAVURI sau EPIC — ROMAN — DE ANALIZĂ. 

Deşi pare mai riguroasă, tocmai această din urmă accepțiune a născut 
cele mai multe confuzii, principiul de clasificare dovedindu-se destul de relativ, 
mereu contestat şi mereu amendabil din partea specialiştilor, clar doar în preluă- 
rile didactice, adesea simplificatoare. Explicaţia stă în faptul că termenii de gen 
şi specie au fost împrumutaţi din ştiinţele naturii fără a se lua în calcul decalajul 
apreciabil dintre realităţile pe care le desemnează în aceste două domenii: astfel, 
dacă în botanică şi zoologie apariția unui nou exemplar nu modifică cu nimic 
trăsăturile speciei, în teritoriul creațiilor spiritului orice nouă operă schimbă po- 
sibilitățile speciei dinamitând formula sa consacrată, iar diferența devine regulă, 
şi nu excepție, căci merită reținut de istoria literaturii doar acel text care aduce 
ceva nou în privința categoriei în care se clasează (TODOROV, 1973: 22). Este 
acelaşi lucru cu a recunoaşte că dosarul clasificărilor se redeschide. 

Pe de altă parte, la unii teoreticieni termenul de gen este folosit în locul 
celui de specie, deşi numeroase limbi cunosc dublete specializate (genre/espece, 
Gattung/Dichtungart, type or kind of literature/literary species or form), ceea ce 
arată că subîntinderea conceptelor nu a fost niciodată trasată ferm. În teoria lite- 
rară românească lucrurile par să fie mai clare, categoriile în cauză sunt utilizate 

pentru a acoperi niveluri diverse de generalitate şi cu un coeficient diferit de 
mutabilitate sub aspect temporal: genurile ar fi tipuri fundamentale ale re- 
prezentării literare, esențe anistorice ivite în mod natural (Urformen) şi apar- 
ținând preistoriei şi protoistoriei literaturii, iar speciile ar reprezenta morfologia 
genurilor, un fel de „genuri concrete”, determinate istoric şi corespunzând unor 
gusturi şi necesităţi intelectuale, sociale, religioase care explică fenomenul pre- 
zenței lor diferite de la o epocă la alta (MARINO, 1973: 707). Specia, arată şi 
Ion Vlad în studiul Categorii structurale ale literaturii: genurile şi mutaţiile lor 
(1970: 111), „ţine de natura operei, de coordonatele ei principale: timp şi spaţiu, 
într-un cuvânt aparține unei categorii esenţiale a operei, compoziția [s.a.] (ele- 
ment ce se concepe ca sistem, ca ordonare de elemente, de părți, în unitatea ire- 
ductibilă a operei finite)”, 

Încercările de a depăşi impasul terminologic au complicat în general şi 
mai mult problema. Teoreticianul german Wolfgang Kaiser introduce, în locul 
dubletului specie — gen, conceptele de FORMĂ şi ATITUDINE. Pentru el, 
LIRICA, EPICA şi TEATRUL sunt forme ale literaturii, detectabile în baza 
unui criteriu de natură exterioară: „De obicei, chestiunea dacă o operă ţine de 
lirică, de epică sau de teatru nu dă loc la îndoieli. Apartenența este condiţionată 
de forma în care se prezintă opera de artă. Atunci când ni se povesteşte ceva 
este vorba de epică, atunci când nişte oameni costumaţi joacă o acțiune pe scenă 
este vorba de teatru, iar atunci când un «eu» resimte o stare şi o exprimă este 
vorba de lirică” (KAISER, 1979: 469). Dacă înlocuim triada alcătuită din sub- 
stantive cu una adjectivală — LIRIC, EPIC, DRAMATIC —, avem în vedere o 
perspectivă interioară asupra genurilor, care pune în evidență existența nu nu- 
mai a trei forme naturale de expresie poetică, cum stabilise Goethe, ci şi a trei 
atitudini existențiale ale umanului ce transgresează domeniul literarului putând 
fi depistate şi în formele vieţii sociale şi emoționale. Liricul, epicul şi drama- 
ticul nu sunt considerate genuri, ci fenomene primare, avându-și obârşia în trei 
funcții ale limbii teoretizate de H. Junker: manifestarea (liricul), declanşarea 
(dramaticul) sau expunerea (epicul). Astfel, într-o exclamaţie poate fi depistat 
fenomenul originar al liricii, într-un apel declanşator se poate vedea celula em- 
brionară a dramaticului, iar într-un gest arătător de tipul „iată” originea epicului 
(KAISER, 1979: 469). Aşa se explică de ce, în existenţa de zi cu zi, calificăm o 
anumită situaţie drept dramatică, avem convingerea că o anumită persoană are o 
viață demnă de un roman sau ne impresionează calitatea lirică a unui fragment 
muzical. Evident că într-o operă literară clasificată genetic pe baza formei sale 
cele trei atitudini pot coexista. Prin urmare, genericitatea literaturii derivă din 
combinarea atitudinilor interioare (trei la număr) cu formele exterioare (mult 
mai multe) ale liricului, epicului şi dramaticului. 

Distincția operată de Kaiser va fi exploatată de Wellek şi Warren pentru 
care genul trebuie conceput pe o dublă dimensiune: cea a formei externe (metru 
sau structura specifică) şi cea a formei interne (atitudine, ton, scop, subiect, pu- 

blicul căruia i se adresează): „Baza de la care se pleacă poate fi una sau alta (de 
pildă, forma internă pentru «pastorală» şi «satiră»; forma externă pentru versul 
dipodic şi oda pindarică), dar aceasta implică pentru critică sarcina de a găsi 
cealaltă [s.a.] dimensiune pentru a completa schema” (WELLEK, WARREN, 
1967: 306). Numai că, dacă teoria se aplică în cazul exemplelor alese, e la fel de 
adevărat că găsirea formei externe devine o himeră în cazul unor specii prea 
puţin specificate formal. 

Tot din nevoia unor precizări suplimentare, anumiţi teoreticieni introduc 
noțiuni de o generalitate superioară. Acestea sunt SUPRAGENURILE, înţelese 
ca potențe ale manifestării spiritului artistic sau sisteme idealizate, deschise tu- 
turor concretizărilor — denumite fie ARHIGENURI (Genette), fie GENURI 
TEORETICE (Todorov) —, care deplasează o dată în plus termenii ierarhiei tra- 
diționale. Genurile teoretice sunt categorii deduse dintr-o tipologie raționalistă, 
teoretic posibile, dar neconfirmate încă de practica literară, spre deosebire de 
genurile existente deja care reprezintă un dat istoric. De pildă, Poetica aristo- 
telică recunoştea ca posibilitate imitarea unor oameni asemănători nouă, nici 
mai buni (ca în tragedie), nici mai răi (ca personajele comediei), dar nu găsea 
exemple pentru aceasta decât în pictură, căci nu exista un gen realist în epoca 
sa. La acea dată drama şi romanul realist nu erau decât nişte genuri teoretice. 

Cât priveşte arhigenurile genettiene, acestea sunt de fapt genurile tradi- 
tionale, liricul, epicul şi dramaticul, care depăşesc şi includ din punct de vedere 
ierarhic un anumit număr de genuri empirice (sau specii!), respectiv de fapte de 
cultură şi de istorie (GENETTE, 1994: 68). 


1.2. E pertinentă o teorie a genurilor literare? 


Problematica genurilor literare, căreia majoritatea teoreticienilor îi recu- 
nosc dificultatea, a oscilat de-a lungul timpului între două atitudini extreme: pe 
de o parte, iluzia că literatura poate fi sistematizată, că domeniul ei se pretează 
unor clasificări ferme, mai mult sau mai puţin nuanţate, bazate pe asemănare, pe 
de altă parte, recunoașterea caracterului profund individual al operei şi, implicit, 
a diferenţei ei față de tot ceea ce o precedă sau o urmează. La limită, cele două 
poziţii privesc LITERATURA CA SISTEM, ca ordonare, sau LITERATURA 
CA DOMENIU AL SUBIECTIVITĂŢII MAXIME, al creativității şi deci al 
inclasabilului. 

Desigur, cele două atitudini au un fundament istoric, căci, din Antichita- 
te şi până în zorii epocii moderne, concepția despre organizarea riguroasă a lite- 
raturii s-a relaxat paralel cu realitatea formelor literare aflate într-un proces con- 
tinuu de diversificare și amestec; romanticii au lansat prejudecata conform căre- 
ia genurile nu ar fi proprii decât literaturii noninovatoare: literaturii clasicismu- 
lui, al cărei deziderat era conformarea la reguli şi modele, /iteraturii orale, gra- 

ție caracterului ei formular şi tradițional, sau /ireraturii de masă alcătuite din 
produse de serie (DUCROT, SCHAEFFER, 1996: 403). 

În condiţiile în care literatura modernă a sfidat tot mai mult perceptis- 
tica separaţiei şi a codificării generice a operei, s-a ajuns ca în secolul al XX-lea 
anumite voci să emită teoria literaturii ca nongen sau ca gen unic. Este des citat 
pentru poziția sa radicală Maurice Blanchot, susținătorul ideii că literatura este o 
esență a cărei realitate se impune de la sine, dar care se sustrage oricărei deter- 
minări şi, pentru aceasta, ca nu poate fi niciodată fixată, verificată şi justificată 
în mod nemijlocit: „Importantă este numai cartea, aşa cum este ea, departe de 
genuri, în afara oricăror rubrici, proză, poezie, roman, mărturii, în care refuză să 
se înscrie şi cărora le refuză puterea de a-i fixa locul şi de a-i determina forma. 
O carte nu mai aparține unui gen, orice carte ține doar de literatură, ca şi cum 
aceasta ar poseda dinainte, în generalitatea lor, secretele şi formele care singure 
acordă lucrului ce se scrie realitatea de a fi carte” (BLANCHOT, 1980: 279). 
Un asemenea punct de vedere nu mai surprinde, de vreme ce, încă de la înce- 
putul secolului, Benedetto Croce (Estetica, 1902, trad. rom. 1970) a considerat 
genurile drept categorii invalide, pe motiv că introduc o ordine forţată în lumea 
operelor literare, care sunt, prin definiţie, unice şi irepetabile, produse ale unei 
inspirați strict personale. Întreaga estetică a lui Croce se întemeiază pe ideea că 
arta este intuiție pură, liberă de orice abstracţie şi de orice element conceptual. 
Factorul ei constitutiv este reprezentat de stările noastre sufleteşti — pasiona- 
litatea, simțirea, personalitatea — stări care reduc esența artei la un principiu unic 
şi la un gen unic, cel liric. Genurile, spune Croce, nu sunt decât iluzii intelec- 
tualiste sau încorsetări mecanice şi stereotipe, opera de artă nu se pretează unei 
abordări intelectuale, căci frumosul nu poate fi surprins prin metodele logicului, 
ci doar pe baza unor legi de apreciere estetică. 

Critica genurilor, la care s-au raliat și esteticieni germani precum Karl 
Vossler sau Friedrich Gundolf, trebuie privită însă mai ales ca o critică a unui 
tip de atitudine față de opera literară, una dogmatizantă, tipologică, încrâncenată 
în a opera cu orice preț calificări şi clasificări, eludând tocmai ceea ce constituie 
caracterul ei viu şi inimitabil, diferența sa specifică (de altfel şi Croce acordase 
genurilor o concesie recunoscându-le valoarea euristică, instrumental-practică). 
In locul acesteia, în ultimele decenii ale secolului al XX-lea a fost preferată o 
poziţie realistă care a admis ca un adevăr incontestabil faptul că nu există text 
literar, oricât de excentric ar fi el în raport cu un sistem de norme, care să nu 
prezinte proprietăți comune cu alte texte, că orice text poate fi prins într-o rețea 
de relaţii de asemănare şi diferență. A nega existenţa genurilor înseamnă a nega 
existența oricăror legături între o operă literară şi universul literaturii şi chiar a 
face din literatură un domeniu total incoerent şi ininteligibil. Chiar şi teza carac- 
terului nongeneric al textului modern nu este plauzibilă, pentru că, aşa cum de- 
monstrează autorii Noului dicționar de ştiinţe ale limbajului, orice text repre- 
zintă o punere în discurs, orice text se înscrie în sfera unor convenţii pragmatice 

care reglementează comunicarea şi cărora li se supune în aceeaşi măsură în care 
se supune convențiilor impuse de codul lingvistic. Claseitatea fiind un fenomen 
general al manifestărilor discursive, textul nu poate să se sustragă înserierii. La 
limită, încălcarea formulei unui gen duce la crearea unui gen nou şi chiar apre- 
cierea de operă absolut singulară reprezintă în mod paradoxal un gen, genul 
operei inclasabile (DUCROT, SCHAEFFER, 1996: 403-404). 

În contextul teoretic al situării operei în sau dincolo de rigorile generice, 
o punere în termeni clari a problemei a realizat şi Tzvetan Todorov considerând 
că orice text „nu este numai produsul unei combinatorii preexistente (combina- 
torie constituită din proprietăţile literare virtuale); el este, într-o aceeaşi măsură, 
transformarea acestei combinatorii” (TODOROV, 1973: 23). Tocmai proprie- 
tăţile comune ale textului cu unul dintre ansamblurile sau subansamblurile lite- 
raturii definesc genul literar. Astfel, pentru Tzvetan Todorov, genul devine un 
concept mediator între individualitatea operei şi posibilitățile ilimitate ale lite- 
raturii, identificându-se cu coeficientul de abstractizare pe care opera îl deţine: 
„Genul se defineşte drept conjugarea mai multor proprietăți ale discursului lite- 
rar judecate ca importante pentru operele în care le întâlnim. Presupunem întot- 
deauna că facem abstracţie de diferite trăsături divergente, considerate puţin 
importante, în favoarea altor trăsături — care rămân identice şi sunt dominante în 
structura operei. Dacă abstracţia e egală cu zero, fiecare operă reprezintă un gen 
particular. În gradul maxim de abstracţie considerăm toate operele literare ca 
aparținând aceluiaşi gen. Între aceşti doi poli se situează genurile cu care ne-au 
obişnuit poeticile clasice, ca şi multe altele pe care aceste poetici nu le-au des- 
cris” (TODOROV, 1968: 154). Exigenţa unei teorii viabile a genurilor este ca 
ea să se constituie printr-o dublă mișcare, de la particular la general, respectiv 
dinspre operă înspre gen, şi invers, dinspre gen către operă. De aceea, pentru 
Todorov, genurile ar reprezenta locul de întâlnire între poetica generală şi istoria 
literară evenimențială. 

Pe aceeaşi linie se situează şi Wellek şi Warren, teoreticieni pentru care 
genul literar este o instituţie la fel ca Biserica, Statul, Universitatea, a cărei exis- 
tență e-conșştientizată de scriitor indiferent că acesta o respectă, o reformează 
sau, în măsura posibilităţilor, o ignoră. Prin urmare, genurile literare exercită o 
constrângere asupra scriitorului, dar, la rândul lor, suferă şi ele o constrângere 
din partea acestuia (1967: 299). 

Şi pentru Genette, relaţia dintre un text şi categoria sa generică este de 
neevitat şi ea se constituie într-o formă aparte a transcendenţei textuale, arhitex- 
tualitatea: „Arhitextul este deci omniprezent, deasupra, dedesubt, în jurul tex- 
tului, care nu-și țese pânza decât agăţând-o, ici colo, de această rețea de arhi- 
textură” (GENETTE, 1994: 83). 

Necesitatea unei sistematizări a literaturii este dezbătută şi în teoria lite- 
rară românească. Adrian Marino justifică teoria genurilor prin rațiuni epistemo- 
logice generale, „spiritul simte nevoia disocierii, tipologiei, clasificării şi identi- 

ficării logice, impuls teoretic primordial” (MARINO, 1973: 703). Teoreticianul 
optează pentru o atitudine de o rigoare prudentă, care să țină seama de faptul că, 
subsumând operele unor abstracțiuni universale, se poate ignora realitatea este- 
tică particulară a acestora: „Aşa cum ființele poartă nu numai semnele individu- 
lui, ci şi ale tipului, operele literare reprezintă sinteza concretă a individualului şi a 
universalului, fapt care nu le dezindividualizează estetic” (MARINO, 1973: 704). 

La capătul acestui scurt periplu teoretic cu păreri exclusiviste, dar şi re- 
zonabile, se impune de la sine necesitatea de a accepta genul literar ca un con- 
cept fundamental al teoriei literare, dar un concept niciodată închis, pentru că 
acoperă o realitate sui generis, pentru că reprezintă expresia unei categorii de 
relație — mai mult sau mai puţin fidelă, mai mult sau mai puţin subversivă — a 
unei opere cu alte opere, a unei opere cu un modelul său generativ virtual sau, 
citând o pertinentă formulare a lui Gheorghe Crăciun, „rezultatul unui compro- 
mis între unicitatea operei şi generalitatea literaturii” (1997: 109). 

Aversiunea manifestată de unii scriitori şi teoreticieni față de proble- 
matica genurilor literare se bazează pe realități recunoscute care, la urma urmei, 
ar putea fi invocate drept motive: 


l. Literatura modernă nu mai corespunde vechilor delimitări propuse de 
poeticile tradiţionale (datorită procesului hibridării genurilor şi speciilor, 
dispariţiei unor specii, apariției literaturii de graniță). Dar, chiar re- 
cunoscând aceasta, nu conceptul trebuie înlăturat, ci conţinutul lui. Genu- 
rile nu sunt nişte metaepisteme general valabile, ele se adecvează unor 
momente istorice anume. În consecință, literatura modernă, con- 
ştientizând anacronismul genurilor tradiționale, resimte un gol concep- 
tual, resimte lipsa unui aparat teoretic şi a unui sistem categorial propriu, 
suficient de lax, care să fie însă în măsură să-i deceleze specificitatea. În 
aceste condiţii, studiile critice şi teoretice nu au altă soluţie decât să ape- 
leze la combinarea vechiului nomenclator, utilizând termeni compuşi ce 
indică transgresarea frontierelor generice: farsă tragică, teatru epic etc. 


2. Teoria modernă a genurilor nu mai poate admite prescripționismul teo- 
riilor clasice şi cade în extrema conceperii literaturii ca o imensă zonă li- 
beră de frontiere. Numai că însăşi încălcarea unui model presupune, pa- 
radoxal, conştiinţa existenței acestuia. Ceea ce înseamnă că trebuie repusă 
în discuţie valoarea pragmatică a genurilor, care nu mai au funcția de a 
ghida creaţia literară şi nici receptarea ei, dar pot, în schimb, să direcţio- 
neze studiul literaturii spre relevarea dimensiunii sale funcționale, ca tip 
de discurs performat într-o situaţie de enunțare anume şi cu o intenţie de- 
terminată, In această perspectivă pragmatică, genurile literare sunt perce- 
pute ca genuri de discurs printre alte forme discursive convenţionalizate 
în uzul limbajului (SCHAEFFER, 1989). 

O atare poziție nu înseamnă eliminarea cu totul din teoria genurilor a 


prescripţionismului, ci doar integrarea acestui aspect în analiza fenomene- 
ilor trebuie să ţină cont de faptul că orice text se 


lor studiate. Teoria genuri C f text s 
construieşte pe fundalul unor norme discursive mai mult sau mai puțin 


explicite (DUCROT, SCHAEFFER, 1996: 404). 


De altfel, dacă examinăm teoria genurilor în evoluţia ei, putem observa 
a literaturii, asupra creației 


o scădere treptată a impactului pe care l-a avut asupr 
efective. De la romantism încoace, teoria nu face altceva decât să secondeze 


practica literară, să constate, să explice. Sistematizând, procesul acestei relaţii 


cunoaşte trei mari etape: 


> TEORIA NORMATIVĂ, conservatoare, din Antichitate până în clasi- 
cism, vizând un demers de la NORMĂ spre OPERĂ; se interesează în 
primul rând de specie, nu de gen, cuvintele ei de ordine sunt: puritatea 
speciilor, ierarhia lor, destinația socială precisă, unitatea de ton, dife- 


rențierea stilistică; 


> TEORIA DESCRIPTIVĂ, tolerantă, lansată odată cu liberalizarea ro- 
mantică, aduce în prim-plan genul ca obiect al interesului teoretic, vizând 
un demers de la GEN la OPERĂ; nu mai orientează creația literară, ci se 
mulţumeşte a-i constata dinamica; este momentul în care se admite ames- 
tecul formelor, în care convențiile clasice sunt dinamitate deliberat în 
practica creației, subiectivitatea înlocuind norma clasică; 


> perioada contemporană, contestatară, trece în subsidiar noțiunile de gen şi 
specie, interesându-se în primul rând de OPERĂ ca tip individual de dis- 
curs; apelul la genuri şi specii este un auxiliar hermeneutic care contribuie 
doar la sesizarea specificității operei. În consecință, se constituie o 
TEORIE FUNCŢIONALĂ A GENURILOR (MUTHU, 2005: 103-114) ca- 
re priveşte genul ca funcție textuală decisă într-un context de comunicare 
şi având o dublă modelare, din perspectivă auctorială şi lectorială. În 
aceste condiţii, genul se află înscris în „dinamica comunicaţională a ope- 
rei, în sensul că aceasta nu e doar o realitate textuală, ci un act, adică o in- 
teracţiune verbală reglabilă din punct de vedere social între un autor şi un 
anumit public” (MUTHU, 2005: 110). 


Mai mult, poziţiile recente integrează studiul genurilor domeniului mai 
vast al analizei discursului (Dominique Maingueneau, Le discours littéraire. 
Paratopie et scene d'Enonciation, Armand Colin, 2004, trad. rom. 2007), textele 
literare fiind considerate drept un subansamblu al producţiilor verbale, care con- 
figurează într-un mod specific raportul dintre scena generică, respectiv genul de 

discurs determinat, și scenografia, adică scena de enunțare construită efectiv de 
text. In acest context amplu, genurile literare sau auctoriale se disting prin aceea 
că „sunt prin natura lor «non-saturate»”, sunt genuri maxim deschise origina- 
lităţii, genuri în care sensul activităţii verbale se repune mereu în alți termeni, în 
sfârşit, „genuri a căror scenă generică este percepută într-o lipsă de finitudine 
constitutivă” (MAINGUENEAU, a, 2007: 214). 


1.3. Mecanismul evoluției genurilor 


Aflat între un model teoretic şi o concretizare istorică anume, genul este 
o realitate flotantă care se redefineşte în funcție de contextele culturale, menta- 
litățile, doctrinele literare ale diferitelor epoci, orizontul de aşteptare al recepto- 
rilor, dar şi de inițiativele originale ale marilor creatori care contrariază sistemul 
literar preexistent. În general, e acceptată ideea că fenomenul mobilităţii gene- 
rice a literaturii este controlat de doi factori (MARINO, 1973: 709-710); 

e prestigiul capodoperei care devine normă şi naşte un fenomen de conta- 
giune şi de influență prin apariția unei doctrine literare care să o justifice 
şi să o impună; 

e insurecția noilor creaţii, cele ale artiştilor geniali care ultragiază genul de- 
Ja constituit inițiind serii noi. Orice operă cu adevărat nouă duce în cele 
din urmă la regruparea ordinii generale a artisticului. 

Istoria formelor literare s-ar afla cuprinsă într-un proces cu doi timpi, 
cristalizare Şi destructurare, dominație periodică a originalității sau a codifică- 
rii, după cum oscilează momentele de izbitoare creativitate cu cele de confor- 
mism estetic. 


sqr w,’ 


sa de discursuri obişnuite ale unei epoci. Spiritul veacului, ideologia sa do- 
minantă selectează aceste latențe literare, iar capodopera individuală le cristali- 
zează Şi, prin efectul de imitare şi asimilare pe care îl declanşează, le oferă o 
formă canonică. Capodopera este cea care asigură perenitatea unui gen, grație ei 
„genurile persistă ca niște universale [s.a.] literare, ca nişte idei platonice, sub 
semnul cărora se nasc și se perindă în timp o succesiune de opere individuale” 
(VASILE, 1997: 125). 

Paradoxal, vitalitatea istorică a unui gen e, în general, în raport invers 
proporţional cu codificarea sa excesivă, cum ne arată şi exemplul tragediei fran- 
ceze, care a ocupat prim-planul literaturii doar pentru o jumătate de secol al 
XVII-lea. Modelul unui gen poate fi subminat de o formă insurgentă, ceea ce va 
duce la impunerea unui gen nou pe ruinele celui existent deja (cazul romanului 
care a detronat epopeea) sau poate pur şi simplu să fie considerat inactual şi să 
regreseze în rezerva literară de posibilităţi, de unde e rechemat la suprafață de 
paradigma socio-culturală a unei alte epoci sau de opţiunea individuală a unor 

scriitori de valoare. Aşa se explică revivificarea spiritului comic în Renaştere 
după lunga perioadă de eclipsă în care s-a aflat pe tot parcursul Evului Mediu 
sau revalorificările târzii ale unor genuri aparent epuizate: balada romantică 
pentru Cercul literar de la Sibiu, sonetul shakespearian pentru Vasile Voiculescu 
sau neoclasicismul în poezia lui Ion Pillat şi George Călinescu. 

Formaliştii ruşi (Tomaşevski, Tînianov, Şklovski) acordă o atenție deo- 
sebită dialecticii formelor literare şi pun procesul pe seama migraţiei de pro- 
cedee de la genurile inferioare la cele înalte; prin practică excesivă, acestea din 
urmă decad sau devin rudimentele genurilor inferioare care ajung să se cano- 
nizeze (v. infra, 1.4.6.). De pildă, drama a luat naştere prin pătrunderea în tra- 
gedia clasică a procedeelor comediei, la fel cum futurismul rus a asimilat ele- 
mente lirice minore din revistele umoristice ale timpului. Astfel, „o perioadă de 
înflorire literară este precedată de un proces lent de acumulare a mijloacelor de 
înnoire a literaturii în straturile ei inferioare, necunoscute” (TOMAȘEVSKI, 
1973: 289), în încăperile ei de serviciu unde au loc diferitele transformări ale 
extraliterarului în fenomene specific literare, totul pe fondul sistemelor sociale 
cu care genurile trebuie puse în relaţie (TÎNIANOV, a, b, 1983). 

Istoricitatea funciară este motivul pentru care sistemul de referință al 
genurilor şi nomenclatura lor ajung să fie resimţite de modernitatea literară 
drept restrictive, incomode sau cel puțin mereu anacronice. În fața tentaţiei de 
definire şi clasificare a literarului, trece tendința de a considera ca atare faptul 
literar, opera ca ipostază concretă, distinctă, a fenomenului literar, în care tre- 
buie să recunoaştem, înaintea unui program generic, programul ei intern dat de 
opțiunea individuală a creatorului. 


1.4. Momente istorice în teoria genurilor 
1.4.1. Antichitatea 


Într-un studiu ce a reprezentat un moment de reper al teoriei contem- 
porane a genurilor şi în același timp o amplă sinteză a punctelor de vedere afir- 
mate de-a lungul timpului — Introducere în arhitext (1979, trad. rom. 1994) —, 
Gerard Genette acreditează ideea că majoritatea teoreticienilor au preluat, prin 
tradiție, o idee forțată, aceea că sistemul genurilor, în tripartiţia sa clasică, este 
datorat anticilor, iar secolele ulterioare n-au făcut altceva decât să nuanțeze şi să 
dezvolte această punere în termeni, deja valabilă, a problemei. Nimic mai greşit, 
atrage atenţia teoreticianul, pentru că nici Platon, şi nici Aristotel nu împart lite- 
ratura în genuri (termenul nici nu exista încă în relaţie cu poezia), ci în 
MODURI ale imitaţiei. Or modurile sunt răspunzătoare de configuraţia genuri- 
lor, dar nici într-un caz nu se confundă cu acestea. Schema tripartitită este apoi, 

dacă nu inexistentă ca la Aristotel, cel puţin vagă la Platon. Dar să reluăm, pen- 
tru rigoare, aserțiunile celor doi poeticieni. 

Platon împarte poezia după formă (/exis), ceea ce este tot una cu mo- 
durile de reprezentare: pur narativă — simpla expunere a poctului — pentru care 
exemplul cel mai adecvat este ditirambul, mimetică (dialogurile dintre personaje 
în teatru) şi mixtă sau alternată — când povestire, când dialog — întâlnită mai 
ales în epopee. Între acestea, cea mai puţin periculoasă ar fi cea nonimitativă, de 
vreme ce imitaţia aduce cu sine riscurile deformatoare cunoscute. 

Aristotel restrânge aria poeticii doar la sfera mimeticului. Aceasta este, 
de altfel, şi definiţia pe care o dă poeziei: imitație în versuri a unor oameni în 
acțiune. Dacă obiectul poeticii este poezia imitativă, rămân pe dinafara ei proza 
nonimitativă — elocvenţa, ce va face obiectul Retoricii —, dar mai ales poezia 
nonimitativă, fie că aceasta este reprezentată de textul ştiinţific sau didactic ver- 
sificat, pentru care exemplul este Empedocle, fie că se identifică pe deplin cu 
ceea ce astăzi înțelegem prin poezie lirică, respectiv cu poemele lui Sapho sau 
ale lui Pindar. Singura explicaţie pentru faptul că textul aristotelic păstrează în 
legătură cu acestea o tăcere deplină este aceea că ele sunt nonreprezentative, nu 
imită oameni şi acțiuni. 

Prin urmare, sistematizarea poeziei va înregistra patru specii (nu genuri) 
obținute din încrucişarea a două criterii: 

— obicctul imitației (criteriu conţinutist, CE?); acțiuni săvârşite de oameni 
superiori, egali (clasă fără nicio reprezentare în sistemul său) sau inferiori 
nouă; 

— felul imitaţiei (CUM? sau Jexisul platonician): povestind (haple diegesis la 
Platon) sau reprezentând, adică punând personajele să acţioneze şi să 
vorbească pe scenă (dramă); 

În fine, un al treilea criteriu, al formei imitaţiei (ÎN CE SE 
REALIZEAZĂ?), invocat, dar neexemplificat, se referă la utilizarea cuvântului, 
a gestului, a muzicii, la preferința poetului pentru vers sau proză, pentru un tip 
de vers sau altul. 

Se înregistrează două diferențe majore față de sistematizarea platoni- 
ciană: modul mixt de la Platon dispare şi, în locul lui, Aristotel aşază modul 
narativ, pe care îl tratează generic, escamotând opoziții de tipul pur/impur, dato- 
rită faptului că el ignoră calitatea diferenţiatoare a dialogului în epopee şi ia 
drept reper doar tipul de enunțare predominant; în consecință, dispare din câm- 
pul taxonomiei şi categoria ilustrată de ditiramb — a narativului pur, a simplei 
expuneri a poetului —, de vreme ce sistemul modal se restrânge la două posi- 
bilități. Ditirambul, în care poeticienii de mai târziu vor identifica originea liri- 


cului, iese din sistemul aristotelic fiind pomenit doar în calitatea sa de strămoş 
al tragediei. 

Vor rezulta, prin urmare, două categorii de obiecte (deduse sub aspect 
social şi moral) care, suprapuse celor două categorii de moduri, dau naştere la 


patru specii: 


= poctul povesteşte acțiunea unor personaje superioare: EPOPEEA sau 
NARATIVUL SUPERIOR; 

= poctul pune în scenă acțiunea unor personaje superioare: TRAGEDIA sau 
DRAMATICUL SUPERIOR; 

= poetul pune în scenă acţiunea unor personaje inferioare: COMEDIA sau 
DRAMATICUL INFERIOR; 

= poetul povesteşte acțiunea unor personaje inferioare: PARODIA sau 
NARATIVUL INFERIOR reprezentat prin narațiuni comice dispărute — 
ale lui Nicochares sau Hegemon — sau prin Margites, atribuită lui Homer; 
categoria reprezintă, fără îndoială, pandantul profan al epopeii. 


O a treia importantă diferență este că, dacă Platon înfățișează modurile 
poeziei — cărora astăzi le-am spune situații de enunțare — şi le identifică, să spu- 
nem abuziv, cu genurile, la Aristotel problema genurilor se nuanțează în funcție 
de trei indici teoretici dintre care numai primii doi devin operanți: obiect, mod, 
material de expresie. 

Pentru unii teoreticieni însă, sistemul aristotelic, în ciuda coeziunii şi a 
extensiunii sale, ar reprezenta un pas înapoi, căci restrângerea triadei platoni- 
ciene a întârziat vreme de secole o teorie adecvată a genului liric. Liviu Rusu 
este partizanul unei asemenea idei, susținând că sistemul lui Platon conţine, im- 
plicit şi în germene, referirea la genul căruia modernii îi vor spune liric, pentru 
că realitatea poeziei greceşti contemporane filosofului impune de la sine o ase- 
menea împărţire: existau creaţii epice, dramatice, exista şi un viguros corpus de 
poezii melice, poezii cântate cu acompaniament instrumental, incluzând imnul 
(cu cele două forme ale lui, ditirambul şi paianul), existau elegia, iambul, oda. 
Pe de altă parte, teoreticianul argumentează prezența unui compartiment al poe- 
ziei lirice pornind chiar de la specia citată drept reprezentativă. Ditirambul ar 
reprezenta liricul nu numai pentru că ilustrează vorbirea expozitivă, vorbirea 
poetului doar în numele său. Chiar şi conţinutul lui — mult prea puţin narativ — 
este dat de expresia, de un entuziasm aprins, a sentimentelor de adorație față de 
zeu. Ditirambul ar fi cazul tipic de poezie inspirată, la care Platon se referă în 
Ion, căci, mai mult decât orice alt gen de poezie, el trădează starea de delir, de 
frenezie pe care filosoful o pretinde manifestărilor de tip artistic. Dar argumen- 
tul peremptoriu pe care Liviu Rusu nu îl exploatează în această demonstrație 
totuşi convingătoare este acela că la Platon narativ este egal cu expozitiv şi nu 
are nimic de-a face cu prezentarea unei acțiuni. Narativul — cel puțin la Platon, 
căci la Aristotel lucrurile se schimbă — este un simplu mod de enunţare şi e pri- 
vit exclusiv ca mod de enunțare, departe de orice asociere de conținut. Aso- 

cierea de acest tip poate veni doar dacă luăm în calcul exemplul invocat. Modul 
nonmimetic ar consta, aşadar, în două trăsături: una explicită 


(opusă expresiei mediate, în cazul vorbirii personajelor) — şi una dedusă — un tip 
de conținut, respectiv sentimente înflăcărate. De altfel, cum recunoaște şi 
Genctte, e greu de imaginat o operă epică în care să se renunţe complet la dialog 
şi aceasta n-a fost nici într-un caz situația ditirambului antic, 

Aceste două teorii ale Antichității vor avea, vreme de secole, o auto- 
ritate de necontestat, Toate epocile ulterioare, până la clasicism inclusiv, nu vor 
produce aproape nimic nou în direcția trasată, ci vor glosa, într-un mod mai 
mult sau mai puțin adecvat, pe marginea primelor sisteme teoretice ale poeziei, 
în special a Poeticii. În numele acestei tradiții preluate ca lege, liricul va intra 
într-un con de umbră, fapt ce se explică prin combinarea, defavorizantă, a două 
postulate antice, respectiv prin preluarea sa drept gen nonimitativ, potrivit siste- 
mului platonician, concomitent cu considerarea poeziei întregi drept imitație, 
aşa cum statornicise Aristotel. Merită recitită însă prima frază a Poeticii, în care 
Aristotel consemnează toate posibilitățile imitaţiei: 

„Epopeea și poezia tragică, ca şi comedia şi poezia ditirambică [s.m.], 
apoi cea mai mare parte din meșteșugul cântatului cu flautul şi cu cithara sunt 
toate, privite laolaltă, nişte imitații. Se deosebesc însă una de alta în trei privin- 
te: fie că imită cu mijloace felurite, fie că imită lucruri felurite, fie că imită felu- 
rit, — de fiecare dată altfel” (ARISTOTEL, 1998: 1, 1447 a, 65). 

Deci trei criterii în definirea unui gen imitativ: mijloace (material de 
expresie), subiect (conţinut), modalităţi (forme de enunţare). Sistemul aristote- 
lic reprezintă deopotrivă un pas înainte şi unul înapoi, căci ceea ce câştigă în 
profunzime — definirea complexă a genurilor din perspectiva mai multor criterii 
— pierde în complexitate prezentându-se sub o formă lacunară, ceea ce va da 
multă bătaie de cap teoreticienilor până în pragul secolului al XVII-lea, când triada 
liric — epic — dramatic se reface. La Platon ditirambul este exemplificarea unui 
gen anume, la Aristotel o formă de imitație enumerată în treacăt printre altele. 

E greu de explicat de ce, după ce îi oferă, la modul general, drept de ce- 
tate în poezie, Aristotel escamotează existența acestui gen pomenind ulterior 
ditirambul doar atunci când discută originea tragediei. Şi singura explicaţie pe 
care ne-o putem oferi este aceea că nu intră decât cu dispensă în definiţia res- 
trictivă a imitaţiei pe care o formulează ulterior: prezentare de oameni în ac- 
țiune. Nu trebuie uitat însă nici faptul că Poetica sa este o tratare preferenţială a 
felurilor de poezie şi, în context, aceasta n-ar fi singura omisiune elocventă. La 
limită, Poetica este un tratat despre tragedie şi epopee, semn că pentru Aristotel, 
în judecarea esteticului primează criteriul subiectului (deşi recunoaşte superiori- 
tatea modului dramatic, nu selectează pentru o tratare amănunțită cuplul tra- 
gedie — comedie cum ar fi fost de aşteptat, ci specii cu subiect „înalt”). Or, în 
privința subiectului, tocmai poezia lirică este cea mai „deficitară“, aici subiectul 


— expresia directă 

plus, liricul este și astăzi genul cel mai greu de 
dezavantajul de a se ilustra în specii 
de gen minor. În orice caz, în Grecia 
nu putea fi concurat de suita 


este cel mai greu de surprins. În 
sistematizat, el scapă prescripțiilor şi are 
scurte ca întindere, de unde şi prejudecata 
lui Aristotel, prestigiul tragicilor şi al lui Homer 
autorilor de poezie lirică. 

Am putea considera, 
nemeritate. Pentru că filosofu 
şi prestigios — manifestând, cum s-a remarca is 
listă asupra poeziei — nu i se poate reproşă negarea genului liric ca tip de poe- 
zic, cum susține demonstrația lui Genette în Introducere în arhitext. Dacă trebu- 
je găsită o vină, ea este aceea a posterităţii care i-a pretins filosofului un sistem 
exhaustiv, grăbindu-se să anuleze ca gen tot ceea ce nu se regăsea, din varii mo- 
tive, în paginile tratatului său de poezie. 

Un pas înainte pe linia clasificărilor postaristotelice va fi reprezentat în 
Antichitate de Diomede (Ars grammatica, sec. IV e.n.) care revine, în descen- 
dență platoniciană, la consemnarea existenței a trei genuri (termenul apare ca 
atare pentru prima dată) definite tot modal: 

— gennus dramaticum sau dialogus, reprezentat de enunțurile personajelor 
create de autor şi incluzând specia tragică, comică sau satirică; 

— genus ennarativum sau narratio simplex, respectiv enunţul poetului însuşi, 
prezent în specia narativă propriu-zisă, dar şi în literatura sentențioasă sau 
în cea didactică; 

— genus commune sau mixtum, cel al operelor care îmbină narațiunea aucto- 
rială cu enunţurile personajelor, exemplificat prin epopee, dar şi prin poe- 
zia lui Arhiloc şi Horaţiu. 

În această clasificare, speciile lirice fie erau încadrate în genul narativ 
sau în cel mixt, fie erau considerate opere imperfecte, fie erau trecute sub tăcere 
datorită faptului că, sub presiunea definiţiei aristotelice, era greu să li se atribuie 
calitatea de mimesis. 


aşadar, că i se atribuie Poeticii aristotelice vini 
| se ocupă de genurile cu un conţinut bine precizat 
t, o concepție elitistă şi intelectua- 


1.4.2. Evul Mediu şi Renaşterea 


| Tradiţia antică intră în Evul Mediu într-o perioadă de eclipsă, pentru a fi 
resuscitată abia de către esteticienii Renaşterii, Poetica medievală se rezumă la 
tinea roată a lui Vergiliu, o însumare a genurilor posibile delimitate în 
ncție de un criteriu social, detaliat în teme, personaje, motive şi stilul folosit. 
Opera lui Vergiliu — Eneida, Bucolicele şi Georgicele — devine exemplificatoare 
pentru cele trei genuri, sublim, simplu şi mediocru. 
lată mai jos, convertită sub formă de tabel, celebra repartiție stilistică a 
genurilor: 

STIL = OPERĂ HUMILIS MEDIOCRIS GRAVIS 
TRASATURA (Bucolice) (Georgice) (Eneida) 


[COPAC [fagus | pomus [laurus | 
LOC [pasew (ager | castrum |] 
| UNEALTÄ [baculus | aratrum | gladius | 
ANIMAL ________|ovis ua uluola bos a u asad egaus a o ai 


PERSONAJ Tityrus Triptolemus Hector 
REPREZENTATIV 


Cât despre configurarea genurilor pe baza criteriilor aristotelice, se înre- 
gistrează o cumplită confuzie: lirica nu se regăseşte nicăieri, iar epica şi drama 
sc amestecă până într-acolo, încât domeniului epic i se vor atribui termenii de 
tragedie şi comedie. Numai astfel ne putem explica de ce amplul poem epic al 
lui Dante va fi intitulat de însuşi autorul lui Commedia. 

Renaşterea, mai exact secolul al XVI-lea, recuperează moştenirea aris- 
totelică în planul ideilor estetice prin Julius Caesar Scalinger şi Lodovico 
Castelvetro, care rămân la nivelul popularizării doctrinei expuse în Poetica. Un 
pas înainte spre reclarificarea trinității genurilor se realizează prin Bernardino 
Daniello, care manifestă, încă firav, interes pentru liric, rezervându-i însă o pos- 
tură marginală. Şi pentru Torquato Tasso, liricul este tot o formă poetică infe- 
rioară, dar important devine faptul că el capătă autonomie față de factorul muzi- 
cal care, până acum, fusese apreciat drept un element constitutiv lui. Tasso este 
şi cel care impune poemul eroic — echivalentul modern al epopeii antice — şi îl 
susține printr-o lucrare teoretică, Discursuri despre poemul eroic. De asemenea, 
o pledoarie în favoarea legitimităţii genului liric poate fi întâlnită şi la Agnolo 
Segni în Discuţie despre lucrurile ce fin de poetică (1581). 

Noile specii ale Renaşterii — poemul eroi-comic (Luigi Pulci, Boiardo 
sau Ariosto) romanul pastoral, pastorala dramatică (Aminta a lui Tasso) din care 
se va naşte teatrul liric, în sfârşit tragicomedia — dovedesc permeabilitatea genu- 
rilor şi relaxează tabloul tradițional. Lope de Vega, într-o lucrare teoretică inti- 
tulată Noua artă de a scrie comedii în timpul nostru, neagă existența unei dis- 
tincții tranşante între comedie şi tragedie. 


1.4.3. Secolele al XVII-lea şi al XVIII-lea 


Clasicismul francez, sub egida Academiei înființate în 1635, îşi va asu- 
ma rolul legiferator pe tărâmul ideilor estetice. Aceasta pentru că, după o pe- 
rioadă de dezordine, de exagerări şi de imaginaţie dereglată ce a marcat criza 
Renaşterii şi a întronat barocul, era necesară o recodificare severă a literarului 

dinea, măsura, echilibrul. Noua 
cu girul lui Horaţiu, dar orga- 

de reguli formulat dintr-o dublă 


pe baza unor principii cu valoare de dogmă: or 
doctrină se va dezvolta tot pe baze aristotelice, 
nizarea ideilor va îmbrăca aspectul unui corpus 
perspectivă, a rațiunii şi a gustului. l ear. A: A 

Poetica clasică este prin excelență o poetică a genurilor în privința căro- 
ra emite două exigenţe de principiu: genurile să fie obligatoriu pure şi să se res- 
pecte o anumită „specializare” a poeților pe genuri pentru ca înclinațiile lor na- 
tive să poată fi desăvârşit fructificate (CĂLINESCU, 1971: 89-90). In privința 
genurilor concrete, Arta poetică a lui Boileau adună laolaltă, fără a le teoretiza 
ca genuri, deci fără a prevala elementul de specificitate, atât formele consacrat 
înalte sau măcar respectabile — tragedia, epopeea, comedia —, cât şi pe cele „de 
mâna a doua sau a treia”, pe care autorul le grupează, fără nicio apreciere de 
ansamblu, în cântul al II-lea: idilă, elegie, odă, sonet, epigramă, rondel, madri- 
gal, baladă, satiră, vodevil sau cântec (înşiruire din care lipseşte, în mod sur- 
prinzător, fabula). Faptul că nu se insistă asupra lor se explică, dincolo de preju- 
decățile devalorizante, şi prin aceea că sunt genurile cel mai puțin formalizate, 
neavând altă lege decât fantezia autorului (TIEGHEM, 1972: 67). Că aceste 
forme poetice erau tratate cu condescendență ne arată şi o împărțire a lui Rapin, 
contemporanul lui Boileau, în: specii ale poemului desăvârşit — unde intră tra- 
gedia, comedia, epopeea şi, prin înrudire, satira şi egloga (oda) — şi specii ale 
poemului nedesăvârşit — celelalte. 

Fisuri în modelul clasic se produc în cursul secolului al XVIII-lea prin 
teoriile lui Diderot şi Chenier. Cel dintâi introduce în taxonomia dramatică dra- 
ma burgheză, specie hibridă, apropiind modelul tragic de mediul adjudecat până 
la el de comedie (realitatea vieții domestice) şi insistă asupra incompatibilității 
dintre entuziasm şi rațiune în poezia lirică (Re/lecţii asupra odei, 1770). Cel 
de-al doilea lansează idei reformatoare cu privire la esența poeziei lirice care e 
dată de capacitatea de a exprima emoții obişnuite, adevărul omenesc, idei ce vor 
îndruma lirismul spre rolul pe care i l-au rezervat romanticii. 

Dar marele moment al secolului este anul 1746, când, la trei sferturi de 
veac după Boileau, apare în Franța lucrarea abatelui Charles Batteux, Artele 
frumoase reduse la acelaşi principiu, lucrare ce îşi propune să concilieze între- 
gul sistem al poeziei cu postulatul aristotelic al mimesisului. Este prima încer- 
care de teoretizare a poeziei lirice, ba mai mult o încercare de justificare a legi- 
timităţii sale între celelalte genuri. Lirismul e integrat de facto sferei pocticului 
pe considerentul că şi sentimentele, stările, întreaga gamă de trăiri sufleteşti, 
dincolo de natura lor autentică (natură care îl determină spontan pe artist să le 
exprime) pot fi imitate. În definitiv, toți poeţii imită natura, fie în aspectele sale 
exterioare, fie în cele ce țin de viața lăuntrică. Deci poezia lirică intră şi ea în 
imitație — şi la egalitate cu celelalte genuri —, singurul lucru care o deosebeşte 
fiind obiectul său aparte, entuziasmul sentimentului. Secvenţele lirice, spune 
Batteux, pot fi întâlnite deseori în drame, specii consacrat imitative. Dacă, în 

celebrele stanţe, Corneille imită sentimentele Cidului, de ce poetul nu poate face 
acelaşi lucru exprimându-se la persoana 1, care e diferența între natura unei ase- 
menea bucăţi dramatice şi textul de sine stătător al unei ode? Liricul, identificat 
de Platon cu un mod de expunere, capătă acum o definiţie conţinutistă. 


1.4.4. Poziţia romanticilor 


Odată cu Batteux începe să prindă contur ideea că, în poezie, nu forma 
sub care se prezintă sentimentele este importantă, de vreme ce același lucru poa- 
te fi exprimat şi în cadrul unui poem în care vorbeşte poetul însuşi, şi în cadrul 
unui monolog dramatic în care vorbeşte un personaj, ci mai ales conținutul ge- 
neral pe care poezia îl exprimă. Precizarea genurilor sub acest aspect va veni 
din partea esteticienilor şi filosofilor germani. Pentru ei, genurile sunt expresii 
ale unor tendinţe şi situaţii spirituale care pun în ecuaţie un anumit tip de raport 
eu — lume, un Weltanschauung specific. Acum teoria genurilor capătă dimensi- 
une istorică prin preocupările legate de descoperirea genului originar şi tot 
acum se restabileşte supremaţia aristotelică a dramei, dar nu pe invocatele con- 
siderente modale, ci pe criterii ontologic-psihologiste, respectiv pe baza capaci- 
tății ei de a unifica atitudinile existențiale. 

Reprezentant al Sturm und Drang-ului, Herder va valoriza formele poe- 
tice ce exprimă sentimentalismul şi energia. Ca mulți dintre predecesorii săi, el 
identifică poezia lirică cu oda și vede în ea prima expresie a artei cuvântului, din 
care s-au dezvoltat ulterior poezia epică şi drama. Oda dă glas „clocotului simți- 
rii” şi, din această pricină, ea poate fi pusă pe acelaşi plan cu poezia populară, 
„poezia naturală”, în care pulsează simțirea adâncă şi necontrafăcută, în acord 
cu legile firii. 

Friedrich Schlegel este unul dintre primii teoreticieni germani care reia 
tripartiția genurilor într-un tipar configurat însă de relația eu artistic — lume, 
tipar în care regăsim, în alți termeni, împărțirea platoniciană după modurile imi- 
tației: forma lirică este subiectivă, cea dramatică este obiectivă, iar cea epică 
subiectiv-obiectivă şi, prin caracterul ei mixt, evident posterioară celorlalte do- 
uă. La Hölderlin, categoriile sunt rediscutate dintr-o dublă perspectivă, aspect 
exterior/esenţă profundă: poemul liric, ideal după aparenţă, este naiv prin sem- 
nificaţie, poemul epic e naiv după aparenţă, dar eroic prin semnificație, poemul 
tragic, eroic după aparență, ideal prin semnificaţie. Fiecărui gen i se repartizează 
apoi o sferă a vieţii spiritului: liricului sentimentul, epicului voinţa, dramaticului 
intuiţia intelectuală (cf. GENETTE, 1994: 47-49). 

În viziunea lui Goethe, câmpul poeziei e configurat tot într-o manieră 
specific romantică, respectiv jalonat de trei moduri naturale de expresie sau ten- 
dințe originare ale eului care au dat naştere celor trei forme poetice: narativă, 
exemplificată prin epopee, entuziastă — specifică poeziei lirice — şi activă, a 

at, dar mai ales în forme sintetice pentru care cele 
mai la îndemână exemple sunt balada, tragedia antică sau tragedia clasică fran- 
ceză. Ideea coexistenței genurilor susținută de Goethe presupune în subsidiar 
opţiunea pentru un criteriu psihologist potrivit căruia „genul la care aparţine o 
anumită creaţie poetică nu este hotărât de forma exterioară pe care o îmbracă, ci 
de atitudinea fundamentală care o animă” (RUSU, 1969: 29). l 

Pentru Schelling (Filosofia artei), poezia reprezintă modalitatea de a in- 
tra, prin particular, în contact cu absolutul, jar genurile sunt expresia raporturilor 
care pot exista între lumea reală și lumea ideală: în poezia lirică domină particu- 
larul, diferența, ca fiind o expresie a lumii de dinăuntru, a subiectivităţii profun- 
de. Redând universul conştiinţei, este în cea mai mare măsură expresia libertății. 
Dacă lirica e stăpânită de reflecţie, epica stă sub semnul acţiunii, este genul pre- 
dominant obiectiv în care lumea particulară (realul) şi generalul (idealul), liber- 
tatea şi necesitatea nu se află în conflict, ci în echilibru. Drama unifică natura 
contrastantă a celorlalte două genuri, respectiv particularitățile subiective ale 
lirismului cu identitatea obiectivă a eposului, specificul ei stând în aceea că ex- 
primă un conflict între libertate şi necesitate. 

Şi pentru Hegel (Prelegeri de estetică), scopul artei este reprezentarea 
sensibilă a absolutului, iar poezia e arta supremă, căci materialul ei, limbajul, 
este el însuşi un produs spiritual. Diferenţierea poeziei pe genuri e dedusă, ca la 
Schelling, din modul specific în care datele realității externe sunt percepute de 
subiectivitatea artistului creator. Astfel, conținutul poeziei lirice este dat de lu- 
mea lăuntrică, sensibilă şi contemplativă, care se răsfrânge asupra ei înseși, în 
poezia epică predomină elementele realității exterioare cu raporturile sale so- 
ciale, pentru ca în cea dramatică, sintetică, să se regăsească principiile ambelor 
genuri: obiectivitatea, pentru că sunt prezentate acțiuni ce se petrec pe planul 
realității, şi subiectivitatea, pentru că agentul lor este omul viu, cu întreaga sa 
viață interioară. Tocmai de aceea, în dramă spiritul se manifestă în totalitatea sa. 

Schopenhauer (Lumea ca voință şi reprezentare) vede în artă un mijloc 
de anihilare a instinctelor devastatoare prin care se manifestă voinţa. În prima 
categorie de poezie, cea lirică, cel înfățişat coincide cu cel care înfăţişează, 
obiectul se confundă cu subiectul. Poezia epică şi cea dramatică sunt manifes- 
tări ale obiectivării, ele redau caractere semnificative în situaţii semnificative 
apelând la povestire (epica) sau la prezentarea directă (drama). Specia superioa- 
ră rămâne tragedia, pentru că, prin conflictele ei vehemente, ne înfăţişează de 
fapt conflictele voinței cu ea însăşi, 

„In Franţa, cel mai de seamă teoretician al timpului este Victor Hugo, ca- 
re, în Prefaţa la drama Cromwell, acreditează triada genurilor şi o tratează în 
plan extensiv şi diacronic, văzând în succesiunea lor însăşi legea evoluţiei uma- 
PEE bani e ii a ne ia a oda, epopeea şi drama = 
primitive sunt lirice, timpurile antice sine i e ral ape setei 

pice, timpurile moderne, dezvoltate 


dramei. Ele se pot găsi izol 

pe dimensiunea creştină, sunt dramatice. Oda vizează idealul, epopeea gran- 
diosul, drama realul. Această succesiune, reprezentabilă prin Biblie, Homer şi 
Shakespeare, poate fi regăsită, crede Hugo, la nivelul tuturor literaturilor. Po- 
ziția lui Hugo are limitele ei, genurile nu sunt decelate în specificitatea lor struc- 
“turală, ci proiectate la scara largă a istoriei universale și tratate în cele mai ge- 
nerale şi mai aproximative identificări (oda cântă eternitatea, epopeea solemni- 
zează istoria, drama pictează viaţa), toate acestea făcând din teoria sa mai de- 
grabă o frumoasă metaforă decât un studiu sistematic, 


1.4.5. Direcţia scientistă 


Pe linia abordării genurilor literare ca elemente ale totalității lumii se va 
fonda în Franţa o direcție scientistă reprezentată de Ferdinand Brunetiere şi 
Ernest Bovet. Darwinist convins, Brunetitre a elaborat o teorie progresivă a 
literaturii ce a stârnit numeroase controverse, teorie potrivit căreia legea evolu- 
tiei biologice se poate aplica întocmai şi domeniului literaturii. Genurile ar fi 
categorii obiective analoage speciilor din lumea naturală, urmând parcursul pro- 
priu oricărui organism — naştere, perfecțiune, declin şi dispariţie —, ba chiar s-ar 
impune prin aceeaşi „luptă pentru existență”. Evoluţia lor are loc, precum în 
istoria naturală, de la simplu la complex, de la omogen la eterogen, de la unic la 
multiplu, determinată fiind de factori ca ereditatea (rasa), mediul şi, cel mai im- 
portant, individualitatea, care introduce în istoria literaturii şi a artei elementele 
inovatoare. Deşi a fost considerată forțată chiar şi de către unii contemporani, 
căci aplică fără nuanţe paradigma unui domeniu de cunoaştere la altul, teoria are 
meritul că atrage atenția asupra dinamicii genurilor şi asupra apariţiei lor nece- 
sare, reclamate însă nu de impulsurile vitale, cum pretinde autorul ei, ci de 
schimbările produse în mentalul societății. 

În sfârşit, Ernest Bovet menține principiul evoluţionismului lui Brunetière, 
dar, pe linia lui Hugo, îl integrează unei viziuni ciclice asupra literaturii luând în 
calcul şi dimensiunea sufletească. Cele trei genuri sunt trei vârste spirituale: 
„lirismul e înainte de toate tinereţea exuberantă a sentimentului, o revărsare de 
forțe fără scop precis, un elan de credință... Epopeea este maturitatea activă şi 
învingătoare, povestirea care este prin ea însăşi un act... Drama este sfârşitul 
unei zile în care tenebrele luptă cu lumina” (Ernest Bovet, Lyrisme, epopee, 
drame, Paris, 1911, p. 13-14, apud RUSU, 1969: 43). De asemenea, Bovet con- 
sideră că evoluția umanității şi, implicit, istoria literaturii sunt un şir de ere, în 
cadrul fiecăreia putându-se determina cele trei etape — lirică, epică şi dramatică 
— corespunzând unor moduri esențiale, determinate biologic, de a concepe viaţa 
şi universul. 

Toate aceste teorii — fie ele pozitiviste, spiritualiste sau de sinteză — ră- 
mân simple speculații sau fantezii, pentru că genurilor li se aplică paradigme de 

altă natură decât cele estetice, singurele capabile să le exprime în calitatea lor de 


categorii ordonatoare ale literaturii. 


1.4.6. Teoria formalistă a genurilor 


deplasează studiul genurilor spre relevarea elementelor 
de structură internă, dar şi a mobilității acestei structuri, ceea ce explică proce- 
sul lor evolutiv. Boris Tomaşevski (Teoria literaturii. Poetica, 1927, trad. rom. 
1973) vede în genuri sisteme alcătuite din grupări de procedee între care unele 
devin dominante, revenindu-le sarcina de a organiza compoziția operei. Aceste 
procedee dominante constituie indiciile genului. Sistemele generice funcționea- 
ză ca nişte focare de atracţie, ataşându-şi noi şi noi opere la paradigma recunos- 
cută, pe baza unor trăsături comune sau contrastante. De asemenea, aceste sis- 
teme au un caracter dialectic, în sensul că procedeele care le definesc înregis- 
trează o permanentă migraţie; în momentul în care ele se regrupează sub forța 
catalizatoare a unui alt procedeu dominant se naşte de fapt un gen nou. Această 
mutație stă în puterea geniilor, epigonismul nefăcând altceva decât să tocească 
relieful unui gen prestigios prin reiterarea conştiincioasă a grupărilor de proce- 
dee consacrate. Teoreticianul formulează legea evoluţiei genurilor, care constă 
într-o „permanentă eliminare a genurilor înalte de către cele inferioare” (1973: 
288), proces ce se produce în două moduri: 

1. prin completa dispariţie a genului înalt, cum s-a întâmplat în secolul al 
XIX-lea cu epopeea şi oda; 

2. prin pătrunderea în genul înalt a procedeelor specifice genului minor: de 
exemplu, procedeele comice, integrate genurilor serioase şi tratate cu se- 
riozitate, permit relansarea acestora în direcții inovatoare (dezvăluirea 
construcţiei subiectului în romanul lui Sterne a devenit un procedeu grav 
în toate formele metaromanului). 

Având în vedere această permanentă mutație a genurilor, Tomaşevski 
consideră că ele se sustrag oricărei încercări de clasificare logică şi fermă, fiind 
categorii valabile numai pentru un anumit moment istoric dat. 


Formalismul rus 


1.4.7. Genurile în teoria literară a celei de-a doua jumătăți a secolu- 
lui al XX-lea 


Faţă de teoriile clasice marcate de încercarea obstinată de a salva, prin 
cele mai variate argumente (multe dintre ele fanteziste şi străine de esența lite- 
raturii), schema tripartită a genurilor, poziţiile pocticienilor contemporani sunt 
nu numai mai prudente, ci şi mai dubitative şi mai nuanţate. Se pune întrebarea 
dacă numărul genurilor trebuie limitat la trei, dacă nu cumva ele pot fi mai mul- 

te sau mai puţine. Lista s-a încercat a fi prelungită prin introducerea unor fapte 
de tranziție ca genul didactic şi cel oratoric. Ezitările vin însă din recunoaşterea 
statutului lor pragmatic care le recomandă mai degrabă ca manifestări retorice 
decât literare. Wolfgang Kaiser, de exemplu, în Opera literară (1948, trad. rom. 
1979: 470) vede în genul didactic „un gen separat, care, ca literatură cu o anu- 
mită finalitate şi care deci nu mai este autonomă, îşi are sediul în afara literaturii 
propriu-zise”; astăzi am spune mai degrabă că se situează în cadrul literaturii de 
graniță. 

Tot în spaţiul german se manifestă şi tendinţe reducționiste: Käte 
Hamburger (Die Logik der Dichtung, 1957) împarte câmpul literaturii în două, 
în funcţie de predominanţa unuia dintre termenii binomului subiectivitate — 
obiectivitate, care ar defini genurile după criteriul modal al atitudinii de enun- 
țare. LIRICUL cuprinde toate formele de enunțare subiectivă, respectiv poezia 
lirică, dar şi formele de expresie personală ca autobiografia sau romanul la per- 
soana I, iar FICŢIUNEA sau genul MIMETIC înglobează celelalte forme epice 
în proză, dramaticul şi poezia narativă. Cele două genuri se îndepărtează fiecare 
în felul său față de forma de întrebuințare uzuală a limbajului care constă în 
producerea de enunţuri de realitate de către un enunțător (eu-origine) real şi de- 
terminat: în lirică întâlnim enunţuri de realitate (acte de limbaj autentice) care 
au însă un eu-origine al enunțării indeterminat, căci ele nu pot fi puse nici pe 
seama poetului, nici pe seama unui alt subiect vorbitor anume, pe când literatura 
ficțională e alcătuită din enunţuri ficționale produse de o enunțare lipsită de in- 
diciile originii sale (veritabilul eu-origine al acestor enunţuri nu e nici autorul, 
nici naratorul, ci personajele fictive în funcţie de care se organizează enunțarea). 

Clasificarea lui Northrop Frye (Anatomia criticii, 1957, trad. rom. 1972) 
propune repartiţia literaturii în două moduri (coexistente de altfel în proporții 
diferite în fiecare operă) — ficționale şi tematice —, în funcție de transparența 
relației autor — cititor. În modurile tematice, autorul iese în prim-plan, vorbeşte 
în numele său şi transmite cititorului propria gândire; este cazul liricii, al eseu- 
rilor, al unor specii ca satira, epigrama, egloga, al poeziilor ocazionale (se poate 
observa că ceea ce Frye înțelege prin moduri tematice se suprapune în mare par- 
te acelui sector al literaturii acoperit prin termenul de liric la Käte Hamburger, 
pe motiv că în aceste forme subiectul enunțării e vizibil). Modurile ficționale, 
cele în care autorul dispare pentru a da prioritate lumii imaginate, se clasifică, în 
linie aristotelică, după criteriul capacității de acţiune a eroului: 


+ Eroul este o fiinţă divină, superioară prin natura sa omului şi am- 
bianţei umane: MIT. 

+ Eroul este superior semenilor şi ambianţei umane prin măsura capa- 
cităţii sale (el săvârşeşte miracole, dar are condiție umană): GENUL ROMANTIC 
(ROMANȚ) caracterizat prin violarea legilor naturale în favoarea miraculo- 
sului; include basmul şi legenda în varianta sa laică sau religioasă. 

+ semenilor prin însuşirile sale, dar nu depăşeşte 


limitele ambianţei umane; în acest caz el este un conducător (tipul de erou la 
care s-a referit Aristotel), iar genul care îl ilustrează este GENUL MIMETIC 


SUPERIOR, al epopeilor și al tragediilor. | pan si 
+ Eroul nu îşi depăşeşte nici semenii, nici mediul înconjurător, el este 
un om obişnuit, denumit în general cu termenul simplu de personaj: GENUL 
MIMETIC INFERIOR al operelor comice şi realiste. 
+ Eroul este inferior ca putere şi inteligenţă, el se află în situaţii de în- 
robire, frustrare şi absurditate stârnind disprețul cititorului: MODUL IRONIC. 


+ Eroul este superio 


Cele cinci stadii umane reprezintă, spune Frye, tot atâtea etape ontoge- 
netice ale literaturii, care a evoluat treptat de la formele mitologice adeseori 
mixte, cu eroi zeificaţi şi regi de ascendență divină, spre promovarea insului ba- 
nal, anonim, fără calităţi — antieroul din romanul secolului al XX-lea. 


Schema poate fi nuanțată în funcţie de alte categorii: comicul, care îl 
icul, care îl izolează de aceasta, sau, pe un 


împacă pe erou cu societatea, şi tragi 
alt palier, verosimilul, care limitează ficțiunea, şi povestirea înăuntrul căreia 


totul este permis. 
Alte clasificări privesc modurile ficționale în funcţie de semnificaţia lor 


arhetipală (mitosul primăverii — comedia, mitosul verii — romanţul, mitosul 
toamnei — tragedia, mitosul iernii — ironia şi satira) sau de un criteriu al formei 
care împarte ficțiunea în proză în patru categorii constitutive: 

— personală extravertită (se ocupă de natura umană şi de manifestările 
acesteia în societate): romanul realist; 

— personală introvertită: romanțul (vizează personajele, dar le tratează 
într-un mod subiectiv); 

— intelectuală introvertită: confesiunea (transmite idei şi teorii abstracte 
într-o manieră subiectivizată); 

— intelectuală extravertită: „anatomia” sau narațiunea fantezist-alegorică în 
care personajele sunt înfăţişate ca exponenţi ai ideilor pe care le repre- 
zintă; reprezentanți ai „anatomiei” sunt Petronius, Apuleius, Rabelais, 
Swift, Sterne etc. 

l La intersecția atâtor criterii, sistemul lui Frye se disipează într-o analiză 
a literaturii prin grila simbolic-arhetipală al cărei merit este acela că găseşte 
compatibilitatea formelor literare, care altfel ar părea neunificabile şi eterogene. 
. În condiţiile în care a devenit tot mai evident faptul că manifestările lite- 
raturii evoluează spre o condiţie confuză, în cel mai înalt grad mixtă, poetica a 
conştientizat caracterul iluzoriu al încercărilor de a cuprinde realitatea literară în 
formule generice abstracte, inevitabil limitative. Demersurile structuraliste 
ui arid pian iioi hi r o teorie a teoriei genurilor, 
tând arabien ai apr birt poziţii intre trăsături de structură şi CvI- 
ŞI a verdictelor categorice. 

Tzvetan Todorov (Introducere în literatura fantastică, 1970, trad. rom. 
1973) porneşte de la analiza inconsecvenţelor teoriei lui Frye (remarcă în spe- 
cial caracterul lacunar al taxonomiei propuse) şi ajunge la concluzia că ele se 
datorează presiunii exercitate de realitatea literaturii, de faptele literare verifi- 
cabile, şi nu de posibilităţile ei teoretice. El ajunge astfel să distingă două accep- 
țiuni ale termenului de gen: „spre a evita orice ambiguitate ar trebui să vorbim 
pe de o parte de genurile istorice, iar pe de alta de genurile teoretice. Cele dintâi 
ar rezulta dintr-o observare a realității literare; celelalte din deducții de ordin 
teoretic [s.a.]” (TODOROV, 1973: 30). A constata existența unor genuri teoreti- 
ce înseamnă a epuiza combinaţiile pe care un anumit criteriu adoptat le permite. 
În cadrul tabloului complet al genurilor teoretice se poate introduce o distincție 
suplimentară între genurile elementare — caracterizate prin prezența sau absența 
unei singure trăsături structurale — şi genurile complexe, care manifestă prezența 
sau absenţa conjugată a unor trăsături. Genurile istorice ar fi un subansamblu al 
genurilor teoretice complexe. 

Cea de-a doua obiecţie de principiu formulată în legătură cu teoria lui 
Frye se referă la faptul că aceasta operează cu categorii de tip antropologic, ale 
imaginilor, ale manifestărilor, şi nu cu cele ale structurii profunde, singurele 
care ar permite degajarea unor sisteme de reguli riguroase în configurarea genu- 
rilor. Pentru un structuralist ca Tzvetan Todorov, studiul genurilor presupune 
studiul szructurilor operei în funcţie de trei niveluri: 

e aspectul verbal, respectiv analiza registrelor vorbirii, dar şi a tuturor pro- 
blemelor legate de enunțare (modurile platoniciene); 

e aspectul sintactic — compoziţia; 

e aspectul semantic sau „temele” operei. 

Din perspectiva semiotică abordată de Maria Corti (Principiile comuni- 
cării literare, 1976, trad. rom 1981), genul literar este un sistem de codificări 
instituite în cadrul raportului dintre un semnificat şi un semnificant, respectiv 
dintre o organizare tematică şi un plan formal; codificarea generică funcționează 
în virtutea unui program distinctiv care operează cu acele trăsături capabile să-l 
opună programului altui gen (CORTI, 1981: 164). Procesul mobilități genurilor 
e marcat de două tendințe: „de o parte sunt codificările, care de la sine tind să se 
canonizeze, iar de alta mesajele scriitorilor individuali, care pot acționa în două 
direcții: transformând codurile din interior sau erodându-le şi convertindu-le 
până la distrugerea lor” (1981: 167). 

În sfârşit, Gerard Genette introduce în genologie un concept transistoric, 
acela de ARHIGEN (Introducere în arhitext, 1979, trad. rom. 1994) prin care 
înțelege un fel de tipar generic abstract, particularizat diferit de genurile empi- 
rice, concrete. Liricul, epicul, dramaticul sunt astfel de arhigenuri şi fiecare din- 
tre ele include un număr de genuri istorice, care la rândul lor includ specii mai 
determinate, divizibile în funcţie de multiplicarea instanțelor dintre specie şi 
individ; ex.: ROMAN — ROMAN POLIȚIST - ROMAN POLIȚIST 

„REALIST”, TIP ENIGMĂ, THRILLER. etc. Între gen şi arhigen nu există 
nicio diferență de natură, ci doar una de amplitudine, structura lor fiind dată de 
un model combinatoriu constituit la intersecția a trei axe, pe care teoria genu- 
rilor le datorează, cum se ştie, lui Aristotel. Am putea să ni le reprezentăm, su- 
gerează Genette, ca un volum cu trei dimensiuni, ca un „cub translucid”, dar 
aceasta nu înseamnă că nu se poate ivi şi o a patra dimensiune, un al patrulea 
criteriu care să inducă distincții generice: „Ne va fi îndeajuns deci pentru mo- 
ment să stabilim că un anumit număr de determinări tematice, modale şi formale 
relativ constante şi transistorice [s.a.] (adică având un ritm de variere sensibil 
mai lent decât cele pe care istoria — «literară» şi «generală» — trebuie să le cu- 
noască de obicei) desenează oarecum peisajul în care se înscrie evoluția câmpu- 
lui literar şi, într-o largă măsură, determină ceva precum rezerva de virtualități 
generice în care această evoluţie îşi face alegerea — uneori nu fără surprize, de- 
sigur, repetiţii, capricii, mutații bruşte sau creații imprevizibile” (1994: 79). De 
exemplu, pentru genul numit autobiografie (subordonat arhigenului epic) ele- 
mentele definitorii sunt furnizate de următoarele constante: 

— MODURI (formele naturale ale vorbirii care, ca obiect de studiu, aparțin 
pragmaticii): naraţiune retrospectivă la persoana I incluzând sau nu pasaje 
de reprezentare; 

— TEME (obiectul): povestirea unei vieţi (nu povestirea unei unice întâm- 
plări, ca în schiță); 

— MIJLOACE: cuvânt, în proză/vers, tip de vers, de dimensiuni ample/re- 
duse etc. 

Inevitabila, permanenta raportare a unui text la diversele tipuri de lim- 
baj de care aparține, la arhigenul său, este, în viziunea lui Genette, însuşi obiec- 
tul de studiu al poeticii, arhitextualitatea. 


1.5. Puncte de vedere în genologie 


Cum se poate observa din această trecere în revistă a marilor momente 
istorice ale teoriei genurilor, două perspective, adesea confluente, au acoperit 
câmpul epistemologic al problemei: 

1. cea GENETICĂ (DIN CE CAUZE AU APĂRUT GENURILE?) e inte- 
resată de depistarea condiţiilor de cristalizare a unor forme literare originare 
(Urformen) din care a derivat multitudinea de fenomene ce alcătuiesc as- 
tăzi tabloul sinoptic al literaturii în toate ramificaţiile lui, mai mult sau 
mai puţin clasificabile, dar și de aspectele legate de mecanismul actului 
creator, de acei factori care determină opțiunea unui anumit autor pentru 
formula unui gen sau a altuia; 

2. cea TIPOLOGICA (PRIN CE SE DIFERENŢIAZĂ GENURILE?) îşi 
propune decelarea esenței genurilor pe baza unor particularităţi inerente 

structurii lor, dar şi pe baza raporturilor pe care acestea le întreţin cu in- 
stanțele comunicării de tip artistic — autor şi receptor, în speță perso- 
nalitatea individuală de o parte, mentalul colectiv și gustul publicului din 
diferite epoci de cealaltă parte — şi cu programele teoretice care au influ- 
ențat atât actul producerii, cât şi pe acela al receptării. 

Prima direcţie a fost fertilă mai ales în perioada romantică şi a primit 
răspunsuri variate — explicaţii antropologice, psihologiste, temperamentale, 
afective, filosofice (v. MARINO, 1973: 711-716) — dintre care unele nu pot fi 
tratate decât ca simple speculaţii, astfel că singura concluzie acceptabilă pentru 
investigaţiile de acest tip pare acceca că originea genurilor, indiferent care va fi 
fost, se leagă de cauze „naturale”, că ele au apărut spontan prin modificarea dis- 
poziţiilor spiritului creator (DUDA, 1998: 152). În cadrul relaţiei specifice crea- 
tor/tip de creație, merită amintită şi teoria lui Liviu Rusu (Estetica poeziei lirice, 
1937) care distinge trei tipuri ale spiritului — simpatetic, demoniac-echilibrat şi 


... _." 


Privind lucrurile sub aspect tipologic, pare să se stabilească un relativ 
acord asupra viabilităţii a două criterii capabile să dea seamă de realitatea genu- 
rilor: cel REPREZENTATIV, care fixează dominante de conţinut, şi cel 
FORMAL, însumând toate aspectele ce ţin de planul expresiei, inclusiv cel mo- 
dal, al atitudinii eului creator față de lume, deci al relaţiei subiectiv — obiectiv. 
Această grilă traversează teoria genurilor de la Platon şi Aristotel până la 
Genette fie acordând prioritate unui criteriu sau altuia, fie privindu-le în per- 
spectiva relației indisolubile conţinut — formă. 


1.5.1. Genurile ca sisteme de convenții discursive. Perspectiva 
pragmatică 


Abandonând direcţia alcătuirii de taxonomii sterile, bazate pe intermi- 
nabile incluziuni, ca şi ambiția de a elucida dimensiunea teoretică a problemei, 
genologia contemporană e interesată de capacitatea de a decela specificitatea 
unei opere anume prin apelul la distincţiile generice. Genurile devin instrumente 
funcţionale de analiză a fenomenului literar, ceea ce înseamnă o fundamentală 
răsturnare de perspectivă: mai multe genuri se întâlnesc într-o operă, şi nu mai 
multe opere formează un gen. 

O atare poziție pragmatică dezvoltă Jean-Marie Schaeffer în Qu'est-ce 
qu’un genre littéraire? (1989) considerând genurile realități mutabile, alcătuite 
din seturi de convenții eterogene şi valabile contextual, care se pot aranja şi rea- 
ranja, asemenea unui puzzle, în fiecare operă dată. El recunoaşte că identitatea 
generică a unui text este rezultatul intersectării mai multor criterii, că, la urma 
urmei, un text se află la confluenţa mai multor genuri şi că poate fi numit cu 

termeni generici diferiţi, atâţia câte puncte de vedere există. A clasa textele poa- 
n criteriile de înseriere sunt: 


te însemna lucruri diferite, după cut 
1. exemplificarea unei proprietăți a textului privit ca act de comunicare: ro- 
manul Principesa de Cleves este o povestire pentru că relatează întâmplări 

reale sau imaginare; 
rticulare: sonctul e bazat pe o codificare for- 


2. identificarea unei reguli pa 
mală strictă care îl distinge de alte genuri fixe de poezie sau de poezia ne- 


codificată formal; 
3. raportarea genealogic 


Micromegas al lui Vo 
nară în comparaţie cu precedențele sale: Isto 


sau Călătoriile lui Gulliver de Swift; 

4. raportarea analogică (fondată pe simpla asemănare nedeterminată cauzal, 
deci pe relații metatextuale) la alte texte: când spunem că un text chinez 
este o povestire filosofică, recunoaştem că acel text se aseamănă cu ceea 
ce în Occident numim povestire filosofică, fără ca primul text să se fi in- 
spirat din cel de-al doilea; aici intră și toate „formele simple” studiate de 
Andre Jolles (Formes simples, Paris, Seuil, 1972) respectiv legenda, cân- 
tecul de gestă, mitul, ghicitoarea, locuțiunea, cazul, povestea, pilda şi gluma. 

Logica generică este, aşadar, una plurală, dar şi una relativă, care ține 
cont nu doar de trăsături inerente textului, ci şi de cele derivate din condițiile 
sale de receptare. Autorul se vede îndreptăţit să vorbească despre o genericitate 
auctorială situată în planul creării de texte (nivelurile 1, 2 şi 3, respectiv gene- 
ricitatea hipertextuală, cea regulatoare, precum şi cea a nivelului comunicativ) şi 
o genericitate lectorială (analogică) exprimând punctul de vedere retrospectiv 
al lecturii lor. Problema genurilor este situată astfel într-o perspectivă pragma- 
tică, textul este de două ori codificat, nu numai de contextul emisiei, ci şi de cel 
al receptării, căci publicul poate defini sau redefini un gen în funcție de deter- 
minările sale spaţiale sau temporale. Pentru primul caz, exemplul este O mie şi 
una de nopţi, care ilustrează genul numit povestire orientală numai pentru un re- 
ceptor occidental sensibil la dimensiunea exotică; pentru cel de-al doilea, nuvela 
lui Borges, în care este imaginat un autor fictiv, Pierre Ménard, care scrie cu- 
vânt cu cuvânt şi fără a copia sau imita, un capitol din Don Quijote. Dacă situa- 
ţia ar fi fost reală, romanul Don Quijote al lui Ménard n-ar mai fi fost o parodie 
a romanului cavaleresc, ci un roman istoric al Spaniei secolului al XVI-lea. 

Sistemul de convenţii generice propus de Schaeffer derivă din conside- 
rarea operei literare ca obiect semiotic complex, produs al unei situaţii de co- 
municare reglate de mai multe convenții: 


ă, de tip hipertextual, a unui text la alte texte: 
ltaire este apreciat ca povestire de călătorie imagi- 
ria adevărată a lui Lucian 


A, CONVENȚIILE CONSTITUANTE se referă la unul sau mai multe 
aspecte ale actului comunicativ implicat de text. Ele fac obiectul unei alegeri 
înainte de producerea textuală propriu-zisă: 

1. Nivelul enunţării (CINE VORBEŞTE?): 

statutul enunțătorului: real (mărturisire)/fictiv (romanul la persoana I) 
prefăcut (se identifică cu o persoană care a existat sau există în realitate; 
ex., Memoriile lui Hadrian scrise de Marguerite Yourcenar); 

statutul actului de enunțare: enunțare serioasă (făcută chiar şi de către 
un enunțător fictiv, ca în pamfletul semnat sub pseudonim, sau de către 
unul prefăcut, ca în Dialogurile lui Platony/enunţare ficțională (care 
poate aparține chiar și unui enunțător real, în autoficțiune); enunțare 
orală (există genuri legate intim de efectuarea orală: rugăciunea, cuvân- 
tul de spirit, cântecul)/enunţare scrisă; 

modul de enunţare: povestire (diegesis)/reprezentare (mimesis). 


2. Nivelul destinaţiei (CUI VORBEŞTE?): 

destinatar determinat (scrisoarea, rugăciunea, panegiricul, epi grama)/ 
destinatar nedeterminat în majoritatea practicilor discursive ludice, dar 
şi în cele nonludice (actele discursive din mass-media); 

destinaţie reflexivă (enunţătorul se adresează lui însuşi, ca în jurnalul 
intim)/destinaţie tranzitivă (se adresează altcuiva); când intenţia literară 
o ia înaintea intenției private, destinaţia reflexivă devine simulată (Jur- 
nalele scrise pentru a fi publicate); 

destinatar real (destinatarul ultim al unei opere)/destinatar fictiv (des- 
tinatarul reprezentat în textul unui roman epistolar). 


3. Nivelul funcţiei (CU CE EFECT VORBEŞTE?): 

tipul de act ilocutoriu pe care îl implică: acte expresive (poezia liri- 
că)/acte directive (predică, discurs apologetic, cântecul de leagăn)/acte 
asertive (roman realist, mărturie)/acte declarative (formule magice, 
blesteme)/acte promisive (jurământul); 

efectele perlocutorii ale enunțării: de exemplu, efect de amuzament 
(comedia)/catharsis (tragedia); 

funcție ludică/funcţie serioasă, ca în literatura cpistolară, biografie, isto- 
rie, proverbe, imnuri religioase, cântece funerare etc. 


B. CONVENȚIILE REGULATOARE, ca şi cele tradiţionale, nu se mai 


referă la cadrul comunicaţional, ci țin de actul discursiv realizat şi reunesc trăsă- 
turi intratextuale; ele adaugă reguli unei forme de comunicare preexistente (de- 


rivă din 
> 


> 


anumite particularități ale formei discursului (CUM VORBEŞTE?): 
constrângeri sintactice (formele fixe de poezie); 

constrângerile fonetice, prozodice, metrice — sunt evidente în orice ge- 
nuri versificate care se opun pe această bază genurilor în proză (ex., în 
jocurile de cuvinte practicate de Oulipo); 

> constrângeri stilistice (ex., opoziţia dintre stilul înalt şi cel umil ca indi- 
ce de opoziţie generică între tragedie şi comedie sau, astăzi, opoziția 
dintre literatura savantă şi literatura „de masă”); Aai 

> constrângeri de conținut, macrodiscursive: regula celor trei unități în 
tragedia antică şi clasică şi nerespectarca ei în tragedia elisabetană, opo- 
ziţia dintre romanul cu sertare şi cel epistolar, opoziție care se datorează 


unor trăsături naratologicc. 


C. CONVENȚIILE TRADIȚIONALE sunt mult mai elastice şi se re- 
feră la conţinutul semantic al discursului (DESPRE CE VORBEŞTE?, respectiv 
subiect, temă, motiv). Raportează un text actual la texte anterioare, propuse ca 
modele reproductibile din care se inspiră liber: 

> există genuri care se definesc în mod esențial prin conţinutul lor: epigra- 
ma (conţinut satiric), idila (scene pastorale), fabula (dimensiune morali- 
zatoare), romanul S.F. (amestec de ştiinţă şi imaginaţie), epitalamul 

(cântec de nuntă), poezia de dragoste, testamentul, romanul de aventuri 

eit; 

> există genuri care dezvoltă opoziții tematice pe baza unor constrângeri 
mai abstracte cum sunt cele de demnitate formulate de Aristotel şi care 
raportează tragedia la comedie, epopeea la parodie; 

> unele genuri sunt pure determinări tematice, nelegate de o realizare for- 
mală specifică, nici de modalități de enunțare determinate; ex., un gen 
ca pastorala poate fi cântec, eglogă, piesă de teatru, elegie; 

> genurile se diferențiază şi în funcție de modul de a trata statutul literal 
sau figural al structurii lor semantice: sensul figurat poate fi realizat tex- 
tual (fabulă) sau lăsat în seama lectorului. 


Genul ca realitate distinctă este locul comun al acţiunii acestor tipuri de 
convenţii. Regretele lui Joachim Du Bellay aparțin genului liric din punctul de 
vedere al convențiilor constituante (enunțare la persoana I), genului numit sonet 
din perspectiva convențiilor regulatoare şi genului elegiac din punctul de vedere 
al celor tradiţionale (un conținut afectiv pe gama tristeţii ce se revendică de la 
poetul latin Ovidiu). 

i Cele trei tipuri de convenţii discursive sunt mai mult sau mai puţin con- 
strângătoare în funcție de tipul lor; cele constitutive instituie activitatea pro- 
ducerii generice (o povestire există doar dacă cineva povesteşte evenimente rca- 
le sau fictive) şi neactualizarea lor atrage după sine eşecul genului. Îndepărtarea 
de convențiile regulatoare nu înseamnă neapărat eşec, ci doar violarea regulilor 
admise, ceea ce face loc unei transformări (intervertirea structurii sonetului la 
Verlaine, în poemul Resemnare), în vreme ce neglijarea convențiilor tradiționa- 


le este percepută ca o simplă modificare (Don Quijote parodiind structurile ro- 
manului cavaleresc), 

Desigur că, în situaţia în care genurile moderne au devenit realități ex- 
trem de flotante, se ridică întrebarea firească dacă se mai poate vorbi sau pentru 
cât timp se mai poate vorbi despre încălcarea unor norme în realizarea lor efec- 
tivă. Dar o a doua întrebare, care conţine de fapt paradoxul genologiei contem- 
porane, este dacă totuşi transgresiunea generică, acceptată astăzi ca „legitimă”, 
poate fi reperată fără identificarea prealabilă a genurilor tradiționale. 

Dar ce e poezia? Înţelept cel ce va şti s-o spună. Ce e sufletul? Se pot constata la 
un om toate manifestările vieţii, pot fi analizate şi descrise; se poate — am făcut-o cu to- 
tii în şcoală — analiza un poem, studia compoziţia, vocabularul, ritmul, rima, armonia. 
Toate acestea sunt pentru poezie ceea ce este inima care bate pentru suflet. O mani- 
festare exterioară, nu o explicaţie, şi cu atât mai puţin o definiţie. 

(Georges Pompidou, Antologie de la poésie française) 


Poezia este dimensiunea spirituală care suportă cel mai greu definițiile. Aceasta 
poate şi din pricină că poetul trebuie să facă față în permanenţă unei situații paradoxale: 
să comunice unicul, să facă să devină comunicabil, cu o adresă foarte largă, ceea ce de 
fapt e profund singular, să dea o formă profund generală şi accesibilă unui conținut 
strict, aş zice chiar rigid față de sine însuşi. 

(Nichita Stănescu, Fiziologia poeziei) 

Despre poeţi şi poezie, miturile greceşti au fundamentat două imagini. 
Cea dintâi este a poetului inspirat de muze, simplă voce prin care se exprimă o 
informaţie inaccesibilă unui muritor, cum stă mărturie invocaţia homerică; 
„Cântă-mi, zeiţă, mânia ce-aprinse pe-Ahil Peleianul”. Muzele ocupau în ierar- 
hia zeiască o poziţie înaltă, ca fiice gemene ale lui Zeus şi ale Mnemosynei, zei- 
ţa memoriei individuale, dar şi a memoriei colective a lumii. Nouă la număr, ele 
deţineau competenţe diferite: Calliope — poezia epică, Clio — istoria, Polymnia — 
muza imnurilor sacre, dar şi a pantomimei, Euterpe — muzica, Terpsihore — cân- 
tecul coral şi dansul, Erato — poezia erotică şi, prin extindere, întreaga poezie 
lirică, Melpomene — tragedia, Thalia — comedia, Urania — astronomia. Rolul 
muzelor poate fi evaluat corect dacă ne gândim că, pentru greci, memoria repre- 
zenta nu doar „arhiva” faptelor trecute, ci şi o facultate a spiritului care, operând 
prin anamnesis, „reamintire”, dă sens şi coerență gândirii (VAILLANT, 1998: 
21) sau chiar, după Platon, ne pune în legătură cu lumea ideilor, a esențelor con- 
template într-o viață anterioară. Existenţa unui cult al muzelor atestat de nume- 
roase sanctuare (museion) prezente pe Helicon şi Parnas dovedeşte faptul că 
pentru greci universul se întemeiază pe forța elementelor, dar şi pe ordine, ar- 
monie şi cântec. 

Potrivit mitului, apariţia în Olimp a corului muzelor condus de Apollo 
face ca orice pornire duşmănoasă să înceteze şi zeii să fie atraşi într-o horă a 
veseliei stârnită de cithara zeului luminii şi al artelor. Aflate sub patronajul lui, 
muzele capătă şi virtuţi profetice, vizionare. Mitul configurează condiția miti- 
co-religioasă a poetului, un inițiat aşezat alături de preot, pentru că o putere di- 
vină se manifestă prin el. Atunci când cântă, el se află în ekstasis (ek „afară”, 
stasis „stare”), e cuprins de entuziasm (enthuziazo „a fi inspirat de divinitate”) 
sau chiar de nebunie. 

Imaginea poetului întors spre miezul ascuns al lumii se completează, 
prin mitul orfic, cu aceea a poetului îndreptat spre fenomenalitatea ei. Acest mit 
vede în poet o ființă înzestrată cu putere magică, în stare să modifice realitatea. 
Orfeu, poetul trac, a fost fiul muzei Calliope. Cu cântecul său, tânguire a iubirii 
pierdute, şi cu sunetul lirei sale Orfeu a vrăjit nu numai pe paznicul Infernului, 
ci şi pe Hades, zeul împărăției morților, înduplecându-l să-i redea soția, pe 
Euridice, Durerea de a o fi pierdut definitiv se convertește într-un cântec capabil 
să supună propriei voințe vegetalele, plantele şi animalele. Neconsolat, Orfeu 
disprețuiește toate femeile din ținutul său, iar acestea se răzbună ucigându-l. 

Ă „Din mitul lui Orfeu a fost dedus rolul activ al poeziei — forță demiurgică 
întemeiată pe magia limbajului —, capacitatea ei de a exprima sentimentele cele 
mai intime (iubirea) şi statutul poetului condamnat unei vieți solitare şi nefericite. 

„Dar dincolo de această față mitică și transcendentă a poeziei, Antichitatea 
construieşte şi o versiune mai realistă, dacă nu chiar profană. În contrast cu ide- 

ea originii supranaturale a geniului poetic şi a dezechilibrului mental al crea- 
torilor, la fixarea căreia un rol important l-a avut Platon, lumea antică lansează, 
prin Aristotel şi, ulterior, prin Horaţiu, şi imaginea laicizată a poctului, creatorul 
lucid pentru care arta este un har natural, înnăscut, iar actul artistic o activitate 
voluntară, laborioasă şi rațională. Se produce astfel o deplasare de accent de la 
configurarea stării poetice la cea a actului poetic, înţeles ca meşteşug, tehnică, la 
limită meserie bine stăpânită, aplicată chiar cu virtuozitate într-o materie mai 
puţin obişnuită, aceea a limbajului. Un astfel de poet nu mai e alesul muzelor, ci 
rezultatul muncii sale şi al respectului faţă de regulile creației; el e instruit la 
şcoala compoziţiei literare, are un rol social şi se va numi poeta artifex (ars si- 
nonim cu gr. tekhne, „meşteşug”) spre a marca diferența față de poeta vates, 
poetul profet. Evident, nici această poziţie nu neagă rolul inspirației — pe care o 
tratează însă mai realist numind-o talent înnăscut —, căci fără de ea arta n-ar fi 
decât un produs de serie, aşa cum inspirația fără muncă ar rămâne o iluzie de o 
clipă. Soluţia se află, ne spun toate poeticile clasice, la mijloc: „Munca lipsită 
de-o vână bogată/ Cum şi talentul incult nu văd ce-ar folosi, într-atât de/ Mult se 
cer una pe alta şi prieteneşte se leagă” (Horaţiu, Epistola către Pisoni), „Dacă 
steaua-i din născare poet nu l-a menit, [...]/ E surd pentru el Febus, iar Pegas cu 
nărav” (Boileau, Arta poetică). Deşi format, construit, un astfel de poet are con- 
ştiinţa puterilor de care dispune şi se simte responsabil faţă de destinul limba- 
jului pe care îl mânuieşte în aşa fel, încât acesta să exprime cât mai fidel sensul. 

Se poate observa, în concluzie, că Antichitatea a promovat două con- 
cepții despre poezie: poezia ca activitate transcendentă, act de cunoaştere care 
așază omul în relaţie cu divinul, cu esenţele şi are capacitatea de a crea/re-crea 
realitatea, şi poezia ca activitate normală, umană, legiferată şi utilă sub aspect 
social, pentru că emoționează (purifică sufletele, ar spune Aristotel), delectează 
şi mai ales învață. De aici se vor dezvolta două orientări ale poeticii: una clasică 
şi raționalistă, ce se va fructifica în doctrina clasicismului francez, şi o alta de 
orientare romantică, interesată să construiască poeziei o față mitică, idealizată şi 
s-o declare drept metarealitate. Surprinzător este faptul că o direcţie a romantis- 
mului reprezentată prin poeţi ca Lautréamont şi Poe vor demitiza actul poetic 
susținând ideea că el este unul calculat şi profund raţional. Actul poetic este 
„Schemă, ecuaţie, algebră curată” (Lautréamont), iar poezia este dezvoltarea 
conştientă a unei schițe prealabile, cum va demonstra Edgar Alain Poe în eseul 
său, Principiul poetic. 

În sfârşit, prin devierea ideii de tehnică în sensul jocului, al automatis- 
mului sau al hazardului, curentele avangardiste vor pune în discuție limitele lim- 
bajului poetic şi toate temeiurile ontologice pe care poezia le deținuse până 
atunci. 

2.2. Dincolo şi dincoace de poezie. Poctic — poezie — lirism — li- 
teratură 


Dicţionarele (DEX, Le Robert) consemnează în general patru accepțiuni 
ale termenului de poezie: 

1. modalitate a literaturii care exprimă mesajul artistic cu ajutorul imaginilor 
expresive, al unui limbaj concentrat, al afectivității, al rimei, al ritmului etc.; 

2, creaţie literară în versuri aparținând unui poet, unui curent literar, unui 
popor etc.; 

3 caracter a ceva ce trezeşte o emoție poetică (operă literară, peisaj, situa- 
ție), farmec, frumusețe, încântare; 

4. aptitudine a unei persoane de a încerca emoția poetică; din acest punct de 
vedere vorbim despre fiinţe poetice sau prozaice, terre à terre. 

Acestea pot fi sistematizate astfel: 

e POEZIE = LIRISM; 

e POEZIE = PROZODIE, VERSIFICAŢIE, POEM; 

e POEZIE = POETICITATE, ATRIBUT AL LUMII EXTERIOARE; 
e POEZIE = CALITATE A SUFLETULUI. 

Poezia este, iată, o categorie a literarului (un gen sau un tip de discurs), 
dar şi o dimensiune a lumii exterioare sau sufleteşti. Există, aşadar, o esenţă, un 
inefabil, un „ce” anume care ne îndreptățește să calificăm drept poetice nu nu- 
mai literatura sau o parte a ei, poezia — considerată drept excelența literaturii —, 
ci şi anumite manifestări estetice sau sensibile ale vieții. 

Conceptul care integrează toate aceste aspecte este poeticul, concept în 
care Mikel Dufrenne vede o categorie a categoriilor estetice, transcendentă şi 
universală, prezentă în poezie, în înfățişările poetului, dar şi în natura însăși. 
Există, spune filosoful, o poezie de dinaintea poemului, căci poeticul reprezintă 
expresia unei armonii prestabilite între om şi lume, €l este o fiinţă a Naturii care 
suscită starea poetică şi solicită limbajul poetic. Lucrurile sunt poetice când ne 
vorbesc, când stabilesc cu omul relaţii de familiaritate şi de tandreţe sau, altfel 
spus, când omul răspunde ființei poetice a Naturii. Poeticul ar fi deci un concept 
de relație, obiectiv și uman în acelaşi timp, care rezidă în „generozitatea şi în 
bunăvoința sensibilului” (DUFRENNE, 1971: 264). El se îndepărtează din mo- 
mentul în care omul „angajează cu lumea relaţii mai puţin familiare, mai vio- 
lente, din moment ce apariţia ne deconcertează, ne ameninţă sau ne exaltă peri- 
culos, din moment ce tandreţea ne e inutilă pentru că nu mai răspunde unei tan- 
dreți a lucrurilor” (DUFRENNE, 1971: 263-264). 

Ca expresie a unei relaţii, poeticul reclamă două condiţii: transparența 
exislentului şi capacitatea omului de a o sesiza: „Aşa cum insensibilitatea faţă 
de aparent îl sorteşte pe om nonpoeziei, rezistenţa faţă de apariţie, când tran- 
spare în aparență, sorteşte lumea nonpoeziei. Căci trebuie negreşit ca Natura să 

se ridice la apariţie pentru ca să existe o lume, dar această apariţie poate fi reti- 
centă, ştearsă, indiferentă. Atunci se poate vorbi despre o proză a lumii, domnia 
platitudinii şi a nesemnificativului” (DUFRENNE, 1971: 261). 

Dar poeticul nu se precizează numai prin opoziţie cu opacitatea realului, 
cu indiferența lui față de om — proza, spune Dufrenne, este „caracterul aspru, 
posomorât, chiar tâmp al realităţii” (1971: 262) —, ci şi cu strălucirea; fastul, 
luxuriantul sau grandiosul. Nici monotonul, monoliticul sau monocromul nu 
sunt poetice, după cum nici rigoarea, economia şi austeritatea, pentru că tuturor 
acestora le lipseşte libertatea, exuberanţa și graţia fanteziei. Poeticul refuză, 
aşadar, extremele, preferă imagini ale inocenței şi ale armoniei — o discreție în 
bogăţie şi o măsură în fantezie —, pentru că se fereşte să uluiască, să rănească, să 
constrângă sau să fascineze. Când însă se stabileşte comunicarea dintre un om 
sensibil şi o Natură care i se revelează, atunci se poate vorbi despre poezia lumii 
— este concluzia cărţii lui Dufrenne. Iar poezia lumii îl solicită pe poet să o reve- 
leze şi să o transmită, prin intermediul poemului, cititorului. Poezia este un 
obiect esențialmente sensibil, care nu există cu adevărat decât dacă e percepută 
şi consacrată prin percepţie. Astfel poeticul poeziei reprezintă de fapt o triadă, 
căci se împlineşte prin actualizarea de către cititor a intenţiei conținute de obiec- 
tul poetic. 

Dacă cea mai largă identificare a poeziei este identificarea sa cu poe- 
ticul, cea mai exigentă rezultă din echivalarea ei cu /irismul. Astăzi aproape în 
totalitate sinonimi, termenii de poezie şi lirism au definit la origine realități dis- 
parate. Poezia a fost un concept integrator acoperind toate manifestările ce se 
înscriau pe teritoriul artei cuvântului, în vreme ce liricul desemna doar acea va- 
rietate de poezie care se rostea cu acompaniamentul lirei. Poezia era identificată 
cu literatura sau, altfel spus, toată literatura era poezie şi fireşte că, în aceste 
condiţii, un tratat de teorie literară nu putea purta alt nume decât Poetica 
(poiein, „a crea”). Mai mult decât atât, termenul de poezie servea şi pentru a 
numi toate creaţiile spiritului scrise în versuri, deci între poezie şi versificație se 
punea semnul egal. Cu toate acestea, Antichitatea avea conştiinţa scrisului 
nonartistic, fie că se prezenta în formă versificată, fie în proză. În chiar primele 
rânduri ale Poeticii, Aristotel sesizează faptul că termenul de poet e folosit, fără 
distincţie, cu sensul de versificator şi distinge poezia-literatură sau imitativă de 
cea utilitară şi ştiinţifică, impropriu numită astfel: „de-ar trata cineva în versuri 
chiar un subiect medical ori de ştiinţă a naturii, încă i s-ar zice la fel [poet, n.m.], 
după datină, cu toate că Homer şi Empedocle n-au nimic comun afară de faptul 
de a fi scris în versuri şi cu toate că unuia i se dă pe drept numele de poet, câtă 
vreme celuilalt i s-ar potrivi mai bine cel de naturalist” (ARISTOTEL, 1999: 1, 
1477 b, 66). 

Cât priveşte lirismul, concept subiacent celui de poezie şi înțeles ca ex- 
presie artistică a unui mod marcat subiectiv de raportare a eului față de lume, el 

a coabitat secole de-a rândul cu alte valori. Precizarea lui s-a produs pe un dublu 
fundal, prin permanente delimitări de sfera manifestărilor culturale în cadrul 
cărora deţinea o funcţionalitate precisă şi apoi prin autonomizarea artei cuvântu- 
lui față de corpusul celorlalte producţii literare versificate. Ceea ce înseamnă o 
decelare a funcționalității specifice prin înţelegerea lirismului ca activitate a 
literaturii, a secundarului, şi, în același timp, o decelare a unui conținut specific 
ce ține de exprimarea unei atitudini a eului față de existenţă. Intr-o formulare 
inevitabil simplificatoare, evoluţia lirismului a fost posibilă numai datorită pro- 
cesului paralel de depragmatizare a poeziei prin evoluţia de la manifestările sale 
intens socializate la cele pur estetice, gratuite, ce vor culmina în doctrina parna- 
siană a „artei pentru artă” sau în cea a poeziei pure teoretizate în secolul trecut 
de Valery. A trebuit ca poezia să parcurgă experienţa clasicismului şi a ilumi- 
nismului — exemple covârşitoare de literatură didactică şi militantă — pentru ca 
versul să nu mai servească drept ambalaj ingenios, cu rol ornamental şi mnemo- 
tehnic, care făcea posibilă o transmitere mai atractivă a variilor cunoştinţe şi 
învățături, ca şi o mai bună recepţie şi înmagazinare a acestora. 

Se poate vorbi despre o autonomizare a lirismului numai începând cu 
manifestările spiritului preromantic în spaţiul englez şi în cel german prin suflul 
nou pe care-l aduc Macpherson, Young, Gray, Burns, Blake sau mişcarea stur- 
merilor. Secolul al XVIII-lea reprezintă marea ruptură de paradigmă în conce- 
perea omului, e secolul care descoperă că omul are nu numai rațiune, ci şi su- 
flet. Iar de sufletul său trebuie să se ocupe în primul rând poezia, prin care, de 
acum încolo, se va înțelege lirism. Este momentul când poezia devine exclu- 
sivistă, preocupată să-şi delimiteze un conţinut propriu şi anume teritoriul trăiri- 
lor interioare, ceea ce face din ea o expresie a sentimentului, o sintaxă a emoție. 

Acum, sinonimia tacită sau declarată a literaturii cu poezia, care a func- 
ționat aproape fără întrerupere din Antichitate, se spulberă, căci termenul de li- 
teratură clivează spre conjuncția sa cu cel de cultură, iar poezia se precizează ca 
activitate spirituală distinctă, ca teritoriu aparte în interiorul spaţiului literaturii. 

Opţiunea pentru sentiment în dauna rațiunii se vede dublată de o opţiune 
de ordin cultural între două direcţii spirituale complet diferite, ignoranţa şi eru- 
diția. Dacă până în perioada clasicismului francez poezia se recomandă ca „şti- 
ință”, „cultură”, activitate doctă, prin teoreticieni ca Lessing, Novalis, Victor 
Hugo ea capătă un spirit iconoclast, refuză cultura livrescă, refuză modelele 
afirmându-și logica sa internă, care este aceea a intuiţiei şi a imaginaţiei. Poe- 
tului nu i se mai cere să fie un instruit, ci un suflet sensibil, căci poezia nu mai 
este discurs construit după reguli, este discurs „incult”, spontan, e revelaţie, ex- 
presie pură, un Urphenomen faţă de care literatura e un fenomen secundar, legat 
de apariția scrisului. Poezia se detaşează astfel din ce în ce mai mult de literatu- 
ră până a ajunge, graţie unei familii de spirite romantice printre care se numără 

fraţii Schlegel şi doamna de Staël, să se definească drept imaginea în negativ a 
acesteia. 

Teza potrivit căreia ignoranţa şi disprețul literelor sunt adevărata origine 
a poeziei a devenit posibilă într-un climat de idei reformator, prin recunoaşterea 
noilor categorii ale sensibilităţii şi ale imaginaţiei, ceea ce a antrenat o nouă 
concepţie asupra artei literare. La aceasta a contribuit şi redescoperirea poeziei 
populare, o poezie prin definiţie „incultă”, „naivă”, departe de orice elaborare 
intelectuală, dar, tocmai de aceea, expresia vie a unei energii originare şi a unei 
simţiri autentice. Pe aceste baze, se constituie un nou model al poeziei, o poezie 
poetică, după o sintagmă întâlnită la fraţii Schlegel şi Jean Paul, dar și mult mai 
târziu la Benedetto Croce, ca termen de opoziţie pentru poesia letteraria, o poe- 
zie construită, umanistică. 

Ideea disocierii literatură — poezie apare şi la simbolişti (în afara poeziei 
simboliste „tot restul e literatură” — spune Paul Verlaine), pentru a fi radicalizată 
şi transformată în program de avangardele secolului al XX-lea (Breton, Tristan 
Tzara, letriştii), care ajung să declare că poezia este contrară literaturii (Paul 
Eluard) şi, implicit, poetul este o specie aparte care are prea puţine în comun cu 
„literaţii”, „intelectualii”, „doctrinarii”. 

Ultima fază a procesului înregistrează fenomenul substituirii totale a li- 
teraturii cu poezia, fenomen însoţit de riscuri teoretice ce vor arunca în impas 
teoria literaturii. Definiţia literaturii trece asupra poeziei şi definiția poeziei asupra 
literaturii (Jakobson, Lotman, Lukács), iar alternanța terminologică (operă lite- 
rară/poem) pare justificată graţie recunoaşterii unei naturi, a unci esențe Co- 
mune literaturii şi poeziei, sau, mai exact, prin considerarea poeziei ca exempla- 
ritate a literaturii. Lipsa de scrupul semantic (întâlnită, printre alţii, la Wellek şi 
Warren, Todorov, Blanchot, Zumthor) se datorează şi expansiunii noţiunilor 
totalizatoare de enunț, discurs, text, scriitură faţă de care distincţia litera- 
tură/poezie moştenită de la romantici pare desuetă (v. MARINO, 1987, capi- 
tolul Literatură sau poezie?). 

Dacă sistematizăm, istoria raporturilor literatură — poezie este o con- 
tinuă competiţie şi confuzie, care înregistrează când relaţii de echivalență — sta- 
bilite fie pe baza principiului versificaţiei, fie pe baza recunoaşterii unei esențe 
comune, ca în teoriile moderne ale literarității —, când de antagonism: literatura 
e negativul poeziei (simbolism, avangardă). Adevărul, spune Adrian Marino, 
este undeva la mijloc, poezia este o subclasă a literaturii, cu care întreține relaţii 
de transfer și coabitare, dar aceste relații legitime au fost prea puţin recunoscute 
teoretic: „literatura este cadrul şi condiţia esenţială a poeziei de îndată ce atinge 
stadiul scris” (1987: 217), poezia este „un fenomen «organic», în timp ce literatu- 
ra doar o «sumă» de elemente distincte”, în sfârşit, literatura-cultură, „invadează 
şi condiționează genetic poezia [s.a.], a cărei predestinare şi orientare culturală 
este hotărâtoare” (1987: 218). Dacă nu există poezie deculturalizată, la fel de 

adevărat este că excesul de cultură sufocă poezia şi o obligă la gesturi insurgen- 
te, prin care încearcă să-şi conserve individualitatea. 


2.3. Despre începuturile poeziei. Lirism colectiv — lirism indi- 
vidual 


Dacă liricul este cel din urmă gen care, prin fenomenele clasate la ru- 
brica preromantism şi romantism, capătă conştiinţă de sine şi, implicit, legi- 
timitate în plan teoretic, ca tip de manifestare artistică pare să le fi devansat pe 
celelalte reprezentând genul primordial. El s-a manifestat, ca toate fenomenele 
de cultură primitivă, în forma unui sincretism de principiu — demonstrează Edgar 
Papu în cartea sa Evoluţia şi formele genului liric: „Nu numai că faptul poetic 
alcătuia la început o magmă omogenă, în care se asociau şi alte arte, mai târziu 
străine poeziei, dar el nu se diferenţia nici de celelalte valori, îndeosebi de ace- 
lea cu substrat practic” (1968: 11). Fiinţând iniţial într-un conglomerat poetic, 
lirismul s-a precizat suportând acţiunea legilor naturale generale, trecerea de la 
omogen la eterogen şi de la colectiv la individual. Primele manifestări lirice vor 
avea o funcționalitate concretă, născându-se din nevoia de a găsi un mod de 
contrapondere în fața amenințărilor vieții şi de a asigura un anumit confort psi- 
hic. Înainte de a fi expresia unei subiectivități individuale, liricul a fost un fe- 
nomen de esență plurală — expresie a unei conştiinţe colective cimentate de via- 
ta tribală. La originea lui stau, după sistematizarea lui Edgar Papu, cinci tipuri 
de astfel de manifestări lirice plurale: cântecele de muncă energice, pe un ton 
euforic, executate într-un ritm corespunzând ritmului concret al mişcărilor, cân- 
fecele magice prin care se caută înlăturarea calamităților naturale, imnurile către 
puterile naturii considerate benefice, cântecele războinice menite să stârnească 
apetitul luptei sau cele de prietenie, expresie a vieţii de grup care resimte acut 
nevoia solidarității umane. 

Substituirea lirismului colectiv cu cel propriu-zis, individual, are loc pe 
fundalul evoluţiei spre forme de organizare prestatală şi statală şi e marcată de 
precizarea limitei dintre eu şi noi, dintre subiectivitate şi lumea dinafară. Se 
poate vorbi cu adevărat despre lirism în momentul în care a apărut conştiinţa de 
sine a eului. Faptul acesta va avea drept consecinţe nu numai maturizarea liri- 
cului, ci și detașarea sa de epic şi dramatic, astfel că, deşi mai puternic ancorat 
în coordonatele genului, de aici încolo el nu va mai reprezenta suma expresiei poetice. 

Elementul care a conferit lirismului individual profunzimea specifică a 
fost re/lecția. Prin încorporarea filonului reflexiv se trece de la afectivitatea ve- 
hementă, radicală, a lirismului începuturilor la o expresie nuanțată, matură şi 
personală, orientată de fondul uman original al celui care cugctă. Antichitatea a 
dezvoltat patru variante ale acestei teme: 

e Poezia gnomică, a preceptelor, cu două variante: genul înțelepciunii (cu- 
noscut mai ales literaturii ebraice) şi genul parabolei, în care mesajul se 
exprimă în mod alegoric; 

e Poezia deşertăciunilor — când lirismul configurează o anumită viziune 
asupra lumii şi asupra vieții, viziune în conformitate cu care poetul îşi ex- 
primă preceptele (Eclesiastul); aici îşi află originca un sentiment liric de- 
finitoriu, tristețea; 

e Poezia plăcerilor vieții, înrudită cu cea a deșertăciunilor; e întâlnită ca 
structură independentă mai ales la poeții latini (odele horaţiene); 

e Lirica filosofică, individualizată prin aceea că, față de celelalte tipuri de 
lirică gnomică având caracter constatativ, aceasta deţine o vocaţie vădit 
explicativă; este specifică mai cu seamă literaturii indiene (Rig-Veda). 

Dincolo de lirica de idei, Antichitatea a dezvoltat şi o dimensiune socia- 
lă a confesiunii, şi una pregnant individuală, în direcţia marilor teme ale liris- 
mului dintotdeauna: iubirea, natura, moartea. 

Lirica civică, reclamată de existenţa societăţii cu diversele ei aspecte, 
acționează în sensul exaltării patriotismului (odele lui Pindar, elegiile ovidiene), 
ca o critică socială — însoţită de accente profetice în literatura ebraică (Isaiia, 
Ezechiel) sau satirice în cea latină (Horaţiu) —, dar şi ca filosofie a istoriei. Liri- 
ca afectivă configurează marile experienţe ale umanului tratându-le în sine, ca 
surse ale unei emoţii strict personale, de unde în lirismul colectiv aceste teme 
erau intonate sub specia unui anumit tip de viziune. Iubirea privită ca lege a fi- 
rii, ca atracție magnetică devine formă de cunoaştere (Cântarea cântărilor) sau 
pasiune obsesivă (Arhiloc, Sapho, elegiacii latini), moartea, ce fusese înfăţişată 
sub aspect ritual sau ca pierdere a unui membru important al grupului, este in- 
teriorizată, asumată ca trăire cu consistență proprie, ca mister individual (Cartea 
morților în literatura egipteană, Properţiu). Aceeaşi schimbare de registru supor- 
tă şi tema naturii care evoluează de la o dimensiune socializată — sector de pro- 
curare a hranei, reprezentat în viziune realist-obiectivă — spre reconsiderarea sa 
ca expresie a frumuseţii în sine, ca efect stenic (Bucolicele lui Vergiliu) sau me- 
lancolic (mai cu seamă la poeţii chinezi, Li Tai-Pe şi Du-Fu), ca plan al integră- 
rii sau domeniu de manifestare a legilor fizice (în variantele filosofico-didactice 
de tipul Poemului naturii al lui Lucrețiu). 

Se poate vedea că Antichitatea şi-a exersat formulele lirice şi în direcția 
unei cuprinderi raţionale a lumii, şi în aceea a unei cunoaşteri senzuale, ea re- 
prezentând pentru epocile ulterioare un fel repertoriu general de teme, direcții şi 
structuri. Cei vechi au anexat liricului toate teritoriile realităţii, dar nu le-au ex- 
ploatat în întregime; meritul modernilor constă în coeficientul de contribuţie 
picturală, în ipostazierea variaţiei fenomenelor, a extensiunii şi intensității lor. 

Raportat la perioada începuturilor şi privit sub aspect tematic, lirismul 
universal îşi relevă unitatea internă, definindu-se ca fenomen reiterant, reeva- 

luare a condiţiei umanului din perspectiva altor tipuri de sensibilitate. Poate 
tocmai de aceea, mai mult decât orice altă formă de expresie literară, poezia 


stârneşte impresia unci bizare familiarităţi, ne dă senzaţia de deja citit. Faptul că 
o resimtim mereu aceeaşi, faptul că resimţim sensibilitatea unor poeți din locuri 
şi „fără paternitate” se datorează 


şi timpuri extrem distanțate drept universală nitate 
acestei propensiuni specifice a lirismului către esențe, către înfăţişarea a ceea ce 
e omenesc în om, dincolo de variaţia întruchipărilor lui istorice. 


2.4. Poezia — un mod de expunere. Definiţia modală a poeziei. 
Cum comunică poezia? | 


Cum s-a văzut (1.4.1.), cea mai veche identificare a poeziei lirice a fost 
] expozitiv prin care Platon viza expri- 
marea directă a poetului în numele său. Or modul expunerii reprezintă, în siste- 
matizarea aristotelică, răspunsul la întrebarea CUM SE REALIZEAZĂ 
IMITAŢIA? (înțelegând imitația în cel mai larg sens cu putință, ca reflectare), 
acest CUM fiind — fapt subliniat de teoria generică a lui Genette — doar unul 
dintre cele trei criterii (alături de CE? şi ÎN CE?) ale decelării liricului, epicului, 
Gramaticului. Dar pentru a răspunde la întrebarea CUM SE EXPRIMĂ 
POEZIA? trebuie lămurită problema lui DE CĂTRE CINE?, adică problema 


enunțătorului. 


aceea cu un anumit mod al spunerii, ce 


2.4.1. Eul liric/eul empiric 


Problema enunțării, legată de cea a mimesisului, are în poezie un statut 
special. Pentru Käte Hamburger, liricul e termenul de opoziţie al genului fic- 
tional. Dacă epicul şi dramaticul sunt considerate, prin grila aristotelică, genuri 
mimetice, poezia lirică reprezintă genul nonficțional datorită faptului că este 
alcătuită din enunțuri de realitate, dar fără referent exterior, deci fără funcţie de 
reprezentare, enunțuri considerate autentice pentru că lasă să transpară urmele 
procesului de enunţare care le-a produs. Diferența specifică față de uzul comu- 
nicativ al limbajului stă în aceea că liricul are un „eu-origine” indeterminat, care 
nu poate fi identificat nici cu poetul însuși, nici cu un alt subiect anume 
(HAMBURGER, 1986), ceea ce ascunde de fapt, cum observă Genette, o po- 
ziţie de compromis în problema caracterului reprezentațional al poeziei, căreia 
i-ar fi proprie „o formă atenuată de fictivitate” (1994: 98). 

E A A de Ha 
tie”, cum ar spune Barthes, similară naratorului din ei pan Ideea disocieri 

celor două curi îşi află originea într-un celebru escu al lui Proust (Contre 
Sainte-Beuve), care distinge cul profund al artistului, prezent în operă, de eul 
superficial, biografic, „un sine însuşi mult mai exterior”. O carte este produsul 
altui eu decât cel pe care îl manifestăm în viaţa de toate zilele. 

Fie că se numeşte eu liric, eu tipic (la Vianu, care preia terminologia lui 
R. Miller-Freinfels) sau eu numenal (Liviu Rusu), el este rezultatul unei situaţii 
de enunțare, e fixat într-o condiţie aparte transformată de imaginaţie, fapt care-i 
îngăduie să acceadă la profunzimile fiinţei sale şi să-şi dezvăluie spiritul în mod 
autentic. El e individualitatea creatoare prezentă în discurs în mod explicit (în 
poezia de până după romantici ori la postmoderni) sau implicit (în lirica mo- 
dernă ce caută să se elibereze cu totul de subiectul locutor până la a se transfor- 
ma într-un simplu experiment lingvistic care nu se mai transmite decât pe sine). 
Între eul liric şi cel empiric distanțele sunt variabile, dar există întotdeauna, de 
la instanța confesivă, memorialistică, ce lasă să transpară în poezie elemente ale 
propriei biografii, cu date evenimențiale verificabile (Blaga, 9 mai 1895, Auto- 
portret sau Esenin: „Potopul ploii s-a topit în sine,/ Furtuna toată s-a făcut ni- 
mic./ Serghei Esenin, mi-i urât cu tine,/ Şi silă mi-i privirea să-mi ridic.”) sau de 
la cea profund ancorată în prezent a poeziei ocazionale până la însuşirea de că- 
tre poet a unei identități de împrumut. 

Tocmai pentru că enunţul liric nu-şi disimulează procesul de enunțare, 
cum spune Hamburger, în poezie pot fi identificate mărcile subiective ce tră- 
dează prezența unei individualităţi locutoare în funcţie de care se organizează 
enunţul, mărci care sunt de altfel identice cu cele ale oricărui narator ce vorbeşte 
la persoana I. Există şi poezii în care locutorul pare să nu se trădeze, dând im- 
presia că textul e lipsit de o instanță discursivă; el nu va vorbi despre sine spu- 
nând EU, nici nu se va adresa unui TU, dar prezenţa sa se va infuza discret în 
text măcar prin topica subiectivă sau prin modul cum articulează substantivele. 
Mărcile eului liric sunt, aşadar, mult mai numeroase decât se crede îndeobşte, 
sistematizându-se în următoarele categorii (ZAFIU, 2000: 248-252): 

— mărcile circumstanțelor spațio-temporale, respectiv întregul sistem deictic 
care ancorează enunţul în situația de comunicare şi organizează informa- 
ţia în funcţie de poziţia subiectului locutor: persoana I şi a H-a a pronu- 
melor şi a verbelor, adverbele deictice, pronume şi adjective demonstra- 
tive, verbe de deplasare care poziţionează obiectele sau acţiunile în func- 
ție de locutor, prezentul verbal; 

— mărcile obiectului care situează persoanele sau obiectele în spaţiul poetic: 
articolul hotărât şi nehotărât (marcând gradul de familiarizare cu obiec- 
tul-referent), topica, variația numelor unor personaje care schimbă per- 
spectiva receptării; 

— mărcile percepţiei şi ale cunoaşterii eului liric (senzoriale, cognitive, afec- 
tive, volitive) pe care se întemeiază şi imagini vizuale, auditive, olfactive, 
sinestezice: verbe ca a vedea, a gândi, a simţi, a suferi, a dori, substanti- 

ve şi adjective care desemnează noţiuni şi calităţi din aceeaşi sferă menta- 
lă şi senzorială, interjecţii de prezeintificare: iată, uite etc,; 

— mărcile atitudinii subiective: cuvinte cu sens evaluativ (frumos/uråt, 
bun/rău), instrumente lingvistice ale modalizării — adverbe şi locuţiuni 
adverbiale (fireşte, poate, de bună seamă), verbe (a crede, a considera, a 
trebui), expresii verbale impersonale (e bine, e util, e necesar) etc. 


2.4.2. Lirism subiectiv/lirism obiectiv, autoenunțare/lirism mediat 


Cercetările moderne au nuanțat exigența primară a lirismului arătând că 
poezia, deşi prin excelență teritoriul interiorităţii, nu este în mod obligatoriu 
discursul unui EU care vorbeşte la persoana I singular, că poetul, pentru a se ex- 
prima pe sine, poate uza după plac de întreaga flexiune pronominală, realizând 
modalităţi diferite de obiectivare a stării lirice. Este problema atitudinilor şi a 
formelor eului în poezia lirică discutată pe larg, în estetica noastră, de Tudor 
Vianu în al său Curs de stilistică (în Opere, IV, 1975: 555-562) la capitolul Va- 
lori stilistice legate de flexiunea pronumelui în poezie sau într-un studiu aplica- 
tiv, Atitudinea şi formele eului în lirica lui Eminescu (în Scriitori români, |, 
1970: 268-280). Esteticianul român preia şi nuanțează o mai veche sistematizare 
a lirismului pe baza criteriului atitudinal, sistematizare aparținând lui Wilhelm 
Scherer, care în a sa Poetik (1888) distinge trei tipuri fundamentale: 

— Lirica personală (Ichlyrik), în care poetul vorbeşte la persoana I ŞI în nu- 
mele său; 

— Lirica măştilor (Maskenlyrik), în care poetul se exprimă sub o identitate 
de împrumut; 

— Lirica rolurilor (Rollenlyrik), apropiată de expresia dramatică sau de cea 
narativă, pentru că poetul apelează la „personaje” străine şi exprimă sen- 
timente care nu-i sunt definitorii, dar pe care energia generală a sufletului 
său le susține. 

Pentru lirica eului, exemplele vin de la sine și pot fi convocate aici toate 
textele în care în spatele eului anunţat discursiv prin persoana I singular se intu- 
ieşte figura poetului fără vreo mijlocire (Blaga: „Eu nu strivesc corola de mi- 
nuni a lumii”; Arghezi: „Cartea mea-i, fiule, o treaptă”; Coşbuc: „Sunt suflet în 
sufletul neamului meu”). Lirica mascată presupune un act de deghizare a eului 
în spatele unei figuri care îl reprezintă: dacul din Rugăciunea unui Dac sau pro- 
letarul din Împărat şi proletar sunt expresii ale revoltei şi ale orgoliului eminescian. 

In virtutea tezei fundamentale a esteticii sale, aceea a corelației dintre 
procedeu şi viziune, Vianu susține necesitatea acestei clasificări, arătând că între 
lirica eului şi cea a măștii nu există doar o deosebire exterioară, de tehnică, ci şi 
una mult mai relevantă, care priveşte profunzimea dezvăluirii sinelui, căci mas- 

ca îi permite poctului să fie mai îndrăzneţ, mai radical, să se arate pe sine în ce- 
ca ce are mai adânc (VIANU, 1975: 556), în vreme ce expresia directă în nume- 
le său îl obligă la o atitudine mai cenzurată, la exprimarea unor nuanțe discrete 
ale experienței subiective (1970: 270). 

Cât priveşte delimitarea liricii măştilor de cea a rolurilor, ea se articu- 
lează pe jocul unei identități efective cu o identitate potenţială sau pe privile- 
gierea unor elemente sufleteşti definitorii, respectiv periferice: „Astfel, dacă eul 
liricii mascate este un eu mai îndrăzneţ, dezlănţuit, lirica rolurilor pune în miş- 
care un cu care se joacă şi care experimentează posibilități dintre cele mai înde- 
părtate ale sale. Poetul care îşi asumă o mască cterogenă o face pentru a mani- 
festa mai răspicat sentimentele lui cele mai profunde, acele la care aderă partea 
cea mai intimă a propriei naturi. Poetul rolurilor intră într-o individualitate stră- 
ină făcând descoperiri neaşteptate în sine însuşi, reactivând laturile nedezvoltate 
şi excentrice ale naturii sale” (1970: 271). Sintetizând disocierea lui Vianu, 
măştile ar reprezenta o stare civilă de împrumut care acoperă identitatea profun- 
dă a poetului — atitudine frecventă în poezia romantică sau în cea postromantică 
(la Byron, Childe Harold, Ghiaurul, Corsarul, dar şi Albatrosul lui Baudelaire), 
pe când rolurile suprapun o intimitate străină, sau cel puțin marginală, unei exte- 
riorități străine. Astfel, Luceafărul = Hyperion este o mască a poetului, căci se 
regăseşte în una dintre dominantele profunde ale ființei sale, în vreme ce Cătălin, 
Cătălina, Demiurgul ar fi „făgăduinţele sale cele mai îndepărtate” (unele chiar 
imagini „în negativ”), roluri, cum roluri sunt la Eminescu şi Mircea, Arald, 
Sarmis, Călin etc. 

Ulterior, în studiul Vocile lirice ale Luceafărului (în Teme 1, 1971), 
Nicolae Manolescu a demonstrat, pe baza analizei limbajului liric, că în spatele 
fiecărui „personaj” din Luceafărul se ascunde poetul, pentru că în limbajul 
Demiurgului se poate depista stilul poeziei gnomice de tipul G/ossei, pentru că 
în Cătălina o recunoaştem şi pe inocenta ispititoare din Floare albastră, dar şi 
pe cocheta şi mincinoasa Dalila, la fel cum cele două invocaţii ale lui Cătălin 
deşteaptă ecouri din erotica de tinerețe sau din cea a maturității (romanțe ca La- 
să-ți lumea... sau O, rămâi’). In concluzie, spune Manolescu, Eminescu e ŞI 
Luceafărul, şi Cătălina, şi Cătălin, şi Demiurgul. 

Sigur că Luceafărul este o sinteză de registre lirice, că el însumează şi 
anticipează cele mai reprezentative tonuri ale liricii eminesciene, dar, din per- 
spectiva punctului de vedere atitudinal schițat mai sus, poetul care poate fi în- 
trevăzut în spatele tuturor personajelor sale este doar o voce identificabilă şi în 
alte texte, nu o structură sufletească anume. Ca structură sufletească definitorie, 
el nu este decât Hyperion sau Hyperion este masca sa, pentru că „măştile”, spu- 
ne Vianu, se deosebesc de „roluri” prin aceea că nu au o psihologie indepen- 
dentă, ci ne restituie, într-un mod indirect, dar cu atât mai fidel, imaginea poe- 
tului însuşi, fiind superioare din punctul de vedere al sincerităţii chiar şi liricii 

personale. La fel, dacă privim poemul lui Barbu Riga Crypto și lapona Enigel 
ca o replică narativă a Rirmurilor pentru nunțile necesare, deducem că figura 
poetului, masca sa, este aici Enigel — făptura umană înzestrată cu intelect, ce 
aspiră spre cunoaşterea absolută —, în vreme ce Crypto şi Soarele nu sunt decât 
nişte roluri, nişte identități tangențiale sau „posibilități îndepărtate”, cum le nu- 
meşte Vianu, de care poetul se serveşte pentru a-şi dezvălui o față a sa ascunsă, 
virtuală, 

Distincţiile lui Vianu sunt seducătoare şi ar fi întru totul operante dacă 
n-ar face să intervină în aprecierea lirismului intrinsec al unui text literar şi cri- 
terii care îi sunt exterioare. Întrebarea care se ridică imediat este: În condițiile în 
care nu cunoaştem datele biografice ale existenței lui Eminescu, spre exemplu, 
putem stabili care e masca şi care e rolul poetului? Să admitem că distincția ar 
putea fi totuşi făcută dacă ne raportăm la marele text eminescian care e Opera 
întreagă, că am putea să-l identificăm pe poet cu o individualitate tipic romanti- 
că, cu toate atributele pe care o atare structură le presupune, şi aceasta ne-ar 
permite mai departe să spunem că Eminescu e Luceafărul, şi nu Cătălin, dar 
atunci n-am făcut altceva decât să înlocuim un criteriu exzraliterar cu unul 
extratextual. Pe de altă parte, întreprinderea însăşi nu este justificată, pentru că 
ea pune problema adecvării la realitate a conținutului liric, şi nu a atitudinilor şi 
a modurilor liricului. Ne aflăm în fața a două lucruri complet diferite: since- 
ritatea, pentru care nu avem un instrument de măsură, şi modalitatea de trans- 
mitere a sentimentelor. Din punctul de vedere al sincerităţii, chiar şi lirica eului 
poate transmite sentimente mincinoase, căci nimic nu-l împiedică pe poet să 
declare trăiri care nu sunt ale sale şi să le exprime prin persoana I, stabilind o 
identitate între eul enunțător și eul enunțului. 

Ca tip de atitudine, rolul şi masca par unul şi acelaşi lucru. E vorba, în 
esenţă, despre un lirism în care eul liric se exprimă mediat, cu totul altfel decât 
în lirica eului, unde între el și cititor nu intervine nicio reprezentare. Am putea 
stabili, la rigoare, în cadrul aceluiaşi palier atitudinal, grade diferite de mediere, 
dar numai dacă apelăm la un criteriu formal: minim în forma monologată, ma- 
Xim în cea dialogată sau dramatico-epică, dar aceasta nu schimbă cu nimic ca- 
racterul mediat al expresiei, pentru că, inclusiv în cazul unui lirism monologat, 
cel care spune eu îşi construiește o identitate, se constituie într-un fel de „perso- 
naj”, desigur diferit de cel epic, dar nici într-un caz nu rămâne indeterminat, 
încât noi să-l putem confunda cu „figura poetului”. Din acest punct de vedere, 
am putea păstra distincția dintre măşti şi roluri, dar ar însemna să-i schimbăm 
total conținutul, pentru că diferenţa dintre lirismul eului, pe de o parte, şi cel al 
măştilor şi al rolurilor, de cealaltă parte, este o problemă a identităţii sau 
nonidentității dintre eul enunțului şi eul enunţării. Când cul enunțării declară că 
se enunță pe sine (spunând răspicat EU, NOI sau, implicit, prin aceea că se 
adresează unui TU sau unor VOI) ne aflăm în spaţiul autoenunţării, iar în cele- 

lalte situații, ori de câte ori eul enunţării declară că îi enunţă pe alții, în modul 
măştii sau al rolului. 

Dar, chiar păstrând distincţia lirism mediat/nemediat, nu putem accepta 
— nici măcar pentru situaţia autoenunțării — definirea lirismului ca expresie di- 
rectă a poetului, formulă pe care unele manuale şcolare o perpetucază cu ino- 
cenţă şi chiar o consideră elementul distinctiv al liricului față de epic, de vreme 
ce între poet şi enunțarea sa se interpune o voce, un enunțător, care, indiferent 
de persoana gramaticală pe care o adoptă şi indiferent de identitatea pe care și-o 
construieşte, este la urma urmei o instanță fictivă, intratextuală. 

Lucrurile se complică în cazul în care introducem o altă distincție, atât 
de vehiculată de manualele şcolare de liccu, aceea dintre lirismul subiectiv şi cel 
obiectiv. Lirismul obiectiv pare o contradicţie în termeni, dar acoperă o realitate 
recunoscută. Sintagma a fost lansată de Călinescu cu privire la idilele ţărăneşti 
ale lui Coşbuc şi echivalată de Vianu cu lirismul rolurilor. E vorba, spune 
Călinescu, despre un „lirism reprezentabil, o poezie teatrală” (1982: 588). Nicolae 
Manolescu atrage însă atenția asupra unor deosebiri de substanță: „Lirismul, în 
genere, poate fi expresia directă a emoţiei ori disimularea ei printr-o mască sau 
printr-un personaj dramatizat: dar, în toate trei cazurile avem de-a face cu 
subiectivitatea poetului în căutarea limbajului potrivit. [...] La G. Coşbuc însă, 
tocmai această subiectivitate lirică este absentă, înlocuită de subiectivitatea per- 
sonajului [s.a.] pus în scenă. În La oglindă se exprimă copila instinctiv cochetă, 
în Pe lângă boi, femeia cuprinsă de remuşcări, în cutare Gazel sau în Rea de 
plată, flăcăul, şi aşa mai departe. În spatele lor ghicim, desigur, pe poet. Numai 
că nicăieri poetul nu profită de personajele respective pentru a se dezvălui indi- 
rect pe sine: din contra, el este cel care încearcă să se transpună în ființa lor. Cu 
alte cuvinte, interpretează nişte roluri. Hyperion fiind o postură a lui Eminescu, 
fata ori flăcăul rămân independente de Coşbuc: în felul în care personajul dra- 
matic rămâne independent de actor. G. Coşbuc e un actor, un interpret, intrând 
în pielea unor personaje spre a le reproduce comportamentul şi vorbirea” 
(MANOLESCU, 1978: 154). 

Să reținem din demonstrația lui Manolescu două argumente: 

1) „„personajele” lui Coşbuc vorbesc cu o voce culturală, a poetului, aşa cum, 
de exemplu, păstorii şi păstorițele idilelor se trădează prin limbaj ca nobili 
travestiți; 

2) în toate aceste situaţii, nu e vorba de un sentiment individual pe care să-l 
putem atribui poetului, ci de unul tipic, al „clasei”. 

Se poate vorbi, în esenţă, despre o atitudine teatrală şi la Eminescu, şi la 
Coşbuc, dar despre o mişcare inversă, ce creează roluri subiective şi roluri obiec- 
tive: la Eminescu, un cu îşi pune o mască (sau împrumută caracteristicile sale 
unui rol) pentru a se dezvălui mai lesne pe sine, la Coşbuc, un cu împrumută 
caracteristicile unui rol exterior şi se joacă cu această individualitate străină care 

a este comparabilă cu diferența dintre o mişcare 
expresionistă (dinspre eu în afară) şi una impresionistă (din afară înspre eu). 
Doar în acest al doilea caz, în care distanța dintre eul enunțător ŞI cel enunțat se 
păstrează, aşa cum rămâne şi impresia de artificial, de exprimare inautentică, 
putem vorbi, sugerează Manolescu, despre un lirism obiectiv, despre o poezie ce 
poate fi integrată liricului numai cu precizările de rigoare. 

În afara acestei grile pare să rămână lirismul aşa-zis impersonal, în care 
vocea lirică nici nu se denunţă, nici nu construieşte o individualitate interme- 
diară. Formula este proprie poeziei parnasiene, dar şi anumitor modalități lirice 
ale secolului al XX-lea ce par să reprezinte, mai degrabă, o altă variantă a obiec- 
tivării. Este un lirism care pretinde că ignoră omul şi trăirile sale fie pentru un 
descriptivism pur (al figurilor mitologice sau minerale, ale florei sau ale faunei), 
fie pentru o ideaţie filosofică sau pentru o dezbatere de ordin intelectual. Că 
lucrurile nu stau deloc aşa ne-o demonstrează parnasianismul barbian, unde în 
desenul unor imagini obiective, de esență geologică, putem recunoaşte „figura 
poetului”. Barbu este, cum bine a observat critica, un parnasian în formă şi un 
romantic în fond, căci sub cadrele sale mineralizate palpită sufletul omenesc în 
ceea ce are el mai profund. El evită confesiunea transferându-şi sentimentele 
asupra copacului, banchizelor, munţilor, pământului, râului, lavei. Poezia Copa- 
cul traduce, prin intermediul unei figuri dendrologice, o aspirație exclusiv uma- 
nă — atingerea absolutului — şi o la fel de umană resemnare înțeleaptă în fața 


legilor firii: 


nu spune nimic despre cl. Situaţi 


Hipnotizat de-adânca şi limpedea lumină 

A bolților destinse deasupra lui, ar vrea 

Să sfarăme zenitul şi-nnebunit să bea 

Prin mii de crengi crispate, licoarea opalină. 


Nici vălurile nopții, nici umeda perdea, 
De nouri, nu-i gonește imaginea senină: 
De-un strălucit albastru viziunea lui e plină, 
Oricât de multe neguri în juru-i vor cădea... 


Dar când augusta toamnă din nou îl înfăşoară 
In tonuri de crepuscul, când toamna prinde iară 
Sub casca lui de frunze un rod îmbelşugat, 


Atunci, intrând în simpla, obşteasca armonie 
Cu tot ce-l limitează și-l leagă, împăcat, 
In toamna lui, copacul se-nclină către glie. 
(Ion Barbu, Versuri şi proză, Bucureşti, Editura Minerva, 1984, p. 77) 


54 


CE Scanned with OKEN Scanner 


Textul liric 


Avem aici o ilustrare a lirismului aspirațiilor contrazise dezvoltând o 
dramă umană, rezultat al înfruntării unor tensiuni polare, hybrisul şi catharsisul 
(CAZIMIR, 1971: 29). E vorba, deci, despre aspiraţia şi resemnarea întâlnite și 
în poemele „clasice” ale absolutului — în Luceafărul, prin personajul Cătălinei, 
sau, din perspectiva inversă, a geniului păgân, în Odă (în metru antic), pe care 
Vianu o repartizează la categoria „liricii mascate” —, în compania cărora poezia 
barbiană se aşază în mod firesc, 

Am utilizat, e drept, poezia lui Ion Barbu în scopuri demonstrative, dar 
cu aceasta nu suntem departe nici de parnasienii autentici, care cântau poezia 
obiectelor şi a peisajelor inerte, strict decorative. Sigur, poezia parnasiană este 
mult mai cenzurată sub aspect emoţional, dar nici acolo impersonalitatea nu 
înseamnă a-personalitate, şi acolo, în spatele unor versuri „reci”, există un eu, 
numai că acest eu trebuie reconstituit din formele exterioare, aparent „mute” ale 
existenței. Aşa încât ne aflăm în situația de a admite încă o dihotomie: lirism 
personal/lirism impersonal, ca variante ale lirismului subiectiv. 

La capătul acestor consideraţii se conturează o posibilă sistematizare 
modală a liricului, reclamată mai ales de obiective didactice: 


I. Lirismul subiectiv, autentic, în filigranul căruia întrezărim „figura poe- 
tului”: 

a) nemediat = autoenunțare — presupune prezența unei voci care ia act de 
ea însăşi („„urma” ei textuală e persoana I şi a Il-a singular sau plural, cu nuanțe- 
le pe care, în studiul amintit, Vianu le-a impus); 

b) mediat de reprezentări personale (poetul disimulează, îi „locuieşte” pe 
alții, care îi devin roluri sau măşti) sau impersonale, când „figura poetului” se 
deduce din alegorii, din înregistrarea obiectelor, din jocul ideilor. 


II. Lirismul obiectiv, un lirism hibrid, cu caracter de excepţie, când în 
spatele reprezentărilor propuse nu putem descifra „figura poetului”, pentru că 
el nu se dezvăluie pe sine, ci îi imită pe alții. 


Preferinţa pentru lirismul nemijlocit sau pentru cel mediat circumscrie 
de fapt opţiunea pentru două tipuri de poetică şi pentru două moduri diferite de 
situare a eului în enunțare: prin cel dintâi transpare lumea interioară ca printr-un 
geam de sticlă, al doilea este un vitraliu prin care, înainte de a vedea lumea (in- 
timitatea poetului), observăm forme şi figuri, oameni şi obiecte care întârzie şi 
modulează percepția realității. Desigur că o opţiune tranşantă în ce priveşte 
opoziţia subiectiv/obiectiv devine simptomatică pentru situarea poetului în exis- 
tență. Poeţii romantici ca Eminescu, înzestrați cu orgoliul individualității, trăiesc 
o adevărată fervoare intimistă, ceea ce explică predominanța autoenunțării în 
opera lor. Coşbuc în schimb, poet cu o conştiinţă socială şi națională acută, re- 

zultat al faptului că a cunoscut „pe viu” situația ţăranului transilvăncan, preferă 
lirismul obiectiv, căci poezia intimistă i se pare — ca şi celuilalt poct transilvă- 
nean, Goga — o derogare de la imperativele momentului. De aceea, în lirica 
acestor poeți ai colectivităţii, erosul — temă intimistă prin excelență — apare fie 
sporadic (la Goga), fie obiectivat (la Coşbuc), conservând o anumită pudoare în 
a dezvălui ceea ce este personal şi subiectiv. Individualitatea lor e permanent 
minimalizată de convingerea că sunt părţi ale întregului şi mai ales vocile lui. 


2.4.3. Atitudinea lirică, epică şi dramatică în poezie 


Criteriul modului, numit uzual atitudine lirică, este adoptat ca principiu 
clasificator şi de Wolfgang Kaiser, care îl derivă dintr-un tip aparte de relație 
între subiect şi obiect, între eul poetic şi lume, şi îl combină cu un criteriu for- 
mal, cu o anumită structură internă finală, în care vorbirea se rotunjeşte şi se 
încheagă. Teorcticianul german vorbeşte, așadar, în cartea sa despre atitudinile 
şi formele liricului, din combinarea cărora se nasc speciile lirice. 

Esenţa lirismului stă, spune Kaiser, în jocul subiectivului şi al obiecti- 
vului, „lumea şi eul se contopesc, se întrepătrund, în starea de excitație a unei 
dispoziții sufleteşti şi anume în cea care de fapt se autoexprimă” (1979: 474). 
Liricul nu se poate lipsi de obiectivitate, pentru că poezia trebuie să creeze si- 
tuaţia din care vine manifestarea, dar specificul lui stă în aceea că adevărurile pe 
care le exprimă se nasc dintr-o trăire afectivă singulară şi se cer trăite afectiv. 
Modul în care se concretizează această apropriere a lumii exterioare de către 
lumea interioară dă naştere la trei atitudini lirice fundamentale — forme graduale 
ale fuziunii dintre eu şi lume —, dintre care una pură şi două aflate la confluența 
cu celelalte genuri: 


e  ENUNȚAREA LIRICĂ -— se aseamănă într-o anumită măsură cu atitu- 
dinea epică prin aceea că „eul înfruntă un «se», un existent, îl sesizează şi îl ex- 
primă” (1979: 477). Specificul acestui tip de enunțare stă în faptul că există o 
cvasiindependență a obiectivului în raport cu subiectivul, contopirea lor nu 
merge decât până la un anumit punct. Desigur, experiența obiectivă a fost trăită 
afectiv, o stare sufletească a determinat vorbirea care a nuanțat totul şi s-a co- 
municat astfel cititorului, dar scopul ultim al poemului este să exprime poziţia 
„obiectivă” asupra unei stări de lucruri. Exemplul oferit de Kaiser: mesajul unei 
epigrame este rezultatul unei experienţe particulare, trăite aici şi acum, dar ver- 
surile finale transmit un adevăr general valabil, cu un caracter constatator şi 
ferm, sunt pline de obiectualitate. Pentru comunicarea lui cra suficient un sim- 
plu aforism neutru de tipul Urma alege: 

Suflete, stai jos şi fii spectator răbdător; 

Nu judeca piesa până ce nu s-a terminat: 

Conflictul ei are multe schimbări; în fiecare zi 
Vorbeşte o nouă scenă; ultimul act încununează piesa. 


(Francis Quarles, Respice finem) 


Enunţarea lirică ar rezulta din raportarea eului la un existent, la ceva ca- 
re există în afara lui şi pe care el îl sesizează şi îl exprimă printr-o vorbire sen- 
tențioasă (bazată pe succesiune logică, cu fraze închegate ce formulează situaţii 
ferme). Formele enunțării lirice sunt: sentința întâlnită în epigramă, vestirea 
(dacă lucrul enunțat este de natură numinoasă), prorocirea (expresie a unui „de- 
venind”), conjurarea (enunţarea esenței unui existent întâlnită în descântece), 
mărturisirea (0 enunţare semnificativă din perspectiva eului). 


e  APOSTROFAREA LIRICĂ e mai dramatică: „aici sfera sufletească şi 
cea obiectivă nu rămân separate şi opuse, ci acționează una asupra celeilalte, 
evoluează spre întâlnire, iar obiectualitatea devine «tu». Manifestarea lirică are 
loc în excitaţia acestei emoţionări reciproce” (1979: 477). Atitudinea „de întâl- 
nire” se particularizează diferit în imn, expresie a unei emoţii stârnite de o pu- 
tere divină, misterioasă, superioară eului (imnurile lui Pindar sau psalmii creş- 
tini), ditiramb (în care emoția devine extaz) şi odă (adresată unui „tu” mai acce- 
sibil, mai aproape de vorbitor). Expresia devine mai obscură din cauza puterni- 
cei tensiuni afective. În funcţie de forma interioară pe care o poate îmbrăca, se 
diferenţiază preamărirea, elogiul, hotărârea, dojana, învinuirea, provocarea, 
blestemul. 


+ VORBIREA CANTABILĂ este atitudinea cea mai tipic lirică: „Aici nu 
există obiectualitate opusă şi care să acționeze asupra eului, aici cei doi factori 
se contopesc pe de-a-ntregul, aici totul este interioritate. Manifestarea lirică este 
simpla exprimare a interiorității subiectivizate sau a subiectivităţii interiorizate” 
(1979: 477-478). Vorbirea cantabilă sau cântecul este expresia spontană a inte- 
riorităţii, care poate evolua într-o gamă largă de forme interioare, de la jubilație 
la rânguire. Ideile se înşiruie natural şi se rotesc în jurul acelui centru tainic al 
stării sufleteşti care iradiază prin cuvintele-cheie diseminate în text şi tocmai de 
aceea vorbirea cantabilă se sustrage oricărei retorici. 


Cum se poate observa, sistemul propus realizează distincții între moda- 
litățile de exteriorizare a aceleiaşi game sentimentale, modalităţi decelabile în 
funcţie de orientarea expresiei spre un EL obiectiv, spre un TU dramatic sau 
spre acel EU care constituie focarul lirismului, unde EU, TU şi EL nu reprezintă 
persoanele gramaticale ale discursului, ci forme ale proiecției eului liric. Desi- 

gur, merită reținută stabilirea unci grile graduale a lirismului, configurarea unei 
rețele intragenerice în teritoriul genului liric, după cum eul poetic se confundă 
sau se detaşează de realitatea exterioară. Dacă selectăm, de exemplu, ca tip de 
conținut liric, sentimentul insatisfacţiei/durerii generat de o pierdere, formele 
interioare adaptate celor trei tipuri de atitudine sunt identificabile. La Eminescu 
expresia jelirii (în enunțarea lirică) poate fi întâlnită în poezia de adolescență La 
mormântul lui Aron Pumnul, blestemul (corespunzând apostrofei) în Rugăciu- 
nea unui Dac, iar tânguirea ar fi tipică sonetului Când însuşi glasul... şi, în ge- 
neral, elegiilor. Mai greu de identificat sunt formele plurale în care atitudinile 
coexistă, caz în care definitoriu pentru configurarea poemului ca totalitate ră- 
mâne criteriul omogenităţii stilistice: Atât de fragedă... debutează expozitiv, 
pentru ca, odată cu versurile „O vis ferice de iubire,/ Mireasă blândă din po- 
veşti,/ Nu mai zâmbi! A ta zâmbire/ Mi-arată cât de dulce eşti”, expresia des- 
criptivă să capete adresă şi să orienteze întreaga poezie. Pe de altă parte, puţine 
sunt situaţiile în care un text e construit pe un singur sentiment, căci poezia — 
observă Silvian Iosifescu (1973: 149-150) — nu înseamnă omofonie, ci contra- 
punct afectiv. Tânguirea, de exemplu, implică şi elogiul fiinţei pierdute, de ace- 
ea grila lui Kaiser, aplicată cu rigurozitate, ar închide varietatea liricului în nişte 
categorii mult prea neîncăpătoare. Merită reținută din configurația în care 
Kayser distribuie liricul considerarea vorbirii cantabile ca formă antiretorică, 
bazată pe circularitatea procedeelor, ceea ce anticipează de fapt celebra definiție 
a poeticului dată de Jakobson, ca ilustrare a principiului echivalenţei prin proce- 
deele reluării şi ale paralelismului. 

Un tablou cuprinzător şi operațional al tipurilor atitudinale lirice reali- 
zează Markiewicz (1988: 189-192), sistematizând o serie de clasificări (printre 
care poate fi recunoscută şi cea a lui Kayser) bazate pe funcția enunțului liric 
sau pe caracterul trăirii lirice astfel: 


I. LIRICA NEMIJLOCITĂ (AUTOANALITICĂ): 


1. Prezentarea verbală a unui sentiment, asemuită monologului interior 
sau confesiunii; 

2. Relatarea despre o trăire numind trăsăturile ei, componentele sau 
manifestările exterioare; 

3, Transpunerea convenţională a unei situații afective, de exemplu do- 
rință sau intenție imposibil de realizat sau practic fără scop, apostro- 
fare a unui obiect abstract sau fără viaţă etc. 


II. LIRICA INVOCATOARE — cu funcţie postulativă faţă de destinatar. 


III. LIRICA ENUNȚIATIVĂ: 

1. Lirica descriptivă: realitate statică, prezentată într-o formă subiectivă 
sau simbolică; 

2. Lirica narativă: realitate dinamică, prezentată într-o formă subiectivă 
sau simbolică; 

3, Lirica generalizărilor noționale; 

4, Lirica creativă (descriptivă sau narativă): realitate reprezentată printr-o 
lume autonomă, absolut neconcordantă cu realitatea obiectivă. 


2.4.4. Poezia ca structurare a lumii 


Dacă în ceea ce priveşte poezia tradițională problema atitudinilor lirice 
este relativ clasată, spectacolul poeziei moderne cu diversitatea formulelor sale 
este de-a dreptul deconcertant. Nu o dată a fost exprimată opinia că poezia post- 
romantică este funciar nesistematizabilă, pentru că productivitatea ei reuneşte 
nu numai numeroase variante, şcoli, curente, grupări, promoții, -isme, ci şi nu- 
meroase opţiuni personale în cadrul aceleiaşi opere poetice. În condiţiile recu- 
noaşterii caracterului atipologic al poeziei moderne, criteriul ordonator al mari- 
lor lucrări de sinteză, care îşi propun din start să evite o întreprindere nu lipsită 
de riscuri, a rămas cel diacronic sau, în lipsa acestuia, s-a recurs la o panorama- 
re globală axată pe procedeele insurgente. 

În acest context teoretic, o poziţie optimistă exprimă studiul lui Eugen 
Negrici, Sistematica poeziei, focalizat pe poezia românească postromantică, dar 
cu concluzii ce pot fi generalizate la ansamblul liricii moderne, căci criteriul 
operant este cel al atitudinilor eului producător, care conduc la o gramatică 
generativă a poeziei şi, implicit, la relevarea câtorva modele universale de pro- 
ducere. Premisa autorului este aceea că atitudinea lirică sau tipul de atitudine 
este elementul care rămâne neschimbat în vertijul ameţitor de forme, procedee, 
mijloace poetice. Procedându-se la reducerea progresivă a variantelor, se impun 
trei tipuri de implicare a eului în procesul reprezentării. 

Astfel, „după raportul ce se stabileşte între «subiectul-producător» şi 
«existent» (materia mundi), distingem poeţi care structurează, poeți care trans- 
figurează (destructurează, deformează), poeţi care metamorfozează (substituic)” 
(NEGRICI, 1998: 20): 


O Eul structurează, în grade şi moduri diferite, existentul. Este o prezență mar- 
cată — chiar şi verbal — care acţionează în deplină luciditate şi din afara 
obiectului, Aici, un spirit ordonator, demiurgic, configurează lumea din per- 
spectiva unor subcoduri ideologico-retorice, centrându-se asupra unor mărci 
ale realului ce servesc demonstraţiei. Poezia trădează preocuparea de a in- 
strui, a iniţia, a educa și, de aceea, e o poezie a cunoaşterii, o poezie care 

adaugă, în mod orgolios, un sens definit lumii (ex., Blaga, Stelelor), îl des- 
coperă treptat împreună cu cititorul sau îl sugerează doar, şi de aici poli- 
semantismul ei. Acesta din urmă e cazul poeziei cu semantism obscur, de ti- 
pul celei mallarmeene, care caută sub masca unui real derealizat esențele, 
elementele pure. Un caz aparte l-ar reprezenta poezia cu structurare minimă, 
care nu-şi mai propune transcenderea realităţii, ci doar consemnarea aspecte- 
lor sale fără a le atribui sensuri; e poezia care mizează pe obiectivism, poezia 
de notație, poezia prozaizantă. 


a Eul transfigurează existentul, ceea poate merge până la construcții absurde, 
proiectând asupra lui propriile stări. De fapt, el găseşte în existent echiva- 
Jenţe care sunt simptome ale impulsurilor și obsesiilor sale; nu mai are o vo- 
caţie constructivă, restauratoare, ci trăieşte eşuarea integrării sale în sensul 
lumii. E o expresie a epocilor de criză. Mesajul nu se mai comunică prin per- 
soana I (prezența eului e destul de ştearsă), ci prin corelative obiective, prin 
fragmente semnificative de realitate, care toate trimit la starea eului (nu la o 
idee); de aceea, mecanismul producerii textuale va fi de tip metonimic. Dis- 
cursul este unul destructurat, abrupt, întrerupt, generator de disonanțe. Este o 
poezie a recunoaşterii (eului în materie) care face apel la câmpul semantic al 
categoriilor negative ce traduc dezarticularea lumii şi pentru care e reprezen- 
tativă poezia simbolistă şi cea a avangardei. 


n Eul metamorfozează total existentul nesatisfăcător, înlocuindu-l printr-o lu- 
me de cuvinte. Din subiect devine propriul lui obiect, este doar un limbaj ca- 
re creează o suprarealitate halucinatorie, delirantă, alcătuită din recombi- 
narea elementelor prime într-o alcătuire neraportabilă. Atenţia se mută de pe 
imaginea lumii pe actul producerii ei de către acest eu artificial, maxim înde- 
părtat de eul empiric, care fie împrumută prin transvazare o altă identitate, 
fie şi-o anulează cu totul lăsând iniţiativa cuvintelor (Nichita Stănescu, 
Leonid Dimov). 


S-ar putea spune că cele trei ipostaze ale acestei convingătoare scheme 
poetice sunt eul conștiință, eul stare, eul limbaj, după cum eul domină lumea, se 
lasă dominat de ea sau pur și simplu îi neagă existența întronând, în locul rea- 
Jităţii obiectelor, realitatea şi concreteţea limbajului. E vorba de trepte diferite 
de implicare în existență; o relaţie autoritară, din afară (obiectul şi subiectul ră- 
mân entităţi distincte, subiectul domină obiectul), o relaţie pasivă (subiectul e 
dominat) şi, pentru simetrie, o relaţie reflexivă, subiectul devenit obiect. Cu 
aceasta însă, definiția modală a poeziei ca tip de expresie a relaţiei eu — lume 
avansează pe dimensiunea sa onto-gnoseologică, poezia devenind în primul 
rând o tentativă de apropriere a realului. 

2.5. Poezia — un limbaj anume într-o formă anume. Definiţia 
stilistică şi formală a poeziei 


2.5.1. Repere tradiţionale în definirea limbajului poetic 


Definirea poeziei lirice ca fapt de limbaj a urmat, de regulă, în istoria sa 
doi versanți: 

l. poezia este un discurs prezentat într-o formă versificată, deci o anumită 
organizare metrico-ritmică (POEZIE versus PROZĂ); 

2. poezia este un discurs ornat, un discurs prezentat într-o haină de gală 
(„strai de purpură şi aur”), în opoziție cu DISCURSUL COTIDIAN, cu 
cel UTILITAR sau cu cel ŞTIINŢIFIC, deci o anumită întrebuințare a 
limbajului. 

Numai că nici forma versificată, şi nici prezentarea împodobită nu sunt 
exclusiv privilegiile lirismului. Ele caracterizează deopotrivă şi expresiile epi- 
cului, şi pe cele ale dramaticului, ca şi anumite modalități uzuale de comunicare 
ce ies din câmpul literaturii (reclamele publicitare în versuri, sloganele elec- 
torale, exprimarea afectată ce poate recurge la procedee retorice în cele mai ba- 
nale situații). Ba mai mult, o mare parte a poeziei moderne dovedește o intenție 
antifigurativă, tinde spre literalitate, tinde să se confunde cu cel mai prozaic 
limbaj, cu limbajul străzii, renunțând chiar şi la privilegiul figurilor. Deci nu 
aici, şi nici măcar în aspectul cantitativ şi sistematic al aplicării celor două cri- 
terii trebuie căutată specificitatea limbajului poeziei. 

La urma urmei, problema se pune între a deosebi limbajul poetic sau 
limbajul cu stil, care poate caracteriza şi proza, şi vorbirea obişnuită, de /imba- 
jul poeziei, care poate fi chiar nonpoetic în sensul schițat mai sus. 

Să comparăm, pentru exemplificare, două fragmente de text: 


Simt că măduva mea devine pământ, că sângele meu e înghețat şi fără cu- 
prins ca apa, că ochii mei abia mai reflectează lumea-n care trăiesc. Mă sting. 
Şi nu rămâne decât ulciorul de lut, în care-au ars lumina unei vieți bogate. Mă 
voi așeza sub cascada unui pârâu; liane şi flori de apă să încunjure cu vegetaţia 
lor corpul meu şi să-mi strățese părul şi barba cu firele lor... şi-n palmele-mi 
întoarse spre izvorul etern al vieţei, „soarele”, viespii să-şi zidească fagurii, ce- 
tatea lor de ceară. Râul curpând în veci proaspăt să mă dizolve şi să mă unească 
cu întregul naturei, dar să mă ferească de putrejune. Astfel cadavrul meu va sta 
ani întregi sub torentul curgător, ca un bătrân rege din basme, adormit pe sute 
de ani într-o insulă fermecată. 

(Mihai Eminescu, Cezara, în Proză literară, 
Timişoara, Editura Facla, 1987, p. 101) 

O să plouă 

Işi zice Dumnezeu, căscând, 

Şi privind la cerul fără pic de nor, 

Mă cam încearcă reumatismul 

De vreo patruzeci de zile şi patruzeci de nopți. 
Ehe, se strică vremea! 


Noe, mă Noe, 
Ia vino până la gard 
Să-ţi spun o vorbă. 
(Marin Sorescu, O să plouă, în Poeme, 
București, Editura Albatros, 1978, p. 146) 


Dacă ar fi să dăm figurilor rolul de arbitru în deciderea poeticităţii aces- 
tor două texte, desigur că proza eminesciană ar primi recunoaşterea unanimă. 
Aceeaşi constatare şi dacă le privim sub raportul tranzitiv/reflexiv, dat fiind că, 
prin figuri, orice limbaj dobândeşte un mod de a fi subiectiv. De altfel, Tudor 
Vianu a arătat că odată cu Eminescu proza românească ajunge din urmă poezia 
sub aspectul abundenței figurilor de stil. În manieră inversă, se poate observa în 
poezia lui Marin Sorescu o depoetizare lingvistică intenţionată, o economie de 
mijloace, textul împrumută limbajul banal, literal, atribuind, parodic, responsa- 
bilitatea potopului unei „toane” a divinității — un ţăran sudic, înzestrat cu pute- 
rea de a juca feste oamenilor. 

Poezia nu e, aşadar, o problemă de concentraţie a figurilor, Nu e nici 
numai o problemă de vers. Versul rămâne o condiție necesară totuşi, dar nu și 
suficientă, altfel am considera drept poezie şi structura Aquafresh în trei culori/ 
Protejează de trei ori. Desigur că orice vorbitor deţine intuitiv nişte criterii em- 
pirice, ale bunului simţ pe baza cărora poate decreta că un text de reclamă nu 
este poezie; de altfel, chiar şi pentru specialişti, este mai simplu de spus ce nu 
este poezia decât ce este ea, pentru că există o singură nonpoezie şi enorm de 
multe feluri de poezie. 

Poezia este un limbaj anume, dar acest limbaj nu e doar o simplă struc- 
tură ritmică, nu e limbajul prozei ridicat la o altă putere, nici un alt limbaj, pen- 
tru că el foloseşte aceiaşi constituenți pe care îi pune la dispoziţie limba, ci o 
altă funcţie sau o altă calitate a limbajului, pentru că principiul lui de funcţio- 
nare este altul, pentru că poezia are un alt proces de semioză. Cum scrie su- 
gestiv Alain Vaillant, „în viaţa practică, cuvântul e folosit ca o bancnotă: el ser- 
veşte la desemnarea cât se poate de liberă a realităţii la care se referă şi care face 


obiectul comunicării dintre oameni; numai poetul îi redă demnitatea şi opacita- 
tea” (VAILLANT, 1995; 45-46). 

2.5.2. Limbaj zero/limbaj poetic/limbajul poeziei 


Limbajul poeziei este resimţit ca un summum al întrebuințării limbii, ca 
o „metafizică lingvistică”, fapt îndatorat proiectării sale pe un dublu fundal: cel 
al limbajului zero şi cel al limbajului poetic. Aristotel configurează un potențial 
grad zero al vorbirii atunci când prescrie poeziei un limbaj clar, întemeiat pe 
vorbirea obişnuită, dar care să evite banalitatea şi vulgaritatea prin „termeni 
străini”, respectiv „provincialismele, metaforele, cuvintele lungite şi tot ce se 
îndepărtează de uzul obştesc”; astfel, cuvintele și imaginile au calitatea „de a fi 
altfel decât în vorbirea comună — depărtate de înfăţişarea lor normală” (1998: 
XXII, 1458 a, 1458 b, 96, 96). Ulterior tratatele de retorică vor identifica gradul 
zero al limbajului cu sensul etimologic al cuvintelor (Du Marsais, Despre tropi) 
sau cu sensul lor propriu care asigură comunicării neutralitate afectivă (Fontainer, 
Figurile limbajului). 

Constituirea stilisticii ca disciplină independentă a arătat însă că niciuna 
dintre întrebuințările limbii nu se poate dispensa cu totul de conotaţie, că orice 
limbaj este viu, ceea ce înseamnă că poate apela adesea la figuri retorice spon- 
tane, neprogramate. Tocmai de aceea, limbajul zero a fost considerat o pură ab- 
stracţie, un reper imaginar sau un prag minim al expresiei lingvistice, identificat 
convenţional cu limbajul denotativ, drumul cel mai scurt de la semn la obiect, 
vizând comunicarea sensurilor în modul cel mai neutru şi mai transparent cu 
putință. Pentru autorii Retoricii generale, limbajul zero absolut (absolut, pentru 
că reprezintă o limită ideală pe care limbajul nu o poate configura) ar reprezenta 
„un discurs redus la semele sale esențiale [s.a.] [...], adică la semele pe care nu 
le putem suprima fără a anula dintr-o dată întreaga semnificație a discursului” 
(GRUPUL y, 1974: 44); pentru că gradul zero absolut se află undeva în afara 
limbajului, ceea ce putem identifica în expresia lingvistică este un grad zero 
practic dat de „enunţurile care conţin toate semele esențiale plus un număr de 
(1974: 45), dat fiind faptul că în orice discurs, în jurul semelor iniţiale se gru- 
pează o informație suplimentară neesențială, care nu e redundantă, dar e laterală 
acestora. Lingvistica a stabilit totuşi o scală a gradului de abatere de la acest 
prag imaginar care ar fi limbajul plat, lipsit cu totul de relief stilistic: coeficien- 
tul minim este înregistrat de limbajul ştiinţific, în speţă matematic, cel mediu de 
limbajul cotidian (este celebră butada lui Du Marsais care spunea că într-o zi la 
piață se folosesc mai multe figuri de stil decât într-o adunare academică de po- 
eţi), pentru ca limbajul literaturii, al poeziei mai ales, să reprezinte un maximum 
al libertăţilor de întrebuințare a instrumentului lingvistic. lerarhizarea înregis- 
trează scăderea dimensiunii literale în raport invers proporţional cu dimensiunea 
figurată. Limbajul ştiinţific devine în aceste condiţii singurul etalon palpabil — 

ilustrare a unei comunicări referenţiale liminare sau a unui limbaj-sol de la care 
se reperează şi se măsoară abaterile ce dau limbajului poctic nota sa specifică. 

O asemenea analiză contrastivă a întreprins Solomon Marcus în Poetica 
matematică (1970: 31-45) opunând, prin serii de atribute, extrema rațională şi 
cea afectivă a întrebuințării limbii: 

— densitate logică/densitate de sugestie; 

— sinonimie infinită (o infinitate de fraze echivalente)/sinonimie absentă 
(expresie exclusivă, neechivalabilă cu o alta); 

— omonimie absentă (închidere, semnificaţie independentă de cel care o re- 
cepționează)/omonimie infinită (deschidere, ambiguitate, variabilitatea 
semnificației de la un cititor la altul); 

— artificial/natural (admițând şi construcții intenționat semigramaticale); 

— limbaj general, convențional, standard, obiectiv/singular, subiectiv, crea- 
tiv; 

— traductibi//intraductibil datorită motivării semnului lingvistic; 

— semnificaţie unică — mai multe expresii teoretic posibile/expresie unică 
semnificații infinite; 

— transparent (limbaj-comunicare)/opac (limbaj-materie); 

— tranzitiv/reflexiv, denotație/conotaţie; 

— opoziții logice (adevărat — fals)/în afara opoziţiei adevărat — fals; 

— explicabil/inefabil. 

Tot ceea ce depăşeşte, în grad mai mare sau mai mic, funcţia primară de 
mediere a limbajului ține de întrebuințarea sa nonstandardizată, poetică, şi con- 
stituie un fapt de stil. Iar stilul este în primul rând o esență a literarului, dar, în 
acelaşi timp, şi o dimensiune a limbajului cotidian. 


Principalele poziții asupra determinării stilului pot fi sistematizate astfel 
(cf. COTEANU, 1973: 54-87): 


l. Stilul ca abatere lingvistică 


Postulează ideea că stilul rezultă dintr-o utilizare particulară a limbii, 
care se concretizează prin abateri de la normele exprimării obişnuite. Direcţia se 
revendică de la cercetările de stilistică genetică ale lui Karl Vossler şi Leo 
Spitzer, cei care au văzut în stilul unei opere reflexul împrejurărilor, de natură 
psihologică în primul rând, ce au generat-o. Pentru Leo Spitzer, analiza punc- 
tuală a diverselor aspecte stilistice ale operei poate conduce la dezvăluirea nu- 
cleului ei spiritual sau a etimonului genetic. Odată ce a fost stabilită configurația 
unei totalități artistice individuale, aceasta poate fi integrată mai departe în sis- 
teme stilistice mai ample (o colectivitate, o etnie, o perioadă istorică). Modelul 
lui Spitzer va avea continuatori în spaniolii Dâmaso Alonso (Poezia spaniolă, 1950) 
şi Alonso Amado (Materie şi formă în poezie, 1950), în germanul Erich Auerbach 

(Mimesis, 1946), în critica tematică reprezentată de George Poulet, în cea psiha- 
nalitică (Gaston Bachelard) sau în psihocritică (Charles Mauron). 

Evident, marea problemă ce se ridică în fața stilisticii abaterii este 
identificarea normei, a limbajului standard. Fenomenul abaterii a fost surprins 
în termeni care nu o dată firizează patologicul (GRUPUL p, 1974: 15): abuz 
(P. Valéry), violare (J. Cohen), scandal (R. Barthes), anomalie (T. Todorov), 
nebunie (L. Aragon), deviație (L. Spitzer), subversiune (J. Peytard) sau infrac- 
jiune (M. Thirty). De fapt, este vorba despre orice alterare intenționată şi semni- 
ficativă a gradului zero al limbajului. Autorii Retoricii generale îmbrățișează 
acest punct de vedere şi definesc abaterea drept negativul convenției. Față de 
aceasta din urmă, abaterea este nesistematică, localizată, surprinzătoare şi are 
calitatea de a diminua previzibilitatea unui mesaj creând aşteptări frustrate. Ea 
poate apărea din rațiuni obiective (când compensează o lacună a limbii), dar şi 
dintr-o intenționalitate poetică, situaţie în care vorbim despre alterări retorice — 
obiect al zeoriei figurilor (GRUPUL pu, 1974: 53-56). Pe de altă parte, abaterea 
se opune erorii prin aceea că este întotdeauna o alterare semnificativă şi inten- 
ționată, în vreme ce eroarea este una nesemnificativă şi întâmplătoare. E sufi- 
cient să percepem existența abaterii, chiar făcând abstracţie de natura ei, pentru 
a-l atribui acesteia o semnificație, aceea că ne aflăm într-un spațiu aparte de 
exercitare a limbajului, în Retorică, adică în Literatură sau în Poezie (GRUPUL yu, 
1974: 49), stilistica abaterii configurând limbajul poetic în primul rând ca 
FIGURALITATE. 

Orice limbaj retoric îşi are însă fluxul şi refluxul său ce ţin de însuşi 
mecanismul comunicării, care presupune că, dacă într-un prim moment se cre- 
ează abateri, în cel de-al doilea are loc o autocorectare sau o reducere a lor de 
către cititor. O atare poziţie a fost formulată de Jean Cohen, a cărui teorie despre 
poezie (Structure du langage poétique, Paris, Flammarion, 1966) se întemeiază 
pe ideea că poeticul rezidă în figurile de sens, respectiv în tropi. Tropul este de- 
finit ca o deviere redresată, în sensul că în orice proces poetic, după o fază „ne- 
gativă” a figurii, urmează o fază de restructurare a sensului bulversat (când citi- 
torul îşi dă seama că s-a creat un mod de exprimare justificat), orice deviere de 
la codul limbii fiind corectată la nivelul codului poetic. Metafora este cea căreia 
îi revine rolul de a redresa nonpertinența; de fapt, Jean Cohen atribuie metaforei 
un sens sinecdotic, înțelegând prin aceasta orice figură poetică, de vreme ce, 
spune el, ar exista rima-metaforă, inversiunea-metaforă etc. Prin urmare, numai 
conştientizând tipul metaforic, poetic de exprimare, putem accepta un vers ca 
„Amintirile sunt cornuri de vânătoare” al lui Apollinaire, vers care contrazice 
flagrant pertinența limbii. 

Și pentru retoricienii grupului de la Liège, abaterea poate fi corectată, 
dar numai în condiţiile în care limba deţine un coeficient suficient de redun- 
danță dat de prezența invariantelor sale, adică a unei legi interne care reglemen- 

tează combinaţiile sintagmatic posibile la toate nivelurile şi în afara căreia orice 
limbaj riscă să cadă în ermetism. Dacă „procentul alterării n-a depăşit procentul 
redundanţei” (GRUPUL p, 1974: 49), operaţiile infracţionale efectuate la ni- 
velul codului sunt reconstituibile. De exemplu, limba română pretinde ca subiec- 
tul verbului a durea să fie ori un substantiv denumind o parte a corpului, ori o 
subiectivă ce poate fi contrasă printr-un substantiv abstract de tipul destinul, 
fapt care ne determină să privim versul stănescian „Mă doare un cal măiastru” 
ca abatere. În acelaşi timp, negarea cocrenţei semantice e contrabalansată de o 
structură gramaticală pertinentă — pronume + verb + substantiv + adjectiv —, 
astfel că mesajul rămâne inteligibil; în replică, versul lui Coşbuc „Ne dori mai 
rău cu jalea ta” conține o abatere morfologică autocorectată de logica constitu- 
enţilor, mai ales că se află „în oglindă” cu structura anterioară ce se încadrează 
perfect în spiritul limbii: „Ne doare c-a fost scris aşa”. 

În opinia lui Paul Ricoeur, teoria lui Jean Cohen se opreşte la jumătatea 
drumului, ea conținând „o gravă omisiune, cea a noii pertinențe [s.m.], pro- 
priu-zis sintagmatică, față de care devierea paradigmatică apare doar ca un re- 
vers” (RICEUR, 1984: 243). Metafora nu doar redresează nonpertinenţa, ci 
crecază o pertinență nouă dacă admitem că rolul ei nu se limitează la modi- 
ficarea sensului unui cuvânt (ea nu este un simplu caz de substituție, cum privea 
lucrurile vechea retorică), ci modifică însuşi sensul enunțului/frazei ce o conti- 
ne: „Sensul metaforic este un efect al întregului enunţ, dar focalizat asupra unui 
cuvânt pe care îl putem numi cuvânt metaforic. Iată de ce trebuie să spunem că 
metafora este o inovaţie semantică de ordin predicativ (nouă pertinenţă) şi toto- 
dată de ordin lexical (deviaţie paradigmatică)” (RICCEUR: 1984: 246). Produce- 
rea şi reducerea devierii trebuie privite ca etape ale aceluiaşi proces 
interacțional ce se desfăşoară în planul semantic al poemului (constituirea sen- 
sului este exclusiv o proprietate a frazei), redresarea nefiind o funcție a psiholo- 
giei cititorului, cum lăsase să se înțeleagă Cohen (RICCEUR, 1984: 243-247). 


2. Stilul ca adaos, respectiv ca adăugare a unui conţinut afectiv la nu- 
cleul logic al unei comunicări 


Direcţia întemeiată de Charles Bally (care se limitează însă la analiza 
limbajului vorbit) va fi reprezentată în stilistica românească de Tudor Vianu şi 
extinsă la nivelul analizei operei literare, În cunoscutul studiu Dubla intenție a 
limbajului şi problema stilului, Vianu vorbeşte despre orientarea concomitentă a 
faptelor de limbă spre exterior și social (7ranzitivitatea) şi spre interior şi indivi- 
dual (reflexivitatea). În aceste condiţii „cine vorbește «comunică» şi «se comu- 
nică», O face pentru alții și o face pentru el. În limbaj se eliberează o stare sufle- 
tească individuală și se organizează un raport social” (VIANU, 1981: 13). Cele 
două tendințe conlucrează în interiorul aceluiaşi mesaj şi se află într-un raport 

de inversă proporționalitate: dominantă în literatură, reflexivitatea tinde spre 
zero în manifestările convenţionale ale limbii — şi chiar se anulează complet în 
ecuaţiile matematice şi în legile ştiinţifice —, în contrapondere cu activarea ca- 
pacității referenţiale a limbajului. În consecință, stilul unui scriitor va fi definit 
drept „ansamblul notaţiilor pe care el le adaugă expresiilor sale tranzitive ŞI prin 
care comunicarea sa dobândeşte un fel de a fi subiectiv împreună cu interesul ei 
propriu-zis artistic” (VIANU, 1981: 17), iar un scriitor „cu stil” este cel care 
realizează un potrivit dozaj între tendinţele limbajului, căci abuzul de reflexivi- 
tate duce la obscuritate în literatură, iar abuzul de tranzitivitate la superficialitate 
şi convenționalism. 

Conceperea stilului ca sumă de conţinuturi adiacente privilegiază cri- 
teriul SUBIECTIVITĂȚII limbajului. Stilul ca abatere și stilul ca adaos, a spu- 
ne altfel şi a insinua în spunere şi altceva decât mesajul despre un obiect exteri- 
or reprezintă cele două laturi ale definirii expresivităţii, înțelegând prin expresi- 
vitate acel coeficient lingvistic ce deosebeşte discursul poetic de cel neutral. 
Desigur că tendința estetizantă şi personalizatoare pot coopera în acelaşi text, 
dar pot funcționa şi separat, ceea ce face mai dificilă reperarea literarităţii sale 
(CORNEA, 1998: 52). Dimensiunea afectivă a expresivității priveşte faptul de 
stil ca pe o producție spontană, pe când dimensiunea estetică îi relevă caracterul 
elaborat, construit; evident, literatura conferă limbajului o expresivitate de- 
liberată: expresivitatea spontană este răspunsul verbal la o incitație emotivă, în 
timp ce expresivitatea deliberată este manifestarea verbală a unei emoţii con- 
templative care îşi găseşte răgazul de a sc fixa artistic în semnele limbii 
(COTEANU, 1973: 75-76). 


3. Stilul ca selecție şi combinare a faptelor de limbaj 


O atare poziţie accentuează ideea că orice fapt stilistic e rezultatul ale- 
gerii anumitor elemente — forme, cuvinte, ritmuri, expresii particulare — din re- 
sursele pe care limba le pune la dispoziţie. Procesul de selecţie determină un 
cod concret, în funcție de modul în care vorbitorul alege, combină şi, eventual, 
modifică materialul lingvistic disponibil. Alegerea este determinată în primul 
rând de individualitatea autorului, dar și de epocă, şcoală etc. 

Selecția şi combinarea sunt factorii de bază ai vorbirii înseşi, cea dintâi 
realizându-se „pe baza unor principii de echivalență, asemănare sau deosebire, 
sinonimie sau antonimie, pe când combinarea [s.a.] — construirea secvenţei — se 
bazează pe contiguitate” (JAKOBSON, 1964: 95). Specificitatea limbajului 
poetic e dată de faptul că acesta proiectează echivalența, proprie planului para- 
digmatic, pe axa sintagmatică, a combinării. Echivalenţa devine astfel elementul 
constitutiv al secvenței, postulând egalitatea, în planul semnificației, a tuturor 
constituenţilor săi: „în timp ce în limbajul obişnuit, cu funcţie referenţială, echi- 

valența nu operează decât selecția unităţilor paradigmei, aranjamentul sin- 
tagmatic nesupunându-se decât contiguității termenilor aleși, în limbajul poetic 
legea similarităţii se impune şi secvenţei” (GRUPUL qy, 1974: 17-18). Speci- 
ficul limbajului poeziei este dat de repetarea regulată de unități echivalente, ce- 
ea ce se poate observa mai cu seamă în structura versului, dar şi la nivel compo- 
zitional. Aceasta nu înseamnă că echivalența este strict proprietatea poeziei, ci 
doar că versul implică întotdeauna o funcţie poetică. Prezența acestui element 
constitutiv — principiul echivalenței perceptibil prin fenomenul paralelismului -= 
trădează, fără excepție, orientarea mesajului către el însuşi, reificarea lui direct 
proporțională cu pierderea transparenţei, căci discursul, înainte de a înfățișa lu- 
mea, se înfăţişează pe sine. Cuvântul poetic comunică mai puțin şi se comunică 
mai mult prin forma specifică pe care o îmbracă textualizarea, fenomen de care 
e responsabilă funcția poetică sau poeticitatea. Echivalenţa este principiul fun- 
damental al tuturor procedeelor poetice şi, în acelaşi timp, indicele ei lingvistic. 

De la celebrul studiu al lui Jakobson Lingvistică și poetică (trad. rom. 
1964), poezia a fost privită ca spaţiu de manifestare a funcției poetice. Deşi nu 
apare numai în poezie (sau numai în literatură), ea îşi găseşte în manifestările 
acestei arte — prin excelență a cuvântului — o pondere aparte, în sensul că aici 
este suprapusă celorlalte funcţii ale limbajului (referenţială, expresivă, conativă, 
metalingvistică, fatică), pe când în afara poeziei o altă funcţie se suprapune 
funcției poetice. 

Înţeleasă ca un quid subtil care organizează şi ghidează poezia, funcția 
poetică modifică inevitabil celelalte componente ale limbajului şi, în primul 
rând, atenuează acţiunea funcţiei referențiale producând un efect de ambigui- 
zare. Dacă diminuează referențialitatea comunicării, orientarea sa spre un în 
afară, funcţia poetică aduce compensații ținând de natura intrinsecă a textului, 
conferă mesajului o dimensiune autoreferenţială, atrăgând atenţia asupra formei 
sale. Astfel cuvântul devine în poezie nu un simplu vehicul, ci o realitate palpa- 
bilă, sieşi suficientă, o entitate care se pune pe sine în scenă; păstrând formu- 
larea lui Jakobson, funcția poetică se manifestă „atunci când cuvântul este re- 
simţit ca atare, în calitatea sa de cuvânt, şi nu de reprezentant al obiectului de- 
numit sau ca exprimare a unei emoții” (1983: 700). În acest mod, textul transmi- 
te o informaţie suplimentară privitoare la propria natură, ajunge să se auto- 
semnifice. Insistența asupra formei mesajului atrage atenţia asupra solidarităţii 
dintre „forma exterioară” şi „forma interioară”, dintre expresie şi idee, ceea ce 
înseamnă că poezia, contrar uzului obişnuit al limbajului caracterizat prin arbi- 
trarietate, motivează semnificantul prin semnificat. 

l Pentru că efectele codate în mesaj nu pot fi limitate la arta verbală, 
Michael Riffaterre propune în locul denumirii de funcție poetică pe aceea de 
funcţie stilistică, cu atât mai mult cu cât efectele generate de ca alcătuiesc, la 
urma urmei, un stil. Totodată, funcția stilistică nu mai apare ca o funcție printre 

altele, fie ea şi cu rol predominant în poezie, ci ca o funcţie supraordonată care 
dictează modul specific de repartizare şi de ierarhizare a celorlalte şase funcții 
într-un mesaj. Funcţia stilistică devine astfel o funcție de control, situată pe un 
plan superior celorlalte funcţii care sunt funcții orientate (către cel care codează, 
către cel care decodează sau către conţinut). Ea răspunde de expresivitatea unui 
enunț/mesaj, care merge de la expresivitatea simplă la organizarea estetică 
(RIFFATERRE, 1964: 76-77). 

Din aceleaşi raţiuni, ale inacceptării echivalenței formă — poeticitate, 
Grupul p propune ca funcţia de vizare a mesajului să se numească funcție reto- 
rică. Ea este transcendentă în raport cu celelalte funcţii — reflectând situația 
aparte a mesajului, de rezultat al interacțiunii celor cinci funcții jakobsoniene — 
şi produce distorsiuni la nivelul diverselor aspecte ale procesului lingvistic (ac- 
ționează în special asupra codului şi asupra referentului). Similaritatea sau echi- 
valența e resimţită de teoreticienii belgieni drept un procedeu printre altele, e 
adevărat, cel mai răspândit în poezia propriu-zisă, dar nu singurul răspunzător 
de domeniul literarităţii. În locul lui, este propus conceptul de merabolă, mult 
mai cuprinzător, o figură generică prin care se înțelege „orice fel de schimbare a 
unui aspect oarecare al limbajului” (GRUPUL y, 1974: 28). Specificul limba- 
jului poetic stă în faptul că, prin figuri, el există fără garanția lucrurilor, oblite- 
rează lucrurile prin cuvânt, căci cuvântul nu mai are funcția de mediere, ci de 
autoreflectare: „«Structurile adiționale» nu sunt deci simple constrângeri, «piedici», 
fie ele chiar «subtile», ci singurul mod de a deturna limbajul din rolul său utili- 
tar, ceea ce reprezintă prima condiție a metamorfozării lui în poezie. Prin meta- 
bole discursul literar se închide asupra lui însuşi” (GRUPUL p, 1974: 32-33). 

Studiul structurilor formale — avertizează teoreticienii de la Liege — nu 
este însă în măsură să cuprindă în întregime ființa poeziei, el trebuie dublat de 
un studiu al erhosului figurilor, respectiv al efectelor psiho-estetice pe care me- 
canismele lingvistice le declanşează în cititor (1974: 33). 

O corecție a teoriei jakobsoniene aduce şi Eugen Coşeriu (Limbajul 
poetic, în Prelegeri şi conferințe, laşi, 1994) care consideră că nu putem vorbi 
despre o funcţie poetică a limbii atunci când nu ne bazăm pe analiza unui text 
poetic (or Jakobson își fundamentase teoria pe analiza unui slogan electoral, / 
like Ike). Cât priveşte modelul jakobsonian, el este redus la o structură cu patru 
funcţii esenţiale (moştenite de la Karl Brihler şi Friedrich Kainz): una apar- 
ținând semnului ca atare — funcția de reprezentare — şi celelalte trei manifestate 
atunci când semnul e integrat unui act lingvistic: de denotare, de manifestare şi 
de apel, după relația stabilită de semn cu lucrurile pe care le desemnează, cu 
vorbitorul şi cu ascultătorul, 

De fapt, spune Coșeriu, aceste relaţii nu sunt singurele. Limbajul poetic 
adaugă acestor raporturi fundamentale numeroase altele pe care Jakobson nu 
le-a identificat: semnul se află într-o relație materială sau de conținut cu alte 
semne, cu microsisteme de semne din cadrul aceleiaşi limbi, cu semne care au 

fost întrebuințate deja în alte texte, cu reprezentările directe ale lucrurilor (sim- 
bolismul fonetic), cu cunoaşterea diferențiată a lucrurilor prin experiență sau 
prin grila culturală şi mitologică. Toate aceste potenţe naturale ale semnelor se 
actualizează în limbajul poetic, înţeles în sens larg ca literatură. Concluzia este 
că „limbajul poetic nu poate fi o deviere faţă de limbaj pur şi simplu sau față de 
limbajul de toate zilele, ci, dimpotrivă, limbajul poetic, în care se actualizează 
ceea ce ţine deja de semn, este limbajul cu toate funcțiunile lui, adică este pleni- 
tudinea funcțională a limbajului [s.m.], şi că, dimpotrivă, limbajul de toate zile- 
le şi limbajul ştiinţific sunt devieri, fiindcă sunt rezultatul unei drastice reduceri 
funcționale a limbajului ca atare” (1994: 153), 

Configurarea stilului ca rezultat al predominanțci funcţiei poetice/stilis- 
tice/retorice asupra celorlalte funcţii ale limbii pune în valoare disponibilitatea 
sa de a se concentra asupra semnului în sine, dimensiunea AUTOREFERENŢIALĂ 
a limbajului poetic, în care cuvântul se substanțializează, ajungând să fie perce- 
put ca obiect material. 


4. Stilul ca efect produs asupra receptorului 


Este o poziție sintetică, teoretizată de Michael Riffaterre şi sistematizată 
în Essais de stylistique structurale (Paris, Flammarion, 1971). Autorul reduce 
stilul la un act intenționat de organizare a mesajului, având drept scop obţinerea 
unei anumite reacţii din partea destinatarului. Pocticitatea nu mai este o calitate 
imanentă a textului, ci o valoare sesizată, prin intermediul faptelor de stil, de 
către cel care citeşte. 

Stilul devine, în viziunea sa, „punerea în relief” care impune atenţiei ci- 
titorului anumite elemente ale secvenței verbale, iar procedeul stilistic este un 
efect de surpriză născut din imprevizibilitatea unui element în comparație cu un 
element anterior. Deviaţia stilistică se măsoară astfel nu în raport cu o normă, ci 
în raport cu contextul — locul în care se găseşte codat stimulul efectului de sur- 
priză, stilul fiind configurat ca „o seric de opoziții, ai cărei poli ar fi contextul şi 
un element contrastant, adică un element de slabă previzibilitate în cadrul con- 
textului” (RIFFATERRE: 1964: 75), iar stilistica „partea lingvisticii care stu- 
diază perceperea mesajului” (RIFFATERRE, 1964: 78). 

Cum observă Jon Coteanu (1973: 63), teoria lui Riffaterre este, în pri- 
mul rând, o complicare a concepţiei potrivit căreia stilul este alegere, noutatea 
constând în aceea că ea focalizează alegerea pe destinatar, în sensul că autorul 
îşi structurează textul în funcţie de prezumtiva decodare a acestuia. 

Acest mod de a aborda stilul priveşte limbajul poetic ca limbaj 


IMPRESIV, capabil să producă în cititor o trăire similară celei care a stat la ba- 
za actului vorbirii, 

Am configurat aceste patru mari direcții ale definirii stilului pentru că 
din focalizările lor specifice se pot extrage trăsăturile generale ale limbajului 
poetic: el este FIGURAT, deci discurs împodobit, colorat SUBIECTIV, 
AUTOREFERENȚIAL şi IMPRESIV. Dar stabilind aceasta, n-am făcut altceva 
decât să identificăm acele paliere prin care limbajul se poate distanța de între- 
buințarea sa banală, practică, şi să recunoaştem că la aceasta se pricepe cel mai 
bine literatura şi, în cadrul ci, poezia. E suficient însă să reflectăm puţin asupra 
posibilității ca aceste „virtuți” ale limbajului să apară şi în vorbirea uzuală și 
exemplele ne asaltează la tot pasul: A înghițit rușinea, Am fost martor la un ac- 
cident teribil, Fac ce vreau, dar ştiu ce fac sau Nu-ţi închipui ce grozăvie am 
trăit! sunt banale exerciții de stil care dovedesc pe rând figuralitatea limbajului 
(1), expresivitatea sa (2), autoreferenţialitatea pentru obținerea căreia e suficient 
să reliefăm ideea printr-un joc de cuvinte la îndemână (3) sau dimensiunea sa 
impresivă (4) gramaticalizată în structura enunțului. Inventariind toate aceste 
trăsături, putem spune, eventual, că ele sunt pertinente, dar nondistinctive, căci 
nu stă în puterea lor să deosebească limbajul literaturii în general de cel al poe- 
ziei în special. Prin ele nu vom descoperi niciodată în limbajul literaturii o po- 
tențialitate superioară a sa care e limbajul poeziei sau, în termenii lui Nicolae 
Manolescu, nu vom deosebi limbajul „poetic” de cel poetic, ceea ce reprezintă 
una dintre marile dificultăţi teoretice care au marcat studiul poeziei. Criticul tra- 
sează de altfel decisiv problema: „Nu există niciun criteriu de a demarca poeti- 
cul de «poetic», dacă rămânem în planul exclusiv al limbii” (1987: 19), poeticul 
trebuie definit ca aparținând poemului, şi nu limbii înseşi, căci el nu e nicide- 
cum un grad superior al „poeticului”, ci „un ce” aparținând ființei intime a poe- 
ziei. Aşadar, „nu poeticul face poezia, ci poezia face poeticul; închipuit înainte 
de a exista poemul, poeticul nu e decât «poetic», adică limbă şi stil” 
(MANOLESCU, 1987: 19-20). 

În condiţiile în care o definiție intrinsecă a poeziei, care să o legitimeze 
în baza unor proprietăţi lingvistice, e insuficientă, se impune situarea ei în câm- 
pul relaţiilor pragmatice specifice. Poezia trebuie privită ca un act verbal reali- 
zat cu o anumită intenţie şi obiectivat într-un text care se foloseşte de limbaj nu 
pentru a comunica, ci pentru a-l pune în scenă. Altfel spus, „poeticul " devine 
poetic numai în textul poeziei, trăsăturile distinctive ale poeziei ca limbaj 
manifestându-se exclusiv la nivelul ocurenţei discursive. 

Dacă luăm în calcul finalitatea actului poetic, faptul că poezia este un 
text astfel construit, încât să determine o anumită experienţă estetică, nu putem 
să nu observăm că, în poezie, limbajul se supune unui dublu cod, atât lingvistic, 
cât şi literar. Ea se naşte la întâlnirea dintre limbă şi literatură, în sensul că mo- 
dul concret de manifestare a limbajului poetic este supradeterminat de activarea 

unor reguli ce ţin de memoria culturală şi care subordonează textul în sine față 
de un anumit gen literar sau un anumit gen de discurs. lar această suprade- 
terminare a limbajului poetic dinspre convenția literară se manifestă sub două 
aspecte (MANOLESCU, 1987: 70, 87-96); 
1) prozodia, respectiv o anumită ordonare a elementelor lingvistice, supusă 
exigenţelor de ritm, rimă, structură strofică etc. 
2) intertextualitatea, care comportă două dimensiuni, una de la particular la 
general şi o alta de la particular la particular; se poate vorbi astfel despre 
o intertextualitate generală, o relaţie între structuri asemănătoare, mai 
exact relația de includere a textului într-un anumit arhigen (graţie căreia 
textul poetic e simţit ca aparţinând de sfera numită POEZIE) şi despre o 
intertextualitate particulară, înţeleasă ca raport direct între „indivizi” ar- 
tistici şi realizată în mai multe moduri: prin reluare fără prelucrare (citatul 
— textual sau „virtual”, nonliteral — şi autocitatul), prin prelucrare textuală 
(pastişa şi parodia) şi prin împrumutarea unor motive, scheme etc. 
Înzestrată cu această conştiinţă a tiparelor, poezia dă limbii o formă spe- 
cifică, o transformă la nivelul funcţiilor ei profunde construind un alt tip de 
semioză, derivat dintr-un alt tip de responsabilitate față de cuvânt decât cea 
proprie vorbitorului obişnuit. Am putea spune că, în poezie, semnificația e cu- 
prinsă în relațiile complexe şi mobile pe care semnele le inițiază intratextual, în 
funcție de conştiinţa valorizatoare a lectorului. Semnificația poetică, merită sub- 
liniat, este o funcție a structurii textuale (a punerii limbajului în operă) şi a mu- 
tațiilor produse la polul receptiv. Astfel, definirea lingvistică a textului poetic 
nu poate fi realizată prin raportare la dimensiunea sa imanentă — cum au crezut 
cu obstinație formaliştii —, ci numai prin integrarea lui în perspectiva relațiilor 
pragmatice, de emisie şi receptare. Lectura care restituie semnificaţia este repli- 
ca în oglindă, mai mult sau mai puțin fidelă, dar niciodată definitivă sau epuiza- 
tă, a actului de producere textuală. Şi tocmai datorită caracterului mereu deschis 
al semnificației, textul poetic, în special cel modern, e înțeles ca procesualitate. 


2.5.4. Semioza poeziei ca oblicvitate 


Considerarea poeziei drept obiect textual, delimitat şi intrat în câmpul 
relațiilor pragmatice ca „dialectică între text şi cititor” îi permite lui Michael 
Riffaterre să definească discursul poetic ca limbaj, respectiv ca proces specific 
de generare a sensului, singurul criteriu pertinent care poate face diferenţa dintre 
poezie şi nonpoezie (Semiotics of poetry, Bloomington, Indiana University 
Press, 1978). 

__ Problema unei funcționalități sui generis a limbajului poetic este siste- 
matizată în conceptul de oblicvitate — un poem ne spune un lucru şi semnifică 
un altul, A spune un lucru înseamnă a construi un sens literal, a semnifica un 


72 


CE Scanned with OKEN Scanner 


Textul liric 


altul înseamnă a furniza pocticului o proprietate definitorie, pe care Riffaterre o 
numeşte semnificanță. Exprimarea oblică acționează subversiv, în sensul că di- 
minuează mimesisul — reprezentarea realităţii prin cuvinte —, uneori chiar îl con- 
trazice flagrant (prin nonsensuri voite) pentru a institui în locul lui un univers 
propriu, care este de fapt adevăratul „sens” al poeziei. Trecerea de la informaţia 
directă, oferită de limbă, la cea oblică, a poeziei, se face în urma a două tipuri de 
lectură: lectura euristică, constând în sesizarea sensului furnizat de unităţile lin- 
gvistice (cuvinte, sintagme, fraze), dar și a „incorectitudinilor” intenționate, şi O 
lectură ulterioară, hermeneutică, având capacitatea de a recupera elementele 
deja parcurse şi de a „corecta” inadvertențele lingvistice ale textului 
integrându-le într-o unitate superioară de semnificaţie care este semnificanța. 
Lectura euristică se aplică unităților lingvistice şi pretinde o competență lingvis- 
tică, în vreme ce lectura hermeneutică se aplică unității textuale, textului consi- 
derat ca întreg, şi nu e posibilă fără o competenţă literară, nici înainte de parcur- 
gerea integrală a lui. În concluzie, semiosisul poetic nu construieşte un sens, ci o 
semnificanţă, iar aceasta este rezultatul unei practici de lectură — integrală şi 
repetată — a unității textuale, lectură care sesizează oblicvitatea limbajului şi, în 
consecință, suspendă sensul mimetic. Nu este vorba de anularea, ci de trecerea 
lui într-un plan subsidiar. Definiţia discursului poetic va fi formulată în funcție 
de interacţiunea acestor două sensuri, mimetic şi nonmimetic: 

„Discursul poetic este echivalența stabilită între un cuvânt şi un text sau 
între un text şi alt text. Poemul rezultă din transformarea unei matrice, o frază 
literală şi minimală, într-o perifrază mai extinsă, complexă şi nonliterală. Matri- 
cea este ipotetică, fiindcă ea reprezintă doar actualizarea gramaticală şi lexicală 
a unei structuri latente. Matricea se poate reduce la un singur cuvânt şi, în acest 
caz, cuvântul respectiv nu apare în text. Ea este permanent actualizată de către 
variante succesive: forma acestora este guvernată de către o primă actualizare a 
matricei, numită model. Matrice, model şi text sunt variante ale unei unice struc- 
turi. Semnificanța unui poem, în acelaşi timp ca principiu de unificare formală 
şi ca agent de oblicvitate semantică, este produsă de către ocolul pe care-l face 
textul, silit să parcurgă toate etapele mimesisului, înaintând din reprezentare în 
reprezentare [...] până la epuizarea paradigmei variațiilor posibile ale matricei 
[s.a.]” (RIFFATERRE, 1983: 33). 

Sistematizând, vom spune că, în accepțiunea lui M. Riffaterre, textul 
poetic este un sistem generativ, respectiv o perifrază întinsă, complexă şi neli- 
terală, care rezultă din derivarea unei matrice principial ipotetice, prin interme- 
diul unui model care are funcţia de a pune în formă semnificanța. Reducerea 
textului poetic la o matrice pune în evidență două aspecte: discursul poetic ilus- 
trează principiul convergenfei, prin direcționarea semnelor spre o semnificaţie 
unică, şi pe cel al simultaneirății, căci enunţuri succesive şi diferite sunt de fapt 
echivalente, reprezentând variante ale aceleiaşi matrice structurale. Modelul 
discursiv al textului poetic ar fi dat de o convergență statică (în aceeași idee, 

Jakobson a impus identificarea poeziei cu principiul similarități =, metafora —, 
în opoziție cu proza definită de principiul contiguității — metonimia —, tar Grupul p, 
în Retorica poeziei, a lansat teoria lecturii tabulare a textului poetic). s 

Dacă privim cu atenție teoria riffaterriană, care în esență afirmă carac- 
terul indirect al limbajului poetic, observăm că oblicvitatea este evidentă într-un 
text declarat antimimetic (simbolic, alegoric), dar mult mai greu depistabilă 
într-o poezie tranzitivă (CRĂCIUN, 2002) care împrumută voit limbajul prozas- 
tic şi construieşte reprezentări referențiale. Pentru exemplificare, propun două 
tipuri textuale opuse sub acest aspect (a se vedea şi analiza poeziei bacoviene 
Decor realizată, ca ilustrare a modelului riffaterrian, de Nicolae Manolescu în 
studiul citat). Primul, Valul rozelor al lui Alexandru Macedonski, poate fi privit 
şi ca model al narativului poetic, iar alegerea lui se datorează intenției de a de- 
monstra valabilitatea sistemului de semnificare propriu discursului poeziei. Na- 
rativul poetic nu e o formă impură a poeziei, cum a statornicit o tradiție extrem 
de severă, ci o formă de organizare discursivă printre altele (alături de descrip- 
za”. In poezie, modul narativ îmbracă aspecte aparte care realizează diferenţa 
necesară față de narativul prototipic: istoria prezentată configurează o experien- 
tă pur subiectivă (lirică), accentul cade nu pe acțiuni obţinute ca urmare a inten- 
ționalității unui agent, ci pe evenimente în care subiectul liric este predominant 
pasiv, experiența timpului reflectată în secvenţialitatea discursului este una 
subiectivizată, lumile imaginare create nu sunt de tip mimetic, ci imaginar, iar 
discursul prezintă mecanisme de ambiguizare şi simbolizare a istoriei narate, 
facilitând transformarea ei în model ontologic (ZAFIU, 2000: 52 ŞI urm.): 


Pe verdea margine de șanț 
Creştea măceşul singuratic, 
Dar vântul serii nebunatic 
Pofii-ntr-o zi pe flori la danţ. 
Intâi pătrunse printre foi, 

Şi le şopti cu voce lină, 

De dorul lui le spuse-apoi, 

ȘI suspină — cum se suspină,.. 


Şi suspină — cum se suspină... 


Albeaţa lor de trandafiri 
Zâmbind prin roua primăverei, 
La mângâierile-adierei 

A tresărit cu dulci simțiri. 
Păreau năluci de carnaval 
Cum se mişcau catifelate, 
Gătite toate-n rochi de bal, 

De vântul serii sărutate, 

De vântul serii sărutate. 


Scăldate-n razele de sus, 
Muiate în argintul lunei, 

S-au dat în braţele minciunei, 

Şi rând pe rând în vânt s-au dus. 
lar vântul dulce le şoptea, 
Luându-le pe fiecare, 

Ş-un valț nebun se învârtea, 

Un valţ — din ce în ce mai tare, 


Un valț — din ce în ce mai tare. 


(Alexandru Macedonski, Valțul rozelor, în Versuri, 
Bucureşti, Editura Minerva, 1975, p. 105-106) 


Simboliştii au fost cei care au recurs programatic la exprimarea indi- 
rectă, mediată de simbol şi de sugestie, iar Macedonski e unul dintre poeţii care 
au teoretizat semioza aparte a poeziei: „logica poeziei este, dacă ne putem ex- 
prima astfel, nelogică într-un mod sublim” (Despre logica poeziei). Structura 
alegorică e întreținută în textul de față de un fir narativ care desfăşoară etapele 
unui ritual de seducţie fixat prin indici spaţio-temporali şi prin inventarea unor 
„personaje” simbolice: apropiere treptată şi curtenitoare, declaraţii, atracție fi- 
zică, valsul în sine semnificând consumarea erosului, apoi scuturarea florilor 
sau moartea. Matricea textului este o ecuație, IUBIRE = MOARTE, favorizată 
de dimensiunea agonică a dansului, indiferent ce semn algebric adăugăm în fața 
celor doi termeni. E vorba, la urma urmei, de ambivalenţa simbolului simbolist 
— superior, din punct de vedere poetic, celui romantic —, care aşază textul în per- 
spectiva a două interpretări polare: dragostea este amăgire, minciună, „risipire 
în vânt”, adică dezintegrarea ființei (pentru flori) şi aventură, capriciu de cuceri- 
tor (pentru vânt)/dragostea este momentul de apoteoză al vieţii, împlinirea râv- 
nită, care merită să fie plătită chiar şi cu moartea. După caz, accentele se distri- 
buie în funcţie de optica moralistă, practică, sau de cea idealist-romantică pe 
care o adoptăm, astfel că poezia poate vorbi simultan şi despre deşertăciunea 
experienţei de dragoste, şi despre frumuseţea clipei efemere. 

Analiza „tehnică” a poemului ne arată că matricea cu care se echiva- 
lează semantic întregul textual e ilustrată prin trei secvenţe structurale cu va- 
loare de model. Toate acestea formulează o interacțiune între termenii globali 
IUBIRE (flori) şi MOARTE (vânt), care, la nevoie, pot fi particularizați: naivi- 
tate/cinism, sinceritate/calcul, cuceritor/victimă, profunzime/superficialitate. 
Gradaţia nu face altceva decât să reia semele iniţiale într-un alt registru de in- 
tensitate, ceea ce ne determină să o considerăm, în termenii lui Riffaterre, o ac- 
tualizare a tuturor variațiilor posibile. Desigur, pentru a ajunge la o atare de- 

codare a simbolului, competența lingvistică nu este o cheie suficientă, e necesar 
ca, pe baza informaţiei directe, cititorul să acceadă la simbolismul unor ele- 
mente consacrate de uzanţa poetică (floare — feminitate, vânt — masculinitatea 


nestatornică, dansul — metafora vieții), ca şi la dimensiunea sugestivă a unor 
epitete ce trimit la o dialectică a vârstelor (alb, ve+de/vântul serii), dar aceasta 


numai după ce a depăşit, în versul al treilea, contrarierea bunului simţ lingvistic 
şi a acceptat personificarea drept cod interior al poemului. Punct cu punct, 
mimesisul — care răspunde de ordinea referențială — va fi alterat de procesul în 
oglindă al construirii semnificanţei, proces ce se încheie abia odată cu ultimul 
refren, în varianta unui final suspendat. Astfel, ceea ce păruse aberant în ordinea 
sensului lingvistic e legitimat din punctul de vedere al sensului poetic sau al 
semnificanţei, 

lată acum o poezie nonfigurat 
cu putință: 


ivă, în cel mai banal şi mai natural limbaj 


Poliţist în faţa unei bănci... 3 dimineaţa... singurătate. 


Poliţist, pe Madison... amiază... 
mulţime... maşini... pachete... singurătate. 


Femeie într-o mahala... gardă de noapte la 
patul unui adormit bolnav de tifos... numai 


un ornic vorbeşte... singurătăţii. 


Femeie vânzând mănuși... zi de tocmeală într-o secție 
a unui magazin... furioasă, înnebunitoare mişcare 
a multor mâini, intrând şi ieşind din mănuşi... singurătate. 
(Carl Sandburg, Nuanţe, în Walt Whitman, Carl Sandburg, Poeme, 
trad. George Macovescu, Bucureşti, Editura Eminescu, 1987, p. 76) 


Aici, matricea e explicită, ea poate fi cel mult completată în termeni ca 
Singurătate absolută sau Suntem singuri chiar şi printre oameni. Poezia pare să 
nu spună nimic mai mult decât o face, limbajul e direct, oricâte dedesubturi 
i-am căuta, şi totuşi informaţia finală, conferită de lectura hermeneutică, o trans- 
cende pe cea literală prin relaţiile interne pe care structura textuală le dezvoltă. 
Modelul este oferit de prima strofă prin faptul că propune două situaţii ce vor fi 
reluate în expresie dilatată: SINGURĂTATEA OBIECTIVĂ (versul 1) versus 
SINGURĂTATEA EXISTENȚIALĂ (versurile 2-3). Strofele următoare extind 
o situație ce poate părea individuală şi de circumstanţă la nivel de lege prin re- 
luarea modelului cu un alt subiect (Femeie) care, adăugat celui dintâi (polițist), 
se resemnifică, ambele căpătând valoare exponențială şi funcţionând în text me- 
tonimic: poliţist + femeie = om, orice om, omul în genere. Modelul are acelaşi 
traiect amplificator ca în poemul lui Macedonski şi integrările lui succesive 
conduc la dezvoltarea matricei, care nu poate fi percepută decât prin raportare la 

întregul textual. Semnificanţa şi sensul nu par cuprinse într-un sistem al vaselor 
comunicante potrivit căruia pierderile dintr-o parte devin câștiguri în alta, dar 
rămâne valabil principiul riffaterrian că semnificanța nu poate fi sesizată decât 
după epuizarea informaţiei mimetice şi prin suspendarea ei. În cazul de față, 
poezia nu pare să spună altceva decât spune, ci doar mai mult, ceea ce este to- 
tuşi „altceva”, 

Ideca care trebuie specificată la capătul acestui ocol teoretic şi aplicativ 
este că poezia nu are un alt limbaj, cu alte însuşiri, ci un limbaj cu o altă funcție 
decât limbajul comun, fie cl şi în varianta „poetică”. lar această funcție rezidă în 
aceea că sensul poeziei, semnificanța, se naşte pe ruinele sensului literal, ale 
acelui sens conectat la o realitate cxtralingvistică sau — aş spune extinzând, pe 
baza ultimului text analizat, teoria expusă mai sus — prin transcenderea lui, prin 
integrarea lui într-o unitate semnificativă totalizatoare care este textul poetic. Iar 
acest sens al poeziei este o funcţie a structurii interne a textului sau a punerii 
limbajului în forma discursivă, paradigmatică a poeziei. Tocmai de aceea, poe- 
zia nu este sens dat, ci creare de sens. 

Funcționarea specifică a limbajului în poezie i-a determinat pe unii 
poeticieni să vorbească despre existența unui semn poetic, prin care se manifes- 
tă funcţia estetică a limbajului şi care ar reprezenta corelativul semnului lingvis- 
tic. Pentru Ileana Oancea, semnele poetice fac posibilă poezia ca limbaj în lim- 
baj, căci ele „se desprind, prin finalitatea comunicativă [s.a.], de cele lingvistice 
integrându-se între semnele iconice, analogice” (1989: 20). Un alt tip de mani- 
festare a semiosisului poetic, cel care atacă pe rând toate funcţiile limbajului, le 
transcende şi le deviază, este dezvoltat de Ecaterina Mihăilă din perspectivă 
receptivă: „întreaga sa organizare, modificările tuturor funcțiilor, pe care sem- 
nul verbal le îndeplineşte în alte tipuri de mesaje, converg spre un scop unic: 
antrenarea subiectivității receptorului, manifestarea sa ca individ pe plan senzo- 
rial, afectiv, imaginativ şi intelectiv” (1980: 91). 


2.5,5, Poezie şi figură. Teoria figurilor 


Dacă limbajul poeziei nu poate fi considerat un nivel superior al lim- 
bajului „poetic” pentru că funcţionează pe alte principii, nu e mai puţin adevărat 
că el reprezintă totuși zona de manifestare predilectă a figurii. Autorii Reroricii 
generale merg chiar mai departe admițând că, dacă în mod evident există figuri 
fără poezie, în schimb „nu există poezie fără figuri [s.a.] în măsura în care ter- 
menul «figuri» e înțeles într-un sens îndeajuns de larg: orice mesaj literar e în 
mod necesar ritmat, rimat, gradat, intersectat, opus, are asonanțe etc.” (GRUPUL y, 
1974: 31). Figura este unitatea minimală de organizare a limbajului poetic, dar, 
cum s-a văzut, un procedeu doar, şi nu indicele decisiv al poeticităţii. 

Definiţiile figurii încep odată cu Quintilian, care ezită între un sens ex- 
trem de larg, acela de formă a oricărui discurs („orice formă pe care o îmbracă 
gândirea”), şi unul precizat: „o schimbare făcută intenţionat în sens ori în cuvin- 
te” prin care ne abatem de la calea obişnuită şi simplă (QUINTILIAN, IX, 1: 
10-11, în 1974, HI: 8). 

Acest al doilea sens va fi preluat de retoricile ulterioare; astfel, pentru 
Fontanier, figurile sunt „aspectele, formele, întorsăturile, mai mult sau mai puțin 
deosebite şi de un efect mai mult sau mai puţin izbutit, prin care discursul, în 
exprimarea ideilor, gândurilor şi sentimentelor, ne îndepărtează mai mult sau 
mai puţin de ceea ce ar fi fost exprimarea simplă şi banală” (FONTANIER, 
1977: 46). 

Potrivit definiţiei propuse de Genette, figura ocupă spaţiul dintre semni- 
ficat şi semnificant: „între literă şi sens, între ceea ce poetul a scris şi ceea ce el 
a gândit, se creează o distanță, un spaţiu care, ca orice spaţiu, posedă o formă. 
Numim această formă figură, şi vor fi tot atâtea figuri câte forme vom putea 
găsi pentru spaţiul de fiecare dată creat între linia semnificantului [...] şi cea a 
semnificatului [...], care, evident, nu este altceva decât un alt semnificant dat ca 
literal [s.a.]” (GENETTE, 1978: 87). 

Figura sau metabola este concepută de Grupul u în sensul cel mai ex- 
tensiv cu putință, ca unitate fundamentală a oricărei deviații: „orice fel de 
schimbare a unui aspect oarecare al limbajului” (GRUPUL p, 1974: 28). Impli- 
când o transformare, ea are ca efect primordial declanșarea literarităţii, în sens larg, 
a textului în care se inserează, prin aceea că opacizează mesajul şi manifestă 
tendința de a ne face să percepem discursul însuşi, nu doar semnificaţia lui. 

Figurile au produs clasificări extrem de numeroase şi de indecise. Deşi 
de la Quintilian porneşte doar cu două categorii — figurile gândirii (ţinând de 
intelect) şi figurile cuvântului (care țin de vorbire) —, teoria figurilor ajunge chiar 
la taxonomii exagerate, ştiut fiind că retorica suferă de o adevărată manie a de- 
numirii. Cele mai multe tratate deosebesc, în general, cinci clase de figuri: de 
sunet, de sens (tropii), de gândire, de adresare şi de construcţie. 

Retorica nouă este reprezentată de structuralismul Grupului u care, pe 
lângă faptul că realizează o clasificare precisă şi sistematică a figurilor limba- 
jului, îi adaugă — în baza extensiunii extrem de largi a conceptului de figură — şi 
o sistematică a figurilor narațiunii şi a figurilor interlocutorilor. Teoria despre 
figuri a Grupului de la Liège se ordonează într-o schemă structuralistă binară: 


1. FIGURI ALE EXPRESIEI (formei): 
e METAPLASME - figurile care acționează asupra aspectului so- 


nor sau grafic al cuvântului şi al unităţilor inferioare acestuia; 
e METATAXE — figurile care acţionează asupra structurii frazei. 

2. FIGURI ALE CONŢINUTULUI (de sens): 


o METASEMEME — figurile care înlocuiesc un semem prin altul; 
în vechea terminologie, tropi; 

° METALOGISME — acoperă parțial domeniul vechilor „figuri de 
gândire » Sunt acele figuri care modifică valoarea logică a frazei 
ŞI, în consecinţă, nu sunt supuse restricțiilor lingvistice. 


Primele trei tipuri de metabole — metaplasmele, metataxele şi metase- 
memele — formează câmpul abaterilor față de cod şi pot fi numite metabole 
gramaticale, pe când metalogismele privesc modificările conținutului referen- 
tial, fiind considerate metabole logice. Cele patru tipuri de figuri se specifică, la 
rândul lor, în funcție de patru operaţii retorice moștenite de la Quintilian. Siste- 


mul acestuia s-a bazat pe o guadripartita ratio, ale cărei criterii pot fi formaliza- 
te astfel (PLETT, 1983: 158): 


a] Norma standard +a+b+e 


1. adiectio (adjoncţie) 
2. detractio (reductie) 
3. transmutatio (mutație) 


4. immutatio (substituție) 


retoricii 


Pentru teoreticienii Grupului p, celor patru operaţii, dintre care trei sunt 
substanțiale (modifică substanța însăşi a unităţilor asupra cărora acționează) — 
suprimare, adjoncție şi suprimare-adjoncţie —, iar ultima relaţională (modifică 
doar poziţia lor), respectiv permutarea, li se aplică un criteriu secund privitor la 
profunzimea sau sistematica acţiunii lor. 

Cercetările autorilor Retoricii generale vor fi reluate critic de H. F. Plett 
care stabileşte un număr de cinci tipuri de deviații estetico-lingvistice, aplicate 
pe trei unităţi (fonem, cuvânt, propoziţie), în cadrul cărora figurile se decid pe 
baza aceloraşi operaţii quintiliene. E vorba despre: figuri fonologice (figuri so- 
nore şi prozodice, metafone), figuri morfologice (figuri de cuvinte, metamorfe), 
figuri sintactice (figuri propoziţionale, metataxe), figuri semantice (figuri de 
sens, metasememe), figuri grafemice (figuri de grafică, metagrafe). Plett recu- 
noaşte dificultatea de a izola clasele de figuri, arătând că multe dintre acestea se 
realizează practic prin convergență în macrounitatea textului. 

Au existat şi tentative de reducere a claselor de figuri din perspectiva 
operațiilor fundamentale ce se aplică în poezie cu scopul motivării semnului 

lingvistic. Fără a întreprinde o clasificare detaliată, Genette (1978: 233-236) dis- 
tinge trei clase de figuri care ar avea rostul de „a răscumpăra defectul limbilor” 
(Mallarmé) resimțit acut de către poeți, respectiv arbitrarietatea. Este vorba des- 
pre operaţiile care se folosesc de cuvintele existente în limbă, cuvinte ce conțin, 
prin natura lor, o oarecare motivaţie (onomatopee, armonii imitative ctc.), des- 
pre cele care apropie semnificatul de semnificant, alegând dintre virtuțile 
semice ale unui cuvânt pe acelea care corespund cel mai bine formei sensibile a 
expresiei şi despre cele care procedează invers, apropiind semnificantul de sem- 
nificat, respectiv modificările aduse morfologiei cuvântului şi sensului său prin 
deplasări de la propriu la figurat (tropii). 

Pornind de la sistematizarea genettiană, Nicolae Manolescu (1987: 23) 
realizează o schemă mai suplă ce include: mimologismele (operaţiile care se 
referă la aspectul fonic, literal şi tipografic al cuvântului), agramaticalitățile 
(procedeele de motivare care au în vedere morfologia şi sintaxa) şi 
tropologismele (operaţiile asupra semnificației). 

Revenind la strictele taxonomii retorice, cea mai operantă rămâne sis- 
tematica metabolelor stabilită de Grupul p care, fără a-și propune să fie ex- 
haustivă, are meritul de a oferi o imagine logic şi cuprinzător articulată asupra 
principiilor generative ale figurilor şi asupra dinamismului lor dat de circulația 
între diferitele niveluri lingvistice pe care le afectează. Tocmai de aceea, ea va fi 
preluată drept bază de organizare în cele ce urmează. 

Corpusul figurilor retorice nu mai apare ca o dificilă aglomerare de ter- 
meni, ci ca un tablou coerent, reprezentativ pentru structuralismul retoric şi de- 
dus din intersectarea axei ce cuprinde nivelul de articulaţie cu axa ce înregis- 
trează tipul operațiilor şi amplitudinea lor: 

18uue2S NIMO uum pauue»s A 


GRAMATICALE 
(cod) 


LOGICE 
(referent 


CONȚINUT 


C. D. 
METASEMEME METALOGISME 
icii asupra logicii 


EXPRESIE 
B. 
METATAXE 


OPERAȚII 


A. 
METAPLASME 
asupra morfologiei 


asupra semanticii 


I. SUPRIMARE 


afereză, apocopă, litotă 1 


sincopă, sinereză 


sinecdocă şi antono- 
mază  generalizantă, 
comparație, metaforă 
in praesentia 


1.1. parţială 


E 


A L 


1.2. completă deleaţiune, albire elipsă, zeugmă, asemie reticenţă, suspensiune, 


asidenton, parataxă tăcere 


II. ADJONCȚIE 
ăi dii proteză, diereză, afi- | paranteză,  concate- | sinecdocă şi antono- | hiperbolă, tăcere hiper- 
ad, Simpla > e 2 e x . : ~ . X 
p xare, epenteză, cu- | nație, expletiție, | mază particularizantă, | bolică 
vânt-valiză enumerare arhilexie 


reduplicare, insis- 
tență, rime, alite- 
ratie, asonan{ă, 
paronomază 


22. repetitivă reluare, polisidenton, 


metrică, simetrie 


repetiție, pleonasm, an- 
titeză 


SUBSTAN TȚT 


18uue2S NIMO uum pauue»s AO 


SUBSTANȚIALE 


TIONALE 


ELATȚ 


R 


III. SUPRIMARE- 
ADJONCȚIE 


3.1. parţială 


3.2. completă 


3.3. negativă 


IV. PERMUTARE 


4.1. oarecare 


4.2. prin inversi- 
une 


limbaj infantil, sub- 
stituire de afixe, 
calambur 


sinonimie fără bază 
morfologică, arha- 
ism, neologism, 
„creare” de cuvinte, 
împrumut 


contrepret, 
gramă, metateză 


ana- 


palindrom, verlen 


silepsă, anacolut 


transfer al unei clase, 
chiasm 


tmeză, hiperbat 


inversiune 


metaforă in absenti 


metonimie 


oximoron 


a 


eufemism 


alegorie, 
fabulă 


parabolă, 


ironie, paradox, anti- 


frază, litotă 2 


inversiune logică, 
inversiune cronologică 


Textul liric 


1. METAPLASMELE 
Definite drept operaţii ce alterează continuitatea fonică sau grafică a 
mesajului, metaplasmele se precizează ca abateri semnificative doar prin inte- 
grarea lor în unități superioare fonemelor/grafemelor, respectiv cuvântul vorbit/ 
scris. Eo 

A. Suprimarea de foneme la începutul, mijlocul sau sfârșitul cuvântului 
dă naştere la trei fenomene similare: afereza, apocòpa şi sincopa. 

Afereza — ai pentru vai, mico pentru mămico, stâmpărare, în loc de as- 
tâmpărare). 

Apocopa — în limbajul comun facultă pentru facultate, dar şi străluce 
pentru străluceşte în Luceafărul, Hercul pentru Hercule în Odă (în metru antic) 
sau Las” ochii mamă, las să plângă (Coşbuc). In versul eminescian, Plăcută-i a 
ghirlandă — sublimă însă este/ Cununa cea de laur (La Heliade), apocopa adjec- 
tivului demonstrativ, resimțită ca formă vetustă, este un citat omagial la adresa 
„bardului bătrân” (TOHĂNEANU, 1989: 11). Apocopa maximă poate fi întâl- 
nită în cazul cuvintelor care afectează buna cuviință şi, în această situaţie, ele se 
reduc aproape în totalitate la puncte de suspensie. 

Sincopa (sau haplologia) — zărnă pentru țărână, perfectul simplu arha- 
ic în română șezum pentru şezurăm (Dosoftei) sau, la Alecsandri, dispariția arti- 
colului hotărât — Sunt bătăile de inimi ale-ntregui neam al nostru (Odă ostaşilor 
români). 

Sinereza — reversul aferezei, e contragerea, din rațiuni metrice, a două 
vocale alăturate din acelaşi cuvânt (diamant pronunţat în două silabe) sau din 
cuvinte alăturate: de-acuma. 


Deleaţiunea — o eliminare completă, de nivelul cuvintelor sau chiar 


mai mare — impune enunțului o anumită inflexiune melodică şi, de regulă, e re- 
prezentată tipografic prin puncte de suspensie. Fenomenul înregistrat în primul 
rând la nivel fonetic va avea corespondențe în planul celorlalte categorii, nu- 
mindu-se elipsă (ca metataxă), asemie (ca metasemem) sau pur şi simplu tăce- 
re (metalogism), căci a suprima o unitate înseamnă a suprima un semnificant 
plastic şi sintactic, dar şi un semnificat semantic şi logic. 

B. Figurile adjoncției: 

Proteza este adjoncția realizată la începutul cuvântului (a număra/a 
anumăra) şi are ca variantă prefixaţia, dacă elementul adăugat este morfem: la 
Nichita Stănescu, Că literă preeste și zeiască (Clipa cea repede), operaţiile si- 
milare sunt, în interiorul cuvântului, epenteza (nour pentru nor) şi infixaţia (la 
Eminescu, rumpe pentru rupe) ori, la sfârşitul lui, paragoga (nice, în două sila- 
be, pentru nici) şi sufixaţia (în folclor, Bădişor depărtișor, la Nichita Stănescu, 
sâmbure creieros), 

Diereza — operaţie inversă sinerezei, multiplică unităţile din interiorul 
cuvântului disociind elementele unui diftong; Privitor ca la teatru/ Tu în lume 

să te-nchipui sau De nu m-ai uita încalte,/ Sufletul vieţii mele unde teatru şi vie- 
ţii se pronunţă cu hiat. 

Cuvântul-valiză este o adjoncţie complexă constând în întrepătrunderea 
şi fuzionarea a două cuvinte cu un anumit număr de caracteristici formale co- 
mune. E specific limbajului ludic: pofiticăloşie, falimentara, polițieni, jenibil, 
dar şi nepurcele, furluase (la Creangă, în Amintiri, din nepoțel şi purcel, din a 
fura şi a lua); tot la Creangă, Dumnezeu să-l iepure, în loc de Dumnezeu să-l 
ierte. În poezie, poate produce efecte autoreferenţiale și aluzii livreşti: Salul, 
eşarpele Isadorei, titlul unui ciclu de poezii al lui Şerban Foarță, care poate fi 
citit ca dublă figură fono-grafică (cuvânt-valiză din eşarfele şi şarpele sau struc- 
tură „duplicitară”, deschisă spre enunţuri diferite: Salul e şarpele Isadorei). Un 
tip special e cuvântul-sandviş (introducerea unui termen păstrat intact în inte- 
riorul altui termen), ca franțuzescul rajolivissant, din ravissant, „încântător” şi 
joli „drăguț” (GRUPUL p, 1974: 76) sau, în română, universecuritari. 

Adjoncţia repetitivă dă naștere unui fenomen de insistenţă, când repe- 
tarea afectează fonemul (Rrrăule!), sau de reduplicare, când se repetă silabe 
sau cuvinte, multe dintre ele creații artistice sau aparținând limbajului copiilor: 
Gâri-Gări, titlul unei poezii argheziene sau, la Zaharia Stancu, Nufăr negru pur- 
tai/ Luluindu-l, în leagăn (Cântec amărui). | 

Aliteraţia e o formă de motivare a semnului lingvistic, cunoscută ca re- 
petare a unei consoane sau a unui grup consonantic, de obicei din rădăcina cu- 
vintelor, cu efect eufonic, imitativ sau expresiv. În sens larg, aliteraţia este orice 
formă de repetiție sonoră, deci include şi asonanţa, şi rima ca formă a asonanței. 
După funcție, aliteraţia este: 

— expresiv-imitativă (cunoscută şi sub numele de armonie imitativă sau 
onomatopee), pentru care exemplele clasice, prezente în toate manualele 
şcolare sunt Prin vulturi vântul viu vuia (Coşbuc, Nunta Zamfirei) sau Vâjă- 
ind ca vijelia şi ca plesnetul de ploaie... (Eminescu, Scrisoarea III); 

— expresiv-simbolică: Când sorii se sting şi când stelele pică (Eminescu, 
Mortua est!), unde repetarea consoanei s susține ideea de extincţie. 

Asonanţa este omofonia aproximativă a vocalei tonice: în versurile 
eminesciene Argint e pe ape şi aur în aer (Mortua est!), unde repetarea celei 
mai deschise vocale, a, susține tonalitatea fundamentală a textului, sugerând un 
cadru feeric, al mirajelor, şi Lună tu, stăpân-a mării, pe a lumii boltă luneci 
(Scrisoarea I), unde eufonia rezultă din repetarea vocalei închise în patru po- 
zijii accentuate, dintre care în trei îi urmează aceleiaşi consoane lichide 
(TOHANEANU, 1989: 111). 

Rima este un fenomen de recurenţă regulată a unităţilor fonice echi- 
valente — reprezentând omonimia ultimelor vocale accentuate a două sau mai 
multe versuri și, eventual, a fonemelor care le urmează —, fapt pentru care e in- 
clusă de către teoreticienii belgieni în grupul metaplasmelor prin adjoncţie. Fe- 

nomenul recurenței e perceptibil mai ales în cazul rimelor-ecou, al celor interne 
sau al rimelor repetate de două sau mai multe ori la sfârșitul versului (ca în jocul 
de cuvinte latinesc Amore, more, ore, re/ Probantur amicitiae), pentru a deveni 
absolut în cazul holorimelor — cultivate de Alphonse Allais şi, la noi, de Şerban 
Foarţă — care se bazează pe distincţia fonem/grafem: 


Decor de doliu, funerar? 
Sorgintea râde cristalină. 
Sorgintea râde. Crist alină 
De cor de doliu, funerar. 


(Șerban Foarţă, Holorime) 


Paronomaza — joc de cuvinte bazat pe alăturarea de paronime în acelaşi 
context sau pe reluarea creativă a cuvântului de bază; prin paronomază sunt 
construite expresiile latineşti Amantes sunt amentes („Indrăgostiţii sunt fără 
minte”), Tradutore, traditore (,„Traducătorul este un trădător”) sau structurile 
folclorice Mioriţă laie,/ Laie, bucălaie, Trei iezi cucuieți. În poezie are, cu deo- 
sebire, efecte expresive, conform principiului jakobsonian care spune că terme- 
nii cu formă asemănătoare sunt atraşi în aceeași sferă de înțeles: 


Orice le-ai spune Singur balonul 
florilor scunde, de păpădie 

niciuna totuşi are să-ţi spuie: 
nu-ți va răspunde. = Adio! Adie..: 


| (Şerban Foarţă, De vorbă cu florile) 


Paronimia, ca joc între substantivul comun şi cel propriu care i-a dat 
naştere, devine principiul structurant al unei întregi poezii, Balada baionetei din 
Bayonne a aceluiaşi Şerban Foarţă: 


Venea olanda din Olanda, 

Venea cașmirul din Caşmir; [...] 
Sclipea,-n Artois, o arteziană 
şi-o baionetă, la Bayonne. 


De la Berlin venea berlina 
Şi indigoul de la Ind; 


C. În categoria suprimare-adjoncţie intră toate fenomenele de înlocuire sis- 


tematică sau nu a unui fonem, grup de foneme, morfem sau cuvânt cu altul din 
aceeași categorie, În cazul înlocuirii unui fonem, se obţin forme specifice lim- 

bajului copiilor (cunoscutele poezii în care strofele se repetă cu text identic, 
modificându-se, peste tot, aceeaşi vocală). 

Substituţia afixelor e un procedeu poetic prin excelență — diamanturi, 
mormânturi —, dar poate avea şi alte funcţii (la Alecsandri, limbajul „chiriţesc”: 
furculision, fiipturision, învârtision); calamburul, practicat frecvent în limbajul 
jurnalistic, serveşte mai cu seamă unei atitudini ironice şi e o înlocuire omofo- 
nică sau o paranomază in absentia: mai mult ca prefectul, reforma fără fond, 
purtător de cuvinte. 

Multe dintre metaplasmele substitutive parţiale au valoare ludică precum 
în această poezie a Ninei Cassian, care combină după plac, în interiorul unor 
expresii sudate, adverbele cu valoare superlativă: 


Stavăr, filfizon de marcă, 
se trezise singur leoarcă. 
Mult prea des, în viața-i scurtă, 
se îndrăgostise turtă 

ba de-o Lină, ba de-o Miţă, 
până-ncărunţise criță. 
Sigur, o făcuse fiartă. 
Geaba protesta la toartă 
cum că nu e el acela 

care se îmbată lela, 
rătăcind pe pajiște, 

cu bocancii vraişte. 


Nu că era bun de ocnă, 
dar se îngâmțase bocnă. 


Și-astfel, toată viaţa lui, 
s-a manifestat hai-hui. 


Geaba, Stavăr! Gata, fete! 
Azi eşti singur ciuciulete. 
(Nina Cassian, Expresii improprii) 


| Formele de suprimare-adjoncţie completă reprezintă, la nivel metaplas- 
matic, o opțiune pentru anumite vocabulare speciale şi refuzul altora. Pentru a 
spori expresivitatea limbajului, poezia face apel la toate compartimentele lexi- 
cale ale unei limbi, conform principiului că e mai poetic cuvântul mai rar faţă de 
cel obișnuit. In alegerea lexicului poeziei se recurge adesea la echivalări sino- 
nimice — substituiri la nivelul denominaţiei prin unități cvasiechivalente (iden- 
tice în nucleul semic, diferențiate la nivelul conotaţiei), Sunt considerate figuri 
toate deviațiile față de o normă recunoscută ca obligatorie de către toți membrii 

unei comunităţi lingvistice (PLETT, 1983: 224), dar şi, în mod expres, faţă de 
norma pe care textul însuşi o impune. 
Cazurile particulare ale opțiunii pentru un cuvânt sau altul pot fi siste- 

matizate în cinci tipuri de deviații de la codul limbajului normal: 

a) deviații istorice (diacronice): 
- arhaismele, respectiv cuvintele care, deşi denumesc obiecte 
sau fenomene existente şi astăzi, au ieşit din uz fiind înlocuite cu 
altele: bucoavnă/abecedar, megieş/vecin, chezaş/garant, no- 
rod/mulțime, armie, oaste/armată, obârşii/origini;, spre deosebire 
de acestea, istorismele nu fac obiectul unei opțiuni stilistice — 
sunt cuvinte ce au ieșit din limbă odată cu realităţile pe care le-au 
denumit (ranguri administrative sau politice, obiecte de vestimen- 
tație etc.) —, dar utilizarea lor într-un context standard devine 
semnificativă; 
- neologismele, cuvinte intrate relativ recent în limbă prin îm- 
prumut sau prin creația internă care foloseşte cel puţin un element 
neologic, fie că este prefix sau cuvânt-bază (gândirism, nefa- 
vorabil). Neologismele răspund nevoii de precizie (sunt monose- 
mantice), dar şi de diversitate (denumesc noi realităţi). Deşi se 
consideră că este mai poetic cuvântul moştenit decât dubletul său 
neologic, neologismele răspund spiritului poeziei moderne, o poe- 
zie deliricizată şi intelectualizată, sau îndeplinesc în poezia tra-. 
dițională o funcţie satirică (Topârceanu). 

b) deviații regionale (diatopice): 
— regionalismele sau provincialismele sunt cuvinte a căror cir- 
culație e limitată la o anumită regiune; spre deosebire de localis- 
me (denumesc obiecte specifice numai unei zone), ele denumesc 
obiecte existente pretutindeni în țară, dar prin termeni specifici 
numai regiunii respective; sunt exploatate în poezia sămănătoristă 
şi poporanistă, dar şi în cea modernă (Marin Sorescu, în ciclul La 
lilieci); 
— elementele populare — cuvinte care au o circulaţie largă, sunt 
cunoscute pretutindeni fără a aparţine limbii literare: ospefe, că- 
tană, voi („„vreau”), 

c) deviaţiile sociologice (diastratice) includ termeni proprii anumitor 

grupuri umane — jargonismele, folosite ca mijloc de emfază (în poezie, 

în special în parodie: Şerban Foarţă, vol. Caragialeta), argotismele ex- 

ploatate de Miron Radu Paraschivescu şi Tudor Arghezi — sau limbaje 

specializate — profesionale, ideologice (poezia futuristă care abuzează 

de termeni tehnici, poezia proletcultistă etc.). 

d) deviații exogene (din limbi străine): KA 
-— barbarismele — cuvinte străine care, fără a avea o funcție jargo- 
nală, nu sunt totuşi necesare în limbă: a /ectura, vizavi; 
— exotismele — termeni străini, împrumutați în vederea unor 
funcții momentane (în poezia evaziunii — la Minulescu — sau la 
postmoderni, cu o intenţie ludic-ironică). | via Dy d 
e) deviații endogene, incluzând modalități de folosire a limbajului aflate 
deasupra sau dedesubtul normei comune: elemente livreşti ce dau co- 
municării o notă savantă, prețioasă (burg, euritmie), pentru care în li- 
teratura română sunt reprezentativi poeți ca I. Barbu şi G. Călinescu, 
elemente poetice, respectiv cuvinte resimţite ca având o forță de evoca- 
re mai mare decât sinonimele lor mai întrebuințate în limbajul comun (ta- 
laz, liman, liră, nimb), colocvialisme — elemente aparținând limbajului 
familiar (Arghezi, în Tablouri biblice) —, vulgarisme cu funcţie expresivă 
(Emil Brumaru, vol. Infernala comedie) şi idiostileme — creaţii personale 
ale poeților care suplinesc sau nu o carenţă a limbii (ex., N. Stănescu, în 
Cântec în doi: Noi nu vrem să fim geniali,/ noi vrem să fim trimbulinzi). 
Această din urmă clasă, a idiostilemelor, merită o atenție aparte. 
În categoria creării de cuvinte intră toate formaţiile postlexicale 
(MANOLESCU, 1987: 27) sau mimologismele (în termenii lui Genette), 
care speculează latura fonetică a cuvintelor cu scopul de a deplasa aten- 
ţia dinspre sens înspre formă. Ele folosesc, într-un mod inventiv, baza 
unei limbi naturale, astfel că pot fi repartizate după formă în anumite 
clase morfologice. În Trei ipostaze ale mării de Șt. Aug. Doinaş, reveria 
poetică se exprimă lingvistic prin structuri infracționale la adresa codu- 
lui, structuri care, dacă nu pot numi obiectele, le pot în schimb sugera; 
ele dau nume unor substanţe ce se constituie drept rezultat al percepției 
strict subiective: 


— alormul palilùmenul, efebiul, 


etericul stirbol asemeni unui 


luceafăr nou-născut, roronțiul rumen, 
pulchridul ce străluce-n clipa morții 
în irisul infantelor, geralul, 

candidul gril în care măritişul 
coralului cu albul ninge îngeri, 
urmitul explosiv — arbust himeric 

în care cântă pasărea Rurùty, 

şi — pavăză supremă — translucidul 
orfir, prin care Dumnezeu priveşte 
spre noi, ca să nu plângă de ce vede, — 

O concentraţie extraordinară de cuvinte inventate asociate cu cu- 
vinte-valiză realizează, prin copierea limbajului copiilor, Lewis Caroll 
în cunoscutul poem al lui Jabberwocky din Alice în Țara din Oglindă. 
Sensul general al textului poate fi aproximat datorită integrării terme- 
nilor inexistenți în dicționar în structurile morfo-sintactice proprii idio- 
mului folosit. lată cum sună prima strofă, în două traduceri diferite în 
limba română: 


Dădeau în plopot fopi asprili Era friglind, linsoare zăvi 
Trombind, borțind prin ierboteci Se tot gyrau, gimblau în ob; 
Stifoşii stupureau sporili Numai ninsoare-n borogăvi, 
Și muimele zglăveci. Când momii sor deşciob. 

(trad. Nina Cassian) (trad. Frida Papadache) 


Forma limită a invenției lexicale este crearea unor idiomuri fic- 
tive ca limba spargă a Ninei Cassian, limba leopardă a lui Virgil 
Teodorescu sau un limbaj bazat pe pronunția negrilor americani con- 
semnat de cummings (în poemul Wiew no 2 Series III): 


Sobroe algoa dooy toe founodnwoo oon toe Negaru Hora urboe 
revoulud finoe wilot 

entroe toe twoe toe sarah dogarabasmahi aroe 

toe strearom prapoi robarago oftanod hatun vehon ion marring sculoest 
simprope uneor adaru iot soelof 


(V irgil Teodorescu, Poem în leopardă) 


sau: 


„Și chiar felitul Cinere, 
Jetelite să-i fie trinele, 

s-a ochelit pe-un dal, 
pe-un deal Logodal, 

şi noi cu toții, 

maraoții, 

cu ferinda, gorinda, 

cu Jerioana, goriana, 
zicem mulți ani să trăiască 
Bion şi Bioana! 

(Nina Cassian, Oraţie) 


D. Permutarea 
Anagrama — schimbarea ordinii literelor unui cuvânt, ceea ce duce la 


obținerea unui cuvânt nou — este un mod de a crea pseudonimele artiştilor: 

Alcofribas Nasier pentru Francois Rabelais sau Mitru Perea, anagrama lui 
Petru Maior folosită de Ion Budai-Deleanu în Tiganiada. Metateza, fenomen 
de pronunție incorectă în vorbirea obişnuită — schimbarea unui cuvânt prin in- 
tervertirea sunetelor componente ca în potrocală, crastavete — devine poetică 
atunci când e obținută intenţionat: Dar el singur şi huihai,/ Dă din cobză şi din 
nai (T. Arghezi, Greierele). Contrepretul — permutarea care afectează silabe 
întregi, chiar aparținând unor cuvinte diferite — poate avea un efect hazliu 
(GRUPUL u, 1974: 87): 


Alerte de Laërte 

Ophelie 

est folie 

et faux lys; 

aime-la 

Hamlet. | 
(Michel Leiris) 


Verlenul este un limbaj pe dos, caz perfect de permutare prin inversarea 
silabelor (însuşi cuvântul ver/en e inventat ca exemplu pentru procedeu, de la fr. 


'envers), iar palindromul constă într-un grup de cuvinte care îşi păstrează sen- ` 


sul indiferent dacă sunt citite în ordinea literelor care le compun sau de la sfârşit 
la început. La nivelul cuvântului, în română: cojoc/cojoc, animate/etamină, ma- 
(lasa/asaltam. Figuri mai complexe sunt cunoscute în latină — In girum imus 
nocte et consumimur igni („Intrăm noaptea în cerc şi suntem consumati de foc”) 
— sau în engleză: Lewd did I live & evil I did dwell (John Taylor); o formă de 
permutaţie totală (palindrom, anagramă) este celebrul pătrat magic, în care cu- 
vintele pot fi citite orizontal, vertical sau după mişcarea calului la şah (prin care 
se obține Pater noster): 


|S|A|T|olaR 
Ale lelo 


R|O| Tla] s! 


Variantă grafică a metalepselor, METAGRAFELE sunt operaţiile care 
modifică aspectul scris al cuvântului fără a atenta la forma sa fonetică. Retorica 
generală le consideră figuri periferice, datorită faptului că nu relevă caracte- 
risticile proprii instrumentului lingvistic, ci țin de o grafie particulară (GRUPUL p, 
1974: 93), şi le include la capitolul metaplasme. Reprezintă mai ales moda- 
litatea de expresie a limbajului de reclamă, dar intervin şi în poezia care mi- 
zează pe dimensiunea ludică a actului de creaţie. 

Sub termenul generic de metagrafe intră toate tipurile de manierism al 


formei scrise, de la intervenţii locale — preferința pentru majuscule sau minus- . 


cule, alternarea dimensiunii şi a culorii literelor, prezenţa în exces sau dispariţia 
totală a semnelor de ortografie, de punctuație, a diacriticelor (ex., spaţieri expre- 
sive ale unui cuvânt prin cratimă), împrumutarea de grafeme din idiomuri străi- 
ne, rimele vizuale, evacuarea limitelor dintre cuvinte —, trecând prin utilizarea 
unor forme nongrafemice (ex., Şerban Foarţă, Omagiu lui Braille), până la des- 
făşurări grafice complexe: caligramele şi toate formele de poezie vizuală care 
exploatează golurile şi plinurile paginii, poezia tipografică. 

Volumul Deadevă al lui Caius Dobrescu reuneşte texte care, deşi dau 
impresia de totală indiferență faţă de normele ortografice sub presiunea transmi- 
terii ideii, paradoxal, fac din forma scrisului adevărata temă a poeziei: 


Din radio îş 

neau mereume 
Saje d la 

Dispecerat. 

Cum ar fi dacă eu aş 
Conducen 
-~ Puterea nopții 
1 kestie dästa, fără să am 
habar d străz, d oraş şamd? Doar 

cu Tine, acolo, la Dispecerat, 

cu Tine, singuru meu 
sprijin, spunândune 

bancuri, făcnd 

mişto unu d altul. Da da, 
kiar daccăn sinea mea aş 

simţi că totui p 
mukie, că al putea 

oricnd să Ţ superi, că mai putea 
oricnd dirijantrun 

perete, k pă 
muxă. 

(Caius Dobrescu, Taxi Blues) 


2. METATAXE 

A. Suprimare 

Craza, variantă a sinerezei, este contragerea unui cuvânt şi/sau a celui 
următor cu scopul de a forma împreună o unitate: mini-golf format în franceză 
din contragerea expresiei golf miniature, care la rândul ei este abrevierea lui 
golf en miniature (GRUPUL p, 1974: 103). Elipsa, fenomen de brevilocvenţă, 
păstrează informaţia, în ciuda formei incomplete (pe când reticenţa e o incom- 

pletitudine frazală ce determină şi pierderea sensului corespondent). Ex.: Am 
plecat să văd ce şi cum, elipsa articolului posesiv din versul Și prin flacăra al- 
bastră vreascurilor de aluni/ Văd trecând în zbor Jantastic a poveştilor minuni 
(Alecsandri, La gura sobei) sau versurile blagiene unde virgula marchează o 
elipsă în lanț a tuturor verbelor ataşate termenului asupra căruia se transferă 
pulsiunile erotice ale eului liric: 


Dacă eu nu, atuncea cel puţin 
această apă să te frângă, 
această undă să te sfarme, 
să te stângă, să te stângă 
(L. Blaga, Prezentă) 


Ca procedeu sistematic, elipsa este specifică poeziei avangardiste şi, în 
general, liricii de notație. 

Suprimarea mărcilor de relaţie dintre cuvinte sau grupuri de cuvinte 
aflate în strânsă legătură este denumită asindeton. Când eludează relaţiile con- 
juncţionale dintre propoziţii, se conjugă cu parataxa, ambele ambiguizând ra- 
portul logic dintre două propoziţii: Dai, n-ai, Stau la geam, afară plouă sau Dar 
nu se hotăra să se-nsoare, toate aveau câte-un cusur (Marin Sorescu, Rându- 
ieli). În sfârşit, suprimarea chiar şi a punctuaţiei, practicată de poeţi ca 
Apollinaire, creează incertitudini semantice. 

Zeugma uneşte două sau mai multe elemente ale propoziției sau frazei 
grație unui element comun care ar trebui să fie repetat într-o formă modificată. 
Se creează astfel o construcție incongruentă din punct de vedere gramatical sau 
semantic, căci numai o singură relație este justificabilă: N-a fost păcătoasă viața 
ta, ci [au fost păcătoase] gândurile tale. Zeugma nu este considerată figură de- 
cât atunci când ajunge la o aberaţie semantică: Îmi plutea pe dinainte cu al tim- 


pului amestic/ Ba un soare, ba un astru, ba alt animal domestic (Eminescu, 
Scrisoarea II). 


B. Fenomenele adjoncției: 

Orice adjoncție simplă, spun teoreticienii Grupului u, se constituie în 
fenomen retoric prin adăugarea de elemente la ceea ce s-ar putea numi o sin- 
tagmă închisă (1974: 109). Cele mai la îndemână exemple sunt alcătuite 
dintr-un verb intranzitiv + un complement direct intern: a visa un vis, a dormi 
un somn bun, a alerga o cursă nebună. Altele sunt digresiunea sau paranteza 
(în cazul căreia linia inițială se frânge datorită supraîncărcării ei cu elemente 
colaterale, ca la Proust) și dezvoltarea, care expandează un element al textului 
într-o secvență autonomă, prin înlănțuirea de determinative. Prin multiplicarea 
obiectelor ori a atributelor lor apare enumerarea sau acumularea, care e figu- 
ră numai cu condiţia să continue înşiruirea de elemente chiar şi după ce a epui- 

zat configurarea unei categorii. În sfârşit, expletiţia constă în folosirea unor 
cuvinte de umplutură, nepurtătoare de sens: Ceea ce mă nelinişteşte este absen- 
ţa, tăcerea, golul cu care mă înconjori. 

Adjoncţia repetitivă constă în reluarea unui substantiv sau a unui verb 
cu scopul de a introduce determinanți meniți să le precizeze sensul: S-au dus 
„acele zile — acele minunate zile de vacanţă... 

Polisindetonul, în opoziție cu asindetonul, înseamnă aglomerarea de 
conjuncții (de regulă copulative) în frază: Și plouă, şi ninge —/ Și ninge, şi plouă 
(Bacovia, Moină). Adjoncţia de aceeaşi întindere (măsură silabică) şi structură 
cu termenul reper dă naştere simetriei sau paralelismului (Eminescu, Și da- 
că...). Pe baza adjoncției repetitive se pot explica, de asemenea, toate formele 
metrice, înțelese ca succesiuni regulate de unități prozodice echivalente (un 
vers inițial stabilind măsura pentru toate celelalte care îi urmează). 

C. Suprimare-adjoncţie înseamnă, în plan sintactic, înlocuirea unui ele- 
ment al unei clase cu un altul aparținând altei clase (completă) sau înlocuirea 
mărcii definitorii pentru o categorie cu o alta neadecvată (parţială). Silepsa este 
un acord în gen sau în număr, acord realizat după sens, şi nu după regulile gra- 
maticale: Turma visurilor mele eu le pasc ca oi de aur (Eminescu, Memento 
mori). Ea poate tulbura şi concordanța între două verbe (prezentul istoric inserat 
într-o narațiune la trecut) sau acordul de persoană, număr şi gen al unui pro- 
nume cu substantivul pe care îl înlocuieşte. 

Lipsa de acord între unităţi extinse rupe legătura dintre începutul şi sfâr- 
şitul unei fraze dând naştere anacolutului, fenomen al diferenței de ritm dintre 
gândire şi expresie; la Creangă: Nu știu alții cum sunt, dar eu, când mă gândesc 
la locul naşterii mele, [...] parcă-mi saltă şi acum inima de bucurie! 

Prin suprimare-adjoncţie completă se produc conversiuni, multe dintre 
ele devenite banale în limbajul cotidian; cele poetice testează limitele posibi- 
lităților limbii, ca în sintagmele eminesciene unde substantivul devine adjectiv — 
zilele-mi copile (Din străinătate), lumina ta fecioară (Scrisoarea I), cugetările 
regine (Epigonii) (TOHĂNEANU, 1989: 109- 110) — sau substantivul devine 
adjectiv: Apare luna mare câmpiilor azure (TOHĂNEANU, 1999: 228-229). La 
fel, la Nichita Stănescu, trecerea substantivului în verb: nu credeam să mă zar- 
zăre/ să mă piază de mugure/ înăuntru de roată./ Nu credeam să mă stele (Odă 
în metru antic). 

Chiasmul rezultă din repetarea, în ordine răsturnată, a două funcții gra- 
maticale dintr-o sintagmă, ceea ce produce „încrucişarea” lor, o simetrie în cru- 
ce: Cine se scoală (predicat) de dimineață (complement)/departe (complement) 
ajunge (predicat). 

D. Tmeza și hiperbatul sunt figuri ale permutaţiei constând în dislo- 
carea a doi termeni care în vorbirea obişnuită merg împreună. Tmeza denumeşte 
„toate situaţiile în care două morfeme sau sintagme, pe care uzajul gramatical le 

leagă strâns, sunt separate prin intercalarea altor elemente” (GRUPUL p, 1974: 
120): duce-vă-ţi, mi-aduc şi eu aminte. Hiperbatul — „figură care constă în a 
scoate în afara cadrului normal al frazei pe unul din constituenții ei ficşi”» 
(GRUPUL yp, 1974: 121) — produce un efect de surpriză: La joc şi hori acelaşi 
rând/ Îl poartă-ntruna, şi de când (Coşbuc, Duşmancele). Faţă de tmeză şi hi- 
perbat, inversiunea duce la răsturnarea completă a ordinii într-un segment de 
frază sau chiar într-o frază întreagă, Deşi perturbarea nu afectează de regulă de- 
cât doi termeni (subiect şi verb, substantiv şi epitet), „între aceşti doi termeni se 
produce ceva mai mult decât un schimb de poziţii: o tentativă de schimbare a 
funcțiilor” (GRUPUL p, 1974: 122), căci poziţia inversată atrage după sine 
pierderi sau câştiguri în raporturile de dominanță; astfel un verb antepus va îm- 
prumuta funcției de subiect ceva din valoarea lui: Trăieşte floarea încă, dar 
mâne-ncet va plânge/ Alăturea de cupă, petală cu petală, (D. Anghel, Moartea 
Narcisului). În română, unde determinantul este postpus, antepunerea lui e afec- 
tivă; secvența C + PR + AT + SB reprezintă, din punctul de vedere al topicii 
limbii române, o inversiune perfectă. 


3. METASEMEMELE reprezintă cea mai complexă şi mai importantă 
categorie de figuri. Mecanismul lor, a arătat Grupul p (1974: 136-149), este 
condiționat de tipurile de descompunere ale sememului în seme nucleare Şi se- 
me contextuale: 

— tipul x, când descompunerea este distributivă, semele întregului fiind ine- 
gal distribuite în părţi, la fel cum un arbore constă în rădăcini, trunchi, 
ramuri, frunze. Un termen decompozabil astfel este material Şi Sincronic, 
după modelul și..., şi..., iar descompunerea lui duce la crearea de serii 
semice exocentrice; 

— tipul 5, când descompunerea este atributivă, fiecare parte posedând toate 
semele întregului, plus unele determinante particulare: un arbore poate fi 
nuc, stejar, plop, cireş etc.; termenul descompus astfel este conceptual şi 
diacronic, operând cu sau..., Sau..., iar descompunerea duce la crearea de 
serii semice endocentrice. 

substanțiale, produc diferitele forme de metasememe. 

A. În categoria suprimărilor parțiale este inclusă sinecdoca generali- 
zantă şi conceptuală, ce merge de la particular la general, de la parte la întreg, 
de la mai puţin la mai mult, de la specie la gen; ex.: muritori pentru oameni, 
căci nu doar oamenii, ci și animalele reprezintă categoria (tipul £) sau Omul 
apucă securea, în loc de Mâna apucă securea (tipul a care, de altfel, nu mai 
este resimțit ca figură). Sinecdoca particularizantă, referenţială (pars pro 
toto) este preferată de realişti (pânză pentru corabie, în cazul tipului m, sau 

pumnal, în loc de armă, în cazul tipului 5, unde, iarăși, caracterul figural se 
_ pierde). 

` Antonomaza este o sinecdocă pentru numele propriu; poate fi genera- 
lizantä (specia în locul individului), constând în înlocuirea unui nume propriu 
printr-o perifrază: principele elocvenței romane, în loc de Cicero sau particula- 
rizantă (individul în locul speciei): un Mecena pentru un protector al artelor, 
un Nero pentru un tiran, un Don Juan, în loc de un amorez etc. 

Comparaţia este restrictiv considerată figură retorică, căci a spune fru- 
mos ca un zeu nu presupune nicio infracțiune la nivelul codului. GRUPUL yu o 
include în rândul sinecdocei generalizante, considerând figură de sens numai 
comparația metaforică, de tipul o ştire ca un trăsnet, în care e suprimat sensul 
comun. Aproape de comparația metaforică se află, în opinia cercetătorilor bel- 
gieni, metafora in praesentia, care renunță la copula comparativă: o ştire trăs- 
net. În sfârşit, asemia, formă de suprimare totală, presupune împingerea gene- 
ralizării până la limită, ceea ce de fapt o scoate din câmpul retoricii: înlocuirea 
oricărui termen cu o chestie sau cu acesta, de exemplu. 

B. În planul adjoncției, alături de sinecdoca particularizantă şi antono- 
maza corespunzătoare, se include arhilexia, care reuneşte trei fenomene: ate- 
lajul, antimetabola şi antanaclaza sau paradoxul. Antimetabola — Roma este 
în tabăra noastră şi tabăra noastră este în Roma (Corneille) — devine anta- 
naclază atunci când cuvintele ce apar în sintagme diferite şi organizate simetric 
capătă sensuri incompatibile: Inima are rațiuni pe care rațiunea nu le cunoaşte 
(Pascal). Atelajul uneşte două sensuri asumate simultan de acelaşi cuvânt, de 
obicei unul figurat alături de altul propriu: cenuşa vetrei şi a inimilor noastre. În 
toate cele trei figuri mesajul își asumă întotdeauna două sensuri repartizate în 
sintagme diferite, dar reunite într-un arhilexem creat de acest context particular 
pe care îl organizează figura. 

C. Grupa figurilor determinate de suprimare-adjoncție cuprinde: meta- 
fora in absentia sau metafora propriu-zisă (șoim pentru tânăr foarte ager), 
metonimia, în cazul căreia nu asemănarea dintre obiecte, ci un raport real exis- 
tent între ele intră în joc pentru înlocuirea termenilor ce le desemnează, şi OXÌ- 
moronul. 

Pe baza poziţiei jakobsoniene, metafora şi metonimia au fost consi- 
derate de poetica structurală drept figuri-emblemă ale discursului literar. Pro- 
cesul metaforic ar fi definitoriu pentru dimensiunea poetică a unui discurs, căci 
relaționează pe baza similarității elemente situate pe axa paradigmatică; proce- 
sul metonimic, care acționează în sintagmatica limbajului pe baza principiului 
conliguității, este, din acelaşi punct de vedere, un instrument de producere a 
prozei, 

Metafora este îndeobşte considerată nu numai figura de prim rang a po- 
eziei, ci chiar poezia însăşi. Pentru foarte mulţi cercetători, efectul de poezie se 

întemeiază pe procesul metaforic. Se recunoaște astfel stratificarea textului poe- 
tic, dedublarea lui într-un nivel de suprafață, care transmite un sens imediat, și 
un nivel de adâncime, care transcende acest prim sens printr-un altul neexprimat 
efectiv, dar reconstituibil în urma lecturii globale. 

Metafora, fie că e figură a adjoncţiei simple (cazul metaforei in praesen- 
tia), fie că rezultă dintr-o suprimare-adjoncţie (metafora in absentia), se bazează 
pe un proces analogic, căci codează simultan relaţiile de asemănare şi pe cele de 
diferență dintre doi termeni. Grupul p o defineşte drept „o sintagmă în care apar 
în mod contradictoriu identitatea a doi semnificanți și nonidentitatea a doi sem- 
nificaţi corespunzători” (1974: 155-156). In exemplul Noi suntem seminţe 
(N. Stănescu, A 72-a elegie) semnificanţii extremi sunt echivalaţi prin prezența 
copulei (echivalare ce are loc şi în cazul metaforei in absentia, dar printr-o ope- 
rație mentală presupusă), ceea ce determină contrarierea simțului lingvistic al 
cititorului, provocând, în replică, un demers de reducere prin care acesta caută 
să valideze identitatea. Reducerea metaforică se realizează prin descoperirea de 
către cititor a celui de-al treilea termen, un fel de „clasă-limită”, care ar repre- 
zenta puntea de legătură între primii doi, iar demersul merge până la ultimele lui 
consecințe, respectiv până la epuizarea tuturor diferențelor dintre termeni. 

De exemplu, pentru structura propusă, mecanismul metaforic e descris 
de figura A, unde partea comună întemeiază identitatea pretinsă, iar cele diferi- 
te, la fel de pregnante, asigură originalitatea imaginii şi permite reducerea. 

Metafora nu este un mecanism ierarhic, nu dă prioritate niciunuia dintre 
cei trei termeni implicați (termenul de plecare, cel de sosire sau intersecția lor), 
şi nici nu îi confundă într-o unitate, ci, în cele din urmă, „extinde până la reuni- 
rea celor doi termeni o proprietate care nu aparține decât intersecţiei lor” 
(GRUPUL u, 1974: 157) (v. fig. B). 

Structura lingvistică Noi suntem semințe produce următoarele deplasări 
semantice: 


f 5 

ij i 

C le-o] D 
kS 
fig, A 


Unde: C = noi (uman) 
D = seminţe (vegetal) 
C = D = putere de generare, forță creatoare 


Dacă în cazul metaforei in absentia, termenul invizibil (substituitul) tre- 
buie presupus pe baza unei trăsături comune cu substituentul, în cazul metaforei 
propriu-zise, echivalarea se realizează prin predicaţie (Viori sunt femeile), prin 

relație apozițională (Soarele, lacrima Domnului), prin relaţie genitivală (Mergi, 
tu, luntre-a vieţii mele, pe-a visării lucii valuri) sau prepozițională (pădure de 
sulițe). 

Şi pentru Tudor Vianu, metafora este rezultatul unei duble mişcări, iar 
definirea ci (în Problemele metaforei şi alte studii de stilistică, 1957) ca relaţie 
în acelaşi timp de apropiere, dar şi de îndepărtare între obiecte anticipează de 
fapt concluziile Grupului p: „Termenul metaforic care se substituie celui pro- 
priu este în parte identic cu acesta din urmă și în parte deosebit de el. Dacă ar fi 
identitate absolută între cei doi termeni, n-ar putea exista niciun motiv aparent 
care să ne facă a prefera pe unul din ci celuilalt. Dacă ar fi completă eterogenie 
între cei doi termeni, n-ar fi cu putință apropierea lor. Dacă posibilitatea îmbină- 
rii acestor doi termeni deosebiți există totuşi, este aici un semn că alţi termeni, 
rămaşi neexprimaţi, mijlocesc şi impun apropierea” (VIANU, 1975: 199-200). 

Datorită faptului că efectul de asimilare reciprocă a două realități este 
resimțit drept forțat, excesiv, unii autori caută să-și corecteze metafora prin pre- 
cizări restrictive. Exemplul poate cel mai cunoscut îl oferă cugetarea lui Pascal: 
Omul nu e decât o trestie, cea mai slabă din natură, dar o trestie gânditoare, 
unde epitetul repune în discuţie divergența semnificativă a termenilor asociați; 
la fel, în versurile argheziene În grădina-n care scriu,/ Cerne aur argintiu/ O 
tipsie ca de jar,/ Spânzurată-ntr-un arțar (Creion), unde lanţul de determinative 
face posibilă decodarea corectă a substituției fipsie — soare. 

În poezia modernă a fost observat fenomenul definitoriu al creşterii dis- 
tanței dintre polii metaforici, fapt pentru care metafora ajunge „să uite” că s-a 
născut dintr-o comparație. Deplasarea de sens, care păstra un caracter logic în 
metafora tradițională, devine mai degrabă un mod de a marca diferențele dintre 
obiecte şi chiar absurdul asocierii lor, cum se întâmplă în poezia avangardistă, 
unde gradul de nonpertinenţă este maxim. Gradul de pertinenţă se asociază în 
general şi cu un coeficient diferit de originalitate. Metafora tradițională este, în 
termenii lui Nicolae Manolescu (1987: 43-45), metafora topică, extrasă dintr-o 
rezervă retorică și culturală ce alimentează poezia unei epoci, a unei şcoli; de 
aceea are precedenţe şi este resimțită ca o îmbinare relativ stabilă şi cu un sens 
relativ stabil. Metafora modernă, atopică — pentru care criticul dă ca exemplu 
metafora poeziei la Barbu, adâncul acestei calme creste — surprinde şi îşi dedu- 
ce sensul numai din context (pentru o dezvoltare a teoriei metaforei, cu exem- 
plificări inclusiv din sfera metaforei lingvistice, v. COMLOŞAN, BORCHIN, 
2005; 198-240), 

Metonimia este considerată o figură a contiguităţii, căci asociază un 
obiect cu altul cu care se află într-o relație tangenţială. După Fontanier (1977: 
56), metonimia este un trop prin corespondenţă, care provoacă mai multe tipuri 
de transfer: 

— efectul pentru cauză (În oraş e multă umbră); 

— conținătorul pentru conţinut (Să te-audă cerul, A băut tot paharul); 

— numele locului pentru produsul local (berlina, comnarul); 

— semnul pentru lucrul desemnat (/ubeşte muzele); 

— instrumentul pentru cauza activă sau morală (4re condei, Are ochi buni); 

— atributele fizice pentru atribute morale (inimă pentru curaj, cap pentru 
minte); 

— posesorul pentru lucrul posedat (L-am citit pe Homer); 

— lucrul posedat pentru posesor (mii de coifuri lucitoare). 

Pentru autorii Reroricii generale, metonimia se bazează pe „un raport de 
produs logic” (1974: 173) între substituit şi substituent şi funcționează pe prin- 
cipiul incluziunii: cei doi termeni nu se intersectează ca în cazul metaforei, ci 
sunt cuprinşi în cel de-al treilea termen care a permis înlocuirea lor. 

Oximoronul, formă de coincidentia oppositorum, e folosit de poeții ba- 
rochişti şi de toți manieriştii în general. Pentru romantici, reprezintă, alături de 
antiteză, expresia conştiinţei unei lumi scindate: la Eminescu, Jarmec dureros de 
dulce sau Venere, marmură caldă, ochi de piatră ce scânteie. Dacă analiza tra- 
dițională consideră şi oximoronul un fel de antiteză, GRUPUL u le separă în 
clase diferite pe baza faptului că, spre deosebire de antiteză, oximoronul violea- 
ză codul limbii, ca şi în virtutea unei funcţionări diferite: „contradicţia tragic pro- 
clamată de antiteză este asumată de oximoron la modul paradiziac” (1974: 177). 


4. METALOGISMELE sunt figuri de gândire care modifică viziunea 
noastră asupra lucrurilor printr-o falsificare ostentativă, dar fără să deranjeze 
codul; au drept criteriu referința obligatorie la o realitate extralingvistică. Nu cu- 
nosc limitarea de întindere, implică unităţi de semnificație egale sau superioare 
cuvântului; „dacă metalogismul nu afectează decât un singur cuvânt (cum este 
cazul, de exemplu, a numeroase hiperbole sau litote), conţinutul său semantic 
poate părea alterat, dar asta înseamnă că metalogismul respectiv este dublat de 
un metasemem. In sine, metalogismul nu face decât să transgreseze relaţia 
«normală» între concept şi lucrul semnificat. Norma invocată aici este cea a 
unui limbaj veridic şi a unei oglindiri a adevărului” (GRUPUL p, 1974: 197). 

A. Prin suprimare parţială se obține litota 1, inversul hiperbolei: „se 
spune mai puţin pentru a spune mai mult, adică datul extralingvistic este tratat 
ca o cantitate din care pot fi lesne suprimate unele părți” (GRUPUL u, 1974: 
199); ex., Mi-eşti drag sau Ţin la tine, când în realitate ai vrea să spui Te iubesc. 
Dacă diminuarea este împinsă la extrem, se obține tăcerea, care este simultan 
metaplasmă, metataxă, metasemem, metalogism. Când coincide cu o întrerupere 
a discursului, tăcerea poartă numele de reticenţă, iar dacă întreruperea este doar 
provizorie, se poate vorbi de suspensiune (Cum, domnilor?... Un popor întreg 
admiră pe Caragiale, din pledoaria lui Barbu Ștefănescu Delavrancea în pro- 
cesul Caragiale — Caion). În toate situaţiile, codul nu este alterat, ci pur şi sim- 

plu eliminat, iar cele trei metabole îşi extrag semnificaţia din starea de fapt des- 
pre care nu vor să spună nimic. 

B. In categoria metalogismelor prin adjoncție intră toate acele metabole 
care adaugă unui ansamblu încheiat din punct de vedere cantitativ unități supli- 
mentare. Hiperbola spune mai mult pentru a spune mai puţin, aducând o creş- 
tere a intensității, indiferent că este vorba de exagerarea unei dimensiuni, a unei 
însușiri, a forței sau a valorii unui obiect. Și tăcerea poate fi hiperbolică dacă 
lasă să se sugereze ce s-ar putea spune în plus (când sub imperiul unei puternice 
emoții un vorbitor tace deodată). 

Adjoncţia pur repetitivă sfârşeşte prin a deveni repetiţie sau pleonasm, 
în acest din urmă caz elementul repetat fiind inutil (nu aduce o informaţie în 
plus despre obiect, ci mai degrabă despre vorbitor). Evident, pleonasmul ca in- 
formaţie redundantă e asimilat greşelilor de exprimare, dar în poezie el devine o 
figură a insistenţei: Eu ţi-s frate, tu mi-eşti frate (Alecsandri, Hora Unirii), Ziua 
scade, noaptea creşte (Eminescu, Ce te legeni ...) sau Grivei cu mine, eu cu el 
(Șt. O. Iosif, Furtuna). Şi repetiţia, şi pleonasmul sunt cu adevărat metabole 
dacă suplimentează referentul cu un subînțeles, o dimensiune crescută sau o 
nuanță nouă. Antiteza este o adăugare prin negaţie, cu condiția să opună ter- 
meni care dețin seme comune (dragoste/ură, a urca/a cobori), şi are ca efect 
întărirea lor simultană, ceea ce îi conferă un caracter hiperbolic. 

C. Suprimare-adjoncţie. Eufemismul poate să fie litotă sau hiperbolă, 
să exprime mai mult sau mai puţin, definitoriu este că el „Suprimă dintr-un 
enunț clar obiectiv semele considerate ca stânjenitoare sau de prisos pentru a le 
substitui seme noi” (GRUPUL p, 1974: 205). Alegoria, fabula, parabola sunt 
figuri asemănătoare, folosite „pentru a deghiza sub aparență anodină, insolită, 
fermecătoare, realități a căror expresie crudă poate jena sau care ar părea, for- 
mulate literal, inaccesibile înțelegerii celui pe care îl vizează” (GRUPUL yu, 
1974: 205). Sunt codificate şi insuficiente semantic (numai contextul le oferă o 
interpretare pertinentă). 

La fel de dependentă de contextul lingvistic sau extralingvistic, anti- 
fraza transmite un sens exact invers celui avut în vedere: Monstru mic! spus 
unui copil ca formă de alint, pe când ironia se distinge prin aceca că sensul ei 
presupus e întotdeauna negativ (Pontus Euxinus, „mare ospitalicră”). Dacă anti- 
fraza și ironia procedează prin negație simplă, mecanismul a ceea ce Grupul p 
numeşte litota 2 este mai complicat: „enunţul primitiv este aici supus la două 
negații simultane, care la prima vedere ar trebui să se anuleze. Or, ele nu se anu- 
lează” (1974: 210). Litota 2 este inclusă la suprimare-adjoncţie, căci orice ne- 
gaţie presupune anularea unui sem pozitiv şi înlocuirea lui prin semul negativ 
corespunzător: ex., replica Chimenei din piesa lui Corneille: Pleacă, nu te urăsc 
de fel! sau, la Creangă, în Amintiri: Bucuria părinţilor n-a fost proastă (în sen- 
sul de „a fost mare”). 


99 


CE Scanned with OKEN Scanner 


POETICA GENURILOR LITERARE 


Din aceeaşi categorie, paradoxul introduce contradicţia dintre referent 
şi limbaj, dintre o idee deja construită şi cea care îi urmează: Nu e nimic şi totuşi 
e/ O sete care-l soarbe (Eminescu, Luceafărul). 

D. Metalogismele produse prin permutare sunt inversiuni logice şi cro- 
nologice — în care efectul precedă cauzei şi viitorul e antecedent trecutului — 
caracteristice mai degrabă limbajului suprarealist. 


2.5.6. Poezia fără figuri. Limbajul tranzitiv în poezie. Forme ale li- 
rismului modern 


Opţiunea pentru figură sau nonfigură în poezie a secondat cu consec- 
venţă evoluţia lirismului. „Vârstele” poeziei se pot delimita şi după preferința 
pentru un tip de figură sau alta. Clasicii, punând preț pe dimensiunea didactică a 
poeziei, vor face tot posibilul să-i reliefeze mesajul şi, de aceea, vor prețui meta- 
logismele (în special alegoria, parabola, fabula). Romanticii nu concep poezia în 
afara tropilor sau a figurilor „opoziţiei”, simboliştii privilegiază figurile fonolo- 
gice şi cer poeziei un alt tip de sonoritate, futuriştii pervertesc sau desființează 
sintaxa proclamând „cuvintele în libertate”, poezia ludică a secolului al XX-lea, 
care excelează în jocuri de limbaj şi de grafie, exploatează, fireşte, în primul 
rând, metaplasmele şi metagrafele. 

Pe de altă parte, definirea poeziei ca limbaj ornat, indiferent sub ce for- 
mă, dar evident diferit de limbajul cotidian, ajunge în a doua jumătate a se- 
colului trecut în impas. Din opțiuni de şcoală sau individuale, poezia s-a aflat de 
nenumărate ori în situaţia de a coborî în stradă pentru a înregistra banalitatea 
cotidianului devenit, prin insignifianța sa, fapt semnificativ şi limbajul lui viu, 
necontrafăcut. S-a născut astfel o poezie „prozaică”, cu un discurs transparent, 
deşi nu lipsit chiar cu totul de procedee, o poezie în care cuvintele nu mai as- 
cund şi nu mai sugerează nimic, ci doar denumesc şi arată. Gheorghe Crăciun 
(4isbergul poeziei moderne, 2002) o numeşte poezie tranzitivă (enunţiativă la 
Wellek şi Warren) și o consideră o realitate cu o istorie a ei, rămasă însă multă 
vreme ascunsă, asemenea unui aisberg, Departe de a fi un fenomen periferic, ea 
s-a constituit într-o viguroasă direcție ce se revendică de la Wordsworth — poe- 
tul care în prefața la Balade lirice ceruse poeziei să fie directă şi să-şi asume 
pozitivitatea existenței —, trece prin Withman şi Carl Sandburg, prin Fernando 
Pessoa, William Carlos Williams, Francis Ponge, e, e. cummings, Cesare Pavese, 
Kavafis, Prevert, Raymond Queneau, Charles Olson, Robert Frost sau poezia 
„beat” americană, pentru a ajunge în postmodernism, 

In literatura română, debutul procesului de tranzitivizare a poeziei a fost 
depistat în chiar ultimele volume bacoviene, judecate pe nedrept ca expresii ale 
unui talent declinat, ca nereprezentative (CRĂCIUN, 2002: 74-75), dar se mani- 

festă masiv începând cu optzeciştii, cu nume ca Mircea Cărtărescu, loan Flora, 
Romulus Bucur, Alexandru Muşina, Bogdan Ghiu, Ion Stratan, Simona Popescu, 
Andrei Bodiu, Caius Dobrescu, Cristian Popescu etc. 

Dacă poezia tranzitivă este expresia unci mentalități antimetafizice, 
antisimbolice, antiexpresive, implantate în prezent şi preocupate de problemele 
omului comun şi de realitatea imediată, termenul antonim propus de G. Crăciun, 
poezia reflexivă, înseamnă „o îndepărtare a limbajului poetic de norma comu- 
nicării uzuale dusă până în punctul în care însăși garanţia lingvistică a acestei 
îndepărtări devine obiect de meditaţie” (2002: 440). Poezia reflexivă, care şi-a 
atins gradul maxim în poezia pură teoretizată de Valery (Poezia pură, 1927), îşi 
face un titlu de glorie din desprinderea ei de contingent şi din construirea unui 
spațiu ontologic şi lingvistic specific. Intranzitivitatea limbajului e deziderat 
estetic născut din convingerea exprimată de Mallarme că „a numi un obiect în- 
seamnă a suprima trei sferturi din plăcerea poemului; a sugera, iată visul”. Este 
o poezie a esențelor, orfică, ermetică, impersonală, arogantă, învăluită în miste- 
rul propriei unicități şi în etanşeitatea propriului limbaj, expresie a unei indivi- 
dualităţi narcisiste şi egocentrice, care încearcă să ajungă în straturile cele mai 
adânci ale interiorității îndepărtându-se şi de realitate, şi de cititor. Recunoaştem 
în această „schiță de portret” poezia produsă de mentalitatea romantică, simbo- 
listă, suprarealistă, pentru care pot fi invocate nume ca Mallarmé, Trakl, Saint 
John-Perse, Paul Eluard, Valéry, Swinburne, Paul Celan, Stefan George, Garcia 
Lorca, Ungaretti, Gottfried Benn, Ion Barbu. 

În sfârşit, al treilea tip propus, poezia lingvistică este poezia ludică şi 
experimentală, o poezie a insurecțiilor de limbaj, apărută în mai toate momentele de 
criză sau în perioadele alexandrine şi manieriste ale literaturii (Lautréamont, 
Tristan Tzara, Hugo Ball, Isidore Isou, textele poeţilor neoavangardişti ai gru- 
părilor Novissimi şi Tel Quel. 

Cum se poate observa, schema triadică propusă se foloseşte în subsidiar 
de un criteriu figural capabil să se pronunţe asupra relației eului poetic cu lumea 
sau cu cuvintele ca parte a lumii. Figura sau nonfigura relevă totodată solida- 
ritatea dintre planul expresiei şi al conţinutului, faptul că ea nu e doar tehnică, 
este și, sau în primul rând, o metafizică, un simptom al unui anumit tip de viziu- 
ne asupra existenţei. 


2.6. Definiţia conţinutistă a poeziei. Esenţa lirismului. Tensiu- 
nea lirică 
A decela esența lirismului înseamnă şi a răspunde la întrebarea Despre 


ce vorbeşte poezia, are ea un conținut aparte, distinct de cel al textului epic sau 
dramatic sau prezintă acelaşi lucru, dar într-un alt mod ori într-o altă formă? 

Din Antichitate şi până în preromantism poezia a avut practic un conti- 
nut extrem de permisiv. Orice putea deveni obiect poetic, pentru că poezia stă- 
tea simultan sub semnul mai multor exigențe: de a învăța, de a îndruma, de a 
plăcea, de a emoționa. Reprezintă poezie şi un text didactic al lui Vergiliu, 
Georgicele, şi sonetele lui Petrarca, şi satirele lui Horaţiu, şi fabulele lui La Fontaine. 
Incepând cu romantismul, poezia este mai mult decât un discurs în versuri, mai 
exact este discursul în versuri care dă glas trăirilor interioare: emoţii, senzaţii, 
reverii, percepții difuze, iar modul ei de cunoaştere este intuiţia intelectuală. 
Este momentul în care accepțiunea largă a poeticului se restrânge, poezia îşi 
precizează un conţinut specific şi se identifică cu LIRISMUL. De la romantism 
încoace, poezia îşi asumă teritoriul imaginației (Baudelaire, dar şi, înainte, 
Coleridge), cel al experiențelor sufleteşti („intensa şi pura elevaţie a sufletului”, 
cum spunea Edgar Alain Poe), stările difuze exprimabile doar prin sugestie (po- 
etica simbolistă), inconştientul (suprarealiştii) sau contradicţiile de ordin inte- 
lectual (Paul Valery, Ion Barbu, Nichita Stănescu). 

Deasupra acestor teorii ale referenţialității poeziei se situează preocu- 
parea teoretică pentru identificarea principiului însuşi al lirismului, valabil pen- 
tru orice text care îl ilustrează. Pornind de la câteva cunoscute opinii filo- 
sofico-estetice ce decelează substanța lirismului din starea de contradicție, con- 
trast sau chiar din conflictele interioare (Schiller, Schelling, Schopenhauer, 
Bachelard), Ştefan Cazimir construieşte o teorie a lirismului ca tensiune. Ideea 
centrală a eseului său (Tensiunea lirică, 1971) este aceea că dualitatea, ten- 
siunea născulă din dualitate, este principiul definitoriu şi unic al liricului, că 
lirismul nu se poate naşte decât din deosebire şi nonidentitate: „Universul poe- 
ziei, pe care unii îl cred alcătuit din obiecte, este în realitate constituit din ten- 
siuni”, căci „scrutată cu atenţie, orice stare lirică îşi relevă calitatea de a fi anti- 
nomică, de a conţine în ea termenii unei opoziții. Punctul de observaţie al poetu- 
lui este acela din care obiectul îi apare sub două înfățişări cu o marcată diver- 
genţă între ele. Dacă orice lumină, după cum spunea Valery, îşi presupune ju- 
mătatea de umbră, atunci actul liric este rezultat al contemplării lui simultane” 
(CAZIMIR, 1971: 10). 

Premisa teoriei lui Ştefan Cazimir este aceea că studiul tensiunii lirice e 
o cale deschisă pentru cercetarea tipologică a poeziei, iar demonstraţia se sus- 
ţine pe zona centrală a lirismului, înțelegând prin aceasta lirismul neînscris în 
cadru epic şi poemul scurt (considerat a fi singura poezie adevărată de către po- 
eți ca Poe, Baudelaire și Valéry). 

Citite în transparență, versurile marilor poeți s mă 
tonie”, poezia este în esență aceeaşi, pentru că patternul ei substanțial Şi formal 
este acelaşi. Dacă figurile geometriei poetice alcătuiesc un repertoriu limitat, 
substanţa lirismului în schimb — EMOȚIA -— este unică, este, prin natura ei, Con- 
stantă şi impersonală (emoţiile rămân parţial identice de la un individ la altul, 


unt „de o sublimă mono- 

oamenii se emoționează în aceleaşi situaţii). Or poezia dă glas emoţiei, epicul şi 
dramaticul fiind adecvate mai deprabă dezvoltării PASIUNILOR, care îmbracă 
forme aparte de la om la om. Iar dacă poezia exprimă emoția înseamnă că întreg 
conţinutul ei este invariabil, că nu trebuie decât să privim cu un ochi atent pen- 
tru a descoperi topoii, locurile sale comune, în fond să descoperim, sub fața 
mişcătoare a aparenţelor, LIRISMUL. 

Manifestarea în poem a tensiunilor constitutive emoţiei descrie „un sis- 
tem organic în trepte, de la intuiţia globală a obiectului poetic până la articu- 
lațiile cele mai fine” (CAZIMIR, 1971: 11), astfel că fiecare cuvânt reprezintă o 
revelare punctiformă a tensiunii, existând însă în sintaxa poetică şi anumiţi ter- 
meni cu maximă încărcătură tensională, în puterea cărora stă exprimarea pola- 
rităților lirice, respectiv anumite conjuncții şi adverbe sau verbele la imperfect, 
condițional-optativ şi viitor. Cel mai puternic şi mai general organizator al câm- 
purilor de forţe este conjuncţia dar cu sinonimele sale adversative, aşezată de 
regulă în poziția reliefată a începutului de vers. 

Admiţând că formele esențiale ale tensiunii lirice se organizează după 
modul confruntării, vom distinge împreună cu Ștefan Cazimir trei mari tipuri: 


> TENSIUNEA SPAŢIALĂ rezultă din „simultaneitatea forțelor antinomice, 
absența sau estomparea dimensiunii temporale” şi relevă „o dublă ordine a 
lucrurilor [s.m.] care aşază spiritul în fața unei opțiuni sau îl supune unei 
constrângeri” (1971: 17); temele concrete pe care le dezvoltă o atare tensiune 
sunt: tendințele lăuntrice contradictorii (Barbu, Copacul), confruntarea spiri- 
tului cu forţe din afară, dualitatea spațiului (aici/acolo, ex., Blaga, Sufletul 
satului) sau a legii firii (dezvoltând opoziţia cosmic/uman); dualitatea legii 
poate deveni factor al izolării şi al excepţiei, caz în care cuvintele privile- 
giate sunt numai, doar, singur şi, de cele mai multe ori, privesc eul poetic: 


Nimic nu vrea să fie altfel decât este. 
Numai sângele meu strigă prin păduri 
după îndepărtata-i copilărie, 
ca un cerb bătrân 
după ciuta lui pierdută în moarte, 
(Lucian Blaga, În marea trecere, în Poezii, Bucureşti, 
Editura Cartea Românească, 1982, p. 75) 


Lirica romantică a dezvoltat acest tip de tensiune în direcția unei duali- 
tăți personale de tipul eu (noi)/voi, sursă a orgoliului şi superbiei (ex., Glossa 
eminesciană). 


y 


TENSIUNEA TEMPORALĂ, având ca principiu ordonator ideea de succe- 
siune, este, într-o proporție mai mare sau mai mică, inerentă oricărei poezii, 

căci niciun act poetic nu poate fi conceput altfel decât ca o asumare a timpu- 
lui; ea dezvoltă, în genere, o poezie a absenței, născută din confruntarea din- 
tre actual şi revolut (atunci, ieri/astăzi, odinioară, cândva/acum), sau o poe- 
zie a recuperării. Cea dintâi marchează delimitarea de o vârstă apusă (de re- 
gulă „de aur”) a umanităţii (Blaga, Paradis în destrămare) sau a insului 
(Eminescu, Trecut-au anii...). Raportarea temporală poate fi implicită, prin 
simpla conştiinţă a unei stări de lucru absente. Jocul absenţelor şi al persis- 
tențelor e marcat, de obicei, prin acelaşi, fie pentru a sublinia inerția unei 
stări dezagreabile (Bacovia, Nervi de primăvară), fie pentru a reprezenta un 
reper în funcție de care se măsoară schimbarea: 


Pe aceeaşi ulicioară 
Bate luna în fereşti, 
Numai tu de după gratii 
Vecinic nu te mai iveşti! 
(Mihai Eminescu, Pe aceeași ulicioară...» în Poezii, vol. II, 
Bucureşti, Editura Minerva, 1982, p. 230) 


Cât despre poezia recuperării, ea înlocuieşte motivul Ubi sunt? cu o di- 
mensiune revendicativă — apelând la iar, din nou şi chiar acelaşi, de astă dată 
cu funcţia de a sublinia o fericită regăsire — sau cu îndemnul la trăirea clipei 
(Carpe diem!), îndemn legat de un lirism al prospecţiunilor vizionare, ca în 
odele horaţiene care-l opun pe azi unui mâine presupus. Dincolo de adverbe 
şi adjective pronominale, timpurile verbului —  imperfectul, conditio- 
nal-optativul, viitorul — întrețin atmosfera de tensiune între momentele tem- 
porale ireconciliabile. Să comparăm versurile: 


latacul e același şi-n tihna lui adie, 
În bâzâit de muște, bătrâna melodie, 
Şi ornicul rosteşte clipita de demult — 
Da, toate sunt aceleași: le văd şi le ascult. 
(Ion Pillat, Întoarcere, în Poezii, vol. 1, 
Bucureşti, Editura pentru Literatură, 1967, p. 5) 


Fereşte-te să-ntrebi ce va fi mâine, 
Fiece zi trăieşte-o — dar al sorții. 
Să nu dispreţuieşti, copile, 

Nici desfătatele iubiri, nici dansul, 
Atât cât cărunţia e departe 

De tinereţea ta. Acum să cauţi 

A Câmpului-lui-Marte jocuri 

Şi preumblările în largi aree. 
Acum să cauţi gingaşele şoapte 

La tainice-ntâlniri abia rostite, 
Când ceasu-i potrivit, în noapte. 
Acum să cauţi râsetul zglobiu 
Al fetei tale-ntr-un ungher ascunsă, 
Şi smulge-i ca zălog iubirii voastre 
Brăţara fină sau inelul, 
În ciuda dulcei sale-mpotriviri. 
(Horaţiu, Lui Taliarh, în Cele mai frumoase poezii, 
traducere, cuvânt introductiv şi note de Lascăr Sebastian, 
Bucureşti, Editura Tineretului, 1961, p. 27-28) 


> TENSIUNILE SPAŢIO-TEMPORALE sintetizează conceptul de coexistență 
şi pe acela de succesiune în momentele de mutație calitativă care reprezintă 
transgresarea unor limite. Din astfel de momente se hrănește o întreagă poe- 
zie a iminenţei, pe care L. Blaga o reprezintă la noi cel mai bine (Zrezire, 
Alesul, Mânzul), şi o întreagă poezie a cotiturii. Cea dintâi se susţine pe în 
curând/încă, mai/dar, încă/dar exprimând o împletire de rezistenţe şi con- 
cesii, cea de-a doua stă sub auspiciile lui iată, dar şi a cuvintelor „ivirii” (pri- 
mul, pentru întâia oară) şi extincţiei (ultimul, cel din urmă sau nu va mai fi): 


Trăieşte floarea încă, dar mâne-ncet va plânge 
Alăturea de cupă, petală cu petală. 
(Dimitrie Anghel, Moartea Narcisului, în Versuri şi proză, 
Bucureşti, Editura Albatros, 1989, p. 18) 


sau 


De-acuma nu te-oi mai vedea, 
Rămâi, rămâi cu bine! 

Mă voi feri în calea mea 

De tine. 


De astăzi dar tu fă ce vrei, 
De astăzi nu-mi mai pasă 
Că cea mai dulce-ntre femei 
Mă lasă. 
(Mihai Eminescu, Adio, în ed, cit., vol. HI, p. 119) 


Tensiunile lirice schițate mai sus acţionează în prea puţine cazuri inde- 
pendent şi în majoritatea lor prin suprapunere, Pentru relevarea modului concret 
în care ele îşi dispută rolul în susţinerea energiei lirice, propun analiza poeziei 
lui Marin Sorescu, Popice (în ed. cit., p. 74-75): 

Fără îndoială, pământul 
Este o mare 

Popicărie. 

Pentru că nu sunt suficienți 
Copaci, 

Oamenii stau şi ei 

În picioare. 

Cineva aruncă bilele 
De departe 

Şi înseamnă cu cretă 
Pe cele doborâte. 


E un joc de societate, 
Desigur, 

Tot atât de frumos 
Ca şi armele clasice. 


Totul e calculat dinainte 

Cu mare precizie, 

Numai noi, naivii, 

Mai umblăm pe la policlinici. 


I-auzi stelele huruind 
Inapoi pe banda rulantă, 
Deseară vor fi la orizont. 


Poezie a destinului, textul vorbeşte în stilul deloc patetic (cum ar pre- 
tinde, poate, o astfel de temă) al autorului despre absurditatea efortului uman, 
despre om ca jucărie a destinului — temă predilectă la Marin Sorescu —, despre 
om ca piesă derizorie într-un joc care se joacă de când lumea. Nu e un joc gratu- 
it, de plăcere, ci unul încrâncenat — jocul de-a viaţa şi de-a moartea —, un joc ce 
disimulează destinul sub aparența hazardului, joc pe care-l acoperă metafora 
depreciativă a pământului-popicărie. 

Tensiunea principală a textului opune ideii de finitudine iluzia omului 
că durata vieţii stă în puterea sa („Numai noi, naivii,/ Mai umblăm pe la policli- 
nici”). În termenii lui Ştefan Cazimir ar fi deci o tensiune bazată pe concomiten- 
tă, de tipul „acţiunea divergentă a legii pe deosebite trepte ale ordinii universa- 
le” (1971: 49), relevând opoziția dintre cosmic şi uman în privința asumării 
existenței. Evident, problema gravă se pune în registru parodio, totul e un joc, 
amuzant pentru divinitate, cinic pentru om, cu atât mai mult cu cât capătă apa- 
rența unui obişnuit „joc de societate”, cu reguli cunoscute, în care se pierde sau 
se câştigă în mod civilizat, un joc frumos chiar, dacă îl priveşti din afară, dar a 
cărui regulă este aceea că mereu aceiaşi pierd şi mereu aceiaşi/acelaşi câştigă. 

Singurul semnal al dimensiunii sale agonistice este, eventual, trimiterea compa- 
rativă la „armele clasice”, 

Tensiunea spaţială, ce opune în prezentul expunerii cele două ordini 
existenţiale — călău şi victimă, jucător decisiv și piesă inertă —, se converteşte 
într-una temporală prin plasarea acestei situaţii cu valoare de lege universală 
sub regimul iminenței: „I-auzi stelele huruind/ Înapoi pe banda rulantă,/ Deseară 
vor fi la orizont”. Opoziția noi — el, valabilă în cronotopul oricând şi oriunde 
sau chiar verificabilă atunci şi acolo — capătă o altă intensitate prin repunerea 
relației sub semnul lui aici şi acum. Dacă orice transgresiune este prin ea însăşi 
poetică, marea trecere, marea transgresiune, este recunoscută drept cea mai pu- 
ternică sursă de emoție. Dar poezia nu spune nimic despre aceasta, ci doar des- 
pre stelele căzătoare care „deseară vor fi la orizont”, anunțând pe „tabela de 
scor” o nouă victorie a jucătorului de popice împotriva unor piese ce se încăpă- 
țânează să stea în picioare precum copacii. 

Desigur, i s-ar putea obiecta acestei analize a liricului prin prisma ten- 
siunilor ce-i sunt constitutive faptul că şi-a ales un text care să-i servească, un 
text alcătuit pe schelăria termenilor contrastivi (J-auzi, numai noi, deseară). Ceea 
ce trebuie precizat este însă că tensiunea lirică nu reclamă neapărat prezența 
unui eu contorsionat, convulsiv sau scindat. Dualitatea există în poezie prin 
simplul fapt că există conştiinţa ei, și nu starea ca atare. Ea e prezentă implicit, 
ca mod natural de a fi al poeziei, chiar şi atunci când polaritatea evoluează spre 
anihilare şi comuniune. Şi o astfel de lirică a jubilaţici, a triumfului identități se 
profilează pe acelaşi fundal al deosebirilor fecunde, cum se întâmplă, de pildă, 
în cunoscutul Cântec al lui Nichita Sănescu, unde eu şi tu sunt entitățile polare 
(„Două cântece diferite, lovindu-sc, amestecându-se,/ două culori ce nu s-au 
văzut niciodată,/ una foarte de jos, întoarsă spre pământ,/ una foarte de sus, 
aproape ruptă/ în înfrigurata, neasemuita luptă/ a minunii că eşti, a-ntâmplării că 
sunt.”) a căror sinteză declanşează cosmogonia („lumea mea prelungă şi în ne- 
sfârşire/ se face coloană sau altceva/ mult mai înalt, şi mult mai curând”). Indi- 
vidualitățile se anulează în starea de grație a iubirii, dar ideea de tensiune ră- 
mâne definitorie chiar şi pentru acest mod plenitudinar al existenţei, ca tensiune 
a proiectării sinelui în celălalt. Textul vorbeşte într-un mod neechivoc despre 
„înfrigurata, neasemuita luptă/ a minunii că eşti, a-ntâmplării că sunt”. 

De altfel, numeroase exemple arată că tensiunea lirică poate renunța la 
concretizarea unuia dintre termeni cu condiţia de a-l situa pe celălalt într-un 
plan al implicitului, ceea ce înseamnă că azi se poate dispensa de mâine, acum 
de atunci sau eu de tu. Indiferent de felul cum o poezie îşi disimulează tensiu- 
nea, ea nu poate face abstracţie de ea, căci orice emoție este la urma urmei O 
reacţie față de o stare de lucruri ce îşi conţine negativul. o 

Lirismul ca spaţiu al tensionalului, pe care Ştefan Cazimir l-a identificat 
în dimensiunea imanentă a textului, ca forță constructivă a universului afectiv şi 

a celui lingvistic al poemului, este examinat de Roxana Sorescu (Liricul şi tra- 
gicul, 1983) din perspectiva receptorului, ca efect produs asupra celui care citeş- 
te poezia. Mai mult, autoarea adaugă conceptului generic de tensiune lirică un 
altul mai specificat, tensiunea tragică, dar având o sferă de aplicabilitate re- 
strânsă la poezia modernă de la romantism încoace, Investigația istorică asupra 
dialecticii formelor literare o conduce la convingerea că, dispărând tragedia, tra- 
gicul ca atitudine ontologică este recuperat de poezia modernă sub forma unei 
tensiuni interioare a eului liric, care se transmite, amplificată chiar, receptorului. 
Pentru acesta din urmă, catharsisul nu mai înseamnă eliberare născută din milă 
şi teamă, ci descărcare emoţională favorizată de autocontemplarea sa în univer- 
sul afectiv al poeziei. lar identificarea este posibilă datorită faptului că lirismul 
modern este unul impersonal, un lirism care refuză biografismul, disociază eul 
empiric de eul liric şi favorizează în schimb identitatea eu liric — eu colectiv. 
Cel care vorbeşte în poezie este un eu generic, vocea unui individ exemplar, 
tipic pentru umanitate. 

Tensiunea tragică este o categorie de relaţie, respectiv o stare codată în 
poezie de către emițător şi indusă apoi de poezie receptorului. lar această stare 
poate fi definită, în cel mai general mod, drept conștiință a limitelor fiinţei 
umane. De aceea „receptarea tensiunii lirice ca tensiune tragică este favorizată 
de o anume configurație tematică a poemului şi de o anume structură psihică a 
creatorului” (SORESCU, 1983: 68). 

Creaţia şi moartea sunt marile teme ale dialogului cu limita, iar poeți ca 
Eminescu, Blaga, Arghezi, Nichita Stănescu — dacă ne raportăm numai la lirica 
românească — pot fi convocați pentru a ilustra situarea tragică față de lume a 
omului modern. O atare poezie merită atributul conferit tragediei, acela de „cea 
mai metafizică dintre arte”, demonstrând că liricul şi tragicul „coexistă în sim- 
bioză în acelaşi obiect estetic” care „facilitează, prin structura sa, o receptare 
concomitent estetică şi tragică din partea cititorului” (SORESCU, 1983: 23). 

De bună seamă că prestigiul unic al poeziei, cel de „literatură pură”, se 
întemeiază pe această vocație existențială pe care şi-o exercită în şi prin cuvânt. 
Ea rămâne, chiar şi atunci când pare interesată de derizoriu, un discurs esențial, 
drumul cel mai direct spre profunzimile eului sau, în definiţia cuprinzătoare şi 
sintetică totodată formulată de Grupul p (1997), ea este un „obiect absolut”, 
imagine redusă şi mediată a lumii, funcţionând pe baza a trei clase semantice, 
Antropos, Cosmos, Logos, unde limbajul rezolvă contradicţia om — lume. 


2.7. Poezia ca poezie 


| Poezia este, cum majoritatea studiilor o recunosc, genul cel mai dificil, 
cel mai rebel, cel mai inclasabil. Pe deasupra, în ciuda exerciţiului comun prin 

care identificăm îndată o poezie, este şi genul cel mai mobil şi cel mai impre- 
vizibil, şi aceasta pentru că multe dintre mărcile ei precizate, mărci ce păreau 
definitive şi oarecum „obiective”, au fost treptat abandonate, ceea ce a impus 
numeroase reevaluări ale condiției sale. 

Nu putem vorbi, decât pentru perioade strict delimitate, despre o speci- 
ficitate lingvistică a poeziei, nu putem vorbi nici despre un mod numai al său, 
de vreme ce strategii narative şi dramatice invadează textul poetic, nu ştiu dacă 
mai putem vorbi despre o exclusivitate a acestui tip de discurs asupra trăirilor 
eului în condiţiile în care epica a dovedit că îşi poate adjudeca la fel de bine şi 
acest teritoriu, iar poezia s-a disimulat cu obstinaţie într-o referențialitate exte- 
rioară, escamotând şi acest ultim bastion al identităţii sale. Mai putem însă vorbi 
despre o punere în discurs specială, care, dacă nu e versul, nici măcar cel liber, e 
totuşi altceva decât forma prozaică, fie şi pentru faptul că înseamnă o dispunere 
diferențiată a cuvintelor pe rândurile tipografice. Şi apoi, poezia încă se mai 
scrie pe pagină separată, încă mai este un gen scurt şi, în cazurile fericite, volu- 
mul ce o cuprinde încă mai poartă sub titlu o indicație lectorială. Prea puține 
constante, ele nu sunt, desigur, poezia însăşi, dar sunt un semnal pentru faptul 
că un astfel de text trebuie citit cu alți ochi, că în el trebuie să căutăm profun- 
zimi ascunse dincolo de suprafața cuvintelor, că trebuie citit ca poezie. 

Cu aceasta ne întoarcem la primatul perspectivei pragmatice şi am putea 
reformula butada lui Genette despre literatură astfel: Poezia este ceea ce spune 
fiecare că este. Nu vom considera niciodată că textul rimat şi ritmat, auzit la 
televizor în timpul publicităţii este o poezie. Dacă îl vom întâlni însă tipărit în 
paginile unui volum care conţine în titlu sau sub titlu cuvântul Poezii sau Poe- 
me, vom începe să căutăm argumente, pentru că autorul lui a pretins că aceasta e 
o poezie şi i-a acordat, în consecință, o funcție estetică. 


CE Scanned with OKEN Scanner 


Textul narativ 


Există două feluri de a ne plimba printr-o pădure. În primul fel ne mişcăm ca să în- 
cercăm s-o luăm pe una sau mai multe căi (ca să ieşim din ea cât mai repede, sau ca să 
reuşim să ajungem la casa Bunicii, sau a lui Princhindel, sau a lui Hänsel şi Gretel); în 
cel de-al doilea fel, ne mişcăm ca să înţelegem cum anume e alcătuită pădurea, şi de ce 
unele poteci sunt accesibile, iar altele nu. Tot aşa, există două moduri de a parcurge un 
text narativ. Acesta se adresează mai întâi de toate unui cititor-model de primul nivel, 
care doreşte să ştie (în mod îndreptăţit) cum anume o să se termine povestea (dacă 
Achab va reuşi să captureze Balena, dacă Leopold Bloom îl va întâlni pe Stephen 
Dedalus, după ce se încrucişase cu el întâmplător de câteva ori pe parcursul zile de 16 
iunie 1904). Dar textul se adresează și unui cititor-model de al doilea nivel, care se în- 
treabă ce tip de cititor îi cere povestirea aceea să devină, şi vrea să descopere cum pro- 
cedează autorul-model care îl instruieşte pas cu pas. 


(Umberto Eco, Șase plimbări prin pădurea narativă) 

3.1. Ce este naratologia? 


Cercetarea povestirii se află pe de o parte în interiorul teoriei literaturii, 
pe de altă parte reprezintă obiectul unei discipline specializate, o disciplină de 
tip structuralist constituită în deceniul al VII-lea al secolului trecut în Franța, 
naratologia. Obiectul ei este „analiza componentelor şi a mecanismelor expu- 
nerii, care prezintă o povestire transmisă prin actul narativ, narațiunea [s.a.]” 
(GENGEMBRE, 2000: 44). Naratologia va răspunde, aşadar, la întrebările: 
CINE, CE şi CUM POVESTEŞTE? 

Termenul de naratologie a fost impus de Tzvetan Todorov într-o carte 
devenită punct de reper în domeniu, Grammaire du Decameron, Mouton, La 
Haye, 1969 (trad. rom. Poetica. Gramatica Decameronului, Bucureşti, Editura 
Univers, 1975), în care îşi propune să stabilească legile generale al căror produs 
este povestirea. Trecând prin nuvelele particulare ale lui Boccaccio, poeticianul 
va reconstitui un sistem abstract de categorii, un fel de „arhinuvelă” reprezen- 
tând modelul sau gramatica universală a oricărei povestiri reale sau posibile. 

Concepută inițial ca ştiinţă a povestirii literare (subordonată poeticii), 
naratologia va viza proiecte mult mai vaste, aspirând la înglobarea tuturor 
„«constructelor culturale» care spun o poveste” (BAL, 2008: 23), respectiv a 
narațiunilor din sistemele nonliterare şi chiar nonlingvistice: reportaj, relatare 
istorică, povestiri curente, naraţiuni oficiale (autobiografia, curriculum vitae, 
procesul verbal), benzi desenate, arte plastice (pictură, vitralii), spectacole, cine- 
matografie, coregrafie etc. 

Ca disciplină vizând legile generale ale textului narativ, naratologia va 
dezvolta două aspecte concurente: 

— naratologia tematică — preocupată de conţinut, de universul reprezentat 
prin povestire; 

— naratologia rematică — vizând forma, discursul sau universul de cuvinte 
din care se constituie povestirea. 


3.2. Momente ale cercetării naratologice 


3.2.1. V. I. Propp. Precursorul naratologiei este formalistul rus V. I. Propp 
care, în 1928, publică o carte ce avea să fie descoperită târziu de teoreticienii 
francezi şi care va oferi temeiurile teoretice şi metodologice ale disciplinei, 
Morfologia basmului. El încearcă să identifice invariantele naraţiunii folclorice 
apsihologice, adică acel ceva care rămâne după lectura unui basm şi care creea- 
ză impresia de deja ştiut. 

Pornind de la o celebră colecţie rusească de basme (culegerea lui 
Afanasiev), Propp constată că în fiecare dintre acestea există elemente variabile 

— cine face, cum şi de ce — şi elemente invariabile, decisive pentru structura po- 
vestirii, respectiv acțiunile personajelor, ce fac ele. Acest ce fac personajele e 
denumit de Propp funcţie: „înţelegem dar prin funcție o faptă săvârşită de un 
personaj şi bine definită din punctul de vedere al semnificației ei pentru des- 
făşurarea acțiunii” (PROPP, 1970: 26). Oferind tabloul concatenării a treizeci şi 
una de funcții, Propp descrie mecanismul povestirii care se realizează pe baza 
combinației acestor mărimi constante ce se numesc: prejudiciere, mijlocire, ab- 
sență, deplasare, luptă, însemnarea eroului, victorie, remediere, întoarcerea 
incognito, impostură, încercarea grea, recunoaştere, demascare, transfigurare, 
pedepsire, căsătorie ctc. 

Funcţiile personajelor constituie elementele fixe, stabile ale basmului, 
independent de cine şi în ce mod le îndeplineşte. Ele sunt părţile componente 
fundamentale ale acestui tip de naraţiune (PROPP, 1970: 25-26). Structura de 
adâncime a basmului se reduce la o sintagmatică ideală în care ordinea func- 
țiilor — chiar dacă unele lipsesc — este întotdeauna aceeaşi. 

Modelul proppian reprezintă triumful structurii asupra tematicii şi al ac- 
țiunii asupra personajului, iar standardizarea acţională propusă va sta la baza 
primelor teorii naratologice. 


3.2.2. Roland Barthes. În 1966, într-un studiu devenit celebru — 
Introduction à l'analyse structurale des récits publicat în „Communications” 8 
—, Roland Barthes consideră că supralicitarea acţiunii narative în raport cu cele- 
lalte elemente ale povestirii reprezintă o scăpare a modelului proppian. Preia din 
teoria lui Propp ideea identificării segmentelor recurente de acţiune, dar susține 
că trebuie luate în calcul şi celelalte elemente adiacente ce contribuie la realiza- 
rea sensului povestirii. Există în povestire, spune Barthes, două categorii de uni- 
tăți minimale: funcțiile, în sens proppian, şi indicii. Primele implică relații me- 
tonimice, desfăşurându-se sintagmatic, indicii sunt în primul rând conotativi şi 
funcționează metaforic. Funcţiile sunt unități narative distribuţionale dispuse în 
două mari clase: funcții cardinale sau nuclee şi catalize. Funcţiile cardinale sunt 
adevărate noduri narative, răscruci ale povestirii, ele deschid o secvenţă a acțiu- 
nii ce va trebui în mod obligatoriu închisă; catalizele sunt funcţii intermediare, 
constând în notații suplimentare care umplu spaţiul dintre funcțiile cardinale, 
retardând desfăşurarea evenimentelor. Ele reprezintă zonele de securitate, de 
odihnă ale acţiunii, având o funcționalitate mai slabă. 

Indicii, unităţi narative integrative, sunt adevărate „spărturi” în acțiune 
care trimit la un concept mai mult sau mai puţin confuz, dar necesar sensului 
povestirii. Prin natura oarecum verticală a relaţiilor lor sunt unități semantice 
veritabile, căci, contrar funcțiilor propriu-zise, trimit la un semnificat, nu la o 
operaţie. La rândul lor, indicii sunt împărţiţi în propriu-ziși (trimițând la o mo- 

dalitate de a fi ce vizează configurarea obiectelor şi a personajelor) şi infor- 
manți, cu rolul de a autentifica ficţiunea (identifică un personaj sau situează ac- 
iunea în timp şi spaţiu). 

Prin Barthes s-a depăşit interesul acordat exclusiv evenimențialității na- 
rative. Povestirea e mai mult decât o suită de evenimente, ea e alcătuită deo- 
potrivă din obiecte, cadre, circumstanţialități (există povestiri preponderent 
funcționale — povestirea populară —, după cum există şi povestiri indiciale — ro- 
manul psihologic —, dar majoritatea povestirilor reprezintă tipul mixt). Este ade- 
vărat însă că şi Barthes limitează cercetarea povestirii la universul reprezentat, 


la lumea ficțională pe care aceasta o propune. 


3.2.3. Algirdas Julien Greimas, într-un studiu publicat tot în 1966 
(Semantique structurale, Paris, Larousse), reevaluează moştenirea proppiană şi 
corelează intriga cu personajul pentru a elabora un model actanțial al povestirii 
pornind de la împărţirea acesteia pe două niveluri: unul de adâncime, a cărui 
unitate constitutivă este actantul, şi unul de suprafaţă, al actorilor. Actantul este 
un element logic, un cadru, actorul este o unitate discursivă alcătuită dintr-un 
nume, un portret, anumite circumstanțialități: o articulare de actori constituie un 
basm particular, o structură de actanţi un gen. Un singur actant poate fi actualizat 
succesiv prin mai mulţi actori (adjuvantul: Sfânta Duminică, Setilă, Flămânzilă 
etc. în basmul Povestea lui Harap-Alb), un singur actor poate sintetiza simultan 
mai mulți actanți (eroul unui basm poate fi şi destinator, dacă singur se însărci- 
nează, şi destinatar, dacă acţiunea de căutare e în beneficiul său). 

Greimas identifică şase poli actanţiali structuraţi după trei axe: 

— axa cunoaşterii (a şti): DESTINATOR — DESTINATAR; 
— axa dorinţei (a vrea): SUBIECT - OBIECT; 
— axa puterii (a putea): ADJUVANT — OPOZANT. 

Modelul actanţial mitic se bazează pe obiectul dorinţei vizat de subiect, 
situat ca obiect de comunicare între destinator şi destinatar şi a cărui obținere 
este facilitată /impiedicată de acţiunea adjuvanţilor, respectiv a opozanților. 


3.2.4. Tzvetan Todorov (1969) concepe povestirea ca o ilustrare a unei 
gramatici universale proprie tuturor sistemelor semnificante. Şi pentru el, po- 
vestirea e o realitate stratificată, prezentând trei aspecte generale: 

ASPECTUL SEMANTIC - ceea ce reprezintă şi evocă povestirea, res- 
pectiv conținuturile mai mult sau mai puțin concrete pe care le aduce; 

ASPECTUL SINTACTIC -— combinarea unităților între ele, relațiile pe 
care le întreţin reciproc; 

ASPECTUL VERBAL - frazele concrete prin care e receptată povestirea. 

Aspectul semantic şi cel verbal se întâlnesc în sintaxă, aspect pe care 
studiul lui Todorov îl reţine ca pertinent pe considerentul că un element sintactic 
trebuie să găsească în acelaşi timp un conținut semantic şi o formă verbală prin 
care cititorul să ia cunoştinţă de el. Aspectul sintactic este descompus în unități 
minimale — propozițiile, care se racordează la alte propoziţii prin relaţii logice 
temporale sau spaţiale, — şi unități maximale — secvențele, ce suportă operaţii 
combinatorii de tipul înlănţuire, înglobare, alternanță. l 


3.2.5. Claude Bremond (Logique du récit, Paris, Seuil, 1973) preia de 
la Propp noțiunea de funcție căreia îi păstrează rolul de element minimal, de 
atom de semnificaţie, dar propune ca în analiza evenimenţialității narative să se 
opereze cu secvenţe concepute într-un mod mult mai suplu, nu ca o succesiune 
invariabilă a unui număr de funcţii, ci ca o „serie elementară de trei termeni co- 
respunzând celor trei timpi care marchează dezvoltarea unui proces: virtualitate, 
actualizare, finalizare” (BREMOND, 1981: 166). Fiecare dintre aceşti timpi are 
o dublă deschidere, care poate continua sau stopa derularea acțiunii: 


- FINALIZARE 


- ACTUALIZARE 
- NONFINALIZARE 


VIRTUALITATE 


- NONACTUALIZARE 


A doua corecție pe care Bremond o aduce modelului proppian se referă 
la importanța acordată personajului. Elementul antropomorfic nu poate fi mini- 
malizat căci el reprezintă liantul mai multor funcţii care îi construiesc „po- 
vestea”, victoria nu urmează luptei decât dacă admitem că acelaşi personaj este 
întâi luptător, apoi învingător. Funcţia se poate defini, aşadar, numai prin „pune- 
rea în relaţie a unui personaj-subiect și a unui proces-predicat” (BREMOND: 
1981, 168). Relaţia dintre personaj şi procesul în care el este angajat va fi denu- 
mită rol. Logica povestirii este O descriere a principalelor roluri narative: pa- 
cientul şi agentul, influenţatorul, protectorul şi frustratorul, dobânditorul de me- 
rit şi retribuitorul etc,, iar povestirea este, pentru Bremond, istoria trecerii unui 
personaj de la o stare A la o stare modificată non-A. 


3.2.6. Odată cu Gérard Genette (Figures IH, Paris, Seuil, 1972), cer- 
cetarea povestirii va deveni preponderent rematică. Genette fixează trei sensuri 


ale termenului récit: 

1. discurs oral sau scris care îşi asumă relatarea unui eveniment (povesti- 
rca); 

2. succesiunea de evenimente reale sau fictive care constituie obiectul aces- 
tui discurs (istoria sau diegeza); 


3. actul de a nara (naraţia). 

Studiul discursului narativ e, pentru Genette, studiul relaţiilor dintre aceste 
dimensiuni. În consecință, el modifică tabloul categoriilor povestirii formulate 
în 1966 de Todorov (Les categories du récit littéraire, în „Communications” 8, 
studiu publicat în versiune românească în Poefică şi stilistică, ed. Sorin 
Alexandrescu şi Mihail Nasta, Bucureşti, Editura Univers, 1972) în funcție de 
trei clase fundamentale: timpul şi modul — care surprind relaţiile dintre povestire 
şi diegeză —, respectiv aspectul, care radiografiază raporturile dintre narație şi 
diegeză şi dintre naraţie şi povestire. De observat că Genette unifică aspectul 
sintactic cu cel verbal (din teoria lui Todorov) în noțiunea de discurs şi echiva- 
lează aspectul semantic cu universul povestirii sau cu conținutul narativ. În vi- 
ziunea sa, povestirea va fi o transpunere a unui univers de evenimente într-un 
univers de cuvinte prin intermediul actului narării. 


3.2.7. Umberto Eco. La sfârşitul anilor '70, naratologia trece de la sim- 
pla descriere a faptelor de structură la analiza comunicării în textul narativ. Po- 
vestirea e înțeleasă ca operație narativă, şi nu ca un obiect închis, cum postu- 
laseră structuraliştii. Umberto Eco pune actul narării în relație cu momentul in- 
terpretativ. Pentru el, un text este întrețesut cu spaţii albe, cu numeroase teritorii 
ale nonspusului. Cine le-a lăsat albe a procedat aşa din două motive: în primul 
rând, pentru că „un text este un mecanism leneş (sau economic), care trăieşte 
din plusvaloarea de sens introdusă în el de destinatar [...]. În al doilea rând, 
pentru că, pe măsură ce trece de la funcția didactică la cea estetică, un text vrea 
să-i lase cititorului inițiativa interpretării, chiar dacă, de obicei, doreşte să fie 
interpretat cu o garanţie suficientă de univocitate. Un text vrea ca cineva să-l 
ajute să funcţioneze” (ECO, 1991: 83). Actul narării şi cel al interpretării sunt 
guvernate de niște strategii textuale: Cititorul Model şi Autorul Model, fiecare 
încercând să deducă „fantasma”, intenţiile celuilalt. Autorul Model lansează 
propuneri de cooperare care să-l ghideze pe Cititorul Model în demersul de ac- 
tualizare a tuturor potențialităţilor textului, adică să-l determine „să se manifeste 
din punct de vedere interpretativ la fel cum el însuşi s-a manifestat din punct de 
vedere generativ” (ECO, 1991: 87). Textul este, aşadar, un act de co-producere, 
el funcționează într-un parteneriat jalonat de două postulate: „Ce trebuie să înțe- 
leagă cititorul?” şi „Ce a vrut să spună autorul?”. 

3.2.8. Paul Ricoeur dedică povestirii un ansamblu de trei volume reu- 
nite sub titlul Temps er Récit (1983, 1984, 1985), în care textul narativ apare pe 
de-a-ntregul liber de orice constrângeri structurale, accentul analizei căzând pe 
dimensiunea pragmatică a actului narării. Ricoeur consideră că o teorie integrală 
a povestirii nu se limitează la povestirea propriu-zisă, ci trebuie să includă ceea 
ce precedă şi ceea ce urmează expresiei literare a acesteia. Dacă numim mimesis 
actul de compunere a unei intrigi narative, atunci trebuie să legăm acest act cen- 
tral (mimesis II) de un act anterior povestirii, respectiv câmpul acţiunii umane 
(mimesis I), şi de un act ulterior care se referă la efectele textului-povestire asu- 
pra lectorului (mimesis 111). Vom avea, aşadar, trei etape ale interpretării poves- 
urii: 

— planul prefigurării — lumea acțiunii sau experiența noastră temporală con- 
fuză şi informă; 

— planul configurării — lumea textului sau punerea în intrigă, care integrea- 
ză evenimentele disparate, eterogene într-o istoric, într-o totalitate inteli- 
gibilă şi semnificantă, având început, mijloc şi sfârşit; 

— planul refigurării, prin care lumea textului se întoarce la lumea acțiunii 
pentru a o refigura. 

Ideea centrală a teoriei lui Ricoeur este aceea că timpul refigurat, generat 
de forța povestirii de a proiecta şi transforma experiența temporală cotidiană, 
permite cititorului să şi-o aproprieze, care apropriere duce la comprehensiunea 
de sine în fața operei. Textul devine „medierea prin care ne înțelegem pe noi 
înşine” (RICŒUR, 1995: 106). 


3.3. Niveluri de organizare a textului epic 


Cum s-a putut observa, critica de formație structuralistă a identificat 
două niveluri de existență a textului epic — distincte teoretic, dar imposibil de 
separat în plan concret —, ambele produse ale actului narării. Aceste niveluri, de- 
duse din structura de hipersern a textului narativ, sunt: 

> SEMNIFICATUL: universul povestirii, produs al invenţiei, în care ființe- 
Je şi lucrurile se mișcă după legi specifice (nivel profund); 

>  SEMNIFICANTUL: universul lingvistic, produs al dispunerii, ce stă sub 
incidența normelor sintactice care ordonează cuvintele, frazele, pa- 
ragrafele (nivel superficial). 

Conceptualizarea lor îmbracă expresii diferite: histoire/recit (Genette), 
discurs ficțional/univers fictiv (Todorov), récit racontant/récit raconté 
(Bremond), cuplul plot/story din engleză. În acelaşi sens, preluând distincția lui 
Hjelmslev între forma şi substanța expresiei şi forma şi substanța conținutului, 
autorii Retoricii generale discută figurile formei expresiei (ale povestirii care 

povesteşte) şi figurile formei conținutului (ale povestirii povestite) sau moda- 
lităţile suportului şi modalităţile substanței. 

Opera epică implică, aşadar, două aspecte: o istorie = CE se povesteşte 
şi un discurs = CUM se povesteşte, căci există întotdeauna un narator şi, în faţa 
lui, un cititor căruia i se transmite într-un anumit mod un eveniment. 

Naratologii datorează această stratificare a textului narativ distincției 
operate de formaliștii ruşi între: 

a subiect sau tramă: conţinutul textului narativ în chiar ordinea în care e re- 
latat, aşadar o ordine artificial-artistică; 

a fabulă: conținutul sau elementele sale cardinale reaşezate într-o ordine lo- 
gică şi cronologică. 

În secţiune, textul narativ arată ca o fracție multietajată; 


fabulă 
CONȚINUT: ----------------- 
subiect 


TEXT NARATIV srren 
FORMĂ: discurs 


Analiza subiectului relevă, prin contrast, procedeele de compoziție puse 
în functiune de către scriitori, căci subiectul este fabula pusă în formă, fabula că- 
reia i s-a adăugat o organizare suplimentară. Dacă reducem cele două linii sin- 
tagmatice la unitățile componente minimale — motivele —, fabula va reprezenta 
sistemul de conexiuni naturale al motivelor, în timp ce subiectul este ma- 
nipularea lor literară. Distingând între motive conexate (unite), „care nu se pot 
omite”, şi motive libere, „care pot fi excluse fără să distrugem integritatea dina- 
micii cauzal-temporale a evenimentelor” (TOMAŞEVSKI, 1973: 256), între 
motive dinamice şi motive statice, Tomaşevski apreciază ca pertinente pentru 
fabulă prezența motivelor conexate, în vreme ce, pentru subiect, motivele libere 
(digresiunile) deţin funcţiile cele mai importante, determinând structurile ope- 
rei; „motivele dinamice sunt motivele motrice centrale ale fabulei” 
(TOMAȘEVSKI, 1973: 258), în organizarea subiectului însă, pot fi puse în 
prim-plan motivele statice, 

Combinarea funcţiilor (motivelor), care constituie o reformulare a fabulei 
după elementele sale cardinale, permite organizarea unui al treilea nivel al conținu- 
tului, modelul narativ. Trecerea de la fabulă la model „e o trecere de la particular la 
general, modelul fiind forma cea mai generală în care o povestire poate fi expusă 
menținând ordinea şi natura conexiunilor ei” (SEGRE, 1986: 111). 

3.4. Universul povestirii 


Lingvistica textuală a stabilit existenţa a trei tipuri de texte delimitate în 
funcţie de caracterul funcţional şi de dominanta structurală a acestora 
(ROVENȚA-FRUMUŞANI, 1999: 109-110): 

= NARATIVUL - este un text organizat secvențial, prezintă acţiuni şi eve- 
nimente ordonate de relaţii cauzale, finale și temporale sub un pattern 
global care este schema de acțiune; 

= DESCRIPTIVUL - este un text organizat spaţial, ca o constelație de spe- 
cificări, atribute şi stări determinate de un pattern global de tip frame (ca- 
dru); 

= ARGUMENTATIVUL - este textul ce vizează adeziunea la anumite idei 
considerate adevărate şi urmăreşte, în consecință, subminarea celor false. 
Relaţiile ce organizează acest tip de text sunt de motivare, valorizare şi 
opoziție. Patternul global este de tip plan, diferind de schemă sau cadru 
prin aceea că locutorul evaluează elementele în termenii scopului vizat. 

NARATIVUL se susține pe două elemente cardinale: recurența perso- 
najului constant şi raportarea logică a predicatului inițial la cel final (o acțiune). 
Acţiunea îşi circumscrie un timp şi un spaţiu al ei. Timpul e măsurat după în- 
tâmplări, spaţiul e mobilat de obiecte. Ce rol are personajul în acest context? 
Personajul este în primul rând o relație între timpuri şi spaţii diferite, un element 
ce încheagă elemente disparate şi eterogene într-un întreg care e viaţa sa, a alto- 
ra sau o felie din toate acestea. 


3.4.1. Condiţiile existenţei unei povestiri. Compoziţia povestirii 


Autorii Analizei povestirii, Jean-Michel Adam şi Françoise Revaz, defi- 
nesc povestirea prin prisma celor două elemente obligatorii din punct de vedere 
compozițional, ACŢIUNEA şi PERSONAJUL; „orice povestire trebuie consi- 
derată produsul unei activităţi creatoare care operează o redescriere [s.a.] a ac- 
țiunii umane” (ADAM, REVAZ, 1999: 16). În funcţie de modul concret în care 
se prezintă aceste elemente constitutive, poate fi stabilit un model formalizar al 
povestirii, pe baza căruia să putem identifica fără eroare textul narativ ideal, 
delimitându-l mai ales de produsele cvasinarative, de „povestirile amăgitoare” 
de tipul descrierii narativizate, al cronicii, al analelor, al CV-ului etc. Aşadar, 
când un text este povestire? 


= Când este organizat pe baza principiului succesivităţii. Cea mai intimă 


legătură pe care o stabileşte povestirea e legătura sa cu TIMPUL, constituent de 
prim rang şi eliminatoriu al oricărui discurs narativ: „Tot ce se povesteşte se 

petrece în timp, cere timp, se desfăşoară temporal; şi ceea ce se desfăşoară în 
timp poate fi povestit” (RICGEUR, 1995: 10). În caz contrar, când conţinutul 
este neangajat temporal, vom avea un alt tip de text (descriptiv, argumentativ). 
Incipitul romanului Jon de Liviu Rebreanu propune un fragment de descriere 
narativizată (diegetizată, după RICARDOU, 1989: 39) prin personificarea dru- 
mului într-un călător răzleţ pornit să înfrunte un relief agresiv. Impresia de na- 
rațiune e rezultatul a două „trucuri” stilistice: stabilirea unei iluzorii progresii 
temporale prin folosirea adverbelor de timp (întâi”, „pe urmă”, „apoi”) şi pune- 
rea în relaţie a subiectului inanimat cu verbe de mişcare specifice registrului 
uman. De fapt, elementele prezentate sunt simultane, coprezente, iar fragmentul 
e organizat după schema spațială descriptivă: 


Din şoseaua ce vine de la Cîrlibaba, întovărășind Someşul când în dreapta, 
când în stânga, până la Cluj şi chiar mai departe, se desprinde un drum alb mai 
sus de Armadia, trece râul peste podul bătrân de lemn, acoperit cu şindrilă mu- 
cegăită, spintecă satul Jidoviţa şi aleargă spre Bistriţa, unde se pierde în cea- 
laltă şosea națională care coboară din Bucovina prin trecătoarea Bîrgăului. 

Lăsând Jidoviţa, drumul urcă întâi anevoie până ce-şi face loc printre dealu- 
rile strâmtorate, pe urmă însă înaintează vesel, neted, mai ascunzându-se printre 
fagii tineri ai Pădurii-Domneşti, mai poposind puțin la Cişmeaua-Mortului, un- 
de picură veşnic apă de izvor răcoritoare, apoi coteşte brusc pe sub Râpe- 
le-Dracului, ca să dea buzna în Pripasul pitit într-o scrântitură de coline. 

(Liviu Rebreanu, Jon, Bucureşti, Editura Minerva, 1984, p. 5) 


= Când faptele prezentate sunt ACȚIUNI, şi nu simple EVENIMENTE; dis- 
tincția dintre acţiune şi eveniment stă în aceea că „ACȚIUNEA se caracteri- 
zează prin prezența unui AGENT — actor uman sau antropomorf — care declan- 
şează schimbarea (sau încearcă să o împiedice), în timp ce EVENIMENTUL 
survine sub efectul CAUZELOR, fără intervenţia intenționată a unui agent 
[s.a.]” (ADAM, REVAZ, 1999: 16). Dacă evenimentul derivă din cauze exis- 
tând independent, acțiunea în schimb are la bază un MOTIV sau o rațiune de a 
acţiona, fapt pentru care ea nu se poate dispensa de elementul uman. Motivul nu 
deține existență proprie, el e declanşat de o conştiinţă şi atrage după sine res- 
ponsabilitatea agentului față de consecințele actelor sale. În cazul acțiunilor, 
motivele pot fi dublate sau nu de o cauză, astfel că putem avea o motivaţie fără 
cauzalitate: Deși îi sunt necesari, Ana îşi aruncă ochelarii, precum Şi O motiva- 
ție cu cauzalitate: Ana îşi aruncă ochelarii pentru a nu părea tocilară. Cauzali- 
tatea fără motivaţie nu e capabilă a declanşa o acţiune: Căzând, Ana şi-a spart 
ochelarii. 
l Un text ce prezintă un fenomen natural (furtună, cutremur, inundație), 
fie chiar într-o manieră antropomorfizată care-i sporește dramatismul, rămâne o 
descriere cunoscută îndeobşte sub denumirea de tablou din natură: 

Începuse să tune şi să fulgere, semn că abia acum se pregătea a ploaie mare, 
putea să țină şi până mâine, astfel de amesticătură de nori se învălmăşeau în 
straturile înalte ale văzduhului. Trosnete și bubuituri cutreiereau şi sfâşiau cerul 
de-o parte şi de alta, ai fi zis că e o activitate plănuită acolo sus de nişte inşi, 
aşa de mult semăna acum a minte de om felul cum tuna ici şi răspundea dinco- 
lo... 


(Marin Preda, Moromeţii, ed. a V-a, vol. II, 
București, Editura Cartea Românească, 1977, p. 414) 


Deşi există, motivația poate fi eludată de către narator și atunci acțiunile 
personajelor apar ca nişte evenimente lipsite de orice logică. Așa se întâmplă în 
proza comportamentală (behavioristă) bazată pe perspectiva „din afară” asupra 
personajelor (Faulkner, Dos Passos, Hemingway, Steinbeck), în care naratorul 
înregistrează doar actele lor observabile, abținându-se de la a dezvălui ceca ce 
se petrece în intimitatea conştiinţei. În locul unei acţiuni orientate, vor fi pre- 
zentate fapte lipsite de sens, cu pretenția firescului. În schița Calul a lui Marin 
Preda, un ţăran omoară un cal bătrân într-o dimineață de vară, dar nimic din text 
nu ne spune de ce face aceasta: act de cruzime, de generozitate, de „curăţenie” 
sau, pur şi simplu, gestul unui nebun? 

Când motivaţia este dată ca fiind necunoscută naratorului, ne aflăm în 
spațiul literaturii fantastice sau de anticipație. 


= Când acţiunea este unitară. Aristotel a exprimat această exigență proprie 
atât poeziei epice, cât şi celei dramatice: subiectul „să poarte asupra unei sin- 
gure acțiuni, întregi şi complete, având un început, un mijloc şi un sfârşit” 
(ARISTOTEL, 1998: XXIII, 1459 a, 98), 
Pentru ca acţiunea să formeze o unitate, e necesar ca părțile ei: 
— să se prezinte nu doar ca o înlănțuire cronologică, ci şi ca o înlănţuire lo- 
gică; într-o structură acțională de tipul A — B — C, relaţiile valabile sunt: 
B are loc după A și înainte de C, dar şi B e consecința lui A şi cauza lui 
C; 
— să fie cimentate de prezența unui personaj/unor personaje constante. 
Punând problema unităţii de acțiune, Aristotel aducea în discuţie statu- 
tul textului istoric, în care „în mod necesar, expunerea nu e a unei acțiuni, ci a 
unei epoci, mai exact a tuturor evenimentelor petrecute înlăuntrul unei epoci în 
legătură cu unul sau mai multe personaje, oricât de întâmplător ar fi raportul în 
care s-ar găsi unul față de celelalte” (ARISTOTEL, 1998: XXIII, 1459 a, 98). 
Cronicile şi analele nu pot fi considerate povestiri, întrucât ele ilustrează tem- 
poralitatea pură, faptele prezentate se află doar în relaţie de contingenţă, şi nu 
decurg unele din altele. Chiar dacă agentul este unic, coeziunea acțiunii nu se 
realizează în lipsa unor legături logice, cum se întâmplă, de altfel, în biografii, 
în jurnale, în memoriile de activitate, în CV-uri etc. lată mai jos un astfel de text 

ce îşi propune să surprindă momentele esenţiale ale vieții unei personalităţi, care 
este povestită în aşa fel, încât din ea nu transpare niciun motiv de a acționa: 


Ovidius (Publius Ovidius Naso) (n. 43 î.e.n., Sulmo — m. 18 e.n., Tomis) 
poet. Fiu al unei familii de cavaleri înstăriți, O. a primit o educaţie îngrijită şi o 
instrucţie aleasă, mai întâi la Sulmo, apoi la Roma, unde a urmat lecţiile cele- 
brilor ret. Arellius Fuscus și Porcius Latro. Chiar din această perioadă a vieții 
sale, O. s-a simţit chemat de poezie, constatând că tot ceea ce încerca să scrie 
lua forma versului. Poetul, dând pentru un moment ascultare sfaturilor tatălui 
care voia să-l îndrumeze spre o carieră practică, a ocupat funcţia de centumvir 
în curţile de jud., apoi decemvir. Neprezentând înclinare pentru acest gen de 
ocupaţii, a renunțat la cariera adm. și s-a dedicat poeziei. A căutat să cunoască 
şi să intre în legătură cu marii poeți ai vremii, Verg., Robullus, Hor., Prop. şi a 
pătruns în cercurile mondene din Roma, ale căror gusturi, înclinații şi practici 
le-a cântat în Amores („Dragoste”), Ars Amandi („Arta de a iubi”), Remedia 
amoris („Remediile dragostei”). A abordat apoi marile genuri poetice cu Fasti 
(„Zilele faste”), un fel de calendar în versuri, şi Metamorfoseon libri („„Meta- 
morfoze”). Ajuns primul poet al Romei după moartea lui Verg., Hor. şi Prop., 
O., prin Fabia, a treia sa soție, a fost primit chiar la curtea imp. Poet celebru, 
tată duios, om de societate încântător, uman şi afectuos, O. se putea considera 
fericit, când, în toamna anului 8 e.n., a fost relegat de Augustus la Tomis. Cu 
toată mulțimea de teorii şi ipoteze, cauzele exilului rămân necunoscute. În tim- 
pul exilului la Tomis O. a scris Tristia („Tristele”), Pontica („Ponticele”), po- 
emul Ibis („Ibis”), Halieutica („Tratat despre pescărie”). A murit neconsolat în 
jurul anului 18 e.n. 

(Enciclopedia civilizației romane, coord. Dumitru Tudor, Bucureşti, 
Editura Ştiinţifică şi Enciclopedică, 1982, p. 557-558) 


La prima vedere, povestea unei vieţi este tema în care epicul poate găsi 
cele mai mari profituri. Aristotel avertizase însă că acest pariu al exhaustivului 
este primejdios pentru poet şi, ca de multe alte ori, îl invocă pe Homer drept 
exemplu de intuiţie artistică: „Subiectul nu-i unul, cum îşi închipuie unii, întru- 
cât priveşte un singur personaj, Doar multe şi nenumărate sunt întâmplările pu- 
tând să se ivească în viaţa cuiva, fără ca, din unele din ele, să rezulte o unitate; 
şi tot astfel faptele unui om sunt multe, fără ca laolaltă să alcătuiască o singură 
acţiune. [...] Într-adevăr, compunând Odiseea, [Homer, n.m.] nu s-a gândit să 
cuprindă în ea toate pățaniile eroului, — faptul de a fi fost rănit pe muntele 
Parnas, bunăoară, ori simularea nebuniei la adunarea oștilor, întâmplări a căror 
legătură nu era de ajuns de strânsă pentru ca una să urmeze celeilalte în chip 
necesar ori numai verosimil, — ci a compus-o în jurul unei singure acțiuni, în 
înțelesul dat de noi cuvântului, şi aşijderi şi Viada” (ARISTOTEL, 1998: VIII, 
1451 a, 75-76). 

În vreme ce „povestea vieţii” sau cronica nu sunt povestiri întrucât ab- 
solutizează relaţiile temporale, discursul axiomatic (al logicianului) şi cel tele- 
ologic (al avocatului, al omului politic) se exclud pentru că reprezintă texte ale 
cauzalităţii pure. 

Cauzalitatea narativă îşi păseşte resorturile în acțiuni — în povestirea mi- 
tologică, al cărei tipar va fi preluat de proza „de creație” (în Moara cu noroc 
oamenii lui Lică o ucid pe cămătăreasă pentru a o jefui) — sau poate deriva din 
stări, cum se întâmplă în povestirea psihologică, în proza analitică (Raskolnikov 
o ucide pe cămătăreasă pentru a-şi demonstra sieși că este un supraom). Un caz 
aparte îl reprezintă intriga de predestinare specifică epopeii: un fapt se des- 
făşoară pentru că aşa a fost prevăzut de hotărârile zeilor. 


= Când acțiunea implică un proces transformaţional — măsurabil prin mo- 
dificarea în final a unuia sau a mai multor predicate ce au caracterizat situația 
inițială — organizat narativ de o punere în intrigă. Ideea a fost formulată pentru 
prima dată de Aristotel cu privire la închiderea tragediei — ea poate să se întindă 
atât cât să-i permită eroului să treacă de la fericire la nenorocire şi invers —, dar, 
ca multe alte aserțiuni ale sale, este valabilă pentru ambele genuri reprezenta- 
tive. De asemenea, concepția aristotelică despre acţiunea unică având început, 
mijloc şi sfârşit nu este altceva decât recunoaşterea existenţei unui faire modifi- 
cator pe care îl derulează subiectul. În identificarea unei povestiri contează prea 
puțin ca acest proces modificator să fie finalizat, important este ca el să fie de- 
clanşat prin introducerea unui element perturbator ce desființează imobilitatea 
situației inițiale, nodul sau momentul de incidență conflictuală (TOMAŞEVSKI 
1973: 253). Fără acest nod narativ, povestirea n-ar putea fi deosebită de o des- 
criere a unui proces tehnologic, de pildă, în care diferența dintre situația inițială 
şi cea finală este decisivă (ingredientele disparate/produsul finit, într-o reţetă 
culinară). Apariţia nodului narativ este o consecință a punerii în intrigă şi atrage 
după sine un al doilea element obligatoriu în schema narativă canonică, dezno- 
dământul sau rezolvarea. Element facultativ, de natură semantică, în evoluția 
intrigii este tensiunea dramatică. Aceasta poate exista de la început (Andersen, 
Prinţesa şi bobul de mazăre: un prinţ voia să se însoare cu o prințesă adevărată 
şi era foarte necăjit că nu găsea niciuna), poate apărea pe parcurs (Caragiale, 
Două loturi: Lefter Popescu descoperă că loturile sale erau câştigătoare) sau 
poate lipsi cu desăvârşire în cazul în care povestirea prezintă o întâmplare bana- 
lă (nuvelele lui Cehov). lată acum două fragmente având un „aer” narativ, dar 
lipsite de o construcţie a intrigii: 


Jute se scoală-n picioare şi-mbracă o nouă şi moale 
Haină, frumoasă, şi mantia mare şi-aruncă deasupra-i 

Şi o mândreţe de tălpi şi-nnoadă pe dalbe picioare, 
Spada ţintată-n argint își prinde de umăr şi-apucă 
Trainicul sceptru ce-avea din străbuni și în grabă se duce 

Unde stau vasele aheilor cei ferecaţi în aramă. 
(Homer, liada, trad. de George Murnu, 


Bucureşti, Editura Univers, 1985, p. 67) 


Este cunoscutul episod al descrierii straielor lui Agamemnon în vreme 
ce eroul se îmbracă. Homer este iniţiatorul acestui tip de descriere dinamizată, 
extrem de lungă, ce poate fi recunoscută şi în alte câteva secvenţe celebre ca 
descrierea scutului lui Ahile făurit de Vulcan, descrierea calului Junonei asam- 
blat de Hebe sau a patului lui Ulise cioplit de eroul însuşi; obiectele în cauză 
sunt înfăţişate prin chiar etapele confecționării lor, modalitatea reprezentând 
alternativa literară a descrierii procedurale de tipul reţetă sau indicaţii de folosi- 
re. Este vorba, în ambele cazuri, de prezentarea dinamizată a unui obiect aflat pe 
chiar banda de montaj sau de fabricaţie. Transformarea a ceva este aici evidentă, 
numai că ea nu este rezultatul niciunui moment conflictual. 


După o călătorie cu trenul de 22 de ore am ajuns la Tighina; la orele 7 seara 
(sâmbătă 7.II) mă găseam la gară unde am rămas în vagonul de dormit până a 
2-a zi, duminică 8.Il, când m-am dus la un camarad al meu maiorul Efrim ce se 
află cu secţia maşini în Tighina pentru a pleca mai departe; nici până astăzi 
(luni) când îţi scriu scrisoarea n-am putut să mă deplasez; maşinile nu mai 
merg până la Ca..., din cauza drumului foarte prost; pe aicea este zăpadă puti- 
nă şi e un dezgheț general; este destul de cald. Astă seară voi pleca cu un tren 
de la Tiraspol, un tren care merge ca vai de capul lui şi tocmai mâne dimineață 


(marti 10.11) voi fi la comandament; 
(George Călinescu, „Dosarul ” Scrinului negru, 
Bucureşti, Editura Eminescu, 1977, p. 324) 


Textul de mai sus este o relatare de iniţiative succesive (dovadă precisa 
datare temporală), în care pare să fie prezentată o acţiune unitară — încercarea 
eşuată a personajului de a-şi continua călătoria. Cu toate acestea, el nu repre- 
zintă o povestire, pentru că niciunul dintre faptele prezentate nu poate fi consi- 
derat nod, acțiunile se înlănțuie, ca în fragmentul anterior de altfel, fără niciun 
moment de ruptură. Este mai degrabă o enumerare de acte înscrise într-un inter- 
val de timp, un bilanț propriu textelor epistolare sau jurnaliere. Situaţia poate fi 
întâlnită şi în compunerile pe teme narative ale şcolarilor. 


3.4.2. Structura povestirii 
Dacă punerea în intrigă pretinde ca determinantă existența a două mo- 


mente narative — nodul şi deznodământul —, schema narativă canonică se consti- 
tuie ca o înşiruire de cinci secvenţe sau cinci macropropoziţii narative. Astfel, 

procesul transformator se măsoară în funcție de o SITUAȚIE INIȚIALĂ (sau 
orientare) şi o SITUAȚIE FINALĂ, iar între nod şi deznodământ se instalează 
PERIPEȚŢIA, înţeleasă fie ca acţiune, fie ca evaluare (dacă, în loc de a acționa, 
personajul nu face altceva decât să evalueze situaţia). Situaţia iniţială lansează 
constituenţii acţiunii (personaje şi evenimente/stări) şi precizează circumstanțele 
(loc, timp). O povestire ideală începe prin a prezenta o situaţie stabilă pe care, în 
momentul următor, o forță oarecare vine să o perturbe. Urmează o contraacțiune 
printr-o forță îndreptată în sens invers, care determină depăşirea situației dificile 
şi, în final, ajungerea la o nouă stare de echilibru. Sintagmatica narativă ar fi, 
aşadar, următoarea: 


SITUAŢIAINIȚIALĂ-—NOD DECLANȘATOR-ACŢIUNE/EVALUARE—DEZNODĂMÂNTF-SITUAŢIA FINALĂ 


ORIENTARE APARIŢIA SITUAȚIEI ACŢIUNE REZOLVAREA ECHILIBRU/ 
DIFICILE TRANSFORMATOARE SITUAȚIEI NONECHILIBRU 
DIFICILE FINAL 


Constituenţii acestei scheme canonice pot fi actualizați diferit; astfel, se 
poate întâmpla ca deznodământul să ofere informaţii în avans asupra situației 
finale şi atunci aceasta nu mai este necesară sau ca situația finală să fie atât de 
precizată, încât deznodământul poate fi rccompus cu uşurinţă. Se înțelege că un 
om ca Lefter Popescu, contrazis violent în speranţele sale de îmbogăţire (dezno- 
dământ), va înnebuni. De aceea, această variantă i se pare scriitorului cea mai 
plauzibilă (situaţie finală presupusă), deşi recunoaşte că nu mai ştie ce s-a în- 
tâmplat cu eroul său (Caragiale, Două loturi). 

La rigoare, o povestire minimală n-are nevoie de mai mult de trei sec- 
venţe — situație inițială, nod, deznodământ — pentru a se constitui, ca în acest 
scurt text ce reprezintă un rezumat al unui episod narativ din Cel mai iubit din- 
tre pământeni, cel al ruperii legăturii dintre Petrini şi Nineta dintr-un motiv ab- 
surd: In timp ce se plimbau prin oraş (Situaţia iniţială), doi îndrăgostiți s-au 
despărțit (deznodământ), pentru că el nu a vrut să meargă pe strada aleasă de 
ea (nod). 

Secvenţele eludate — acțiunea şi situația finală —, care pot fi întâlnite, de 
altfel, în textul romanului, nu schimbă cu nimic caracterul narativ al textului. 
Ambele pot fi absente sau prelungite, fără ca prin aceasta să se obțină o modifi- 
care de ordin calitativ a constituențţilor acţiunii. 

Proza modernă se confruntă însă cu situaţia paradoxală a lipsei intrigii 
şi cu pulverizarea individualității personajului. Fenomenul este inaugurat de 
romanul de analiză — care mizează pe ideea că nu atât faptele sunt importante, 
cât reflexul lor în conştiinţă —, pentru a fi radicalizat de Noul Roman francez. 
Literatura secolului al XX-lea profesează, în consecinţă, — în contextul mai larg 
al dinamitării tuturor formulelor tradiţionale — o proză denarativizată, care con- 

testă ideea de acţiune şi devine o transcriere a fragmentarului sau o proză pro- 
fund subiectivizată, până la a se confunda cu formele liricului. Tocmai de aceea, 
termenul de narațiune devine impropriu, preferându-i-se conceptul mai lax de 
proză, ce are avantajul că nu se angajează sub aspect generic. Noul Roman 
francez, de pildă, discreditează ideea de ficțiune, de univers romanesc, şi ex- 
ploatează în schimb axa scriiturii, a semnificantului. Romanul este un simplu 
discurs care se spune pe sine, e laboratorul povestirii, în care sensul nu e presta- 
bilit, ci se construieşte — oricât de precar — pe măsură ce scriitura avansează. Din 
povestirea unei aventuri, el ajunge să fie aventura unei povestiri. 

Conexiunea naturală a momentelor unci intrigi narative devine, prin pu- 
nerea în discurs, dispunere artificială, vizând anumite efecte estetice. Tomaşevski, 
în Teoria literaturii, vorbeşte despre motivarea compozițională, care ar răspun- 
de de economia şi oportunitatea motivelor. Pentru el, „introducerea motivelor 
apare ca un rezultat al compromisului dintre iluzia realistă şi necesitățile con- 
strucţiei artistice” (1973: 273). În atare condiţii, paralelismul dintre cronologia 
fabulei şi cea a subiectului este considerat drept simptom al sărăciei epicului, care 
ar beneficia astfel de o minimă intervenţie din partea intenționalităţii artistice. 

Prin motivarea compoziţională se explică derogările pe care le operează 
discursul față de ordinea cauzală a elementelor fabulei. Cele mai flagrante apar- 
țin modelului romanului polițist care pare un film proiectat invers: păstrează 
doar o ordine a descoperirii, pornind de la un eveniment care este un deznodă- 
mânt, de unde urcă înapoi spre cauzele care au precipitat tragedia, regăsind, prin 
reconstituire, diferitele peripeții pe care romanul de aventuri le-ar fi relatat în 
ordinea în care s-au produs. 

Coincidenţa deplină între ordinea naturală şi ordinea textuală ar repre- 
zenta un model al „povestirii primitive”, al povestirii prototipice, lipsite de orice 
retorică. În realitatea literară, un asemenea model este doar un construct fictiv, 
„nicio povestire nu e naturală; întotdeauna există o alegere şi o construcţie ca- 
re-i vor hotărî apariția; nu există povestire proprie, toate povestirile sunt fi- 
gurate” (TODOROV, 1980: 318-330). Chiar şi epopeile homerice, printre pri- 
mele naraţiuni ale omenirii, sunt pline de „perversităţi narative”, cum au de- 
monstrat numeroase studii, 


3.4.3. Personajul 


Este o categorie fundamentală a tuturor operelor epice şi dramatice, 
ocupă locul principal în sistemul operei literare, alături de alte unităţi textuale 
sau diegetice ca istorie, discurs, intrigă, timp, spaţiu, narator. Personajul re- 
prezintă forța centripetă a universului reprezentat, el restrânge acţiunile diver- 
gente sub numitorul comun al unităţii sale. 

Într-o carte dedicată în întregime acestui homo fictus, Marian Popa 
atrage atenţia asupra faptului că, de orice tip ar fi, personajul este întotdeauna 
un construct al intenționalității auctoriale, un construct logic, egal cu sine (chiar 
dacă se manifestă în acţiune prin discontinuitatea şi ilogicul actelor sale), prin 
care autorul vrea să demonstreze ceva. De aceea, el este și un efect al convenției 
proprii literaturii. În sistemul de referință al operei, se defineşte ca termen de 
relație, în sensul că „nu se realizează prin el însuşi, ci prin calităţile sale virtuale 
concretizate într-un context apt pentru a le sublinia” (POPA, 1968: 10 şi urm.). 
Şi pentru I. Lotman, personajul este o relație — derivată din dinamica acţiunii — 
între spațiile semantice ale textului narativ, este elementul mobil ce depăşeşte 
barierele semantice ale discursului sau liantul creator de sens între zonele dispa- 
rate ale textului (1973: 334-341). 

Personajul este, în acelaşi timp, o ființă simbolică în universul repre- 
zentat şi un element tehnic al discursului narativ. Ca imagine ficțională animată, 
e dublu construit, pe o dimensiune exterioară, ca ființă socială, şi pe o dimen- 
siune interioară, ca ființă psihologică. Noţiunea de personaj nu se limitează la 
fiinţele umane, dar, dacă nu este ființă umană, personajul va fi în mod obliga- 
toriu un substitut al acesteia, o reprezentare din lumea animalelor, plantelor, 
obiectelor sau o reprezentare alegorică (Moartea, Dreptatea, Grija, Spaima) că- 
reia i s-au transferat atribute omeneşti. Discursul basmului, al povestirii fantas- 
tice, al legendei sau al fabulei apelează la astfel de personaje pentru a da corpo- 
ralitate unor realități abstracte, pentru a da sugestia unui cosmos în care toate 
nivelurile comunică sau, pur şi simplu, pentru a prezenta oblic, prin comparaţie 
implicită, aspecte reprobabile ale naturii umane. 

Sistematizând punctele de vedere din care e configurat personajul lite- 
rar, se poate spune că el este: 


D O sumă de acte, respectiv un actant în diegeză, concretizat în discurs 
printr-un anumit actor care îndeplineşte un rol sau altul (CE FACE?); jocul na- 
rativ se joacă la aceste trei niveluri distincte (GREIMAS, 1975: 269): 

— actorii = unităţi lexicale ale discursului, îndeplinind trei condiții: enti- 
tate figurativă (antropomorfă, zoomorfă etc.), însufleţită şi capabilă de 
individuaţie; 

— actanţii = unităţi ale povestirii, în număr de şase: subiectul căutării, 
obiectul de valoare, adjuvantul, opozantul, destinatorul sau coman- 
ditarul, acelaşi sau altul decât destinatarul acţiunii; 

— rolurile = unităţi actanţiale elementare ce corespund câmpurilor func- 
tionale concrete; sunt calificările, comportamentele personajului (ex., 
actorul numit Harap-Alb este subiect al căutării unei valori şi îndepli- 
neşte mai multe roluri: mezin suferind din cauza lipsei de încredere a 
celor din jur, aspirant la tron, slugă a Spânului, împărat, soț). 

Acest statut actanţial al personajului este definitoriu în intriga de acțiune. 


a Un complex de imagini în interiorul lumii reprezentate, imagini realizate 
prin cuvinte care, însumate, îi alcătuiesc portretul (CUM ESTE?); el este o 
fiinţă fictivă, înzestrată cu o anumită înfăţişare, un anumit mod de a simți, de 
a exista şi de a percepe lumea. Toate aceste informaţii legate de personaj au- 
tentifică în mod convingător ficțiunea, reprezentând preocuparea oricărui tip 
de proză realistă. 


a O semnificaţie, rezultantă a tuturor semnelor ce îl definesc (CE 
REPREZINTĂ?), extrapolată în romanul parabolic, alegoric sau simbolic, în 
proza de idei. 


a O sumă de replici, un rol în sensul dramatic al termenului (CE SPUNE?); 
există texte epice centrate pe o intrigă vorbită, în care personajul se defineşte 
în primul rând ca locutor (în romanul iluminist dialogat ca Jacques Fatalistul 
al lui Diderot, în schiţele lui Caragiale sau în antiromanul care converteşte 
orice eveniment în cuvânt: Marguerite Duras, L'Amour, Nathalie Sarraute, 
Vous les entendez?), pentru ca în povestirea la persoana I, personajul să îşi 
asume şi sarcina narării, devenind locutorul întregului discurs narativ. 


3.4.3.1. Portretul personajului şi conventiile sale istorice 


În definiţia lui Silviu Angelescu, autorul unui important studiu în dome- 
niu (Portretul literar), portretul este o unitate discursivă — cu identitate proprie 
sub aspectul funcţiei epice, al procedeului tehnic, al efectului estetic şi al semni- 
ficaţiei — propunând o imagine a ființei umane (1985: 15). Relaţia dintre portret 
şi personaj este una metonimică, opunând partea întregului, şi nicidecum una de 
identificare. Un personaj nu este cu adevărat personaj decât în momentul în care 
el devine un factor activ al construcţiei epice, căci portretul său nu face altceva 
decât să-l anunţe ca „personaj virtual, o proiecţie statică, un sistem închis Şi 
inert” (ANGELESCU, 1985: 37). Portretul este o unitate epică subordonată per- 
sonajului (e drept, nu orice personaj beneficiază în mod obligatoriu de un por- 
tret), dar care, la rândul ei, manevrează unităţi de rang inferior ce reprezintă 
formanții imaginii (ANGELESCU, 1985: 39); 

1. corpul (siluetă, proporţii): talia, constituţia, braţele, mâinile, gâtul, umerii, 
picioarele; 

2. figura: forma capului, conturul feţei, părul, fruntea sprâncenele, ochii, na- 
sul, gura, buzele, bărbia, tenul, ridurile (barba, mustăţile), urechea; 

3. semne particulare — rectificări anatomice cu sens cultural (urme ale unor 
intervenţii chirurgicale), mutilări (juridice, religioase, profesionale, tera- 
peutice, accidentale), tatuaje şi ornamente (religioase, politice, erotice); 

4. vestimentaţie; 

5. podoabe şi insigne; 

6. trăsături dinamice (funcţionale): ținuta corpului, poziţia capului, mersul, 
mimica, privirea, vocea, râsul, tusea, vorbirea; 

7. efectul de ansamblu sau mina, aerul personajului. 

Cât despre ordinea asamblării acestor articulaţii ale imaginii, trebuie să 
recunoaştem existența a două extreme: portretul compact, prezent într-o singură 
secţiune discursivă, sau portretul difuz, compus în etape succesive, pe o mare 
suprafață textuală. Portretul conjugă prosopografia, înfăţişarea personajului, cu 
etopeea, descrierea conformaţiei morale, tradiţiile fiziognomoniste situând cele 
două aspecte într-o dependență strictă (semnele exterioare divulgă caracterul). 

Portretul este o convenţie retorică îndatorată unor tipare istorice, figura 
concretizează un model uman care a fluctuat de-a lungul literaturii diferitelor 
epoci, ilustrând modalitatea în care acestea îşi asumă condiția umană ca sumă 
de valori ale intelectului şi ale sensibilităţii, ca proiecție a aspirațiilor unui tip 
cultural (v. DUŢU, 1972). Tocmai de aceea, se poate spune că portretul func- 
ționează ca imagine semnificativă, determinată estetic, dar şi ideologic. 

Literatura Antichității promovează modelul omului ca ființă exemplară, 
reprezentare a eternului uman, portretul lui echivalează cu „o lecţie pe care bio- 
graful o serveşte contemporanilor” (VIANU, 1982: 100), intenționând parcă să 
stârnească în aceştia emulația. Personajul e static, schematic şi conturat în func- 
ție de două precepte: proporția divină (față de care se resimte ca armonioasă 
aparența fizică) şi vocaţia eroică (modelul comportamental maxim valorizat 
într-o societate de tip militar). E omul văzut ca echilibru între trup şi spirit, edu- 
cat în sensul dezideratului grecesc de kalokagatheea, omul pentru care virtutea 
supremă e raţiunea, iar valorile adiacente sunt Binele, Frumosul şi Adevărul, 
omul animat în egală măsură de tensiunea cunoaşterii şi de voinţa de acțiune. 

Evul Mediu propune personaje exangue, lipsite de individualitate, repre- 
zentări alegorice ale unor valori curente în epocă. Fiecare segment al literaturii 
va ilustra un prototip uman idealizat. Literatura religioasă va fi centrată în jurul 
imaginii omului damnat, cel pentru care viaţa pământească nu e decât o prepara- 
re a vieţii eterne, omul trăind cu o conştiinţă culpabilă, perfectându-şi spiritul şi 
disprețuindu-şi trupul diabolizat. Literatura eroică va exalta figura cavalerului 
„fără teamă şi fără prihană”, educat în spiritul căutării aventurii şi a pasiunii. 
Cavalerul este un dublu vasal, al suzeranului, pe care-l slujeşte cu onoare, şi al 
Doamnei, pe care o iubește cu castitate şi de la distanţă, inventând la nevoie ob- 
stacole în calea împlinirii iubirii, împlinire care n-ar însemna altceva decât 
moartea ei. În ambele cazuri, umanitatea interesează mai mult ca principiu, înfă- 

țişarea se ascunde sub vestimentația simbolică (văluri, rasă sau armură), omul e 


egal cu codul de norme pe care îl ilustrează. l 
Epoca următoare nu va mai condiționa valoarea omului de modul în ca- 


re acesta se raportează la divin, omul devine valoare prin el însuşi, mai exact, 
prin modul său specific de a-şi înțelege umanitatea. Renaşterea preia modelul 
Antichității clasice, reantropocentrează lumea, propune un ideal de umanitate 
împlinită atât ca spirit, cât şi ca trup. Ca spirit, omul renascentist este un abis de 
ştiinţă şi un iubitor de artă (homo universalis), ca trup, nimic din ce e omenesc 
nu-i este străin. Este o figură hiperbolizată, supradimensionată din punct de ve- 
dere calitativ, o expresie a forței. Crede în demnitatea ființei umane, în capa- 
citatea ei de a-şi ameliora condiţia prin rațiune, voinţă şi putere creatoare, pentru 
el lumea nu are secrete, totul poate fi cuprins în raza minții. In puterea rațiunii 
stă, de altfel, secretul condiţiei sale de supraom. Preluând raționalismul Renaşterii, 
clasicismul şi iluminismul vor fi curente declarat epigonice şi vor propune, sub 
acest aspect, modele diferite doar ca nuanţă. Pe de altă parte, spiritul renas- 
centist avid de cunoaştere va fi reluat de romantism sub forma „insațiabilității 
romantice”, atât de diferite de cumpătarea clasică, horaţiană (CALINESCU, 
1965: 18). 

Dacă Renaşterea a dezvoltat o „concepţie energetică asupra vieții”, cla- 
sicismul, „prin compensație, va reinstitui autoritatea formei, înțelese ca prin- 
cipiu disciplinator” (ANGELESCU, 1985: 104); personajul Renaşterii era exa- 
gerare, ilimitare, personajul clasic va fi expresia măsurii. Renascentistul îşi de- 
păşeşte limitele prin rațiune, omul clasic, prin rațiune, îşi păstrează statutul de 
om, rațiunea e pentru el o forță cenzurantă; de aceea, va crede în calea de mij- 
loc, într-o viaţă normată, legiferată, echilibrată. Clasicismul este curentul obse- 
dat în cea mai mare măsură de construirea unui idea! moral pe care îl defineşte 
prin exemple şi contraexemple şi pentru discernerea căruia procedează la o ob- 
servație sistematică şi lucidă a categoriilor umane studiate sub aspect psiho- 
logic. lar omul este perceput unitar, coerent şi neschimbător (chiar şi ca vârstă 
personajul clasic este invariabil adult), pentru că e redus la o dominantă de ca- 
racter, este dat din capul locului ca tipar, iar acţiunea ulterioară nu face altceva 
decât să-l confirme, Portretul fizic va fi minimal, personajul e puţin indi- 
vidualizat, tocmai pentru că reprezintă o clasă de indivizi. 

Pe aproximativ aceleași coordonate ideologice, iluminismul va direcţio- 
na forța rațională a omului în sensul eliberării sale de sub servituţile dogmelor 
religioase, invocând drept contrapondere educabilitatea fiinţei umane şi dreptul 
ci la cunoaştere. Veacul Luminilor este veacul spiritului critic manifestat în toa- 
cai dai) sea pisoi este omul lucid, care crede în lumina rațiunii, 

E , umina supranaturală, de esență divină. 
rede sii piere Rea în climatul de idei al secolului al XV III-lea o sta- 

ginea omului sensibil, omul care, înainte de a fi con- 

dus de rațiune, e mişcat de sentiment; el anticipează astfel dominantele tipului 
romantic, fără a avea însă conştiinţa finalităţii actului său de independență sen- 
timentală şi spirituală. De aceea, preromanticul va fi un visător, un ezitant, un 
om al proiectelor şi al eşecurilor, departe de energia, fermitatea şi radicalismul 
personajului romantic. De altfel, tot ceea ce în romantism e exacerbare va îm- 
brăca doar aspecte minore şi pasive în preromantism. Important este însă că 
preromantismul aduce în scenă omul particular, omul ce trăieşte experienţe şi 
stări personale, omul ce descoperă deliciile solitudinii în mijlocul naturii sau pe 
ruinele trecutului (ANGHELESCU, 1971: 12-29). 

Semnul de recunoaștere al spiritului romantic este, în cazul persona- 
jului, construcția sa ca unitate a contrariilor, ca ființă scindată. Clasicul se con- 
cepe pe sine, în toate aspectele vieţii, ca numitor comun, ca linie mediană, ro- 
manticul ca întâlnire a extremelor, cum demonstrează George Călinescu în cu- 
noscutul studiu C/asicism, romantism, baroc. De aceea i se va aplica formula de 
„personaj excepțional în împrejurări excepționale”, indiferent că acest „ex- 
cepțional” se referă valoric la înger sau la demon. Complexitatea sa se asam- 
blează din multiple determinări, unele chiar contradictorii: subiectivism sondat 
adânc, inclusiv în zona inconştientului şi a subconştientului, sentiment (rațiunea 
e pentru el o expresie a conformismului intelectual), entuziasm, imaginație, ina- 
daptare socială, revoltă, superbie, ilimitare, titanism, patosul acțiunii. Portretul 
romanticului e dublu configurat, atât pe dimensiunea interioară, cât şi pe cea ex- 
terioară, şi, între acestea, există fie o relație de motivare, fie, mai ales, una de 
opoziție (statut social inferior, aspect dezgustător/nobleţe sufletească, genia- 
litate), iar interesul romanticilor pentru mişcare are ca efect surprinderea perso- 
najului în cadrul unui proces transformator, adesea neverosimil prin antiteza 
bruscă, în care hazardul şi „lovitura de teatru” dețin un rol hotărâtor. 

Realismul opune viziunii idealizate asupra omului o viziune obiectivă, 
mai ştiinţifică: „dacă romantismul intenționase mai mult o exaltare a omului, re- 
cunoscându-i aspirații care-l înălţau dincolo de limitele sale fireşti, realismul 
urmăreşte mai degrabă o coborâre a lui, o readucere la scara firească a vieţii” 
(ANGELESCU, 1985: 117). Rezultatul va fi apariţia omului comun, a omului 
obişnuit, a omului veridic, concret, o ființă istorică, căci e plasat într-un univers 
complex, cu multiple determinări, şi dedus ca tipologie din configurația speci- 
fică a mediului de viaţă; pentru Balzac personajele ilustrează „specii sociale”, 
constituite după modelul speciilor zoologice. De altfel, toate tipurile realiştilor 
sunt sociale, şi nu psihologice, decontextualizate, precum cele ale clasicilor; 
sunt tipuri recognoscibile în viaţa imediată: un avar este avar pentru că mediul 
lui de viaţă l-a constrâns la aceasta, pe când la clasici un avar este avar, chiar 
dacă în plan economic a dispus întotdeauna de mijloace materiale. Clasicismul 
îl evocase pe om într-o lume fără obiecte, acum oamenii sunt prezentaţi mişcân- 
du-se printre lucruri care îi exprimă. Predilecţia realiştilor pentru amănuntul 
semnificativ exprimă convingerea că în spatele lui se ascunde un mod de viaţă. 

Tipul clasic este reducționist, omului realist, deși integr abil PENE tip, nu 1 se 
poate ignora complexitatea şi individualitatea căci, chiar dacă l ate e existenței 
sale sunt programate din exterior, în el se face simţit și factorul irațional al vieții 
care „continuă să participe, sub forma sentimentelor, a instinctelor, la «meca- 
nica» existenței” (ANGELESCU, 1985: 122). Realiştii rezolvă relația dintre 
caracter şi împrejurări reuşind să nu sacrifice un element în dauna celuilalt: 
„personajele sunt văzute în transformare, fără ca, în acest mod, să-şi piardă uni- 
tatea” (IOSIFESCU, 1973: 240). Tipurile nu mai sunt date dintr-o dată, ele de- 
vin, omul e prezentat în procesul lui de formare şi — iarăşi invers decât la clasici 
— e] nu mai e descris pur şi simplu, ci explicat. La fel va proceda şi naturalismul 
care, radicalizând pretențiile scientiste ale realiştilor, propune, în cadrul unui ro- 
man „experimental”, imaginea omului în ipostaza de caz clinic, a omului fiziolo- 
gic studiat la intersecţia a trei factori — rasa, mediul şi momentul istoric — prelu- 
aţi din estetica lui Hippolyte Taine. După normalitatea clinică şi socială a clasi- 
cului, după omul „anormal”, ca sensibilitate şi intelect, al romanticilor, rea- 
lismul revine la omul normal, pe care-l priveşte nu în generalitatea, ci în diver- 
sitatea lui concret istorică, pentru ca naturaliştii să realizeze o altă mişcare de 
recul, de astă dată spre anormalitatea ca anomalie fizico-psihică. 

Secolul al XX-lea oferă, în privinţa personajului, un tablou de o diver- 
sitate deconcertantă, căruia nu i se poate găsi niciun numitor comun, astfel că 
singura întreprindere neriscantă ar fi înregistrarea câtorva direcții mai precizate. 
Au fost recunoscute (IOSIFESCU, 1973: 247) două tendinţe opuse care urmă- 
resc să separe dualitatea interior — exterior ce a funcționat vreme de câteva se- 
cole în configurarea personajului; este vorba despre omul ca flux al conştiinţei 
(romanul de tip proustian) şi omul ca simplu comportament, privit constant din 
afară, cum l-a impus proza americană (Hemingway, Caldwell, Steinbeck). 

Deşi nu dispare ca entitate, într-o mare parte a prozei secolului trecut 
portretul personajului se atomizează, îşi pierde unitatea fie prin supralicitarea 
datelor despre el, date care nu se mai pot organiza într-o imagine coerentă, fie 
prin ambiguizarea sa, prin dispariţia trăsăturilor care îl individualizează. Eroul 
burghez al veacului al XIX-lea face loc unei figuri anonime, unui individ pier- 
dut într-o plasmă comună, efect al convingerii că trăieşte o existență informă. 
Este antieroul, insul banal, omul fără însuşiri, un număr de foaie matricolă, de 
unde personajul epocilor anterioare avea nume, prenume, înfăţişare, ereditate, 
profesie, statut social, caracter, psihologie. Acum personajul e o iniţială, un pro- 
nume (el, ea, tu), nu mai poate fi redus la o formulă, este o figură contradictorie, 
difuză, risipită în text. 

Radicale sunt însă experiențele care supun unui proces de violentă con- 
testare toate categoriile sacre ale literaturii — printre care şi pe aceea de personaj 
€ considerându-le artificiale, conformiste, în contradicție cu adevărul vieții. 
ai dură i pa personajului, literatura de avangardă a creat perso- 

» personajul-marionetă, o construcţie artificială, de o su- 

prarcalitate absurdă, care se metamorfozează permanent, transgrescază regnu- 
rile, e o întruchipare fără psihologic distinctă. Artefactul e o expresie a alienării 
omului într-un univers în care orpanicul a fost înlocuit prin mecanic, un aver- 
tisment în legătură cu pericolul perfid pe care îl reprezintă automatismul în de- 
molarea individualităţii. Personajul literaturii de avangardă este omul ca inerție. 

In acelaşi sens, dar cu alte mijloace, Noul Roman francez reduce per- 
sonajul la un şir de senzaţii, percepții şi gânduri. Individul este un mozaic de 
răsfrângeri în privirea celuilalt, o imagine mereu corectată şi de aceea imposibil 
de aproximat, E fie un torent de cuvinte ce reproduce forfotul vieții psihice de la 
limita conştiinţei (Nathalie Sarraute), fie o privire, o relație cu lucrurile care-l 
invadează (Alain Robbe-Grillet). Procesul pulverizării personajului denunță o 
metafizică umanistă şi antropomorfă şi o literatură a mesajului şi a ideii în care 
omul societății de consum nu mai are încredere. Noul Roman dinamitează ideca 
de conţinut fictiv (intrigă, personaj, psihologie) şi aşază în loc textul în chiar 
procesul facerii sale, textul antimimetic, care se reprezintă doar pe sine, refu- 
zând să împrumute ceva din afară (MUNTEANU, 1973: 153-177). 


3.4.3.2. Teorii ale clasificării personajelor 


„S-ar putea afirma că orice clasificare a personajelor literare este impo- 
sibilă, căci personajele, ca și indivizii cu identitate istorică, sunt nişte unicate. 
S-ar putea afirma exact cu aceeași tărie că orice clasificare este posibilă, pentru 
că toate personajele create, ca şi indivizii concreţi, sunt repetabile şi identice în 
totalitatea lor, printr-un numitor comun care este condiția umană. S-ar putea 
încadra exact aceleaşi personaje în categorii diferite şi s-ar putea eventual de- 
monstra că nu există nicio legătură între categoriile formulate. 

S-ar putea afirma şi demonstra orice, pentru bunul motiv că o definiție 
completă a omului, şi deci a personajului, nu există şi nu va exista probabil vre- 
odată” (POPA, 1968: 9). 

A vorbi despre limitele şi riscurile încercărilor clasificatorii este un loc 
comun în teoria personajului, care recunoaşte că în asemănarea primejdios de 
mare cu o ființă umană rezidă, probabil, „faptul că nu există nicio caracterologie 
satisfăcătoare şi coerentă” (BAL, 2008: 124). O atare întreprindere se cere a fi 
permanent cenzurată de conştiinţa faptului că oamenii despre care vorbeşte lite- 
ratura nu sunt oameni adevărați, ci efecte ale strategiilor naratoriale, ca urmare 
investigația asupra lor trebuie să se limiteze strict la informaţiile furnizate de 
cuvintele propriu-zise ale textului și să aibă în vedere necesara atitudine de dis- 
tanțare față de antropomorfism, 

Autorul unei sinteze asupra teoriilor romanului (Romanul. De la teorii 
la analiză), Gilles Philippe, atrage atenţia asupra faptului că „personajul nu este 

construit doar dintr-un ansamblu de mărci delimitabile, ci în şi printr-un sistem 
de opoziții instaurat de text” (PHILIPPE, 2002: 91), astfel că un atribut al său 
devine pertinent doar dacă celelalte personaje din sistemul textului îl înregis- 
trează cu semn schimbat (excepție face povestirea bazată pe tema solitudinii ce 
propune tipul robinsonian). O dificultate în plus în ce priveşte clasarea perso- 
najelor, al căror specific rezultă din statutul lor de diferență specifică, şi nu de 
gen proxim. 

Deconcertante, pândite de riscul încadrării forțate — de dragul de a com- 
pleta nişte scheme care, de altfel, interferează —, încercările clasificatorii asupra 
personajului se justifică mai mult din rațiunea de a atrage atenţia asupra criterii- 
lor viabile decât din aceca de a oferi taxonomii, cât şi din necesitatea de a trece 
în revistă câteva dintre principalele rezultate ale cercetării statutului deținut în 
povestire de acest element esențial al narativului, construit de text la nivelul mai 
multor axe de coerență, ceea ce determină apariția mai multor unghiuri posibile 
de descriere şi analiză. Pentru uz didactic, criterii de diferenţiere sunt: 


a) locul deţinut în acțiune: 

e suprapersonaj — realitate cu funcție simbolică (loc, eveniment, obiect) şi 
cu valoare centrală în opera literară: determină acţiuni importante şi con- 
figurează destinul personajelor principale. Ex.: Hanul Ancuţei, căldura 
(Căldură mare de I. L. Caragiale), concertul din muzică de Bach în ro- 
manul Hortensiei Papadat-Bengescu, groapa din romanul omonim al lui 
Eugen Barbu; 

e principal — prezent în toate momentele acțiunii, pivotul intrigii, centrul de 
interes al cititorului, serveşte miza textului, e esențial în conturarea sensu- 
lui; 

e secundar — se defineşte, în primul rând, prin relația sa cu personajul prin- 
cipal, are un rol de importanță medie în derularea intrigii; 

e episodic — însufleţeşte unul dintre episoadele textului epic, poate fi me- 
morabil; dacă apare în mai multe episoade având acelaşi rol, el devine un 
personaj liant (ex., Savista în romanul rebrenian Jon, cetățeanul turmentat 
din O scrisoare pierdută); 

* figurant — personajul nenumit, necunoscut, un simplu element viu al ca- 
drului; 

* personaj absent — nu apare în discurs, ci în istorie; e adus în prezentul na- 
rativ prin rememorări sau presupuneri (Nechifor Lipan). E valorificat la 
maxim în romanul existențialist, unde devine simbol al unei determinări 
insesizabile ce face parte din mecanismul misterios al lumii (la Kafka, 
poteticul procuror-șef din Procesul sau prezumtivul castelan din Castelul). 


Marele absent al literaturii aparține însă unui text dramatic, e Godot al lui 
Samuel Beckett, 

b) funcţia îndeplinită: 

e protagonist (erou) şi antagonist — ambele sunt personaje de primă mână, 
angrenate într-un conflict, generează intriga, constituie scopul naraţiunii 
şi sunt purtătoare ale viziunii autorului; 

e personaje funcționale (personaje ficelle, „sfoară” la Henry James), sunt 
personaje-utilități, personaje-întrebuinţări, supuse intrigii: obiect al dispu- 
tei (femeia iubită de rivali), mijlocitorul (personajul de legătură), provo- 
catorul, confidentul, instrumentul, spectatorul (corul, opinia publică), 
deus ex machina; 

e personaje de fundal (background) — nu au complexitate sau individuali- 
tate, dar sunt necesare intrigii, sunt reprezentate, în general, prin persona- 
je colective sau metonimice: mulțimea, boierii, cerşetorul, precupeața etc. 


c) gradul de individualitate: 

e personajul-arhetip — un personaj prim în ordine cronologică, prezent în 
istoriile sacre literaturizate, are funcție de model exemplar şi semnifi- 
cativ; e dotat cu puteri extraordinare, are o prestanţă absolută şi implică 
ideea de valoare şi de creație; față de personajul-prototip cu care pare să 
se confunde, se distinge prin unicitate, fapt pentru care funcționează ca un 
concept: Icar, Prometeu, Meşterul Manole etc.; 

+ personajul-prototip este un tipar care deschide o serie istorică, el întruchi- 
pează o realitate la modul ideal (o idee, o concepție filosofică), dar este 
reproductibil în variante mai mult sau mai puțin îndepărtate. Literatura 
antică propune câteva prototipuri reluate, pe alte coordonate, de secolele 
ulterioare: eroul tânăr impetuos, dornic de glorie şi capabil de sacrificiu 
(Ahile), eroul civilizator — homo viator — (Ulise), eroul justiţiar, răzbu- 
nătorul (Oreste), fidelitatea feminină (Penelopa), omul metafizic 
(Ghilgameş) etc.; 

e personajul tipic funcționează pe principiul metonimiei, căci reprezintă, în 
mod exemplar, o platformă de indivizi, o categorie general umană: ipo- 
critul, avarul, mizantropul, preţiosul ridicol, tiranul sângeros (la clasici), 
arivistul, sceleratul, inocentul, căutătorul de adevăr (în realism) sau tipu- 
rile moderne — aventurierul, inadaptatul, omul de prisos, omul-robot; 

+ personajul colectiv este reversul personajului tipic: o colectivitate se 
comportă asemenea unui unic organism, într-o comunitate de motivații, 
aspirații şi modalități de acțiune, astfel că o reuniune de indivizi nu e 
niciodată egală cu suma elementelor care o compun, ci posedă ceva pe 
deasupra. Când individualităţile rămân conturate se poate vorbi despre 
personajul-grup (€x., grupul povestirii în ramă alcătuit pe baza acceptării 
unei convenții, aceea de a povesti), când ele se confundă într-o mulțime 
anonimă apare personajul-masă. Cum se ştie, primul personaj colectiv al 

literaturii române se datorează lui Costache Negruzzi, cel care, in nuvela 

ui a 1. surprinde felul în care o mulțime dezordonată, 

Alexandru Lăpuşneanul, SuIpIi diferit 

atomizată, adunată „cu zurba” în fața palatului domnesc parcurge diferite 

trepte de coeziune interioară până ce ajunge să fie iar aie ca o e 

desăvârşită. Literatura de aventuri propune că personaj colectiv gr E du 

complementar, bazat pe O perfectă distribuire a sarcinilor Şi a calităților: 

este echipajul, în care fiecare membru devine indispensabil pentru reuşita 

întregului (echipajul „Speranţei” din Ti oale pânzele Sus! de Radu Tudoran, 
grupul Cireşarilor din romanul omonim al lui Constantin Chiriţă); 

e personajul-simbol apare atunci când tipicitatea e împinsă la limitele ma- 
xime, căpătând o funcție generalizatoare în cel mai înalt grad; un personaj 
„devine simbolic prin plasarea lui într-un context stilizat, aluziv” (POPA, 
1968: 195), unde acumulează, prin particularitățile subiectului epic, un 
anumit grad de abstractizare. Astfel de personaje devin, de regulă, nume 
comune, aplicându-se situațiilor cotidiene: personajele basmului, Don 
Quijote, Emma Bovary, Don Juan etc.; 

e personajul alegoric apare ca mască a unei realităţi: la Dimitrie Cantemir 
în Istoria ieroglifică, uriaşii lui Rabelais — alegorii ale omului renascentist 
— sau „monștrii simpatici” din Povestea lui Harap-Alb a lui Creangă, ale- 
gorii ale unor pasiuni fiziologice împinse la limită; 

e personajul atipic (noneroul) apare de la mijlocul secolului al XX-lea în- 
coace, este un prizonier în ordinea lumii în care trăieşte, subiectivitatea 
este pentru el realitatea primordială, e omul dezindividualizat, de o bana- 
litate şi o platitudine perfecte. 


d) statutul ontologic şi axiologic al personajului, mai precis modul în care se 
situează acesta față de noi înşine (Cititorii) şi față de legile naturii; cla- 
sificarea a fost propusă de Northrop Frye în Anatomia criticii şi utilizată 
drept criteriu tematic de delimitare a genurilor literare (v. supra, 1.4.7.). 
Principiul adecvării personajului la tipul de discurs se revendică tot de la 
Poetica lui Aristotel, care a stabilit faptul că tragedia e imitația unor oameni 
aleşi, în vreme ce comedia îşi recrutează personajele din rândul naturilor in- 
ferioare (oameni neciopliţi): 

e eroul manifestă o superioritate de natură asupra cititorului şi asupra legi- 
lor naturii — fiinţele divine ale mitului; 

să rel pet e AU a, de grad asupra cititorului şi asupra legilor 
Pie hifi teal cărei aventuri extraordinare sunt de domeniul 


e . Li . . 
il O superioritate de grad asupra cititorului, dar nu şi asupra legilor 
naturii — eroul conducător, individul de excepție; 

e eroul se află într-o relaţie de egalitate cu cititorul şi cu legile naturii — per- 
sonajul realist; 

e eroul este inferior cititorului — personajul tratat ironic, lipsit de putere şi 
inteligență. 

Noţiunea de erou este, datorită polisemiei sale, extrem de incomodă. În 
general, e acreditată ideea că, atunci când eroul nu mai aparţine condiţiei 
divine sau semidivine şi îşi pierde caracterul său exemplar, când e izgonit 
din cosmosul mitic, se transformă în personaj în sensul modern al termenu- 
lui. El ajunge să reprezinte societatea şi nivelurile sale. Fenomenul devine 
vizibil începând cu epoca Renaşterii, datorită accentului pus pe individ şi 
mai ales pe natura sa umană. 

Tudor Vianu în Estetica (1968: 118-122) propune o clasificare a perso- 
najului — dedusă din artele plastice, dar valabilă şi în literatură — urmărind 
atitudinea de inferioritate, coordonare sau superioritate pe care o vădeşte ar- 
tistul față de obiectul său. Astfel, tipologiile sale sunt expresii ale distanței 
sociale: sfântul, omul reprezentativ şi omul de rând. Sfântul este o figură 
mai degrabă statică şi convenţională, privită de la distanță, cu venerație (fi- 
gurile sacre şi legendare ale eposului homeric şi ale tragediei greceşti); 
omul reprezentativ este privit de la distanță potrivită, dar respectuoasă, stu- 
diat în particularităţile fizionomiei lui, fără abuzuri de indiscreţie, e prezen- 
tat ca un caracter bine definit şi monumental (omul lui Shakespeare şi, în 
general, clasicismul secolelor al XVI-lea şi al XVII-lea), omul de rând e 
descris minuţios şi în aspectele vieții sociale, şi în cele ale vieții particulare. 
Dacă sfântul şi omul reprezentativ sunt personaje ce pot exista independent 
de viaţa socială (unul prin unicitatea sa, celălalt prin personalitatea lui pu- 
ternică), omul de rând e produsul mediului din care provine, el există doar 
prin multiplele relații pe care le întreține cu semenii şi, de aceea, e prezentat 
în scene de moravuri, de cârciumă, de intimitate domestică sau de viață pro- 
fesională (comedia secolului al XVIII-lea, realismul şi naturalismul secolu- 
lui al XIX-lea). 


e) capacitatea de a evolua sau nu pe parcursul intrigii. Este criteriul ce ia în 
calcul diferența semnalată între ipostaza iniţială şi cea finală a personajului: 
personaje statice, stereotipe (caracterul clasic, personajele de basm) şi per- 
sonaje care se transformă (personajul romantic văzut „în mărire şi cădere”, 
personajul realist, picaroul, eroul de bildungsroman sau, la limită, persona- 
jul Noului Roman, dispersat, a cărui individualitate nu poate fi aproximată 
datorită mobilităţii sale excesive). Iuri Lotman combină opoziţia dintre per- 
sonajul dinamic şi cel static cu aceea dintre erou şi personajul secundar, dis- 
tingând între două grupuri de personaje: cel al actanților şi cel al condiției 
sau al circumstanțelor acţiunii. Mobilitatea sau imobilitatea depinde şi de un 

cod cultural, personajul reprezentând în acelaşi timp „realizarea unei sche- 
me culturale determinante” şi „un sistem de abateri semnificative în raport cu 


aceasta” (LOTMAN, 1973: 350). 


f) complexitatea personajului sau densitatea lui psihologică. Se face distinc- 
tia (FORSTER, 1968: 72-83) între un personaj plat (flat), univoc, construit 
în jurul unei singure idei sau calități, egal cu sine, şi un personaj multidi- 
mensional, compact sau rotund (round). Personajul plat poate fi prezentat 
printr-o singură frază, e recunoscut ori de câte ori apare în text, el produce 
propria lui atmosferă și impresionează dintr-o dată, cu toată forța pe cititor. 
Personajul rotund — de cele mai multe ori personaj principal — are aptitudi- 
nea de a surprinde cititorul în mod convingător, trece printr-o schimbare în 
cursul povestirii, este imprevizibil şi devine memorabil prin gesturile şi re- 
acţiile sale. 

Calitatea de personaj rotund nu poate fi disociată de etalarea unei com- 
plexităţi, uneori chiar contradictorii. Cât priveşte personajul plat, stereotip, 
acesta, contrar a ceea ce crede Forster, poate fi obţinut intenționat, cum se 
întâmplă în numeroase proze moderne (Albertina lui Proust). Distincția de- 
vine însă inoperantă în cazul naraţiunilor care, prin şablonul structural, pre- 
zintă numai personaje plate: basmul, romanul polițist, romanul S.F., roma- 
nul de consum, dar şi unele romane moderne şi postmoderne. 


g) natura referentului său. Philippe Hamon (în Pour un statut semiologique 
du personnage, 1972) dezvoltă o perspectivă semiologică asupra perso- 
najului explorându-l ca semn, ca suport al conservării şi al constituirii sen- 
sului. Potrivit teoriei sale, există trei tipuri de personaje-semne, care conec- 
tează diferit cititorul la informaţia narativă: 

+ personaje referenţiale (istorice, mitologice, alegorice, sociale), care trimit 
la o realitate a lumii exterioare, la un concept şi sunt degajate de o anu- 
mită informație culturală; ele sunt mai puternic determinate decât alte 
personaje, căci se extrag dintr-un model de aşteptare: Moş Crăciun, zeița 
Dreptăţii, regele Arthur, muncitorul, cavalerul, picaroul; 

e personaje-shifter (embrayeurs), cu rol de legătură între autor şi cititor; ele 
trebuie raportate la o situaţie concretă a discursului; sunt personajele por- 
tavoce ale autorului şi ale cititorului: corul din tragedia antică, diferiți po- 
vestitori şi autori care intervin în text; 

* personaje anaforice, cu funcţie de organizare; ele presupun o referință la 
sistemul propriu al operei şi ţes în enunţ o serie de apeluri şi amintiri; 


atributele acestui tip sunt visul premonitoriu, confidența, pronosticul, 
amintirea etc, 

3.5. Punerea în discurs. De la acţiune şi personaj la text 
3.5.1. Margini textuale 


Diversele modalităţi discursive prin care se intră și se iese din spaţiul 
textului narativ permit sesizarea diferențelor sau, după caz, a congruenţelor din- 
tre ordinea logică a evenimentelor şi momentul în care cititorul ia cunoştinţă de 
ele, 


3.5.1.1. Incipitul este poarta de intrare în lumea textului, segment dis- 
cursiv maxim semnificat, căci realizează trecerea de la tăcere la vorbire, de la 
pagina albă, generatoare de anxietăți scriitoriceşti, la operă. Concret, fraza-prag 
deţine funcţia unei matrice generatoare: „ea pune în mişcare cartea în ansamblul 
[s.a.] ei, o orientează, o «dirijează» şi uneori chiar o rezumă şi o «reproduce» în 
întregime prin anticipare (o pune «în abis»)” (JEAN, 1982: 26). 

Este recunoscută puterea de atac a frazei iniţiale, indiferent cărui tip de 
incipit i s-ar integra. Sunt practicate, în general, două modalități: 

a) incipitul-dată, foarte răspândit în romanul secolului al XIX-lea, clasi- 

propune o dată, un loc şi o istorie reperabilă. Exemplul clasic în literatura româ- 
nă este debutul romanului Moromeţii: 


În câmpia Dunării, cu câţiva ani înaintea celui de-al doilea război mondial, 
se pare că timpul avea cu oamenii nesfârşită răbdare; viaţa se scurgea aici fără 
conflicte mari. 

Era începutul verii. 

Familia Moromete se întorsese mai devreme de la câmp. Cât ajunseră acasă, 
Paraschiv, cel mai mare dintre copii, se dăduse jos din căruță, lăsase pe alții să 
deshame şi să dea jos uneltele, iar el întinsese pe prispă o haină veche şi se cul- 
case peste ea gemând. La fel făcuse şi al doilea fiu, Nilă; intrase în casă şi după 
ce se aruncase într-un pat, începuse şi el să geamă, dar mai tare ca fratele său, 
ca şi când ar fi fost bolnav. Al treilea băiat, Achim, se furişase în grajdul cailor, 
se trântise în iesle să nu-l mai găsească nimeni, iar cele două fete, Tita şi Ilinca, 
plecaseră repede la gârlă să se scalde. 


(Marin Preda, Moromeţii, ed. a V-a, vol. I, 
București, Editura Cartea Românească, 1977, p. 5) 


Incipitul-dată este răbdător, întâi construieşte cadrul, fixează omul pe 
aceste coordonate şi abia apoi se arată interesat de faptele lui; propune dema- 
rarea simultană a discursului şi a istoriei, fapt pentru care acest tip e identificat 
cu expoziţia (situația inițială), Dacă momentul şi locul nu sunt enunțate explicit 

de narator, ele pot fi deduse dintr-un dialog racordat la ceea ce se întâmplă în 
imediata actualitate (debutul romanului Răscoala aduce în discuție „chestiunea 
țărănească” în preajma anului 1907); de asemenea, datările pot fi semnalate prin 
aluzii la un eveniment istoric trecut sau în desfăşurare. 

Cel mai dezvoltat incipit-dată e reprezentat de modelul balzacian static, 
de tip descriptiv, ce insistă asupra mediului caracterizator, tentând o treptată 
introducere în miezul evenimentelor: din departe în aproape, din afară înăuntru, 
de la obiecte la oameni. De pildă, în lumea romanului Enigma Otiliei se pă- 
trunde abia după ce personajul principal înregistrează specificul cartierului, al 
străzii Antim, casa Giurgiuveanu din față și din spate, intrarea, anticamera, sca- 
ra interioară, salonul unde, în sfârşit, facem cunoştinţă cu locatarii. 

În spatele incipitului-dată poate fi depistat ochiul extrem de prevenitor 
al unui romancier care nu intră fără a bate la uşa acestui nou mediu social şi psi- 
hologic. Tabloul iniţial este unul productiv angajând narațiunea pe o direcţie ce 
va fi confirmată de evenimentele ulterioare (incipitul din Moromeţii introduce 
deja, prin verbul „se pare”, tema deziluzionării, iar romanul balzacian ilustrează 
formula „Spune-mi unde locuieşti ca să-ți spun cine eşti”). 

b) incipitul „in medias res” violează orice intimitate a lumii diegetice, se 
insinuează brutal în chiar miezul acţiunii, fapt pentru care este eludat chiar seg- 
mentul esenţial al intrigii, nodul, pe care naraţiunea îl va recupera apoi printr-o 
retrospecție sau printr-o reconstituire. Astfel de texte narative propun un decu- 
paj semnificativ, nu o acţiune tratată exhaustiv. Modelul a fost instituit de epo- 
peile homerice care încep în plină desfăşurare şi chiar preferă un moment al 
desfăşurării extrem de tensionat, o stare de criză: retragerea lui Ahile din luptă, 
ca reacție față de gestul lui Agamemnon, care-l nesocotise luându-i o sclavă sau 
dorul de casă al lui Ulise, captiv în insula nimfei Calipso. Într-un prezent narativ 
de durată relativ scurtă (de ordinul zilelor în Viada şi al săptămânilor în Odise- 
ea) este îngrămădită întreaga istorie a războiului troian sau povestea rătăcirilor 
lui Ulise de la plecarea din Troia, evenimente întinzându-se, în ambele cazuri, 
pe parcursul a nouă ani. 

În literatura română, exemplele clasice ale acestui tip de incipit sunt 
romanele Baltagul de Mihail Sadoveanu şi Ultima noapte de dragoste, întâia 
noapte de război de Camil Petrescu. 


3.5.1.2. Finalul angajează, prin simetria sa faţă de declicul iniţial, ace- 
laşi tip de semnificaţii în planul actului narării. Textul se întinde între majuscula 
iniţială și punctul frazei finale (sau orice alt semn de punctuație forte). Practica 
literară a statuat închideri şi deschideri textuale standard. Un roman ca Tristram 
Shandy al lui Sterne divulgă forța constrictivă a acestor modele ce încadrează 
oficial” un anumit tip de povestire. Povestirea prototipică de factură orală 


140 


CE Scanned with OKEN Scanner 


Textul narativ 


(basmul sau cântecul epic medieval) îşi marchează graniţele textuale prin for- 
mule-clişeu. Naratorul unui basm realizează, în chiar primul moment al povesti- 
rii, un contract ficțional între el și ascultător, prin care acesta din urmă se obligă 
să considere drept adevărate faptele ce urmează a fi povestite, de vreme ce ele 
aparțin unui timp guvernat de o altfel de logică. Formula finală reprezintă ieși- 
rea din universul fictiv — naratorul recunoaște că a inventat totul, că a spus „o 
poveste” sau chiar „o mare şi gogonată minciună” — în lumea reală, atât de reală 
uncori, încât povestirea coboară în imediata actualitate, racordându-se la aici și 


acum: 


Şi a ținut veselia ani întregi, şi acum mai ține încă; cine se duce acolo bè şi 
mănâncă. Iar pe la noi, cine are bani bea şi mănâncă, iară cine nu, se uită şi 
rabdă. | 

(Ion Creangă, Povestea lui Harap-Alb, în Poveşti. Amintiri. Povestiri, 
Bucureşti, Editura Minerva, 1975, p. 129) 


Epoca modernă — şi mai ales experienţele radicale ale Noului Roman — 
tinde să şteargă aceste spaţii-prag, dând impresia că povestirea s-ar povesti de la 
sine, că textul emerge dintr-o stare preexistentă lui şi se continuă şi dincolo de 
ultima literă scrisă. 

Tipurile posibile de închidere textuală derivă din raporturile specifice 
stabilite între amplitudinea istoriei şi cea a discursului narativ: 


a) discurs închis/povestire închisă — este situația clasică, nonfigurată. 
Ultimul cuvânt „pune punct” şi povestirii, şi discursului, totul a fost spus, rolul 
naratorului s-a încheiat. Un astfel de final e construit de regulă în jurul unor ver- 
be perfective: 


A doua zi m-am mutat la hotel pentru săptămâna pe care aveam s-o mai pe- 
trec în permisie. I-am dăruit neveste-mi încă o sumă ca aceea cerută de ea la 
Câmpulung și m-am interesat să văd cu ce formalitate îi pot dărui casele de la 
Constanţa. I-am scris că-i las absolut tot ce e în casă, de la obiecte de preț la 
cărţi... de la lucruri personale, la amintiri. Adică tot trecutul. 

(Camil Petrescu, Ultima noapte de dragoste, întâia noapte de război, 
Bucureşti, Editura Eminescu, 1985, p. 286) 


b) discurs deschis/povestire închisă: istoria a ajuns până la punctul ei 
terminus, dar naratorul simte nevoia să prelungească discursul, prin comentarii 
sau digresiuni, spre a explicita, a evalua, a generaliza, a pune în abis intriga pre- 
zentată. Digresiunile discursive deturnează relația narator — povestire orientând 
instanța care povestește spre cititor. Un roman ca Aventurile lui Tom Sawyer are 
o addenda discursivă — intitulată chiar Încheiere — care hotărăşte închiderea im- 

posibilitatea reluării personajelor în alte 


situaţii de viață decât cele prezentate. Tipul acesta de prelungire ar fi o formă de 
autotextualitate, foiletonul sau suita, care nu continuă o operă pentru a o duce la 
bun sfârşit, ci, dimpotrivă, pentru a O relansa dincolo de ceca ce inițial era con- 
siderat drept sfârşitul său (GENETTE, 1982: 229). Aceasta insă ar fi o altă car- 


te, cu un alt subiect: 


placabilă a acţiunii, deşi ia în calcul 


ca de faţă. Fiind numai și numai povestea unui băiat, 
dacă ar mai înainta mult, ar deveni povestea unui 
bărbat. Când scrii o poveste despre oameni maturi, ştii foarte bine unde trebuie 
să te opreşti, ştii că trebuie să închei cu o căsătorie. Când scrii însă despre co- 


pii, te opreşti unde-ți vine mai bine la socoteală. 
Cei mai mulţi dintre eroii acestei cărți sunt încă în viață, o duc bine şi-s feri- 


Aşa se sfârşeşte croni 
trebuie să se oprească aici; 


ciți. 
S-ar putea ca într-o bună zi să fim ispitiți a relua povestea celor mici, ca să 
vedem ce fel de bărbaţi şi femei au ajuns, aşa că nu este înţelept să dezvăluim 
deocamdată nicio fărâmă din acea parte a vieții lor. 


(Mark Twain, Aventurile lui Tom Sawyer. Aventurile lui Huckleberry Finn, 
Bucureşti, Editura Ion Creangă, 1988, p. 223) 


c) discurs închis/povestire deschisă reprezintă situaţia intrigii de aven- 
tură (cu variantele ei, roman poliţist, horror, S.F.), ce îşi relansează acțiunea în 
chiar momentul în care ea pare să se fi încheiat; astfel, deznodământul limei 
epice epuizate conţine germenii (nodul) celei de-a doua, care se va continua însă 
dincolo de paginile cărții, în imaginaţia cititorului. Este un mod de a sugera că 
aventura devine un mod de viață, alimentându-se din ea însăşi, la nesfârşit, sau 
că misterul scapă strădaniilor omeneşti de a-l elucida. Modelul este instituțio- 
nalizat tot de Homer care oferă în Odiseea un discurs tipic pentru romanul de 
aventură: în chiar momentul stabilizării sale în Itaca, Ulise îi mărturiseşte 
Penelopei că mai are de purtat o luptă pentru ca Poseidon să-i dăruiască tihna: 
va străbate lumea în căutarea oamenilor ce nu cunosc marea şi nu pun sare în 
bucate, iar semnul că a ajuns dincolo de graniţele lumii cunoscute va fi întâl- 
nirea cu un drumeţ care va confunda vâsla de pe umărul său cu o lopată. 
Cervantes sugerează continuarea istoriei printr-o inversare de roluri: Don 
Quijote moare, după ce şi-a recăpătat luciditatea, dar în locul lui înnebuneşte 
Sancho, adică se contaminează de spiritul de aventură al stăpânului. În sfârşit, în 
literatura română, cunoscutul roman al lui Radu Tudoran Toate pânzele sus! 


ilustrează acest tip de final deschis, interesant mai ales prin inserţiile 
metatextuale; ; 


h ar dn iea clipă mai frumoasă pentru a încheia povestea călătoriei? Ce să 
dă ya aceea? Cum a mers Speranţa la Buenos-Aires, cum a descărcat căr- 
» cum şi-a împlinit Ismail vechea poftă a inimii, şi-apoi cum au plecat cu 

toții spre Mediterană, sfârşită fiind aventura? Dar nu, aventura nu se sfârşeşte 
niciodată, înmugureşte din ea însăşi, întruna, ca butașul viței de vie. 


Discursul nu mai are suflu atunci când istoria nu-l mai serveşte, când 
spectaculosul călătoriei s-a consumat, dar autorul revigorează în ultimul mo- 
ment scenariul epic printr-un mesaj din partea lui Pierre Vaillant care îl deter- 
mină pe căpitan să schimbe drumul: 


Era clipa când se vestea faptul cel mare al zilei, la orizont răsăritul 
fluturându-şi pânzele roşii, ca să deschidă poarta larg soarelui. Iar dincoace, în 
timp ce etrava îşi începea iarăşi marșul triumfal al plecărilor, Speranţa îşi flutu- 
ra pânzele albe, deschizând tainica poartă a călătoriilor ei viitoare. 

(Radu Tudoran, Toate pânzele sus!, Bucureşti, 
Editura Ion Creangă, 1980, p. 434, 437) 


d) discurs deschis/povestire deschisă — e un element ţinând de un pro- 
ject extrem de modern al scriiturii, propriu mai ales Noului Roman. În literatura 
clasică, acest tip de închidere textuală, marcat de obicei prin semnalmente grafi- 
ce (punctele de suspensie), e specific textelor de tip ciclic, a căror amplitudine 
se poate prelungi la nesfârşit, în funcție de dispoziția povestitorului, prin adău- 
garea de noi şi noi episoade care se succed liniar, fără să modifice semnificația 
de ansamblu. Procedeul, frecvent în epica medievală, a fost discutat de E. R. Curtius 
în Literatura europeană şi Evul Mediu latin şi integrat formelor de „omisiune 
elocventă” (1970: 105), care afectează modestia cu pretinsul scop de a nu plic- 
tisi cititorul. 

În literatura română, e faimos artificiul compozițional care încheie eseul 
lui A. I. Odobescu Pseudo-cynegeticos: ultimul capitol, intitulat într-un ton de 
badinerie Capitolul cel mai plăcut pentru cititor, este alcătuit în exclusivitate 
din puncte de suspensie, cititorul fiind invitat să-şi prelungească reflecția în 
acest spațiu alb, de respiraţie a ideilor. Eseul odobescian este, în felul acesta, un 
exemplu explicit de opera aperta, subliniind, o dată în plus, specificitatea ge- 
nului eseistic, un gen extrem de lax, care nu-şi prevede închiderea şi admite po- 
Ziţii de natură strict personală. 


3.5.1.3, Marginile textuale pot fi dublate în cazul existenţei unui aparat 
paratextual. Prologul şi epilogul sunt forme ale discursului de escortă, înca- 
drează acțiunea și, chiar dacă îmbracă forme epice, nu se integrează în clasicele 
momente ale subiectului (numite impropriu astfel în manualele şcolare, de fapt 
sunt momente ale fabulei!), 

Prologul, preluat din teatru (moment premergător intrării corului, con- 
stând într-un dialog între două personaje prin care sunt schiţate liniile generale 

ale acțiunii), poate îmbrăca, în epopeea antică, forma invocaţiei către muză, în 
care rapsodul îşi prezintă proiectul (şi cu ocazia aceasta avansează in nuce 


subiectul) şi cere ajutor muzei pentru a-i dezvălui fapte pe care numai ea le cu- 


noaşte. l l ARS 
Dincolo de funcția de a oferi un rezumat al textului, prologul motivează 


initiativa auctorială, dezvăluie fazele genezei textuale, recunoaşte modelele 
(precum lon Budai-Deleanu, în Tiganiada), ghidează lectura, oferă chei de in- 
terpretare (cele două adresări către cititor care prefațează textul Istoriei ierogli- 
fice a lui Dimitrie Cantemir) sau reprezintă pandantul teoretic al dezvoltării epi- 
ce (la Nicolae Filimon, care realizează, în prologul romanului Ciocoii vechi şi 
noi, fiziologia ciocoiului). 

Epilogul este un apendice al acţiunii, în general scurt, care prezintă, 
într-o tehnică rezumativă alertă, destinul personajelor peste ani în maniera unei 
ştiri ce punctează statutul lor social şi starea civilă. De regulă, epilogul îşi găseş- 
te motivaţia atunci când personajele îşi schimbă traiectul vieţii sau când finalul 
acţiunii le-a lăsat în cursul procesului de formare. Poate încadra şi forme sceni- 
ce precum întâlnirea lui Felix cu Pascalopol în tren, după război şi după ce aces- 
ta din urmă se despărţise de Otilia. Poate cel mai lung epilog al literaturii uni- 
versale aparține romanului tolstoian Război şi pace unde, pe parcursul a apro- 
ximativ 120 de pagini, autorul prezintă căsătoria Nataşei Rostova cu Bezuhov 
(partea I) şi propria teorie despre impactul istoriei asupra popoarelor, asupra 
personalităţilor sau asupra individului simplu. Această parte a II-a a epilogului — 
acuzată de încălcarea flagrantă a principiului impersonalității în literatură — re- 
prezintă de fapt un amplu eseu de filosofie a istoriei într-un roman realist, o re- 
flecție sistematică şi documentată asupra noțiunilor de libertate şi fatalitate. 

Epilogul poate fi folosit ca element compozițional şi în romanul modern 
constituit pe principiul „dosarelor de existență”. Camil Petrescu încheie Parul 
lui Procust cu două epiloguri ce elucidează destinul a două personaje: sinuci- 
derea lui Ladima, investigată de Fred Vasilescu, şi moartea lui Fred, văzută din 
perspectiva autorului-narator. 


3.5.2. Structura discursului narativ 


A Numită de Todorov (1975: 83) sintaxă narativă, structura discursului se 
intemeiază pe trei unități textuale care reprezintă de fapt trei straturi de analiză: 
o propoziția — unitate primară, corespunzând unei acțiuni nedecompozabile, 
alcătuită din agent (SB cu sau fără OB) şi predicat, acesta din urmă conți- 
nând întreaga informație asupra acțiunilor sau calităților agentului; 
o secvența (sau macropropoziția), alcătuită dintr-o serie de propoziții pe ca- 
re o percepem ca încheiată, putând forma o povestire independentă; o 

secvență comportă fie o inversare de atribute, fie o prejudiciere sau o 
ameliorare; 
o textul (macrosecvența), alcătuit dintr-un număr de secvenţe eliptice sau 


complete. 
Secvenţele narative se combină între ele după trei principii de bază: 


a) înlănțuire — adițiune, este cea mai simplă modalitate de combinare, 
presupune o accelerare a ritmului narativ şi poate apărca sub două variante: 
a fie o primă secvenţă este urmată direct de o a doua: 


A (1, 2, 3, 4, 5) - B (1, 2, 3, 4, 5) 
n fie finalul unei secvențe prime devine începutul secvenței următoare: 
[A1, A2,A3,A4, (A5 = B1), B2, B3, B4, B5] 


b) alternanță — împletire, este tipul compozițional în care se dezvoltă 
cel puţin două intrigi ce evoluează în paralel, pentru a se uni la un moment dat, 
lămurindu-se reciproc: 

n alternanță: A, B, A, B,..., A = B. Exemplul clasic este cel al romanului epis- 
tolar. De asemenea, romanul bazat pe o adițiune de istorii, aparent fără legă- 
tură. De pildă, Adam şi Eva de Liviu Rebreanu oferă cazul unor narațiuni 
izolate — acţiuni fixate în spații şi timpuri diferite — care se dovedesc în final 
a fi etapele unui proiect unic, prezentarea evoluţiei spirituale a unui cuplu 
androginic. Structura romanului ar fi următoarea: 


A 1 34 567 
Începutul - A-B-C-D -E -F -G - Sfârşitul = ABCDEFG 


0 împletire: A, B, A=B, A, B, A=B, ..., A=B. Ex., Jon de Liviu Rebreanu, un- 
de planurile paralele, țărănimea şi intelectualitatea, se intersectează frecvent, 
personajele migrează dintr-un mediu în altul, liniile epice sunt solidare; 


c) intercalare — înglobare;, este tipul compozițional caracterizat prin 
abandonarea unei secvenţe începute în favoarea unei a doua secvenţe urmate de 
finalizarea celei dintâi: 


A1, A2 - B1, B2, B3, B4, B5 - A3, A4, A5 
Povestirea în ramă sau compoziția în abis, teoretizată şi practicată de 


Gide, funcționează pe acest principiu; cele două secvențe pot fi în întregime 
independente sau secvența înglobată poate juca rolul unei propoziții în secvența 

iniţială, propoziţie care ar putea fi formulată în genul „X spune o poveste” sau 
„X povesteşte ce i s-a întâmplat”. 

Forma cea mai spectaculoasă a înglobării este prezența oameni- 
lor-povestiri, când fiecare personaj nou antrenează o nouă povestire, astfel că 
povestirea înglobantă devine „povestirea unei povestiri”. Este cazul ciclului 
sadovenian Hanu Ancuţei, unde fiecare povestire poate fi considerată o replică 
extinsă într-un polilog pe nouă voci. 

Narațiunea este alcătuită dintr-o singură secvență în povestirea pro- 
totipică, în snoava unicpisodică, în schiță sau moment (I. L. Caragiale, Cehov) 
sau dintr-o combinaţie de secvenţe în epopee, nuvelă (reproduce în mic legile 
compoziționale ale romanului) sau roman, gen polifonic prin excelență. 


3.5.3. Categoriile naraţiunii literare. Figuralitatea textului narativ 


Între ceea ce spune textul şi felul cum spune, în spațiul dintre semnificat 
şi semnificant, se instalează figura, care e concomitent tehnică şi viziune asupra 
lumii. Cum s-a văzut (2.5.2.), gradul de figuralitate al unui text poate fi perceput 
doar prin măsurarea abaterii față de o normă teoretică ideală, textul de o trans- 
parență absolută, în cazul narativului, „istoria ştiinţifică a istoricilor”, unde lim- 
bajul se păstrează în limitele gradului zero, iar discursul se supune reprezentării, 
estompându-se până într-acolo, încât nu lasă să se vadă decât evenimentul 
(GRUPUL pu, 1974: 265). La fel se întâmplă și în textul dramatic, unde autorul e 
absent, scena fiind încredințată în exclusivitate personajelor. În literatura epică 
însă, discursul ne poate face atenți, într-o mai mare sau mai mică măsură, asupra 
propriei lui existente, ceea ce reprezintă de fapt o manifestare a funcției poetice 
a limbajului. 

Vom înțelege prin figuri ale naraţiunii punctele nevralgice, conflictuale, 
în care discursul şi istoria îşi dispută întâietatea, modalităţile prin care discursul 
se pune în evidenţă în detrimentul povestirii spulberând impresia că aceasta s-ar 
povesti de la sine, în fapt toate informațiile ce ne determină să trecem de la un 
nivel la celălalt. 


3.5.3.1. Timpul 


Naratologia de orientare formală identifică drept sursă de figuralitate 
raportul dintre cele două linii temporale: timpul ficţiunii, al aventurii, un timp 
produs de text, care are un caracter pluridimensional, fiind capabil de mobilitate 
(e timpul cosmic, geologic, psihologic, istoric, mitic, legendar) şi timpul scriiturii, 
unidimensional, putând fi parcurs într-o singură direcție. Identificându-se cu 

timpul lecturii (aproximat în funcție de lungimea textului în linii şi pagini), 
acesta din urmă îşi relevă valoarea de pseudotimp. Funcția actului narării este 
de a traduce un timp în altul — „o figură complexă e proiectată pe o linie dreap- 
tă” (TODOROV, 1972: 387) —, fapt care generează efecte de ordin estetic, de 
cele mai multe ori intenționate. Raporturile temporale care se stabilesc între dis- 
curs şi diegeză sunt ordonate de trei parametri: ordine, durată şi frecvență 
(GENETTE, 1972, TODOROV, 1975). 

3.5.3.1.1. Ordinea 


Diferenţele de ordine se reflectă — cum s-a văzut (3.3.) — în dihotomia 
stabilită de formaliştii ruşi între subiect sau tramă şi fabulă. Categoria ordinii 
ilustrează jocul sintactic datorat formelor de neconcordanţă între înşiruirea ele- 
mentelor în povestire (ordinea naturală, a evenimentelor) şi în discurs (ordinea 
textuală, a cuvintelor, ordinea în care cititorului i se comunică aceste eveni- 
mente). Decalajul de ordine dintre temporalitatea conţinutului narativ şi cea a 
discursului care evocă acest conținut reprezintă chiar legea punerii în text, 
cvasicoincidența celor două axe fiind proprie textelor nonliterare nonficționale: 
cronici, texte procedurale (reţete, instrucțiuni de montaj) sau reportaje sportive 
în direct, în care evenimentele sunt relatate pe măsură ce se desfăşoară. Poves- 
tirea literară respectă extrem de rar paralelismul celor două cronologii şi aceasta 
se întâmplă în texte epice unisecvențiale sau în variantele repovestite pentru 
copii ale unor opere celebre. J/iada repovestită de George Andreescu (Bucureşti, 
Editura Ion Creangă, 1979) începe cu cauza primă a războiului troian, acțiunea 
zeiței Discordia care tulbură ospăţul olimpienilor şi declanşează competiţia pen- 
tru frumuseţe, în vreme ce textul homeric debutează cu mânia lui Ahile, eveni- 
ment ce are loc în al nouălea an de asediu; la fel, acțiunea celorlalte două epo- 
pei, Odiseea şi Eneida, se dezvoltă, în accastă variantă simplificată, de la episo- 
dul comun al arderii Troiei. 

Dacă totuşi procedeul e riguros menţinut într-o epică amplă, e vorba de 
texte contrafăcute, ce mizează pe un efect de notație directă, când timpul trăirii 
se suprapune timpului mărturisirii (naraţia simultană din Petrecerea timpului, 
romanul lui Michel Butor, care experimentează astfel şi coincidenţele de durată 
ale celor două temporalități narative). 

Nonliniaritatea e mai curând regula decât excepţia în povestire. Dacă 
timpul istoriei e nesecţionabil, ireversibil și irepetabil, timpul discursului în 
schimb își permite numeroase „licenţe” (anacronii). Textul se organizează prin 
întreruperi şi reluări, omisiuni și recuperări după o logică narativă, şi nu cro- 
nologică, Formele de anacronie narativă sunt: 

e Analepsa sau retrospecția: discursul prezintă „după” ceea ce s-a întâmplat 
„înainte”. Poate fi externă (heterodiegetică), atunci când dezvoltă o linie a is- 
toriei cu un conţinut diegetic diferit de cel al povestirii de bază (e centrată pe 
un personaj nou introdus sau pierdut din vedere de mai mult timp), sau internă 
(homodiegetică), când linia sa de acțiune se interferează cu cea a povestirii 
principale; în acest din urmă caz, analepsa poate fi completivă (renvoi), cu 
funcţia de a trimite la o lacună a diepezei, sau repetitivă (rappel), când dublează 
un segment diegetic prin amintirea cuiva (GENETTE, 1972: 90-105). In cazul 
analepsci, interesează atât întinderea ci (numărul de pagini), cât şi amplitu- 
dinea (durata cuprinsă în povestirea dată ca digresiune). 

Analepsa reprezintă o situație narativă frecventă, încât de multe ori e 
dificil a o identifica drept figură. Evident, analepsele sunt legitime atunci când 
urmează introducerii unui nou personaj, fapt care pretinde schițarea în linii 
mari a biografiei sale şi chiar evocarea străbunilor, sau în cazul în care conțin 
povestirea a ceea ce două personaje au făcut sau au văzut în ajun. Ca figuri, 
ele apar doar atunci când scurtcircuitează flagrant liniaritatea discursului, înlă- 
turând prezentul narativ şi aducând în prim-plan fapte revolute care astfel sunt 
intens semnificate. Cea mai întinsă analepsă din literatura română poate fi în- 
tâlnită la Camil Petrescu, în Ultima noapte de dragoste, întâia noapte de răz- 
boi, unde pe parcursul a 120 de pagini — jumătate din roman — Gheorghidiu 
rememorează, într-o noapte de insomnie agravată de refuzul căpitanului de a-i 
acorda o permisie, întreaga istorie trecută a iubirii lui cu Ela, istorie care înca- 
pe între „Eram însurat de doi şi jumătate cu o colegă de la Universitate şi bă- 
nuiam că mă înşală” şi „Iată, au început să se albească ferestrele, în casă întu- 
nericul se răreşte ca un praf şi eu n-am închis încă ochii. Cearta cu Corabu mi 
se pare ştearsă”. 

Un mod aparte de a folosi analepsa e semnalat de Genette în discursul 
proustian: eludarea racordului ei cu povestirea care o conține, fapt ce ilus- 
trează, în cazul romancierului, confuzia trecut — prezent în teritoriul duratei 
subiective (GENETTE, 1972: 104-105). 

s Prolepsa (anticipaţia) este o formă de „impacienţă narativă”, constând în evo- 
carea/povestirea „înainte” a ceea ce se va întâmpla „după”; are un caracter de 
excepţie în literatura epică şi se poate realiza prin diferite forme de preaviz (ti- 
tluri, motouri, prologuri, intervenţii discursive ale naratorului — aşa-numitele 
adresări către cititor care orientează lectura —, compoziţiile în abis) sau prin 
povestire predictivă (profeția visului, a oracolelor, a zeilor, a ursitoarelor, a 
profeților). În basm, adjuvantul îi povesteşte eroului ce i se va întâmpla, dar, 
deocamdată, în plan evenimenţial nu i se întâmplă nimic. La fel ca analepsele, 
ele sunt interne și externe, acestea din urmă putând avea şi funcție de epilog 
atunci când conduc până la termenul ei logic o linie de acțiune: 

Atunci ea îl culcă pe umărul ei cu ochii țintă la trandafir. Senatorul îi cuprin- 
se mijlocul, îşi ascunse chipul la subsuoara ei de animal de munte și se lăsă 
pradă groazei. După şase luni şi unsprezece zile avea să moară în aceeași pozi- 
ție, înnebunit şi repudiat în urma scandalului public din pricina Laurei Farina, 
şi plângând de furia de a muri fără ea. 

(Gabriel Garcia Márquez, Moarte constantă dincolo de dragoste, 
în Incredibila şi trista poveste a candidei Erendira şi a bunicii sale fără su- 
flet, trad. de Tudora Şandru-Mehedinţi, Bucureşti, RAO, 2002, p. 53) 


În Cronica unei morți anunțate, Gabriel Garcia Márquez ilustrează un 
miniroman care mizează, sub aspect structural, în întregime pe funcția pro- 
lepsei. El prezintă, cum ne previne și titlul, o moarte absurdă tocmai pentru 
că a fost extrem de mediatizată. Pe tot parcursul discursului, omorârea lui 
Santiago Nasar e anunţată de mai multe ori, toată lumea ajunge să vorbească 
despre aceasta, dar nimeni nu pare să dea crezare amenințării, cu atât mai 
mult cu cât potențiala victimă îşi vede netulburată de treburi. Când, în sfârșit, 
oamenii percep gravitatea spuselor celor doi viitori asasini (care îşi dezvălui- 
seră public intenţiile tocmai pentru că doreau să fie împiedicaţi), încearcă să 
o evite, dar o cauzalitate funcţionând cu precizia unui mecanism hotărăşte ca 
evenimentul nefast să aibă loc. Prolepsa are aici rolul de a bloca conexiunea 
evenimenţială. 


e Analepsă în prolepsă — formă de bricolaj a timpurilor narate (în loc să fie 
situată în prezentul narativ, o întâmplare este inclusă într-o anticipare, unde 
capătă statut de amintire) — apare în debutul romanului Un veac de singură- 
tate: 


Mulţi ani după aceea, în fața plutonului de execuție, colonelul Aureliano Buendia 
avea să-şi amintească de după-amiaza îndepărtată când tatăl său îl dusese să fa- 
că cunoștință cu gheața. 

(Gabriel García Márquez, Un veac de singurătate, 
trad. de Mihnea Gheorghiu, Bucureşti, RAO, 2000, p. 7) 


3.5.3.1.2. Durata 


Categoria duratei opune timpul în care se presupune că se încadrează 
acțiunea reprezentată timpului necesar pentru lectura discursului. Raportarea 
spațiului (lungimea textului) la timp (durata lecturii) relevă viteza narativă 
(GENETTE, 1972; 123). Figurile duratei (elipsa, pauza descriptivă, rezumatul, 
scena, digresiunea) determină efecte similare celor de ordin cinematografic: 
accelerarea şi ralantiul, rezultat al unor procedee retorice de tipul adjoncţiei sau 

al suprimării (GRUPUL p, 1974: 268). Raporturile de durată depind de natura 
modurilor narative (v. infia, 3.5.3.2.). De fapt, în spaţiul discursului narativ, 
toate categoriile în discuție îşi relevă solidaritatea, fiind separabile doar sub as- 
pect teoretic: 


e Rezumatul (sumarul) relatează, în câteva paragrafe sau pagini, mai multe 
zile, luni sau ani din viaţă, fără detalii de acţiune sau de cuvinte (TP = n, TD 
= n, TP > TD). Reprezintă tranziția cea mai obişnuită între două scene în 
proza sfârşitului de secol al XIX-lea. Poate fi folosit şi în expunerea unui 
roman pentru a furniza rapid întreaga informaţie necesară. 

Trăsăturile povestirii rezumative sunt prezentarea succintă (însumează 
evenimentele şi cuvintele alcătuind din ele un simplu bilanţ) şi prezentarea 
nonvizualizată (condensarea puternică împiedică vizualizarea mentală a isto- 
riei). În funcţie de conţinut, tipurile de rezumat vor fi: rezumarea evenimen- 
telor nonverbale şi rezumarea discursului actorilor (LINTVELT, 1994: 61). 


+ Elipsa (hiatul temporal) este forma limită a rezumatului: discursul omite un 
anumit interval al diegezei (TP = n, TD = 0, TP œ> TD). Dacă evenimentul 
ascuns nu are relevanță asupra istoriei, elipsa nu e figură; va fi figură numai 
dacă prozatorul l-a omis intenţionat şi a creat astfel un fapt stilistic. Elipsa 
poate fi explicită („doi ani mai târziu”), implicită (nedeclarată în text) sau 
pur ipotetică (imposibil de aproximat). 


+ Scena este locul concentrării dramatice, degajată aproape în întregime de impe- 
dimentele descriptive sau discursive; tocmai de aceea, durata desfăşurării coin- 
cide convențional cu durata receptării, fapt vizibil mai ales în teatru: TD = TP. 

Scena este o formă de reprezentare, de mimesis, opusă povestirii 
(diegesis) şi deţine două avantaje: prezentare completă şi prezentare vizua- 
lizată. Ca în cazul rezumatului, există două tipuri de scenă, în general mi- 
xate: scena evenimentelor verbale (discursul actorilor) şi scena evenimen- 
telor nonverbale (derularea punct cu punct a acţiunii unui personaj într-un 
anumit interval de timp) (LINTVELT, 1994: 60). Egalitatea perfectă între 
durata istoriei şi cea a discursului se realizează în dialogul ce reproduce strict 
cuvintele schimbate sau în monologul stenografiat al actorului (în proza de 
analiză). Un experiment interesant realizează Joyce în finalul romanului 
Ulysses prin monologul adeseori incoerent, lipsit total de semne de punc- 
tuaţie al lui Molly Bloom, pe care-l citim exact în intervalul necesar produ- 
cerii lui, 


+ Pauza descriptivă și digresiunea presupun suspendarea temporală, în sensul 
că timpului din discurs nu-i corespunde niciun timp ficțional: TP = 0, TD = n, 

TD > TP. Descrierea poate figura ca pasaj separat, conţinând germenii acțiu- 
nii viitoare (Balzac), poate fi realizată în mişcare (după model homeric), poa- 
te pune accentul asupra activităţii perceptive a celui care contemplă (Proust) 
— situații în care nu determină niciodată o întrerupere a timpului diegezei — 
sau poate opri complet cursul evenimentelor (ficțiunea), pentru a-l înlocui cu 
durata instanței care povesteşte, punând astfel în evidență axa scriiturii 
(Alain Robe-Grillet). Digresiunea — una dintre legile prozei de analiză (con- 
strucţiile mentale ale lui Gheorghidiu concurează sau chiar depăşesc prin în- 
tindere desfăşurarea de fapte) — e resimţită ca atare doar în romanul obiectiv, 
prin introducerea unor fragmente reflexive sau comentative în derularea eve- 
nimentelor. 


Figurile duratei determină accelerările, încetinirile, stagnările narațiunii, 
comandate fiind de legea eficienței şi a economiei, ca şi de sentimentul narato- 
rului referitor la importanța anumitor momente sau episoade în întregul textual. 


3.5.3.1.3. Jocul frecvenței declanşează incongruențe între ocurența 
enunțului narativ şi cea a conținutului său: 


e Povestirea singulativă, care relatează o dată (sau de „n” ori) ceea ce s-a în- 
tâmplat o dată (sau de „n” ori, într-un număr egal sau inegal), constituie situ- 
aţia clasică. Ex.: Aseară m-am culcat devreme. 


+ Povestirea repetitivă (discursul povesteşte de „n” ori, eventual din perspec- 
tive diferite, ceea ce s-a întâmplat o singură dată: Aseară m-am culcat devre- 
me./Aseară m-am culcat la ora 8./Aseară te-ai culcat foarte devreme./Aseară 
Liviu s-a culcat foarte devreme etc. Poate fi expresia unei obsesii a perso- 
najului, a unei intenţii de complementaritate (informaţiile unor personaje di- 
ferite întregesc imaginea unui unic fapt) sau de ambiguizare a evenimentului 
prin suprapunerea unor relatări contradictorii. Un exemplu cunoscut de po- 
vestire repetitivă, având intenţia de a parodia limbajul jurnalistic care detur- 
nează, în funcţie de orientarea politică a diverselor cotidiene, semnificația 
aceluiaşi fapt obiectiv, este schița lui Caragiale Temă şi variațiuni. La fel, 
Exerciţiile de stil ale lui Raymond Queneau, unde acelaşi fapt este povestit 
de 99 de ori, în variante diferite, de la simpla informaţie până la discursul ce 
parodiază diferite idiomuri, limbaje sociale, limbaje specializate, forme şi fi- 
guri ale discursului, serii semantice, moduri de percepție etc. Iată mai jos do- 
uă asemenea exemple; 

Într-o zi mă găseam pe platforma unui autobuz violet. Era acolo un tânăr 
destul de ridicol: gât indigo, cordon la pălărie. Deodată protestează impotriva 


unui domn albastru. Ii reproşează anume, cu O voce verde, că îl îmbrânceşte de 


fiecare dată când coboară oameni. Acestea fiind spuse, se precipită spre un loc 


galben să se aşeze. pă _ l 
Două ore mai târziu îl întâlnesc în fața unei gări portocalii. E cu un prieten 


care îi recomandă să-și pună un nasture la pardesiul roşu. 
(Raymond Queneau, Curcubeul, în Exerciţii de stil, 
coord. trad. de Romulus Bucur, Editura Paralela 45, 2004, p. 43) 


Uan dei spre middei am teicuit busul şi sii un june man cu un greit nec şi cu 
un het cu şnur less împletit kaind. Brusc, acest june man bicams creizi şi 
achiuză un respectabăl săr că-l calcă pe tăuz. Apoi ranează spre un sit 


anocupat. 
O oră mai leităr îl sii ăghein; mergea apăndaun în față la Seint Lazar steişăn. 
Un frumuşel îi dădea ădvais apropo de un batăn. 
(Anglicisme, în ed. cit,. p. 123) 


e Povestirea iterativă — discurs unic/multitudine de evenimente similare (Săp- 
ămâna trecută, în fiecare seară m-am culcat devreme) — este subordonată în 
romanul tradiţional povestirii singulative, faţă de care funcționează ca intro- 
ducere: scriitorul evocă, de obicei, o stare inițială stabilă, cu ajutorul unor 
verbe la imperfect, înainte de a introduce seria evenimentelor singulare care 
vor constitui povestirea propriu-zisă. Povestirea iterativă exprimă intenția de 
a surprinde ciclicitatea evenimenţială, revenirea orelor, zilelor, a anotimpuri- 
lor, dar şi un gen de dialog devenit uzual, care s-ar putea repeta la nesfârşit 
fără schimbare. Genette vorbeşte despre existența unui pseudoiterativ în ope- 
ra lui Proust, care se referă la conversațiile dintre Swann şi Odette cuprin- 
zând o clasă de întrebări şi răspunsuri identice în substanța lor („Şi dacă 
Swann o întreba ce înțelegea prin asta, ea îi răspundea cu puţin dispreţ...”). 


3.5.3.2. Modul narativ se susține pe problemele distanței şi priveşte 
„gradul de prezență a evenimentelor evocate în text” (TODOROV, 1975: 62). 
Deduse din opoziţia platoniciană diegesis/mimesis, modurile de bază se reduc la 
două atitudini narative fundamentale — a povesti şi a reprezenta (sommaire/ 
scene) =, a căror predominanță apropie textul narativ de cronică sau de dramă, 
în funcție de ponderea acordată discursului naratorului sau discursului perso- 
najelor (TODOROV, 1972: 392). Ambele caracterizează atât transpunerea în 
verbal a nonverbalului (povestirea de evenimente), cât şi transpunerea verba- 


lului în verbal (povestirea de cuvinte); în acest din urmă caz, fidelitatea redării 
cunoaşte grade de tipul (GENETTE, 197: 183-225); 

= discurs povestit (forma cea mai diepetică, implică maximum de distanță, 
căci înregistrează doar conţinutul actului vorbirii): Am discutat despre 
vreme, 

= discurs transpus (stil indirect, stil indirect liber): El a spus că e prea cald 
pentru luna mai./S-a arătat îngrijorat de starea culturilor. E prea cald 
pentru luna mai, ce să-i faci? 

= discurs raportat (stil direct, stil direct legat) — forma cea mai mimetică, 
oferă maximum de informaţie şi minimum de informator: — Prea e cald 
pentru luna mai! a spus el./Şi-i tot dădea înainte că de ce e aşa de cald... 


3.5.3.3. Accesul la evenimentele diegezei este posibil numai prin adop- 
tarea şi/sau modificarea unui punct de vedere sau a unei focalizări, categorie 
narativă supraordonată, căci se repercutează efectiv asupra celorlalte planuri ale 
textului. Problemele legate de perspectivă răspund la două întrebări: „Cine ve- 
de?” — la care se adaugă şi preocuparea de a determina centrul de orientare audi- 
tiv, tactil, gustativ şi olfactiv (LINTVELT, 1994: 51) — şi „Cât ştie şi deci cât 
poate transmite cel care vede?”. În cartea sa dedicată „punctului de vedere”, 
Lintvelt amendează clasificările clasice datorate lui Jean Pouillon (Temps et 
roman, Paris, Gallimard, 1946), Tzvetan Todorov (Poétique, Paris, Seuil, 1973, 
trad. rom. 1975), Gerard Genette (Figures II, Paris, Seuil, 1972) reproşându-le 
tocmai confuzia celor două criterii. Sistemul de echivalențe conceptuale şi ter- 
minologice ar fi următorul: 

= viziunea „din spate” (Pouillon, Todorov) = focalizare zero (Genette); 
= viziunea „cu” (Pouillon, Todorov) = focalizare internă (Genette); 
= viziunea „din afară” (Pouillon, Todorov) = focalizare externă (Genette). 

Se poate vorbi despre povestire nefocalizată atunci când naratorul ne 
spune mai mult decât ştie oricare dintre personajele sale (omnisciența narativă). 
El nu este niciodată şi personaj, dimpotrivă, e undeva deasupra lor, ca un demi- 
urg, prezent în mai multe locuri deodată, capabil să intre în mintea acestora şi să 
Je dezvăluie gândurile cele mai ascunse. 

În focalizarea internă, naratorul se identifică cu un personaj şi furni- 
zează doar acele informații care îi sunt accesibile; cunoaşte trei variante: fixă (se 
adoptă punctul de vedere al unui singur personaj), variabilă (există mai multe 
personaje focale) şi multiplă (romanul epistolar), 

În focalizarea externă naratorul este un observator exterior, având atri- 
buţia de a înfățișa doar datele obiective pe care le poate percepe din afară. Ştie 
mai puţin decât știu personajele şi se mulţumeşte cu înregistrarea conduitei lor 
în aspectele vizibile, cu descrierea înfățişării fizice şi a mediului. Este tipul de 
focalizare proprie narării aparenţelor (niciodată nu vom şti ce se află în inte- 
rioritatea personajului), în vreme ce versiunea adevărată asupra faptelor unui 

personaj ne parvine doar prin adoptarea de către narator a unei viziuni „dindă- 
răt” (TODOROV, 1972: 391). Viziunea „cu”, prin definiţie subiectivă şi deci 


necreditabilă, cunoaşte varianta mai complexă a stereoscopici date de prezența 
unor puncte de vedere concurente asupra aceluiaşi eveniment, fapt ce permite 
reliefarea subiectului perceptor, de vreme ce obiectul percepției e deja cunoscut. 

Într-o povestire, focalizările se pot schimba, nimic nu-l împiedică pe au- 

tor să realizeze treceri de la un tip de viziune la altul, există însă un cod pre- 
dominant al textului faţă de care se măsoară abaterile. De exemplu, Genette se- 
sizează prezenţa unor fragmente cu focalizare zero în opera lui Proust care, fiind 
scrisă la persoana I, ar trebui să implice constant o focalizare asupra protagonis- 
tului-narator (viziunea „cu”). 

Din combinările posibile între subiecții perceptori — naratorul, actorul, 
perspectiva de o obiectivitate absolută a unei camere de luat vederi — şi profun- 
zimea percepției, respectiv cantitatea de cunoştinţe la care subiectul perceptor 
are acces (internă/externă, limitată/ilimitată) rezultă tipurile narative 
(LINTVELT, 1994). Astfel, tipului narativ auctorial (în care acţiunea roma- 
nescă e filtrată de conștiința subiectivă a naratorului) îi este specifică percepția 
internă şi externă ilimitată (omniscienţa internă şi externă); cel actoria! (în care 
centrul de orientare este un actor) permite o percepţie externă limitată (ex- 
trospecția), dar şi una internă limitată la propria persoană (introspecția); în sfâr- 
şit, tipul narativ neutru e lipsit de un centru de orientare, beneficiind de o obiec- 
tivitate etalon — minată doar de faptul că presupune şi el un proces de selecție 
semnificativă —, şi realizează numai percepţia externă limitată (înregistrarea). În 
acest din urmă caz, povestirea pare a se povesti de la sine, e o simplă înregistra- 
re acțiuni, circumstanțe, personaje, fără niciun comentariu, fără nicio motiva- 
tie logică. 


3.5.3.4. Clasificarea lui Lintvelt se complică şi se nuanțează prin intro- 
ducerea celei de-a treia variabile, statutul naratorului, chestiune care tine de 
e voci sau a aspectului (CINE vorbeşte?) şi se referă la raporturile din- 
ei şi diegeză, Cel care vorbeşte poate fi o instanță anonimă care nu par- 
T la acțiunea romanescă, asumându-și doar funcţia de reprezentare şi de 
i, il hererodiegelică) sau o instanţă care, înainte de a lua cuvântul, 
Pin orga d panona al povestirii (narațiunea homodiegetică). În acest 
naratoru tă Î i ă ă 
a cai ui suportă o dedublare in eu narant, care păstrează prero- 
Aero orului amintite Mal sus, ȘI eu narat, care, în calitate de personaj, 
i A funcția de acțiune, joacă un rol în istorie. 
uând în calcul ă criterii : ye 
eae alcul cele două criterii, cel al centrului de orientare a citito- 
opoziției narator — actor, tipurile nar tiv ă 
se ajunge la cinci situaţii: heter li Jh. a e e pa pl ro 
tii: roategetic (auctorial, actorial, neutru), homo- 

diegetic (auctorial, actorial). După cum se poate observa, din simetria clasifi- 
cării lipseşte tipul homodiegetic neutru, imposibil de reperat de altfel în practica 
literară, căci naratorul-actor îndeplineşte în mod obligatoriu şi funcția de inter- 
pretare, filtrează acțiunea romanescă prin conștiința sa inevitabil subiectivă, ce- 
ca ce ar contraveni exigențelor de obiectivitate proprii înregistrării unei camere. 


3.5.3.5. O problemă care interesează temporalitatea narativă, dar și as- 
pectul este timpul naraţiei, discutat de Genette la categoria voix (1972: 
228-238). Distanţa în timp a instanţei narative faţă de momentul acțiunii (Când 
povesteşte?) dă naştere la patru tipuri de naraţiune: 
= anterioară (povestirea predictivă); 
= simultană (discursul imediat caracterizând în general tipurile actoriale); 
= ulterioară (e situaţia narativă „normală”, specifică tipurilor auctoriale); 
= intercalată, situație constând într-o pluralitate de acte narative succesive, 
intercalate între secvențe de evenimente (romanul epistolar, jurnalul intim). 
Momentul narării influențează categoria perspectivei mai ales în poves- 
tirea la persoana I, unde poate determina lărgirea câmpului de vedere, dacă na- 
ratorul adoptă poziția lui „de astăzi” (centrul de orientare e eul narant), sau, 
dimpotrivă, limitarea lui, dacă mimează ignoranța, transpunându-se în pielea 
celui de odinioară (eul narat). 


3.6. Schema comunicării narative 


Privit din perspectivă pragmatică, textul narativ se caracterizează printr-o 
relație de comunicare complexă între diferitele sale instanțe narative. Instanţele 
narative — o problemă extrem de controversată a naratologiei — se ordonează în 
funcţie de patru planuri: 


3.6.1. Instanţe extratextuale concrete: AUTORUL CONCRET şi 
CITITORUL CONCRET; sunt fiinţe al căror statut ontologic este verificabil, 
ele există în afara operei şi independent de ea. Autorul concret al romanului 
Moromeţii este Marin Preda, scriitor care a trăit în perioada 1922-1980, a fost 
fiul lui Tudor Călărașu, a debutat la vârsta de 20 de ani în ziarul Timpul” etc. 

Autorul concret este cel care produce opera ca obiect, ca artefact (0 
concepe, o scrie, o publică, o reeditează etc.), numele (sau pseudonimul) lui nu 
apare decât pe copertă, Excepţie face, desigur, literatura autobiografică bazată 
tocmai pe existența unui pact autobiografic ce postulează identitatea de nume a 
AUTORULUI, NARATORULUI şi PERSONAJULUI (LEJEUNE, 2000: 11-48). 


155 


CE Scanned with OKEN Scanner 


— w . OC 


POETICA GENURILOR LITERARE 


Și cititorul concret poate fi semnalat la nivel categorial în discursul de 
escortă al cărţii: Povestiri pentru copiii cuminţi sau Ti este peniru candidaț ii la... 
ceea ce conturează totodată şi sfera receptorilor ideali, publicul-țintă. Asemenea 
autorului concret, el este dotat cu o identitate socio-culturală precisă, e „Cititorul 
în carne şi oase”, CONSUMATORUL, atât de diferit de fiecare dată (proaspăt 
alfabetizat, erudit, bărbat, femeie, tânăr, vârstnic), încât nu poate fi aproximat 
decât pe calea mediei statistice. La rigoare, există, spune Paul Cornea, două 
mari tipuri de cititori empirici: cititorii de rând, cei care nu pot realiza decât o 
lectură aleatorie, nonpredictibilă şi adesea simplistă (în funcție de cunoştinţe, 
predispoziţii, idiosincrazii, interese, circumstanţe) şi profesioniștii lecturii, aceia 
care citesc textul în mod avizat (bazându-se pe competență şi pe obligativitatea 
de a-şi motiva opiniile), respectiv criticii şi experţii. Diferenţa dintre critic şi 
expert stă în aceea că primul procedează de regulă intuitiv, intenționând să apre- 
cieze valoarea estetică a operei, şi este mai mult sau mai puțin subiectiv, în vre- 
me ce al doilea explică legile de funcționare ale operei sau ale fenomenului lite- 
rar, tinzând spre cunoaşterea obiectivă, de tip ştiinţific (CORNEA, 1998: 62-63). 

Autorul concret şi cititorul concret nu se întâlnesc în viaţa de toate zilele 
decât în mod excepțional în cursul lansărilor de carte sau al întâlnirilor cu citi- 
torii; ei relaționează însă, în cazul coincidențelor spaţio-temporale, în mod indi- 
rect, în sensul că autorul poate modifica orizontul de aşteptare al cititorului, iar 


cititorul poate influența producţia literară printr-o receptare critică sau apro- 
batoare. 


3.6.2. Instanţe intratextuale: 


3.6.2.1. abstracte: AUTOR ABSTRACT/CITITOR ABSTRACT 
Ambii sunt incluşi în opera literară ca ideologii, fără a fi reprezentați direct. 
| Autorul abstract este o versiune a autorului concret, imaginea sa pro- 
1ectată în operă. Prezenţa lui poate fi mai mult sau mai puţin discretă, el rezultă 
din lectura operei și exprimă în mod indirect (este o prezență difuză şi mută, nu 
vorbeşte niciodată) o anumită viziune asupra lumii, un Weltanschauung dedus 
„din alegerea unei lumi romaneşti specifice, din selecția tematică şi stilistică 
precum și din poziţiile ideologice reprezentate de instanțele fictive (narator, 
naratar, actori) care vor putea să-i servească drept purtători de cuvânt”, astfel că 
Jantasma autorului abstract ajunge să se identifice cu „sensul profund, semni- 
ficaţia de ansamblu a operei literare” (LINTVELT, 1994: 27). 
ia piei rel acoperă la Wayne C. Booth (The Rhetoric of Fiction 
, . i ) noțiunea de autor implicat — sumă a propriilor alegeri 


narative di Atn . ap 
Py at din care se alcătuieşte un al doilea eu, o a doua identitate, cea pe care 
> -9 asumă romancierul când elaborează lumea sa fictivă. 


bă 

Nonidentitatea eu biografic/cu artistic e pusă cel mai bine în evidență de 
statutul textelor anonime (texte folclorice sau narațiuni istorice 
lui...”), în cazul cărora se poate vorbi doar des 
cărui fantasmă poate fi dedusă din operă, dar 
diferența apare la nivelul opţiunilor ideologice fundamental opuse (autorul con- 
cret Balzac a avut convingeri politice legitimiste, în vreme ce autorul abstract 
Balzac a demascat în operă tocmai Franța regalistă şi feudală). 

Cititorul abstract este destinatarul pe care opera îl presupune, îl proiec- 
tează şi, mai ales, îl conține implicit. Este tot o imagine, aceea a receptorului 
ideal reclamat de text, receptorul capabil să realizeze o lectură corectă, în con- 
formitate cu aşteptările autorului, | 

Conceptul de lector implicit introdus de Wolfgang Iser (Der Akt des 
Lesens, 1976, trad. rom. 2006) are aceeași semnificație: o reprezentare alegorică 
înzestrată cu capacitatea de a recupera, în mod ideal, toate potențialităţile se- 
mantice ale operei; prezența sa poate fi depistată într-o serie de orientări interne 
ale textului, orientări care prestructurează lectura. 

Pentru Paul Cornea, cititorul abstract sau lectorul virtual reprezintă însuşi 
argumentul pentru „o reprezentare raționalizată a procesului lecturii, cu etapele 
şi laturile componente”, ca şi pentru „fundarea unei legitimități interpretative” 
(CORNEA, 1998: 64), şi aceasta pentru că el funcționează ca o competență 
lectorială şi, în acelaşi timp, ca un mecanism de constituire a sensului integral. 
Dacă lectorul empiric interesează cercetările de sociologie sau de psihologia lec- 
turii, lectorul virtual face obiectul studiilor hermeneutice sau fenomenologice. 

În sistemul conceptual al lui Umberto Eco, autorul abstract se numeşte 
Autor Model, iar simetria sa, cititorul abstract, Cititor Model (v. supra, 3.2.7.), 
ambii fiind strategii textuale. Eco oferă ca exemplu un text din Cercetările filo- 
sofice ale lui Wittgenstein, conchizând că toate pronumele personale explicite 
sau implicite (noi, tu) nu indică persoana numită Ludwig Wittgenstein, şi nici pe 
un cititor oarecare. Ludwig Wittgenstein nu este altceva, în acest text, decât un 
stil filosofic (= un Autor Model), iar Cititorul Model e capacitatea intelectuală 
care poate împărtăși acest stil. În comunicarea narativă, aproximările pe care 
autorul empiric și cititorul empiric le realizează unul despre celălalt sunt inter- 
mediate de aceste „ființe de hârtie”, cum le numeşte Barthes, Autorul Model şi 
Cititorul Model: „Dacă Autorul și Cititorul Model sunt două strategii textuale, 
ne găsim, atunci, în fața unei situaţii duble. Pe de o parte, cum s-a spus până 
acum, autorul empiric, ca subiect al enunțării textuale, formulează o ipoteză de 
Cititor Model şi, traducând-o în termenii propriei strategii, autorul însuşi se pro- 
iectează ca subiect al enunțului, în termeni tot atât de «strategici», drept mod de 
operare textuală. Dar, pe de altă parte, şi cititorul empiric, ca subiect concret al 
actelor de cooperare, trebuie să-şi proiecteze o ipoteză de Autor, deducând-o chiar 
din datele strategiei textuale. Ipoteza formulată de cititorul empiric cu privire la 


„atribuite 
pre existenţa unui autor abstract a 
şi de cel al textelor de autor în care 

propriul Autor Model pare mai garantată decât aceea pe care autorul empiric o 
formulează cu privire la propriul Cititor Model. Într-adevăr, cel de-al doilea 
trebuie să postuleze ceva ce nu există încă în mod actual şi trebuie să-l realizeze 
ca serie de operaţii textuale; primul, în schimb, deduce o imagine tip din ceva 
care s-a produs mai înainte ca act de enunțare și este prezent din punct de 


vedere textual ca enunț” (ECO, 1991: 95). i 
Descompunând comunicarea narativă în funcție de cele două momente 


ale sale — producere şi receptare —, ea ne apare ca un proces dedublat, antrenând 
instanțe asimetrice: 


AUTOR REAL zags CITITOR MODEL 


AUTOR MODEL. e CITITOR REAL 
me VIAȚĂ 


Poziții mai recente, circumscrise perspectivei descrise de analiza dis- 
cursului, consideră enunțarea literară drept un sistem dinamic, instabil, parado- 
xal şi, prin acestea, extrem de complex datorită faptului că este mediat nu numai 
de subiectivitatea subiectului enunțător, ci şi de normele instituţiei literare. În 
locul autorului empiric şi al celui abstract, Dominique Maingueneau propune 
trei instanțe enunţiative care fuzionează în unitatea Autorului reprezentând 
identitatea creatoare: persoana, scriitorul, inscriptorul: „Denumirea de «persoană» 
se referă la individul care are o stare civilă, o viaţă privată. «Scriitorul» îl de- 
semnează pe actorul care descrie o traiectorie în instituția literară. Cât despre 
neologismul «inscripton», el subsumează în acelaşi timp formele subiectivităţii 
enunțiative de pe scena de vorbire cuprinsă de text (ceea ce vom numi mai de- 
parte «scenografie») şi scena pe care o impune genul de discurs: romancierul, 
dramaturgul, nuvelistul... «Inscriptorul» este, în acelaşi timp, enunțător al unui text 
anume și, cu sau fără voia sa, ministrul Instituţiei literare care dă un sens con- 
tractelor implicate de scenele generice, al căror garant devine” (MAINGUENEAU, 
a, 2007: 131). 

In literatură, pe lângă reprezentarea dominantă, cea a textelor scrise în 
regim delocutiv, în care autorul dispare în spatele lumilor pe care le instaurează 
rămânând doar un stil, un inscriptor, există şi texte elocutive, în care inscrip- 
torul, scriitorul și persoana, mobilizați împreună, se insinuează unul în celălalt: 
textele autobiografice în sens larg, jurnalele scriitorilor, romanele de călătorii, 
amintirile şi chiar și derutantele, confuzele autoficțiuni. Aceste texte, ca şi cele 
ce însoțesc alte texte (dedicaţii, prefețe, comentarii, lucrări despre alți scriitori, 

interviuri cu ziarişti) pun mereu problema graniței dintre interiorul şi exteriorul 
unei opere. 


3.6.2.2. fictive: NARATOR şi NARATAR 


Naratorul este autorul discursului narativ, e vocea care comunică uni- 
versul reprezentat, o instanță inventată de autor ca intermediar între sine ŞI isto- 
ria romanescă (un delegat al autorului), tot o „ființă de hârtie”, asemenea per- 
sonajului. El este identificat într-o situație narativă fictivă, pe când autorul se 
defineşte într-o situație de scriere reală. 

Naratarul este simetria naratorului, o figură textuală a receptorului, citi- 
torul fictiv căruia acesta i se adresează. Prezenţa lui nu este obligatorie în text, 
dar poate fi întâlnită în adresările către cititor pe care discursul le conţine. 
Naratarul este un lector înscris în text — derivat din statutul oral al povestirii pro- 
totipice — pe care naratorul îl interpelează, îl captează, îl face atent la des- 
făşurarea evenimentelor. Uneori, el are chiar dreptul de a lua cuvântul, în sensul 
că i se notează discursul presupus: 


Cum se întâlniseră? Din întâmplare, ca toată lumea. Cum se numeau? Ce-ţi 
pasă? De unde veneau? De undeva, de-aproape. Unde se duceau? Parcă poți să 
ştii încotro te duci? Ce spuneau? Stăpânul nu spunea nimic; iar Jacques spunea 
că-i spusese căpitanul său că tot ce ni se întâmplă, fie bine, fie rău, stă scris în 
ceruri [s.m.]. 

(Denis Diderot, Jacques fatalistul şi stăpânul său, 
în Jacques fatalistul şi stăpânul său. E om bun? E ticălos?..., 
trad. de Gellu Naum, București, Editura Minerva, 1972, p. 7) 


3.6.2.2.1. Funcţiile naratorului 


Cum s-a văzut la 3.5.3.4., naratorul poate avea doar calitatea de a co- 
munica lumea romanescă (naraţiunea heterodiegetică) sau poate îndeplini şi ro- 
lul de personaj în istorie (naraţiunea homodiegetică), 

În primul caz, el se află în afara universului reprezentat, e absent din di- 
egeză, se definește doar ca sursă enunţiativă, ca narator heterodiegetic, rela- 
tând, în mod uzual, faptele la persoana a I-a. Statutul său nu trebuie însă con- 
fundat cu persoana gramaticală a narațiunii, care nu este altceva decât un arti- 
ficiu literar-artistic. În romanul lui Michel Butor, Renunțarea, relatarea na- 
ratorului heterodiegetic se face la persoana a II-a, fraza iniţială („Ai pus piciorul 
stâng pe șina de alamă şi cu umărul drept încerci în zadar să dai puțin mai la o 
parte uşa glisantă.”) determinând orientarea generală a discursului; de aseme- 

nea, prezența frazelor la persoana I nu-l indică în mod obligatoriu pe narato- 
rul-actor, ci poate reprezenta situația aceluiaşi narator heterodiegetic care, de la 
nivelul său de outsider, intervine în nume propriu spre a-şi anunța proiectul, 
adoptând o poziție de tipul „eu vă povestesc că...”. Aşa procedează Vergiliu 
(„Cânt armele şi pe bărbatul...) sau Thomas Mann în Expunerea premergătoare 
a romanului Muntele vrăjit, unde naratorul ia act de postura sa, se desemnează 
prin persoana I plural şi își postulează naratarul: 


Povestea lui Hans Castorp, pe care avem intenția s-o istorisim, nu de dragul 
lui (căci lecrorul va învăţa a-l cunoaște ca pe un tânăr modest şi deopotrivă de 
simpatic), ci de acela al întâmplării înseşi care ni se pare demnă în cel mai înalt 
grad de a fi relatată [...] s-a petrecut cu multă vreme în urmă, și este, ca să 
spunem aşa, acoperită de patina istorică, astfel că e absolut necesar să fie pre- 
zentată sub înfăţişarea trecutului cel mai îndepărtat [s.m.]. 

(Thomas Mann, Muntele vrăjit, trad. de Petru Manoliu, 
| Bucureşti, RAO, 1994, p. 9) 


Naratorul-personaj, narator homodiegetic, e prezent în interiorul lumii 
fictive şi are o motivaţie narativă existenţială (exemplul naratorului din În cău- 
tarea timpului pierdut). Statutul său poate fi: 

— narator-erou (povesteşte propria istorie care, în acest caz, se numeşte po- 
vestire autodiegetică) — Neculai Isac din ciclul Hanu Ancuţei povesteşte 
istoria iubirii sale cu o țigancă; 

— narator-martor (ia parte la acțiune, dar are mai degrabă statut de obser- 
vator decât de agent activ): Ienache coropcarul, în Cealaltă Ancuţă. 

După Lintvelt (1994, 73-79, cf. GENETTE, 1972: 261-263), funcţiile 
naratorului se clasifică în: 

+ funcții obligatorii: funcția narativă (îşi asumă actul narării) şi cea de regie 
sau de control (dă cuvântul personajelor, integrând discursul lor în propriul 
său discurs); 

+ funcții facultative: 

— funcția comunicativă — discursul prin care naratorul se adresează na- 
ratarului fie pentru a produce asupra lui un efect, fie pentru a menține 
contactul (corespunde funcţiilor fatică şi conativă din sistemul lui 
Jakobson); 

— funcția metanarativă — discursul prin care naratorul se pronunţă în poves- 
tire asupra povestirii, Debutul romanului Moş Goriot conţine atât adresa- 


rea către cititor, cât şi aprecierea anticipată a reacției acestuia faţă de con- 
ținutul povestirii: 


Oricât de discreditat ar fi azi cuvântul dramă, după chipul deşănţat şi fără 
noimă în care a fost risipit în aceste vremuri de jalnică literatură, e nevoie to- 

tuşi să-l folosim aici; nu fiindcă această istorisire ar fi dramatică în sensul ade- 

vărat al cuvântului, ci fiindcă sfârşind cartea veţi vărsa poate câteva lacrimi in- 
tra muros şi extra muros. 

(Honoré de Balzac, Moş Goriot, trad. de Cezar Petrescu, 

Bucureşti, Editura Minerva, 1972, p. 3-4) 


— funcția explicativă — utilizată de narator pentru a oferi explicaţii în le- 
gătură cu anumite elemente ale istoriei; este resimțită ca atare doar într-un 
roman lipsit de omnisciență. La Balzac, în schimb, se pot găsi exemple la 
tot pasul: 


Cu ochii ațintiți asupra gropii, Rastignac înmormântă în adâncul ei cea din 
urmă lacrimă a tinereții, o lacrimă smulsă din sfintele emoții ale unei inimi cu- 
rate, una din acele lacrimi care, din pământul unde cad, țâşnesc iarăşi până la 
naltul cerului. 


(Moş Goriot, ed. cit, p. 351) 


— funcția evaluativă, manifestată prin epitete, comparații şi comentarii care 
alcătuiesc judecata intelectuală sau morală asupra istoriei sau asupra acto- 
rilor implicați; nu întotdeauna e evident cui aparține evaluarea, na- 
ratorului sau unui actor: 


Casa Vauquer este una dintre aceste ciudate monstruozități. 

Două figuri alcătuiau aici un contrast izbitor față de toți ceilalți clienți şi 
obişnuiţi ai acestei case. Deşi domnişoara Victorine Taillefer avea o față bolnă- 
vicios de albă, ca toate fetele roase de cloroză, şi deşi prin tristețea ei de fiecare 
clipă, prin ținuta-i stânjenită, prin înfăţişarea ei sărăcăcioasă şi uscățivă era le- 
gată de suferința generală care alcătuia fondul acestui tablou, chipul ei nu era 
totuşi îmbătrânit, iar în mişcări şi glas păstrase o anume sprinteneală. 


(Moş Goriot, p. 18) 


— funcţia emotivă: naratorul îşi mărturiseşte reacția afectivă pe care i-a stâr- 
nit-o istoria; se poate combina cu discursul evaluativ care exprimă o ati- 
tudine intelectuală: 


„„» în această ilustră vale a dărăpănăturilor ce stau să se surpe şi a gârlelor 
negre de noroi; vale plină de suferinţe reale, de bucurii prea adesea amăgitoare 
și atât de cumplit zbuciumată, încât nu ştiu ce fapt ar trebui să se întâmple pen- 
tru a lăsa o senzaţie de oarecare durată. 

(Moş Goriot, p. 4) 

— funcţia generalizantă — discursul prin care naratorul enunță reflecții ge- 
nerale; față de discursul evaluativ, care se referă strict la istoria roma- 
nescă, cel generalizant se situează într-un plan mai îndepărtat și mai abstract: 


Dar Parisul este un adevărat ocean. Aruncaţi sonda înăuntrul lui: nu-i veţi 
afla niciodată adâncimea. Străbateţi-l, zugrăviţi-l; oricât de mulţi şi de grijulii 
vor fi exploratorii acestei ape, totdeauna va rămâne un loc necercetat, tot- 
deauna vor rămâne flori, perle, monştri, lucruri nemaiauzite, pe care scafandrii 


literari le-au scăpat din vedere. 
(Moş Goriot, p. 17-18) 


— funcţia modalizantă — naratorul îşi exprimă gradul de certitudine în raport 
cu cele povestite: 


O clipă voi parcă să vorbească cu Eugene, fie ca să-l întrebe despre întâm- 
plările de la bal şi despre vicontesă, fie ca să-i mărturisească, poate, că e deza- 
măgit de căsătoria pe care o făcuse, cum de altfel s-a dovedit mai târziu, dar o 
fulgerare de orgoliu trecu prin ochii săi şi avu jalnica tărie de a-și ascunde în 
sine cele mai înalte simţiri. 

(Moş Goriot, p. 315) 


3.6.3. Instanţe intradiegetice fictive: PERSONAJELE (ACTORII, la 
Lintvelt), care exercită funcţia de acţiune (înţeleasă inclusiv ca funcţie de comu- 
nicare în interiorul discursului narativ). Schema comunicării în textul narativ 
presupune o serie de relaţii de incluziune: 


să _OPERA LITERARĂ G 
AʻU: "TEXTUL NARATIV ESG 
DaT: ; , ă sea i 
TO DISCURS= T RON 
O:R: N; discursul discursu E era 
R, : A; naratorului ACTORILOR “A Qi Ai 

A: Ri paie R: S 
AE ERĂ, T EBANG 
NaSO; M le 
CI TR, ISTORIE= Ai Sina 
R | R » lumea narată , lumea citată ' ' i LC 
= A : ' de narator de ACTORI : i ' R 
Tici —— IAE 

| a OA y 

T 


3 . w 
lume citată = lumea evocată de discursul actorilor 

3.7. Naratorii şi nivelurile narative 


După Genette (1972: 238), regula generală a constituirii unei naraţiuni 
spune că într-o povestire, „orice eveniment povestit se află la un nivel diegetic 
imediat superior celui pe care se situează actul narativ producător al povestirii”. 
În consecință, în cazul naraţiunii multietajate, bazate pe încastrare, pot fi dis- 
tinse cel puţin trei niveluri principale: 

= nivelul extradiegetic, cel al actului narativ care produce povestirea pri- 
mară; la acest nivel se situează naratorul 1; 

= nivelul (intra)diegetic = nivelul evenimentelor povestite de către nara- 
torul extradiegetic, printre care, ca eveniment, se numără și actul narativ 
al unui personaj (povestirea primară); 

= nivelul metadiegetic = nivelul evenimentelor povestite de către unul din- 
tre personajele ce au acționat la nivel diegetic (povestire de gradul II). 

Acest tip de povestire — a cărei ultimă temă este de fapt acțiunea de a 
povesti (marea întâmplare care are loc în Hanu Ancuţei e turnirul povestirii) — 
oferă unuia şi aceluiaşi personaj un statut dedublat, în funcţie de nivelul la care 
se situează: la nivelul povestirii prime, el se defineşte ca actor sau ca persoană 
fictivă (Des Grieux care, prezent la hanul Leul de aur, decide să-şi povestească 
viața), pe când față de povestirea secundă (metadiegetică), îşi asumă funcția de 
narator, al doilea în ordinea textuală (Des Grieux — naratorul unei poveşti cu el 
şi Manon Lescaut în postură de eroi). Instanța narativă a unei povestiri prime — 
o simplă voce anonimă sau care îşi precizează identitatea — este prin definiție 
extradiegetică (Renoncourt ca autor al memoriilor sale fictive), pe când instanța 

narativă a unei povestiri secunde e prin definiție (intra)diegetică, pentru că, îna- 
inte de a lua cuvântul, s-a constituit în actor al diegezei prime. 

Dacă povestirea pe care naratorul intradiegetic o performează îl priveşte 
ca actor, el va avea o poziţie homodiegetică, dacă va povesti doar istoria altora, 
va fi un narator heferodiegetic. 

Prin urmare, statutul naratorului se clasifică în funcţie de două criterii: 

— în raport cu nivelul narativ, el este extradiegetic sau intradiegetic; 
— în raport cu diegeza, el este heterodiegetic sau homodiegetic. 

Naratorul heterodiegetic al povestirilor încadrate e, tipologic vorbind, 
un colportor, un povestitor de istorii auzite sau citite: el recunoaşte că relatează 
o acţiune la care n-a participat, dar pe care a aflat-o din mărturia unui apropiat 
implicat în aceasta, în numele căruia vorbeşte. E cazul liţei Salomia, care com- 
pletează din auzite, de multe ori la persoana a II-a (,,... cum ai mers cu dânsul la 
fața locului şi-ai bătut cu piciorul în pământ ici, ai bătut cu piciorul în pământ 
dincolo...”), discursul fragmentar, zgârcit în detalii, al naratorului-personaj, 
Zaharia Fântânarul. Ultima povestire din ciclul sadovenian ne arată că nara- 
torul-colportor presupune o competență superioară în privinţa actului narării, el 

se foloseşte de naratorii-personaje sau martori ca de nişte simpli furnizori de 
subiecte: 


— Pe urmă, gata. Atâta-i. Am făcut fântână și pace bună! 
— Stăi, bădică Zaharie, că nu-i aşa, urmă râzând lița Salomia, căci eu am Spus 
acestor oameni ce-ai văzul şi ce ştii dumneata, şi te-am lăudat [s.m.]. 
(Mihail Sadoveanu, /storisirea Zahariei Fântânarul, 
în Hanu Ancuţei. Baltagul, Bucureşti, Editura Minerva, 1979, p. 96) 


Pusă în discurs de către acest narator de vocaţie, povestea devine sur- 
prinzătoare chiar şi pentru cel care a trăit-o nemijlocit. Această a noua povestire, 
al cărei personaj este chiar POVESTITORUL ca tip de competenţă discursivă, 
demonstrează că una este să vezi şi să cunoşti lucruri „mai presus decât alții” şi 
alta este să ştii să le spui: 


Zaharia începu a râde în barba-i zbârlită, părând mai uimit decât toţi de o în- 
tâmplare ca aceea. Contenindu-şi râsul, își lungi gâtul şi-şi înălță capul, cu 
ochii holbaţi, ca să afle ce-a mai fost. El ştia, dar altfel era povestea, spusă de 
gură străină. 

(Mihail Sadoveanu, /szorisirea Zahariei F, ântânarul, 
în Hanu Ancuţei, ed. cit., p. 98) 


Judeţ al sărmanilor pare să propună tot un narator-colportor, ciobanul 
care pretinde că istoriseşte povestea umilințelor unuia care i-a fost ca un frate, 
pentru ca atitudinea sa pătimașă să-l deconspire ca protagonist (naraţiune auto- 
diegetică la persoana a Il-a). Postura de narator-colportor este, în acest caz, o 
mască folosită pentru a-i menaja pudoarea şi mai ales orgoliul. Ca variantă a 


se poate desfăşura; 


T ol n sensul cd o naraţiune primară e întreruptă de narațiuni asumate 
= fica 1 succesivi, aflați pe acelaşi plan sau de narațiuni succesive ale 
«aceluiaşi narator. E cazul povestirii în ramă, al cărei prim nivel reuneşte 

o sumă de personaje care fie vor deveni pe rând naratori într-un context 
favorabil narării (ex., Hanu Ancujei, Decameronul), fie păstrează o distri- 
buţie fixă a rolurilor (Șeherezada, şahul, Doniazada, adică naratorul şi cei 
doi receptori, unul pretins indiferent, celălalt entuziast şi stimulator); 

— în profunzime, dacă fiecare nou narator dă cuvântul unuia dintre perso- 
naje şi acesta procedează la fel cu unul dintre personajele sale (se consti- 
tuie astfel un al patrulea nivel narativ, cel meta-metadiegetic). Este for- 
mula narativă a povestirii cu sertare, în care narațiunile intercalate nu se 
succed, ci se cuprind una în alta, pentru că în mijlocul acţiunii uneia cine- 
va se apucă să povestească ceva. 

O mie şi una de nopți oferă exemple pentru ambele tehnici. În acest text 
extrem de complicat sub aspect arhitectonic, naraţiunile Șeherezadei se așază 
liniar, în ordinea declarat cronologică a celor o mie şi una de nopţi de povestire 
şi în rama a cărei întâmplare justifică misoginismul şahului, dar, în acelaşi timp, 
o povestire intercalată își deschide propriile povestiri: în povestea cu negustorul 
şi efritul, relatată de fiica vizirului, viaţa negustorului e răscumpărată de poves- 
tirile „fermecătoare” ale celor trei şeici. Este povestea cu care, nu întâmplător, 
începe întâia noapte, căci ea este de fapt o metapovestire despre puterea poves- 
tirii de a salva o viață, o punere în abis a întregului ciclu. 

Relaţiile care leagă povestirea metadiegetică de povestirea primă pot fi 
(GENETTE, 1972: 241-243): 


> explicative: povestirea secundă intenționează să răspundă la o întrebare de 
genul „Ce evenimente au condus la situația prezentă?”. Este cazul povestirii 
călugărului de la Durău care, de altfel, conchide: 


Iată pentru care pricină, cinstite comise Ioniță, am fost jurat schitului Durău. 
lar inima mea râvnea cătră oameni. De aceea cuget uneori că puţine şi triste au 
fost zilele mele... 


(Mihail Sadoveanu, Haralambie, în Hanu Ancuţei, ed. cit., p. 21) 


> tematice — nu implică nicio continuitate spaţio-temporală, doar o asociere 
contrastivă sau de analogie (structura „en abîme”): coropcarul introduce po- 
vestirea sa senzațională drept contraexemplu pentru nimicnicia vremurilor 
prezente: 


Într-adevăr, în lumea veche s-au întâmplat lucruri care astăzi nu se mai văd, 
a grăit încet, în întunecimea înserării, meşterul lenache coropcarul. [...] 

— Acum nici nu mai sunt oamenii care au fost, urmă meşterul lenache; şi 
comisul Ioniță încuviință din cap, cu putere, asemenea cuvânt. Acuma trăieşte 
o lume nouă şi becisnică. 

(Mihail Sadoveanu, Cealaltă Ancuţă, în Hanu Ancuţei, ed. cit., p. 48) 

> nu există nicio relație explicită între cele două niveluri: povestirea are funcţie 
de amuzament sau de obstrucţie, cum se întâmplă în Decameronul sau în O 
mie şi una de nopți. 


Transgresarea nivelurilor narative, depăşirea frontierelor dintre două 
lumi, aceea în care se povesteşte şi cea care e povestită, dă naştere metalepselor 
narative (GENETTE, 1972: 243-246), ce iau forma unor contaminări ale nive- 
lului diegetic de către cel extradiegetic (cum se întâmplă în Tristram Shandy, în 
momentul în care naratorul roagă cititorul să-l ajute pe domnul Shandy să mear- 
gă la culcare). Astfel de procedee funcționează, de regulă, ca o punere ironică în 
discuție a verosimilului romanesc. lată un fragment din Jacques fatalistul, în 
care cititorul e pus în legătură cu personajele romanului: 


Cititorule, mă cuprinde remușcarea că i-am făcut lui Jacques sau lui stăpâ- 
nu-său cinstea de-a-i pune să rostească vreo câteva idei care sunt de drept ale 
tale; dacă e aşa, poți să ți le iei înapoi, căci n-au să supere. 

(Denis Diderot, Jacques fatalistul şi stăpânul său, în ed, cit., p. 211) 


Un exerciţiu narativ ce vorbeşte despre capacitatea povestirii de a se 
multiplica la infinit oferă Mircea Cărtărescu într-o proză scurtă, Florin scrie un 
roman, propusă ca text ilustrativ pentru problema instanţelor narative de Manu- 
alul de Limba română pentru clasa a VIl-a (autori Alexandru Crişan, Sofia 
Dobra, Florentina Sâmihăian, Bucureşti, Humanitas, 1999, p. 72-75). Aici, de- 
mersul narativ este invers, în sensul că prima povestire pe care textul o prezintă 
se dovedeşte a fi ultima în seria înglobărilor. Subiectul s-ar putea rezuma astfel: 
un domn Florescu scrie o povestire despre un copil, Florin, care scrie un roman 
despre un haiduc, Florea. În această alergare cu ştafetă, statutul de narator se 
transferă ierarhic, astfel că instanțele narative suportă o permanentă dedublare: 


= AUTOR CONCRET -— o persoană numită Mircea Cărtărescu/CITITOR 
CONCRET -— în acest context, eu, autoarea acestor rânduri; 


= AUTOR ABSTRACT - un exerciţiu de scriitură, o strategie narativă, 
aceea a povestirii cu sertare, care, prin supralicitare, exprimă intenţia de a ex- 
ploata toate resursele textualismului/CITITOR ABSTRACT - o competenţă 


lectorială care să poată identifica structura narativă a acestei proze şi să-i pună 
în valoare intenţiile; 


"= NARATOR/NARATAR: 


l. povestirea primă: haiducul Florea e încolțit de adversarul său, căpi- 
tanul Gealatu, cu complicitatea crâşmăriţei Aniţa, care suferea din cauză că Flo- 

rea i-a respins iubirea, Cu ajutorul calului, haiducul scapă, își omoară agresorul, 
pune foc hanului şi se pierde în zări; NARATOR HETERODIEGETIC (camu- 
flat, căci, cum se va vedea, povestirea sa e o proiecţie narcisică) — Flo- 
ri/NARATARI — colegii de gaşcă: 


Chestia asta o să le placă, la pariu, şi lui George Mare, și lui Ovidiu, care de- 
Ja citiseră aproape tot romanul. Şi, în general, la toată gaşca lui. 


2. povestirea secundă: Florin, băiatul de treisprezece ani, îşi exorcizează 
suferința provocată de dragostea neîmpărtăşită pentru Ana — aceasta l-a părăsit 
pentru Călăul dintr-a opta — scriind un roman în care, sub aparența unor perso- 
naje fictive, cei implicați în conflict îşi primesc pedeapsa sau răsplata; 
NARATOR HETERODIEGETIC -— scriitorul Florescu/NARATAR. — elevul, 


posesorul de manual, presupus prin povestire predictivă (cu aparență de simul- 
tancitate) de către narator: 


Pe ecranul computerului meu, în faţa căruia lucrez de o oră şi jumătate, văd 
ultimele rânduri ale povestirii pe care tocmai o citeşti, chiar în clipa asta. Po- 
vestirea am s-o duc la editură ca să fie inclusă în manualul tău. Abia acum, 
când tu o citeşti, ea începe să existe cu adevărat. 


3. a treia povestire: domnul Florescu scrie o povestire ce urmează să fie 
inclusă într-un manual şcolar, o povestire despre cum scrie el o povestire, despre 
ce înseamnă ficțiunea, despre statutul operei literare care există ca atare doar din 
momentul receptării ei şi, în ultimă analiză, chiar despre instanţele narative. El 
pare să fie doar o voce anonimă, până când e identificat drept personaj al unei 
situații narative (primirea unei telegrame), ocazie cu care se vede obligat să pri- 
mească un nume; NARATOR HOMODIEGETIC (AUTODIEGETIC) — dom- 
nul Florescu/NARATARUL nu e postulat. 


PERSONAJELE se situează după aceeași regulă a incluziunii: naratorul 
povestirii ] devine personaj în povestirea 2, naratorul povestirii 2 devine per- 
sonaj în povestirea 3, toți aceștia se dovedesc nişte ființe fictive, alcătuite din 
cuvinte, aflate la discreția unui autor-demiurg. 

Efectul acestei construcţii etajate ce începe de sus în jos, este scontat; 
fiecare povestire creează iluzia realităţii, pentru ca naratorul aflat în spatele ei să 
o demaște de fiecare dată în final, arătând puterea manipulatoare a ficţiunii. 
Punctele de suspensie dublate realizează trecerea de la un nivel diegetic la altul: 


Sări apoi pe cal şi, cu pletele-n vânt, se avântă prin văi şi lunci spre alte is- 
prăvi vitejeşti,., 

„.. fără să bănuiască nicio clipă adevărul: că el nu trăieşte în realitate, ci în 
niște pagini scrise cu pixul într-un caiet făcut ferfeniță și pătat de dulceaţă şi 
margarină. Florin reciti ultimele pagini ale romanului său haiducesc şi zâmbi 


foarte satisfăcut. [...] 

Ca să se răcorească îşi luă o îngheţată pe băț și, rozând din ea câte puţin, alu- 
necă pe role, lejer, prin faţa vitrinelor de magazine... 

„n fără să bănuiască niciun moment adevărul: că, la rândul lui, el nu trăieşte 
în realitate, că e şi el doar un personaj din povestirea mea şi că eu, scriitorul, 
pot să-l fac să meargă pe role mai departe, să se oprească, să dea colțul străzii, 
să se împace cu Ana, să se ducă la şcoală, chiar dacă-i vacanţă, şi să ia numai 
zece sau numai doi, şi orice-mi mai trece mie prin minte. 


3.8. Descrierea 
3.8.1. Naraţiune şi descriere 


Naraţiunca şi descrierea sunt două tipuri de discurs exprimând „atitudini 
antitetice în fața lumii şi a existenței, una mai activă, cealaltă mai contemplativă 
şi deci, conform unei echivalențe tradiționale, mai «poetică»” (GENETTE, 
1978: 157). Descrierea e reclamată de povestire potrivit unei logici simple, ace- 
ea că mişcarea nu se poate dispensa de obiecte. Deşi considerată prin tradiţie 
ancilla narrationis, descrierea, la rându-i, declanşează „atacuri” diegetice, căci 
„cele două categorii par să fie cuprinse, şi nu fără paradox, în efervescenta unui 
conflict perfect. Dacă povestirea nu se poate lipsi de descrierea care o acre- 
ditează, descrierea nu se realizează decât perturbând povestirea care o primeşte” 
(RICARDOU, 1988: 32). Dispozitivul descriptiv poate fi figurat prin imaginea 
copacului, ca dezvoltare ierarhică ce uneşte un trunchi comun (obiectul descris) 
cu ramificaţiile crengilor sale (proprietățile obiectului). 

| Fapt de sincronie axat pe categoria spațiului şi exploatând clasa gra- 
maticală a substantivului (la care se adaugă prezența masivă a adjectivului, a 
verbelor a fi sau a avea), descrierea dinamitează diacronia naraţiunii, îndatorată 
categoriei temporalității şi, implicit, prezenţei verbului. E drept că, simultană în 
planul referentului, descrierea devine succesivă în dimensiune literală, structura 
arborescentă a obiectului descris fiind tradusă în liniaritatea discursului, ceea ce 
dă naştere unui sistem complex de paranteze: „avea o şapcă (ovală) [şi umflată 
(de balene)]”. 

= Ordinea deloc întâmplătoare în care sunt înregistrate elementele obiec- 
tului trădează o temporalitate a privirii şi produce efecte de clasare (elementul 
prim e autoritar, e bază a textului) sau de suspans — un anumit termen joacă un 
anumit rol doar dacă e ultimul, punctul de sosire. În consecință, descrierea este 

— spune Ricardou — o „povestire de nepovestit”, care „nu se dezvoltă după o 
cronologie, un timp referenţial, ci după un timp literal, o logocronie” (1988: 40). 

La nivel narativ, descrierea — pe care Genette o consideră o frontieră in- 
ternă a povestirii — funcţionează ca pauză (acronie), determinând o suspendare 
temporală, căci timpului din discurs nu îi corespunde niciun timp ficțional; du- 
rata acestei întreruperi va fi proporţională cu numărul precizărilor. În replică, 
povestirea poate riposta față de „punerea ei în paranteză” în mai multe moduri 

(cf. RICARDOU, 1988: 36-39): 

Q motivația: descrierea intervine într-un moment când acțiunea e egală cu sine, 
lipsită de posibilitatea de modificare (personajele stau, se plimbă, fac vizite); 
ca umple astfel tiparele unui timp mort şi creează impresia că întreruperea 
naraţiunii este absolut firească. Într-o altă variantă, ea secondează pas cu pas, 
după modelul homeric, o acțiune în plină desfăşurare. Artificiul ce motivea- 
ză cel mai adesea pauza descriptivă este prezentarea ei ca şi cum ar fi făcută 
de un narator sau de un personaj în trei moduri: A VEDEA, A SPUNE, A 
FACE (HAMON, 1981): 

— în primul caz, descrierea e asumată de un actor care are posibilitatea să 
observe; el e situat într-un mediu propice (loc înalt, deschidere, transpa- 
rență) şi e motivat de o acțiune-pretext (a ajuns mai devreme la o întâl- 
nire, a intrat într-un mediu necunoscut etc.); personajul-tip este pictorul, 
un gură-cască, un spion, nou-venitul, curiosul, intrigatul; 

— în cel de-al doilea, descrierea e asumată de un personaj care, având anu- 
mite cunoștințe, se adresează celorlalte, mai puțin informate asupra obiec- 
tului descris; acesta este un agent inițiator (specialist, tehnician, autohton) 
care, prin verbe ca „a explica”, „a arăta”, „a indica”, conversează cu un 
neinițiat; 

— descrierea de tip „a face” ia forma unei serii de acțiuni prin care un actor 
acționează asupra obiectului descris. Componentele obiectului nu sunt 
prezentate sub forma unei nomenclaturi, ci se refac dintr-un ansamblu de 
gesturi săvârşite de un specialist (muncitor, tehnician, inginer); 

a intensificarea: pentru menținerea unui echilibru cinetic global, povestirea 
prezintă o accelerare înaintea descrierii şi o activare marcată după; descrierea 
tortului de nuntă în Doamna Bovary a lui Flaubert e încadrată de pasaje ex- 
trem de dinamice, care reechilibrează ritmul narării; 

o emblematizarea: descrierea poate conţine indici ai unei activităţi trecute sau 
viitoare; portretul lui Moromete apare, în primul volum al romanului, mediat 
de figura esențializată şi premonitorie pe care o modelează din lut Din 
Vasilescu, descrierea anunțând aici o linie epică a destrămării: 


Era capul unui om care se uita parcă în jos. Faţa îi era puţin trasă. Nasul se 
prelungea din fruntea boltită în jos spre bărbie, drept şi scurt, cu ceva din li- 
niştea gânditoare a frunţii. Era el, Moromete, aşa de... aşa de serios, şi de.. 

Da, el era, dar parcă era... Era aşa cum îl cunoşteau ei, dar parcă era singur, fă- 
ră familie, fără Iocan şi Cocoşilă, fără Dumitru lui Nae şi... fără parlament. 


(Marin Preda, Moromeţii, vol. I, ed. cit., p. 129) 


a diegetizarea: descrierea induce o falsă perspectivă cronologică prin folosirea 
unor adverbe de timp (apoi, după aceea, în sfârşit) sau prin inserarea părților 
obiectului descris ca subiecte gramaticale ale unor verbe de acţiune folosite 
metaforic; descrierea satului din Moromeţii are loc în timpul drumului par- 
curs de Moromete spre Aristide, în ritmul translaţiei spaţiale a personajului 
şi în ordinea dată de sensul privirii acestuia; prezentarea imobilelor înglo- 
bează şi „germeni de povestire”, căci acestea sunt legate de scurte biografii 
ale proprietarilor şi de semnalarea obiceiurilor lor: 


Aristide avea o curte imensă care înconjura din trei părți şi căsuţa, şi locul 
lui Parizianul. În curte se ridicau două şoproane uriaşe sub care se odihneau o 
batoză vopsită în roşu şi un vapor al cărui coş răzbătea printr-o gaură făcută în 
acoperiş. Casa lui Aristide era toată învelită în coarde de viţă care se împleteau 
de la stâlpi până la streaşină, ajungând [s.m.] până în vârful acoperişului.[...] 

În continuarea şoselei, de la centru spre răsărit veneau rând pe rând [s.m.]: o 
fântână de piatră, şcoala primară, o uliţă care ducea spre prima biserică, primă- 
ria comunei, față în față cu primăria, casa notarului, alături de el casa ginerelui, 
directorul școlii primare, învățătorul Toderici, apoi casa celui de al doilea pa- 
roh al comunei, un tânăr învățător care se făcuse popă şi reuşise să împartă chiar 
anul acesta parohia în două (acum umbla prin sat şi strângea de la oameni să 
repare vechea biserică). [...] 

Acesta era centrul sau Devale [s.a.], cum i se spunea, pentru că într-adevăr 
comuna semăna cu o albie şi orice uliţă pornea [s.m.] la vale spre fundul aces- 
tei albii. 


(Marin Preda, Moromeţii, vol. I, ed. cit., p. 189-190) 


3.8.2. Dispozitivul descriptiv 


Mobilarea lumii diegetice înseamnă situarea faptelor într-un loc şi 
intr-un timp anume și atribuirea lor unor personaje înzestrate cu un număr de 


proprietăți. Pentru aceasta, descrierea presupune un repertoriu de operaţiuni de 
bază (ADAM, REVAZ, 1999: 35-36); 


]. Operaţiunea de ancorare sau de afectare: 

[a] Denumirea obiectului descrierii (întregul). 
2. Operaţiuni de aspectualizare: 

[b] Fragmentarea întregului în părți; 

[c] Evidenţierea calităților sau proprietăților întregului ori a păr- 

ților cuprinse în el. 
3. Operaţiuni de relaționare: 

[d] Situarea temporală a întregului într-un timp istoric sau indi- 
vidual; 

[e] Situarea spaţială: relaţii de contiguitate între întregul descris 
şi alţi indivizi susceptibili de a deveni la rândul lor obiectul 
unei proceduri descriptive sau relaţii de contiguitate între 
părți diferite; 

[f] Asimilarea comparativă sau metaforică ce permite descrie- 
rea întregului şi a părților sale, punându-le în relaţie analo- 
gică cu alte obiecte. 

4. Operaţiuni de reformulare: 

[g] Întregul şi părţile sale pot fi renumite de-a lungul sau la 

sfârşitul descrierii. 


lată distribuţia acestor operaţiuni în portretul Matildei din Cel mai iubit 
dintre pământeni (asimilarea comparativă este implicită, trimite la o imagine 
SN livrescă, din poezia Une passante a lui Baudelaire): 


Abordă el însuşi acest subiect chiar atunci când eu, deşi îl ascultam cu aten- 
ție, nu mă putui stăpâni să nu întorc capul după o siluetă [a], une passante [g], 
cu splendide picioare [b] în cisme [c] de iarnă [d], picioare vizibile doar între 
[e] haina de blană şi negrul acestor cisme elegante, ah, picioare care parcă mă 
orbiră pentru o clipă. Dar şi chipul [b] era frumos [c], văzut într-o străfulgerare, 
zâmbitor [c], cu gene [b] mari [c], care clipiseră o dată în timp ce [d] fulgi de 
zăpadă îi cădeau chiar în ochi [b]... Ca şi pe poetul damnat, mă stăpâni un sen- 
timent brusc de melancolie că ea a trecut şi n-o voi mai vedea niciodată, trecă- 
toarea iubită cu un destin necunoscut [f, g]... Jamais! [s.a.]. 

(Marin Preda, Cel mai iubit dintre pământeni, vol. I, 
Bucureşti, Editura Marin Preda, 1997, p. 82) 


3.8.3. Funcţiile descrierii 


Funcţia generică a descrierii — care constituie, de altfel, şi rațiunea în- 
globării ei în povestire — este aceea de a construi imaginea lumii fictive, alcă- 
tuite din personaje, locuri, timp, lucruri, animale, plante, stări, acţiuni. După 
modul în care e orientată, descrierea capătă însă şi rațiuni specifice (cf. ADAM, 
PETITJEAN, 2007: 15-81); 

+ DESCRIEREA ORNAMENTALĂ mizează pe estetic; funcția decorativă e 
una consacrată de retorica tradiţională, care vede în descriere o figură de stil, 

un ornament al textului; ea apare ca o recreaţie în cursul povestirii, având un 
rol strict estetic, asemenea sculpturii care împodobește un edificiu clasic. 
Provine din epicul greco-latin, exemplul des invocat fiind descrierea scutului 
lui Ahile la Homer; ca specific, obiectul descris este idealizat prin calificări 
cu sens superlativ (toposul frecvent e peisajul paradiziac, locus amoenus) şi, 
în consecință, lipseşte preocuparea pentru iluzia reprezentativă. 
DESCRIEREA EXPRESIVĂ apare mai cu seamă începând cu secolul al 
XVIII-lea, când se manifestă germenii unei noi concepții despre lume (una 
profund subiectivă) şi despre artă (o artă ce va sta sub semnul imaginației şi al 
originalității). Este descrierea ce refuză clişeele literare şi, deşi nu îşi pierde în 
totalitate caracterul ornamental, privilegiază punctul de vedere al celui care o 
controlează. De altfel, descrierea literară nu e decât în mod excepţional o înre- 
gistrare neutră de date, cu obiectivitatea rece a unei camere de luat vederi. 
Chiar şi atunci când lucrurile par să se prezinte astfel, nu trebuie uitat că în 
spatele obiectivului de filmat stă o ființă căreia îi datorăm selecţia aspectelor 
expuse. 

Prin descrierea expresivă, în literatură, în locul naturii frumoase, apare 
natura liberă (Rousseau, Lamartine), percepută ca „stare de spirit”, ca inter- 
mediar între personaj şi sentimentele sale; izotopiile idealizante proprii des- 
crierii ornamentale vor fi înlocuite de cele disforice sau euforice, exprimate 
printr-o avalanşă de mărci subiective. Astfel de descrieri pot fi întâlnite cu 
precădere în scriitura subiectivă (autobiografie, romanul la persoana I, roma- 
nul epistolar etc.), dar şi în romanul care se bazează pe o structurare spațială a 
acțiunii (romanul de călătorie) sau temporală (romanul de ucenicie). 
DESCRIEREA REPREZENTATIVĂ mizează pe obiectivitate, o obiectivitate 
înțeleasă în spiritul realismului, ca neutralitate (în enunțare) şi justeţe (adecva- 
rea enunțului la obiectul referențial). De altfel, realismul este şi mediul ei pro- 
pice de manifestare. Teoreticienii doctrinei realiste i-au acordat acestei descri- 
eri trei funcții: 

— funcţia matezică, reprezentând introducerea în povestire a cunoştin- 
telor autorului dobândite pe parcursul procesului de documentare (ex., 
opera lui Jules Verne); 

— funcția mimezică, respectiv capacitatea descrierii de a aşeza poves- 
tirea într-un spațiu şi un timp în care actorii interacționează; atât în 
prezentarea cadrului, cât şi în prezentarea personajelor, această descri- 
ere produce „efectul de real”, diferit de la basm la literatura S.F. sau la 
proza realistă a secolului al XIX-lea; 

— Juncţia semiozică (descrierea semnificativă, cu funcţionalitate expli- 
cativă şi simbolică la Genette, 1978: 154-158) demonstrează că fic- 
țiunea foloseşte realitatea în sprijinul funcţionării ei; se referă la am- 
biţia unei descrieri de a reda nu realitatea, ci o suprasemnificație, de 

ordin conotativ, care are drept consecință reprezentarea indirectă a 
unui alt lucru decât cel descris. Această funcţie de natură indicială se 
realizează oblic, fie prin metonimie şi sinecdocă, pe de o parte, fie prin 
metaforă şi comparaţie, pe de altă parte. De pildă, la Balzac, descrie- 
rea mediului este o evocare metonimică a personajelor care, la rândul 
lor, pot fi privite ca o sinecdocă a mediului. La fel stau lucrurile şi cu 
descrierile de peisaj care prezintă printr-o asimilare comparativă, ex- 
plicită sau nu (metaforizantă), ideologia auctorială cu privire la o 
anumită realitate, starea psihică a unui personaj sau tipul de univers 
care urmează să fie evocat: Hristosul cu trupul de tinichea ruginită, cu 
fața spălăcită de ploi şi cu o cununiță de flori veştede agățată de picioa- 
re, răstignit pe crucea aşezată pe latura stângă a drumului, în romanul 
Ion al lui Liviu Rebreanu. 

e DESCRIEREA PRODUCTIVĂ se naşte din revolta față de descrierea realistă 
resimţită ca artificiu. E specifică Noului Roman, ce denunță prezența unei 
subiectivități descriptive pe care scriitura realistă încercase să o ascundă cre- 
ând iluzia realităţii. Acesta este rolul tuturor intervențiilor metalingvistice — 
corecţii, adăugiri, ezitări — care bruiază referința până la a o înfățişa drept 
contradictorie şi întrerup o descriere pentru a semnala operația semiotică ce 
stă la baza ei. Descrierea productivă trădează procesul de facere a textului, pe 
care îl surprinde in actu, de aici funcția sa fundamental antireprezentativă, 
orientată nu spre obiect, ci spre subiect (ex., Robbe-Grillet, Claude Simon). În 
exerciţiul acestei deturnări funcționale, descrierea capătă, paradoxal, întâietate 
în fața naraţiunii, căci povestirea, evocând o lume reificată, se constituie cu 
efortul aproape exclusiv al unor descrieri, imperceptibil modificate de la o 
pagină la alta (Robbe-Grillet), „ceea ce poate trece totodată drept afirmare 
spectaculoasă a funcției descriptive şi confirmare strălucită a ireductibilei sale 
finalităţi narative” (GENETTE, 1978: 157). Descrierea devine factorul esen- 
ţia care conferă acestui tip de literatură caracteristica de roman al privirii. 

Teatrul este o artă care-şi propune să descrie viața omenească, având ca mijloace 
de realizare oameni care trăiesc o viață împrumutată în faţa altor oameni adunaţi laolaltă 
ca să-i vadă. 

(Emile Faguet, Drama antică. Drama modernă) 

4.1. Două opere sau una singură? 


Deşi considerat gen mixt (Coleridge, Leopardi, Hegel) şi, după toate 
probabilitățile, ulterior liricului şi narativului de ale căror modalităţi subiective 
şi obiective se foloseşte deopotrivă, textul dramatic a fost tipul de discurs care a 
stârnit cel dintâi un interes teoretic. Poetica aristotelică este o prezentare ge- 
nerală a artei imitaţiei verbale şi o prezentare detaliată a celei mai de seamă, la 
acea dată, forme imitative, cea dramatică, în interiorul căreia merita întreaga 
atenţie varianta ei nobilă, tragedia. Multă vreme după aceea, dramaticul va fi 
apreciat drept genul înalt — demnitate pe care a împărţit-o din când în când cu 
epopeea —, având darul să complexeze genurile „inferioare”, „imperfecte”, „mi- 
nore” cel puţin până în romantism, când se afirmă cu tărie poezia lirică, sau pâ- 
nă în realism, curentul romanului. Ocupând mai ales scena clasicizată a istoriei 
literare, evident că discursul teoretic al dramaticului a fost, vreme de secole, 
unul predominant normativ, iar produsele sale dintre cele mai conservatoare. 

Dar nu numai prin prestigiu şi longevitate textul dramatic se singula- 
rizează în teritoriul literarului. Dramaticul are, în cadrul celorlalte tipuri de dis- 
curs literar, un statut aparte, acela de „artă impură, prea pătrunsă de real” 
(VODĂ CĂPUȘAN, 1987: 180) sau de literatură tridimensională, fiind dispu- 
tat, cu egală forță şi cu egală îndreptăţire, de două arte, de două moduri de 
transmitere a mesajului (vizual şi auditiv) şi de două variante/etape de percep- 
ție, a lectorului şi a spectatorului. De aici, statutul său indecis în planul receptă- 
rii, care a determinat o reală dispută teoretică între textocentrişti şi 
scenocentrişti, în funcție de primatul care i se atribuie, acela de obiect literar 
sau de realitate scenică. Pe de o parte, se afirmă autonomia sa literară, calitatea 
lui de act de limbaj, invocându-se argumentul că textul predetermină realizarea 
teatrală (altfel, şi un poem ar putea fi considerat neterminat câtă vreme nu e 
recitat în public), pe de altă parte, se afirmă prioritatea realizării scenice, textul 
reducându-se la o canava prescriptivă sau la un scenariu. 

Problema nu este deloc simplă câtă vreme nu se ia în calcul statutul 
special al dramaticului, acela de gen de graniță (dar nu o graniţă între literatură 
şi document, cum îndeobște e folosit termenul), a cărui organizare discursivă se 
vede dublu codificată, atât de exigenţele artei cuvântului, cât şi de cele ale 
spectacolului teatral. Ca text literar, textul dramatic este o operă finită cu mar- 
gini textuale precizate; din perspectiva destinaţiei sale ultime (dar nu neapărat 
obligatorii) care este punerea în scenă, reprezentarea, el este un text-suport, un 
pre-text pentru spectacol, asemenea cântecelor de gestă medievale compuse 
pentru a fi recitate în fața unui auditoriu. Un statut asemănător, dar mult mai 
puţin independent îl au şi textele de muzică uşoară sau libretele de operă. Re- 
ceptarea tuturor acestor forme sincretice se consideră dusă până la termenul 

limită doar prin actul interpretării. Ca urmare, ele subzistă ca invariantă de text 
şi variantă de interpretare sau, în termenii lui N. Goodman (Languages of Arts, 
Indianapolis, 1976), ca opere literare, sunt a/ografice (identitatea lor e de tip 
sintactic şi, graţie acesteia, pot fi reproduse în copii identice), ca opere scenice, 
sunt autografice (lipsite de identitate sintactică, fapt pentru care fiecare repre- 
zentaţie este o altă operă, mai mult sau mai puţin diferită de cele precedente sau 
de cele ulterioare). În toate aceste cazuri, interpretarea ca destinaţie finală a tex- 
telor este luată în calcul din chiar procesul producerii lor, ceea ce le diferenţiază 
de textele deturnate de la funcţiile lor primare, cele care evoluează de la nontea- 
tral spre teatral: cazul poeziilor puse pe muzică, al dramatizărilor — scenariile 
dramatice, radiofonice, cinematografice realizate după opere epice —, al inter- 
pretării dramatizate a unor texte cu structură dialogală (idilele rustice ale lui 
Coşbuc, schițele caragialiene în care discursul narativ redus la minimum poate 
fi asimilat indicațiilor de regie). Aici, redirecţionarea textului dinspre maniera 
literară spre modalitățile altor arte este facultativă şi ulterioară actului de pro- 
ducere, având ca rezultat fie dobândirea unor structuri adiționale ce nuanțează 
sau potențează transmiterea mesajului, fie crearea chiar a unei alte opere. Dra- 
matizările nu trebuie însă confundate cu adaprările, care reprezintă rescrieri ale 
unei piese de teatru (nu operează modificări ce privesc tipul de discurs, ci doar 
comprimă sau redistribuie materialul deja existent) pentru a se adecva specifi- 
cului unui anumit tip de spectacol, de regulă înregistrat la radio sau la televiziune. 

Evident, şi un text dramatic poate fi citit ca un simplu text literar prin 
ignorarea acelor elemente discursive care-l orientează spre valorificarea sa 
spectaculară, în contrapondere cu privilegierea dimensiunii mimetice, ceea ce 
înseamnă că „în atare condiţii, se pierde teatralitatea [s.a.] textului, dar nu şi 
literaturitatea lui” (COMLOŞAN, 2002: 40). Trebuie să recunoaştem însă că 
dramaticul este genul cel mai puţin gustat de cititorul obişnuit — aceasta şi dato- 
rită scriiturii segmentate, cu alternanța registrelor care împiedică cursivitatea 
lecturii —, astfel că el preferă, eventual, vizionarea spectacolului. Există şi ex- 
treme, piese de teatru impracticabile sau dificil de montat, cum a fost spectaco- 
lul într-un fotoliu lansat de Musset sau, la noi, teatrul lui Camil Petrescu, pe 
care Călinescu îl vedea mai adecvat receptării ca literatură decât ca spectacol, 
ori cel scris de Lucian Blaga. De altfel, există convingerea că un autor, chiar 
dacă e un scriitor înnăscut, nu poate scrie teatru dacă nu cunoaşte legile specta- 
colului dramatic, 

De fapt, problema se pune între a stabili dacă un text are valoare estetică 
prin simpla sa formă lingvistică sau dacă funcția lui estetică e condiționată de 
transpunerea într-un alt cod artistic. Or, în măsura în care putem să spunem că 
tragedia Oedip rege al lui Sofocle este, prin sine însăşi, un obiect estetic şi poate 
fi receptată, prin lectură, în integralitatea semnificaţiilor sale, i se poate atribui 
fără rezerve statutul de text literar autonom. Este şi opinia lui Adrian Marino 


177 


CE Scanned with OKEN Scanner 


POETICA GENURILOR LITERARE 


(1973: 528): „Poezia [literatura, n.m.] dramatică există nu fiindcă o cer teatrul şi 
exigenţele reprezentaţiei teatrale, ci pentru că orice poezie, dramatică sau nu, 
intră în sfera artei, implicit teatrale, prin calitatea sa estetică”. Raportarea unui 
spectacol la precedentul său literar e relevantă nu ca judecată de valoare, Ci ca 
simplă repliere referențială, neutră din punctul de vedere al valorii artistice pe 
care fiecare dintre cele două manifestări o probează sau nu prin sine. 

Opera dramatică, grație faptului că înscrie, în chiar litera sa, o potenția- 
lă utilizare translecturală, ar putea fi considerată mai degrabă drept text aparti- 
nând în egală măsură la două sisteme diferite: literar, unde acoperă şi chiar de- 
păşeşte toate exigenţele discursive specifice, şi teatral, unde funcționează ca 
element central sau mai degrabă primar (cel puţin în teatrul tradițional), care se 
cere însă complinit de alte sisteme semiotice şi transpus din dimensiunea scrisă 
în cea orală. Astfel că răspunsurile contradictorii la întrebarea „Cui îi aparţine 
opera dramatică?” se datorează privilegierii unuia sau altuia dintre aceste siste- 
me de convenții: dacă acordăm primatul literaturii, atunci reprezentaţia apare ca 
o simplă traducere pe scenă a obiectului textual, invers, actul scenic e privit ca 
liber exerciţiu teatral (evitând totuşi improvizaţia pură), ce creditează mult mai 
mult aportul realizatorilor spectacolului. Evitând astfel de controverse infertile, 
Jean-Marie Schaeffer propune ca opera dramatică să fie considerată „fie ca o 
distincție între două stări, una scenică, cealaltă literară ale aceleiaşi opere, fie ca 
o distincţie între două opere — opera scenică şi cea literară — având ca element 
comun textul dramatic” (DUCROT, SCHAEFFER, 199: 478). 

În condițiile în care o privim ca operă scenică, opera dramatică devine 
o operă cu doi şi chiar mai mulți autori sau, mai precis, o operă cu două instanțe 
auctoriale: autor textual/autori spectaculari. În teatru, distanța dintre textul de 
pe hârtie şi cel rostit pe scenă poate pune serios problema paternităţii şi chiar a 
toleranței în limitele căreia astfel de inițiative sunt permise (multe texte drama- 
tice sunt tratate ca avantexte, ca simple „ciorne”, definitivabile pe scenă). Din- 
colo de aceasta însă, marea diferență se instalează între piesa de teatru şi spec- 
tacolul teatral (ca modalitate de realizare) sau între spectacolul sugerat de text şi 
cel performat (ca modalitate de proiectare a mesajului), ceea ce ne determină să 
vorbim, global, despre o operă cu dublă paternitate, a autorului de text şi a auto- 
rului de spectacol — regizorul —, care mobilizează toate modalitățile sincretis- 
mului teatral pentru a impune mesajul său, de multe ori sensibil diferit față de 
cel al autorului dramatic. De altfel, orice afiş îi cuprinde pe amândoi. Numai că, 
dacă autorul textual este unic, optica regizorală reprezintă virtual o infinitate. 
Corect ar fi să vorbim despre existența unui „«emitent multiplu» format din 
autor — în calitatea sa de autor, deopotrivă al cuvintelor rostite în discursul sce- 
nic şi al schematicelor instrucţiuni din didascalii, şi prin aceasta inductor, prin 
implicaţiile textuale, a unei părți din realizarea nonverbală —, din regizor, actor, 
personal tehnic, ca interpreți ai piesei şi realizatori ai punerii în scenă” 

(Marcelo Pagnini, Pragmatica della letteratura, Sellerio, Palermo, 1980, p. 
90-91, apud VODĂ CĂPUŞAN, 1987: 64). 

Datorită complexității sale, textului dramatic reprezintă un teritoriu in- 
terdisciplinar, disputat de mai multe direcții de investigație: 

a) întâi de toate, ca TEXT LINGVISTIC, el este obiectul de studiu al 
poeticii, care îl relevă ca realitate stratificată: 

— la nivelul semnificatului, el este un UNIVERS FICTIV, ce transmite un 
mesaj prin intermediul unor constituenți ca acțiune, conflict, personaje; 
analiza actanțială nu este însă în măsură să spună prin ce se diferențiază 
cl de textul narativ, mijloacele de investigare nefiind altele decât cele ale 
naratologiei tematice; 

— la nivelul semnificantului, se prezintă ca UNIVERS DE CUVINTE sau 
ca obiect literar destinat reprezentării, caz în care devine obiectul de stu- 
diu al dramatologiei, ce analizează modalităţile prin care textul literar e 
orientat către această finalitate, modalități ce îl diferențiază structural de 
alte tipuri de discursuri. 

b) în sfârşit, ca OBIECT LITERAR REALIZAT SCENIC cu concursul 
celorlalte sisteme semiotice care intervin în spectacol, el face obiectul teatrolo- 
giei; în acest caz, spectacolul este privit ca o „lectură” mai mult sau mai puţin 
fidelă, mai mult sau mai puţin creativă a partiturii textuale oferite de autorul 
dramatic, iar analiza va fi interesată să releve modul în care potențialităţile sale 
sunt valorificate sau transgresate pe scenă. 

Contextul epistemologic actual a probat faptul că orientarea viabilă în 
cercetarea dramei nu poate fi decât una integratoare, rezultat al însumării per- 
spectivelor schițate mai sus. Depăşirea acestei segmentări se realizează în abor- 
darea pragmatică, mod de a vedea în teatru un act de comunicare între instanțe 
multiple care se simultaneizează în unitatea semiotică a spectacolului. Numai 
astfel opera dramatică îşi pune în valoare adevărata sa identitate, care nu este 
aceea a unei entități stabile, ci a unei interacțiuni de elemente reunite într-un 
context comunicațional, numai astfel ea îşi relevă calitatea de a fi o altfel de 
literatură şi îşi conservă specificitatea discursivă datorată unei codificări diferite 
de cea a operei epice sau lirice. 


4.2. Dramaticul ca discurs sau despre cum e scrisă o piesă de 
teatru 


4.2.1, O structură segmentată 


Primul lucru care se impune atenţiei în lectura textului dramatic este 
forma sa grafică aparte, în care se remarcă prezenţa masivă a blancurilor, co- 

notând un tip specific de scriitură ce stă sub semnul discontinuității. Discursul 
teatral produce un impact vizual şi se precizează pe fundalul diferențelor față de 
discursul în proză — ca text compact — şi faţă de discursul în versuri — ca text 
secvențial (relativ) regulat (fie prin scrierea sub formă de vers, fie şi prin codi- 
ficarea suplimentară a strofei). 

Discursul teatral este astfel organizat, încât să răspundă la două exi- 
genţe: să dea informaţii în legătură cu ceea ce este, în el, ficțiune, mimesis, şi cu 
ceea ce este performanţă sau reprezentare. Segmentarea unei piese de teatru va 
reflecta, în general, dinamica interioară a acțiunii, ca mişcare a grupului de per- 
sonaje în timpul şi spațiul fictiv imaginat pe scenă. Vom întâlni, prin urmare, o 
structură riguros compartimentată, bazată pe permanente incluziuni, ce cores- 
punde unităţilor reprezentative: 

— macrosecvenţe: acte; 

— secvenţe medii: scene sau tablouri; 

— microsecvenţe, constând în acte de limbaj principale (interogaţii, po- 
runci, reproşuri) sau în acte scenice (acte de limbaj + acţiuni fizice, ex.: 
Hamlet îl ucide pe Polonius). 

Actele se impun prin schimbarea decorului şi înregistrează o pauză 
temporală în universul fictiv. Scenele şi tablourile (termenul de tablou, împru- 
mutat din pictură, subliniază orientarea spre o percepție preponderent vizuală a 
acțiunii) — secvenţe aproximativ echivalente — se delimitează de regulă exterior, 
prin schimbarea configurației personajelor (în funcție de intrările şi ieşirile lor 
de scenă), dar şi după logica acțiunii dramatice; şi scenele, şi tablourile sunt, 
între ele, contigue sub aspect temporal. În sfârşit, actele de limbaj marchează 
schimbarea locutorului. Arhitectura textului poate fi complicată prin împărțirea 
sa Şi în scene, şi în tablouri, caz în care scenele devin unități subordonate. Piesa 
Danton, a lui Camil Petrescu, uzează de ambele delimitări: actul I, de exemplu, 
este alcătuit din patru tablouri, dintre care primul are cinci scene, iar celelalte 
patru au dimensiunea unei scene etc. Cu rol de limite suplimentare, pot apărea 
şi notaţiile cu referent spectacular de tipul „cortina finală”, „gong”, „aplauze”. 

Actul este traducerea latinească a grecescului epeisodion, care la Aristotel 
desemna „partea bine definită a tragediei cuprinsă între două cânturi complete 
ale corului” (ARISTOTEL, 1998: XII, 1452 b, 80). Horaţiu, şi de la el teatrul 
clasic, a stabilit numărul actelor la cinci (în tragedia ateniană numărul lor nu era 
prescris, Perșii lui Eschil avea patru acte, iar Oedip la Colonos de Sofole, şap- 
te), la Molière se păstrează numărul doar în comedii şi se reduce în bufonerii şi 
farse, pentru ca în teatrul modern orice prescripţie să dispară în fața necesităţii 
de a respecta dinamica interioară a fiecărei opere concrete. 

In teatrul antic, delimitarea episoadelor era realizată de „cântecele pe 

loc” ale corului, s/asimon, numite astfel pentru a fi deosebite de cele două „cân- 
tece din mers” care încadrau acţiunea piesei: parodos (intrarea corului) şi 

exodos (ieşirea lui din orchestra, spaţiul circular în care avea loc reprezentația). 
Piesa întreagă se baza pe alternanţa părţilor vorbite (episoadele şi prologul sau 
„punerea în temă”) cu părțile cântate, destinate corului și organizate în strofe şi 
antistrofe. Repartiția părți vorbite/părți cântate nu confirmă însă cu exactitate 
opoziția cor/personaje, căci se putea întâmpla ca, în tragedie, un personaj să 
intoneze singur (sau în duo, într-o scenă de recunoştinţă, de exemplu) un cântec 
în care să-şi exprime sentimentele (monodia), după cum personajele puteau 
cânta, alături sau în locul corului, un cântec dialogic de durere (komos) în tim- 
pul căruia îşi loveau pieptul în semn de doliu (CUSSET, 1999: 25), 


4.2.2. O grafie diferențiată 


Aspectul grafic al textului dramatic este și el discontinuu marcând al- 
ternanța dintre comunicarea directă, realizată de o voce ce vorbeşte în numele 
autorului, şi comunicarea mediată de discursul personajelor. Între cele două 
paliere nu există formule de compromis, discursurile sunt net separate, pe când 
epica înregistrează formule cu paternitate mixtă (conținutul comunicării apartți- 
ne personajului, expresia însă e integrată partiturii naratorului), cum sunt stilul 
indirect liber şi stilul direct legat. Textul dramatic va apela la tipuri de literă 
diferite ce delimitează două categorii de texte: 

— un text principal şi consistent, REPLICILE PERSONAJELOR prezentate 
în organizare dialogală sau monologală; ele urmează după semnul vorbi- 
rii directe „două puncte” şi sunt scrise regular, semn că reprezintă de fapt 
textul propriu-zis al piesei; 

— un text secundar sau „culisele” textului prim, DIDASCALIILE („învăţă- 
turi”), care desemnează tot ceea ce nu este rostit de actor, dar se referă la 
modul în care autorul își reprezintă spectacolul. Nu aparțin textului piesei 
decât în scris, în momentul reprezentării sunt transcodate în realităţi sce- 
nice. În greacă, se numeau astfel caietele cu însemnări date actorilor îna- 
inte de reprezentaţie, căci didascaliile nu făceau parte din corpusul tex- 
tului. 

Didascaliile funcţionează ca text auxiliar în cazul reprezentării sau ca 
text-cadru şi ca text-liant în cazul lecturii, asigurându-i inteligibilitatea. De fapt, 
ele reprezintă un set de prescripții lingvistice vizând condiţiile de enunţare. În 
cazul piesei citite, sunt un corespondent al discursului naratorial direct, care 
fixează spațiul şi timpul, introduce personajele, le descrie, le înregistrează com- 
portamentul exterior şi chiar oferă indicii de analiză psihologică. 

Dacă dialogul este un discurs continuu şi autonom (poate exista fără di- 
dascalii şi are înţeles în sine), didascaliile reprezintă un text dependent, frag- 
mentar, de inserție, cu structură monologică, 

Din punct de vedere grafic, didascaliile teatrale alternează două tipuri 
de litere, majusculele ca mod de scriere a numelui personajului în faţa unui ali- 
neat-replică și italicele, de regulă combinate cu parantezele, în rest (pentru pre- 
zentarea decorului la începutul fiecărui act se mai folosesc şi caractere regular, 
dar evidențiate față de restul textului prin dimensiunea redusă). Sub aspect 
funcțional, didascaliile se pot grupa în patru categorii: 

> numele, care este un indicator al organizării discursului dialogic; ordinea 
acordării cuvântului ilustrează cea mai importantă funcţie a acestei voci 
didascalice — în textul narativ această funcţie se numeşte chiar funcție de 
regie (LINTVELT, 1994: 38-39), Extragerea replicilor unui singur perso- 
naj alcătuieşte rolul acestuia, un decupaj pe verticală al discursului tea- 
tral; 

> un text-listă iniţial, cuprinzând numele personajelor, cu precizări privind 
identitatea lor genealogică sau socială şi datele fizice esențiale pentru o 
bună distribuţie (ex.: „o ţigancă tânără”); 

> texte-descriere compacte, alcătuite în general din propoziţii nominale, 
aşezate la începutul actelor cu funcţia de a indica decorul; 

> texte fragmentare, însoțind replicile personajelor, care au rolul de a indi- 
ca tonalitatea, mimica, gestul, proxemica, mişcarea celui care vorbeşte. 

Didascaliile au statutul unui act de limbaj directiv, sunt ordine date 
practicianului şi pot fi completate prin verbe la imperativ: „o masă şi două sca- 
une” nu înseamnă există o masă şi două scaune, ci puneţi o masă şi două scau- 
ne sau imaginați-vă o masă şi două scaune, iar o indicație de tipul „VETA (în- 
grozită)” este un ordin dat actriței care joacă rolul Vetei să-şi rostească replica 
mimând starea în cauză. E important de precizat că didascaliile sunt atât 
proscenice, texte de regie al căror referent e spectacolul dramatic, cât şi/sau 
texte complementare discursului vorbit, caz în care vizează doar universul re- 
prezentat. În această din urmă situaţie se vorbeşte despre ,„ false” indicații, ce 
corespund unei regii interioare (POPESCU, 1987: 39), sau despre didascalii 
autonome, care se adresează explicit cititorului, având funcţia comentariilor 
metanarative dintr-o povestire (DUCROT, SCHAEFFER, 1996: 482). 

În teatrul lui Camil Petrescu, de exemplu, acest corpus este neobişnuit 
de amplu şi depăşeşte funcția de a furniza elementele indispensabile pentru pu- 
nerea în scenă, chiar și pe aceea de a dirija în amănunt reprezentarea (ex.: Andrei 
devine deodată „de o stranie frumuseţe”). Didascaliile sale capătă, la lectură, o 
importanță aproape egală cu textul vorbit; incomode pentru interpret, ele au mai 
degrabă o valoare expresivă, căci apelează la un limbaj generos, figurat chiar, 
cu funcția principală de a oferi un comentariu subiectiv al autorului şi, mai 
mult, un mijloc de analiză psihologică. Cum observa George Călinescu, Camil 
Petrescu se dezvăluie aici drept un analist cu o manie pentru nuanţe „care îl îm- 
pinge la artificii psihologice și la cazuistică” (1982; 747). Acest fragment 

dintr-o extinsă secvență didascalică, aflată la începutul actului 1 al piesei Act 
venețian, nu numai că realizează portretul fizic şi cel moral al personajului, ci, 
prin introducerea unei perspective temporale (relativ la comportamentul său în 
situații care depășesc momentul ce se oferă reprezentării), narativizează un dis- 
curs de obicei static şi racordat la situaţia de enunţare: 


Pietro este un bărbat ca de patruzeci-patruzeci şi cinci de ani, înalt, nas pu- 
termic, gura mare, nervozitate bărbătească, impulsiv. Dă o impresie de loialita- 
te, de profundă şi aspră bunătate, poruncitoare. Nici el, ca şi Alta, nu poartă 
peruca epocii. Trecutul lui de fost sclav şi pirat îi e acum întipărit pe faţă, care 
pare să fi fost angelică în adolescență. Are un fel de sinceritate moale în voce, 
rapidă, gândită, care încurajează uneori pe partener. O teribilă detentă nervoa- 
să, spontană ca o hotărâre irevocabilă, face din el un om în luptă, copleşitor. 
Atunci privirea lui devine de oțel. Faţa lui paralizează prin paloarea ei însăşi 
pe adversar. Pare mult mai mare la trup decât e, fiind proporționat şi cu autori- 
tate. Aparent foarte calm şi echilibrat, dar numaidecât se ghiceşte în el o fier- 
bere interioară fără egal. Gândeşte, lucid până și în clipele de febră. 


(Camil Petrescu, Act venețian, în Act venețian. Danton, 
București, Editura Minerva, 1983, p. 10) 


Graţie expansiunii corpusului didascalic, textul pieselor lui Camil 
Petrescu nu e un simplu prag pentru spectacol, ci e făcut în primul rând pentru a 
fi citit, este un text cu un puternic efect la lectură. 

Textul didascaliilor — simplu auxiliar în dramaturgia antică, inexistent 
în piesele lui Shakespeare (au fost adăugate de editor) — capătă o importanță din 
ce în ce mai mare în teatrul modern, concurând chiar în întindere textul princi- 
pal, pentru că spaţiul devine reproducerea decorativistă a unui loc din lume, 
pentru că personajul este tot mai individualizat şi, în sfârşit, pentru că libertăţile 
pe care şi le ia regizorul îl constrâng pe autor la cât mai multe precizări 
(UBERSFELD, 1999: 33). În special în teatrul secolului al XX-lea, creşterea 
ponderii textului secundar se leagă de intenţia de reteatralizare a teatrului, de 
definirea sa ca spectacol complex, în care cuvântul nu mai joacă rolul principal, 
ci e unul dintre multiplele limbaje activate pe scenă. 

Procesul de autonomizare a discursului didascalic presupune trecerea sa 
din postura de text subsidiar în aceea de text producător de sens, cum se întâm- 
plă în antiteatrul secolului al XX-lea (v. COMLOŞAN, 2001: cap. Discursul 
contestat). Astfel, în teatrul epic al lui Brecht, didascaliile apar pe scenă ca dis- 
curs lingvistic sub forma pancartelor ce conţin mici naraţiuni, având drept refe- 
rent fie un eveniment istoric real petrecut în afara scenei (ex., Galilei, prizonier 
al Inchiziției), fie acţiunea dramatică însăşi, pe care o rezumă sau o comentea- 
ză. La Eugen Ionescu, aducerea în prim-plan a discursului didascalic se petrece, 
paradoxal, prin dinamitarea textului principal, care se desematizează până la 

golirea lui totală de conţinut; pe scenă apare doar mecanismul formal al dialo- 
gului, convențiile care îl structurează, astfel că „unica lui semnificaţie e una 
metadiscursivă, de discurs despre formele retoricii teatrale” (COMLOȘAN, 
2001: 164). Cazul limită, cel în care didascaliile ajung să alcătuiască singure 
textul piesei, este ilustrat de opera lui Beckett Acte fără cuvinte, exemplu de 
dramaturgie gestuală sau obicctuală, în condiţiile în care se renunţă chiar şi la 
actor (una dintre piese constă în mutarea unor cuburi în spaţiul scenic, prin ma- 
nevre efectuate în culise la auzul unor semnale sonore). Sunt piese care se dis- 
pensează total de limbaj, rezumându-se la a fi o înşiruire de gesturi banale, me- 
canice, fără legătură unele cu altele, gesturi care nu spun nimic mai mult decât 
ceea ce arată. 


4.2.3. Moduri de expunere. Cuvântul în teatru. Dialogul şi monolo- 
gul dramatic 


4.2.3.1. Dialogul. Specificul discursiv al textului dramatic este dat de 
extrapolarea expresiei dialogate la nivelul întregului comunicativ. O piesă de 
teatru se alcătuieşte aproape în totalitate din schimburi de replici, ceea ce în- 
seamnă trecerea în prim-plan a discursului personajelor şi minimalizarea dis- 
cursului auctorial prezent exclusiv în indicațiile de regie. De aceea, opera dra- 
matică este considerată ilustrarea unui mimesis total. Lectura ei favorizează şi o 
destinație cu totul specială, „accesul la alchimia limbajului pe care n-o oferă 
niciun alt tip de limbaj artistic” (POPESCU, 1987: 37). 

Didascaliile reprezintă echivalentul partiturii naratoriale din textul epic, 
singura modalitate de expresie directă. Când sunt de tipul descriere de cadru, 
schiță de portret sau frânturi narative ce urmăresc mişcarea personajelor, ele re- 
prezintă statutul naratorului din afară specific prozei comportamentale, când 
focalizează dinăuntru personajul, evocă statutul naratorului omniscient. Există, 
desigur, şi substitute explicite ale naratorului, personaje portavoce care-i fac 
transparentă poziția față de lumea reprezentată sau reflectează la însuşi meca- 
nismul interior al piesei şi al artei teatrale în general. Aşa sunt bufonul, 
raisonneur-ul (corul în tragedia antică), personajul care rosteşte prologul şi epi- 
logul sau intonează un song pe scenă, dar discursul presupus a fi asumat de au- 
tor e întotdeauna atribuit cuiva. 

Monopolul dialogului în textul destinat rostirii impune prezența nara- 
țiunii şi a descrierii ca modalităţi punctuale, înglobate replicilor personajelor. 
Procedee de acest tip sunt întâlnite, fireşte, şi în textul narativ, dar aici ele au o 
funcţionalitate precisă, aceea de a contracara limitările pe care le impune fina- 
litatea reprezentațională a piesei, Se povesteşte o acţiune care, din raţiuni de 
spațiu, morale etc., nu poate fi reprezentată pe scenă sau este descrisă o realitate 

absentă, din afara spaţiului de joc. Funcţia naraţiunii este aceea de a deschide 
spaţiul fix al scenei spre un „în afară” multiplu. Datorită faptului că dialogul 
teatral îşi înglobează celelalte modalități de organizare textuală, epice şi des- 
criptive, discursul teatral este considerat „un heterotext, unde modelul dominant 
rămâne cel întrebare — răspuns” (VODĂ CĂPUȘAN, 1987: 145). Descrierea, 
care în textul epic e inserată în narațiune și are calitatea de fragment al lumii 
ficționale, e transferată „de drept” de către dramă în corpusul didascalic — ca 
descriere de ambient şi miniportret al personajului —, ceea ce înseamnă că nu se 
mai referă la un spațiu imaginar, ci la cel real, al scenei. Astfel, în loc să des- 
cric, dramaticul arată, ilustrează, pune în lumină, reprezentând, mai mult decât 
celelalte genuri, o poetică a vederii. 

Dialogul dramatic este cunoscut îndeobşte sub formula de dialog ime- 
diat, dialog care se dispensează de formulele introductive datorită faptului că 
vocea narativă — instanță intermediară între autor şi cititor — este o categorie 
absentă în teatru. În lirică, o voce îşi asumă aproape în totalitate conținutul ex- 
primat de poezie, în epică, proprietatea asupra discursului e „negociată” între 
narator şi personaje, în teatru, situația e mai complicată: pe scenă, discursul 
personajelor e unicul discurs care se face auzit (cu excepția semnificativă care 
se cere amintită, aceea a teatrului epic brechtian), dar în textul dramatic, per- 
sonajele nu sunt singurele instanțe locutoare. Dacă nu există o voce narativă, 
care povesteşte, există, în schimb, o simetrie a ci, o voce căreia i s-ar potrivi 
mai bine să-i spunem voce descriptivă — funcţia ei fiind, în primul rând, cea de 
prezentare, de înfăţişare —, este vocea care vorbeşte în corpusul didascalic. Tex- 
tul dramatic nu poate renunța la acest construct fictiv, aşa cum nu poate renunța 
nici la instanța autorului abstract, identificat de astă dată cu o strategie dramati- 
că, sau la cititorul abstract, ca sumă de competențe interpretative. Dacă putem 
vorbi de o instanță cu totul absentă, ea este aceea a naratarului, care nu-şi mai 
găseşte locul într-un text a cărui situaţie de enunțare vizează reprezentaţia. Aşa 
cum, în textul epic, vocea narativă îndeplineşte funcții descriptive (la Balzac, de 
exemplu), vocea descriptivă a dramei poate deţine, cu caracter de excepție şi 
doar punctual, aptitudini narative, pe care le dezvoltă fie compact, fie prin în- 
sumarea unor fragmente ce urmăresc să plasticizeze mişcarea personajului. Re- 
zultatul va fi însă o „povestire amăgitoare” de tipul tablou în mişcare: 


Ruinele bisericii veșnic reîncepute, În fund, munţi şi păduri. Dimineaţă, dar 
încă întuneric. Manole iese din afundătură, cercetând temeliile ruinei. Cei nouă 
zidari dorm. Se face repede lumină, Câţiva zidari se trezesc. 


(Lucian Blaga, Meşterul Manole, în Teatru, vol. 1, 
Bucureşti, Editura Minerva, 1984, p. 345) 


În ce priveşte redarea dialogului, vocea dramatică îşi poate permite să 
fie extrem de parcimonioasă, de vreme ce convenţia structurală a acestui tip de 

text este enunțarea şi enunţurile sunt întotdeauna atribuite personajului enun- 
țător. În consecință, verbele dicendi, cu rol de a insera replicile într-o structură 
narativă, sunt automat presupuse şi capătă, prin indicaţiile din paranteze, com- 
pliniri circumstanţiale: 


JUPÂN DUMITRACHE: Ştii (se îneacă de emoție), mă stăpânesc, adică-i vor- 
besc cu perdea, nu voi să-i isplic lucru formal, ca să n-o ruşinez. [...] 
SPIRIDON (plângând): Auliu, jupâne, auliu! Ce ţi-am făcut eu, jupâne, dacă 
am dormit? 

IPINGESCU (srrajnic cătră Spiridon): Pentru ce nu eşti prezent la apelul no- 
minal?... [...] 

SPIRIDON (fugind într-un colț): Nu ştiu... 


(I. L. Caragiale, O noapte furtunoasă, în Teatru, 
Bucureşti, Editura Albatros, 1982, p. 33-34) 


De multe ori, didascaliile indică anumite condiţii de enunţare ce preci- 
zează, dincolo de sensul evident al enunțurilor, sensuri care nu doar nuanțează, 
ci chiar contrazic (un „te iubesc” spus în zeflemea), dar astfel de inițiative pot 
aparține şi unei regii insurecţionare care, exploatând sistematic procedeul, in- 
tenționează o tratare parodică a unui subiect serios. De altfel, studiile consacra- 
te semioticii spectacolului au constatat polisemia comportamentului paraverbal 
şi a celui nonverbal, care pot merge până într-acolo, încât să modifice funda- 
mental statutul actanţial al personajului (v. RĂDULESCU, 1985). 

Exclusivitatea dialogului în textul dramatic este motivul pentru care el 
capătă, în gradul cel mai înalt, virtuţi acţionale. În teatru, mai mult decât ori- 
unde, a vorbi înseamnă a face, iar dimensiunea perlocuţionară a limbajului de- 
vine evidentă. Pe de altă parte, dialogul deține un statut privilegiat şi în relaţie 
cu celelalte forme de comunicare teatrală, cel puţin în spaţiul european. S-a vor- 
bit, astfel, despre /ogocentrismul teatrului european, care este atât o problemă 
de dozaj al artelor sincretice, cât şi o problemă de natură estetică. În acest sens, 
importante observaţii formulează Doina Comloşan (2003: 207): „dialogul re- 
prezintă partea cea mai consistentă (cantitativ şi semantic) a spectacolului. 
Semnificațiile piesei şi ale spectacolului sunt produse de acest discurs; acţiunea 
este, în primul rând, un șir de acte de vorbire şi chiar efectul estetic este produs 
de forma zicerii. Nu întâmplător, peste două mii de ani, teatrul a recurs la mij- 
loacele expresive ale poeziei (versificaţie, muzicalitate, limbaj figurat)”. 

Stilistic, dialogul dramatic a fost deseori învinuit de nefiresc, fapt ce se 
datorează unei potențe superioare pe care o ținteşte, aceea de a reflecta „totali- 
tatea [s.a.] fiinţei, a situaţiei personajului” (POPESCU; 1987: 41). Sub aspect 
pragmatic, trebuie subliniată dubla enunțare teatrală, duplicitatea inerentă 


acestui tip de dialog încadrat simultan în două situaţii de comunicare 
(MAINGUENEAU, b, 2007: 185); 

— în prima, un autor se adresează unui public prin reprezentarea unei pie- 
se; actul enunțării este deci constituit de reprezentare; 

— în cea de-a doua, situația reprezentată, un număr de personaje dialoghea- 
ză într-un cadru enunțiativ considerat autonom faţă de reprezentarea ca 
atare a piesei, În aceste condiţii, spectatorul devine destinatarul secund al 
oricărui enunț rostit pe scenă. 

Modalitatea e proprie şi textelor narative cu lector înscris (CORNEA, 
1998: 61), în speţă romanului epistolar cu destinatar fictiv, dar în textul drama- 
tic dubla enunțare nu e un artificiu compozițional, ci un dat obiectiv. 

Perspectiva oferită de analiza actelor de limbaj califică diferențiat cele 
două tipuri de enunțare, atribuind fiecăreia un statut logic diferit: privit din sală, 
dialogul este alcătuit din acte de limbaj lipsite de forță ilocuționară şi perlocu- 
ționară, acte de limbaj inventate, percepute ca atare de către public, căci speci- 
ficul receptării teatrului este dat de „contractul de simulare [s.m.] stabilit între 
actori şi spectatori, contract care nu numai că separă activitatea teatrală de acti- 
vitățile «serioase», dar şi instituie o relaţie de reprezentare între cele două” 
(DUCROT, SCHAEFFER, 1996: 479). Fenomenul este numit cu termenul de 
denegare — mecanism psihic care permite spectatorului să vadă realul concret 
pe scenă şi să adere la el ca fiind real, dar un real fără consecințe în afara spa- 
tului de joc (UBERSFELD, 1999: 25). Paradoxul teatrului constă tocmai în 
faptul că el propune un real, dar un real construit, un real „artificial”. E de pre- 
cizat totuşi că se supune fenomenului denegării doar ficționalul evenimentelor 
prezentate, nu şi adevărurile istorice sau cele general valabile. 

In schimb, privind lucrurile din spaţiul scenei, dialogul este o sumă de 
acte de vorbire serioase, care angajează personajele în aceeaşi măsură în care 
ar angaja pe nişte enunțători reali. Evident, desfăşurarea acestor dialoguri este 
supusă unui proces de stilizare îndatorat codurilor culturale active în diferite 
epoci, aşa încât nu trebuie uitat că inclusiv „efectul de natural” este obținut 
printr-o intenționalitate de tip artistic. Exemplul grăitor este cel al accidentelor 
de limbaj, fortuite în conversaţia cotidiană, dar funcționale, selectate şi semnifi- 
cative în interiorul dialogului dramatic. În orice caz, „dialogul dramatic se situ- 
ează față de conversaţie într-o poziție comparabilă cu cea a naraţiunii ficționale 
față cu narațiunea factuală” (COMLOȘAN, 2003: 209). 

În teatru au loc, aşadar, simultan două procese comunicative: unul se- 
rios, între vorbitorii fictivi, personajul şi alocutorul său, şi unul care simulează 
seriozitatea, între vorbitorii efectivi, actor şi spectator. Dar aceasta nu înseamnă 
că cele două paliere nu pot fi escaladate, actorul adresând spusele destinate unui 
personaj de pe scenă publicului, pe care îl ia drept complice la actele sale, sau 
pur şi simplu direcționându-şi aparteurile, în mod explicit, către acesta. In 
spectacolele moderne de tip interactiv, publicul e provocat să participe efectiv, 
ceca ce face din el, la urma urmei, un actor mai mult sau mai puţin precizat. 

Schema acestui dialog stratificat ar putea fi formalizată în funcţie de 
prezența/absența locutorilor, deci luând în calcul dublul caracter — mediat şi 
direct (face to face) — al comunicării teatrale, astfel: 


PERSONAJ - PERSONAJ |SPECTATORI| CITITOR 
REGIZOR 

SPATIUL ETIC SCENA FRAGIENTDE LE 

SPAȚIUL SĂLII DE SPECTACOL 


SPAȚIUL LITERAR (AL TEXTULUI DRAMATIC) 


Aşadar, în teatru se confruntă: 
1. LOCUTORII ABSENŢI (EXTRASPECTACULARI): AUTOR — CITITOR = REGIZOR; 
2. LOCUTORII PREZENŢI (INTRASPECTACULARI): ACTORI — PUBLIC; 
3. LOCUTORII FICTIVI INTRASCENICI): PERSONAJELE. 


4.2.3.2. Monologul dramatic — formă de discurs teatral care presupune 
absența interlocutorului scenic — are, într-un text fundamental dialogic, un ca- 
racter de excepție. De altfel, e resimțit ca formulă artificială şi e acceptat de 
teatrul realist sau naturalist doar când e motivat de situaţii specifice (vise, stări 
de somnambulism, efuziuni lirice). Pentru că e lipsit de interacţiune verbală, se 
caracterizează prin monotonie ilocuţionară şi prin unitatea subiectului enunțat. 
Apare în formă adresată (unui interlocutor aflat în afara scenei, publicului sau 
unui personaj imaginar — Dumnezeu, iubita moartă, o idee) sau autoadresată şi, 
mai rar, în forma solilocviului — expresia cvasiconștientă a unui eu într-o stare 
de maximă tulburare —, caz în care e lipsit total de destinatar. Cele două forme 
monologale vor da naştere, în epică, monologului narativ adresat şi mono- 
logului interior. O variantă a monologului este aparteul — formă teatrală con- 
vențională, evitată de teatrul modern —, desemnând situaţia în care un personaj 
îşi rostește în aşa fel replica, încât să pară că nu este auzit de către celelalte 
personaje. In Evul Mediu şi Renaştere, aparteul era folosit frecvent în prologul 


şi cpilogul pieselor pentru a pune în temă sau pentru a ajuta publicul să extragă 
concluziile necesare. 

În fond, atrage atenţia Anne Ubersfeld (1999: 53), în cazul monologului 
autoadresat este vorba de un dialogism interior, care presupune un conflict între 
curile exprimate de aceeași voce, euri ce reprezintă fiecare un alt sistem de va- 
lori: stanţele lui Rodrigues din Cidul lui Corneille sau monologul Hermionei 
din actul al V-lea al Andromacăi de Racine. 

Ca formalizare suplimentară, textul dramatic principal a apelat, până la 
romantici, la un element considerat prin tradiţie drept indicele estetizării limba- 
jului, versul. Convenţia vorbirii versificate funcţionează diferențiat: pentru per- 
sonaje, versul e resimțit ca mod obișnuit de exprimare, ca proză, pentru specta- 
tor, este unul dintre semnalele faptului că participă la o activitate de tip artistic. 
Altfel, versul nu modifică cu nimic semnificația actelor de limbaj realizate de 
către actori, ele îşi păstrează valoarea logică pe care o dețin în general (un ordin 
dat de un personaj altuia este perceput ca ordin, şi nu ca poezie, ca act de limbaj 
gratuit). Versul e resimțit ca vers la nivelul universului reprezentat doar în cazul 
cântecelor şi al poeziilor introduse în textul piesei, fie cu funcție de divertis- 
ment, cum se întâmplă în comedia antică sau în vodevil, fie cu scopul de a 
anunța, întregi, comenta evenimentele prezentate pe scenă, ca în songurile din 
piesele lui Brecht. 

Sub aspect stilistic, dialogul şi monologul dramatic sunt comandate de 
legea transpunerii textului din dimensiunea scriptică în cea orală, chestiune ce 
nu ţine de dozaj, ci de intuiţia subtilă a artistului, întrucât oralitatea se țese la 
confluența dintre idiostilul individual al personajelor şi cel general, determinat 
istoric, capabil să dea impresia de viață autentică, trăită aici şi acum. În măsura 
în care oralitatea presupune o ieşire din reguli, „această ieşire trebuie condusă 
cu artă, pentru a nu deveni manifestare anarhică, afectare inutilă, vulgarizare ori 
concesie făcută unor simple efecte de moment” (ZAMFIRESCU, 1974: 173). 


4.2.3.3. Negarea dialogului. Discursul dialogic, ca ansamblu coerent 
(continuitatea întrebare — răspuns, subiect unic, progresie logică) şi ca formă de 
acțiune prin care se instituie o realitate, e negat de teatrul absurdului, a cărui 
supratemă e imposibilitatea comunicării. La Eugen Ionescu, dialogul păstrează 
doar aparenţa de interacțiune verbală prin dispariţia teritoriului conversațional 
comun, replicile se leagă unele de altele cel mult prin conectori sintactici, igno- 
rând orice exigență de continuitate semantică. Beckett restrânge limbajul teatral 
doar la funcţia lui fatică, de menţinere a contactului, oferind o simplă emisie de 
cuvinte care nu întâlnesc alte cuvinte (O, ce zile frumoase!, Comedie), astfel că 
se ajunge la o formă limită de distrugere a mesajului prin proliferarea vorbirii 
înțelese ca simplu zgomot verbal. 

Absența cuvântului e convenția teatrului pur, a spectacolului de panto- 
mimă şi a mimodramei moderne. Ambele se află undeva între coregrafie şi tea- 

tru, cu diferența că mimodrama se bazează pe o canava dramatică şi imită o 
acțiune, pe când pantomima e statică, propunându-şi doar să ilustreze un anumit 
tip de comportament. Renunțarea la limbaj devine însă în cea mai mare măsură 
„elocventă” într-o opțiune estetică individuală. Cuvântul, ca primă „substanță” 
a dramaticului, ajunge să fie suspectat de ineficacitate şi chiar să fie alungat cu 
totul din text şi din spectacol prin experienţele extreme ale teatrului „fizic”, 
gestual şi vizual, aparținând lui Beckett (Actes sans paroles) sau unor regizori 
ca Antonin Artaud şi Gordon Craig, care îl integrează în spectacol numai ca 
sonoritate, valorificându-i virtuțile sale incantatorii în cadrul unui teatru ritua- 
lic. Antonin Artaud teoretizează teatrul cruzimii, un teatru cu impact asupra 
simțurilor, şi nu asupra intelectului, un teatru care să trezească sensibilitatea 
nervoasă a spectatorului, recâștigând puterea vechii magii. El este imaginat ca 
un spectacol turnant, al maselor, anulând opoziţia scenă — sală, ca un triumf al 
forțelor vitale, al organicului exprimat prin mijloace directe — imagini, gesturi, 
ritmuri, sunete, strigăte — utilizate în mod violent şi şocant. Un astfel de teatru 
nu mai este perceput ca reprezentare, ci ca realitate care biciuiește simţurile şi 
inerția publicului, oferindu-i senzaţii vii. Pe aceeaşi linie, Peter Brook realizea- 
ză în 1971 un spectacol-experiment, Orghast, în care oferă un limbaj teatral 
independent, ce comunică dincolo de sensul cuvintelor prin ritual, muzică, la- 
mentaţii şi strigăte de durere. 


4.3. Dramaticul ca obiect scenic 
4.3.1. Specificul comunicării teatrale 


Din perspectivă receptivă, textul dramatic se află antrenat într-un pro- 
ces etapizat care deplasează pe rând instanțele receptoare în funcţie de trei per- 
spective în care poate fi situat: 


"PIESĂ DE TEATRU = OBIECT TEXTUAL; receptor: CITITORUL (sau 
CITITORUL-REGIZOR); 


= PIESĂ DE TEATRU + REALIZATORII SPECTACOLULUI = PUNERE ÎN 
SCENA; receptor: REGIZORUL; 


"PIESĂ DE TEATRU + REALIZATORII SPECTACOLULUI + PUBLIC = 
SPECTACOL; receptor: SPECTATORII. 


Din punctul de vedere al punerii în scenă, textul dramatic este un text 


prin forța lucrurilor incomplet, o operă deschisă, în termenii lui Umberto Eco, 
presărată cu numeroase spații albe, de indeterminare, ce fac posibilă inițiativa 

creatoare a realizatorilor spectacolului. Dacă admitem împreună cu Eco (2002: 
45-73) că opera deschisă este un gen în care poate fi reperată specia operei în 
mişcare, atunci textul dramatic trebuie apreciat cu această precizare suplimen- 
tară. Din perspectiva spectacolului teatral, textul este o operă în mişcare, o ope- 
ră neîncheiată fizic, o operă în care receptorul de gradul I e convocat să structu- 
reze discursul (înţeles ca ansamblu al modalităților de comunicare teatrală) în 
însuşi sensul producerii şi al manualităţii lui. Chiar admițând situațiile limită — 
respectarea ad litteram a textului dialogic şi a unor amănunțite şi precise didas- 
calii, ca şi fidelitatea maximă față de viziunea propusă —, cooperarea concretă a 
realizatorilor spectacolului nu poate fi înscrisă în text, autorul nu poate indica 
modul în care va fi mobilat spaţiul scenic, realizarea efectivă a semnelor ce ţin 
de actor, inevitabil strict individuale, deci toate acele elemente artistice ce dau o 
notă aparte fiecărui spectacol, dacă nu şi fiecărei reprezentații a aceluiaşi spec- 
tacol. Prin urmare, se poate spune că, față de prescripțiile textuale, comunicarea 
teatrală are întotdeauna un caracter imprevizibil, dinamic, deschis, ce face posi- 
bilă manifestarea unei viziuni originale asupra montării. 

Există, în marea diversitate a formelor teatrale, grade diferite de mo- 
bilitate și limita maximă e proprie pieselor improvizatorice de tipul commediei 
dell’arte sau al happeningului contemporan bazat pe formula work in progress, 
în care structura discursivă preexistă doar ca proiect, fiind decisă nu numai de 
opțiunea momentană a actorului, ci şi de intervenţia publicului. La fel a funcți- 
onat, în epică, povestirea aezilor sau cea a cântăreților medievali şi, în general, 
orice operă compusă în performanță. Execuţiile diferite ale aceleiaşi opere dra- 
matice depind de factori istorici ca gustul, ideologia, mentalitatea, valoarea es- 
tetică, dar şi de presiunea exercitată de montările anterioare, la care orice regi- 
zor tinde să se raporteze în mod original. 

Comunicarea teatrală se caracterizează prin incertitudinea emițătorului 
principal. Spectatorului îi este greu să decidă care e sursa enunțurilor pe care le 
receptează: autorul piesei, regizorul sau comedianţii, pentru că enunţarea tea- 
trală e una mediară: 

= un emițător A, autorul, comunică cu 

= un receptor B, publicul, prin intermediul 

= unei echipe de profesionişti (C) ai teatrului: regizorul, actorii, sceno- 
graful, maestrul de sunet, maestrul de lumini. 

In aceste condiţii, opera dramatică se caracterizează prin capacitatea de 
a oferi o REPREZENTARE A REPREZENTĂRII sau prin prezenţa unui refe- 
rent în referent, căci există: 

— un referent de gradul I = referentul textului = spectacolul, referent con- 
cret, prezent pe scenă; 

— un referent de gradul II, referentul spectacolului, un referent imaginar, 
egal cu lumea fictivă despre care se presupune că există în afara scenei şi 
pe care spectacolul pretinde că o semnifică. n j i 

Se poate vorbi despre o comunicare externă, scenă — sală, (A ŞI C co- 
municând cu B), dar şi despre o comunicare internă, intrascenică, între toate 
elementele mulțimii ce îi reprezintă pe realizatorii efectivi ai spectacolului: co- 
municarea actor — actor, actor — scenograf, regizor — actor, regizor — specialist 
în iluminat etc. În atare condiţii, procesul emisiei apare dublat, ca act de com- 
punere (autorul dramatic) şi ca act de execuţie (autorii spectaculari), dimen- 
siunea creatoare a acestui tip de activitate deplasându-se de la prima instanță 
spre cea de-a doua. Spectacolul se construieşte între un homo loquens şi un 
homo faber, cel care crecază material universul scenic. 

"De asemenea, comunicarea teatrală este o comunicare de tip colectiv, 
cu un emițător multiplu şi un receptor multiplu, în sensul că „un grup de artişti, 
uniți de acelaşi proiect, vorbeşte unui grup de indivizi uniţi de aceeaşi activita- 
te, receptarea teatrului [s.a.]” (UBERSFELD, 1999: 22) şi o comunicare institu- 
ționalizată, pentru că se petrece în circumstanţe spațio-temporale legiferate so- 
cial, dar şi pentru că e reglementată de un sistem de norme respectate atât de 
polul emițător, cât şi de cel receptor. Ca reprezentare organizată, teatrul se in- 
clude în sfera manifestărilor/genurilor performative (alături de alte forme spec- 
taculare ca jocurile, competițiile sportive, dansul, muzica), între care se indivi- 
dualizează prin contractul de simulare despre care am mai vorbit. 

Ca tip de comunicare directă şi concretă, teatrul se diferențiază de arte- 
le ce impun receptarea printr-un „ecran” mediator: teatrul televizat, cinema- 
tografia, teatrul radiofonic. Comunicarea teatrală se desfăşoară in praesentia, 
grație concomitenței actului producerii cu cel al receptării (ceea ce presupune o 
identitate de spaţiu — sala de spectacol sau substitutele sale — şi una de timp — 
durata reprezentării), şi prin intermediul unor semne materiale: ființe umane cu 
mimica, gesturile, mișcările lor, obiecte, muzică, lumină etc. 

In fine, comunicarea teatrală este şi una simultană, care transpune in- 
formaţia scrisă, dată în modul succesiunii de către text, într-o multitudine de 
semne teatrale coexistente, legate, prin situaţia concretă a reprezentării, într-un 
ansamblu bazat pe cu totul alte tipuri de relaţii spaţio-temporale. 

„ Transformarea textului literar în obiect scenic presupune două tipuri de 
operații: 

— TRANSPUNEREA limbajului din sistemul scris în cel oral, ceea ce în- 
scamnă că expresia lingvistică dobândeşte o dimensiune fonică precisă, 
fiind încarnată de mai multe voci; 

— TRANSCODAREA prescripţiilor didascalice, respectiv trecerea lor din 


dimensiunea lingvistică, scripturală, în alte limbaje teatrale specializate, 
de expresie vizuală, auditivă, cinetică, posturală. 


192 


CE Scanned with OKEN Scanner 


Textul dramatic 


Spectacolul teatral este considerat o formă de artă multisemică, în care 
sunt actualizate propunerile textuale într-un mod ce ţine de momentul istoric al 
reprezentaţiei şi de codul său teatral, dar şi de „competenţa enciclopedică”, cum 
ar spune Umberto Eco, a receptorului intermediar, respectiv de concepţia regi- 
zorală. Mai mult decât oricare alt tip de operă literară, opera dramatică se oferă 
procesului de receptare, care, după cunoscuta distincţie formulată de Paul 
Comea (1998: 16), se deosebeşte de /ectură prin aceea că privilegiază ceea ce 
subiectul reţine, şi nu ceea ce textul conţine. Iar rezultatul receptării devine 
baza pentru montarea pe scenă. Spectacolul transpune scenic nu textul scris (de 
un autor)/citit (de un lector), ci textul receptat/interpretat de regizor sau viziu- 
nea sa personală asupra textului, care se concretizează într-un caict de regic, 
schema virtuală a spectacolului. Opera dramatică se dovedeşte a fi un text 
productiv în cel puţin două sensuri, pentru cel puţin două instanțe: pentru regizor 
este bază a reprezentării, ferment creator antrenând resurse spectacologice, 
pentru cititor ea dezvoltă o puternică funcţie a imaginarului graţie efortului de a 
suplini o deficiență funciară a textului, caracterul său lacunar prezent într-o 
măsură covârşitoare în comparaţie cu celălalt gen ficțional, epicul. 

Formă de interacţiune complexă a tuturor instanțelor angajate, specta- 
colul teatral se întemeiază pe mai multe tipuri de texte: 

o textul de autor sau, în cazul piesei improvizatorice, textul-suport, asemă- 
nător unui scenariu de film; 

o  pre-textul: caietul regizorului; 

o  paratextul: titlul, afişul, programul de sală, cronica dramatică, interviuri 
cu actorii, reclama. 

Pe traseul de la autor la public, mesajul e focalizat de instanţele inter- 
mediare şi suportă transformări semnificative: 


REALIZATORI 


e paralext > 


"[SPECTACOL|” 
CONCRET |; 
Am nan E 


SFECTACOLULU 


PUBLIC 


MESAJ 


iectură=receptare punere receptare 


multisemică 


interpretare în scenă 


4.3.2. Instanţele comunicării teatrale 


4.3.2.1. Actorul pare a fi, cel puţin pentru teatrul clasic, cea mai impor- 
tantă componentă a spectacolului teatral, un artist prezent în spațiul scenic, care 

construieşte, prin limbaj şi prin celelalte semne legate de munca sa, un univers 
ficțional. El relaţionează toate elementele legate de arta spectacolului şi toate 
instanțele acestuia. Paradoxul despre actor stă în dubla sa funcţie, de meşteşu- 
gar sau practician care îşi foloseşte corpul şi vocea şi de reprezentare fictivă, de 
întrupare a unui anumit personaj ce ține de lumea imaginată. Dacă în genul epic 
personajul este o ființă de hârtie, aici el capătă corporalitate, devine, graţie acto- 
rului, o fiinţă în carne şi oase, particularizată, având câteva elemente recog- 
noscibile (cele pe care le-a stabilit intenționalitatea auctorială), dar şi multe va- 
riabile date de profilul specific al artistului-interpret. Particularităţile fizice şi 
fizionomice îl recomandă pentru a-şi împrumuta persoana sa reală unei persoa- 
ne fictive, ceea ce înseamnă că pe scenă el „se situează într-o zonă terță, dinco- 
lo de fiinţa sa psiho-fizică reală, dar şi dincolo de profilul personajului său” 
(TĂNĂSESCU, 2004: 52). 

O problemă disputată în teatrologie a fost cea a implicării afective, a 
aprecierii prestaţiei actoricești ca trăire sau meserie, ca şi cea a libertăţilor per- 
mise față de prescripțiile textului, care l-ar aşeza pe actor în postura de interpret 
ce poate adopta orice rol sau de artist care imprimă personajului date ale perso- 
nalităţii sale. Rolul, constructul actorului, a fost considerat fie rezultatul unei 
identificări simpatetice cu personajul (Artaud, Stanislavski), fie al unui efect de 
distanțare ce derivă dintr-o muncă de construcţie lucidă a unei măşti sau a unei 
supramarionete. Ideea se revendică de la Diderot, cu al său Paradox asupra 
actorului, pentru a fi exploatată la limită, în practica spectacolului, de către 
mari regizori ai secolului al XX-lea — Brecht, Peter Brook sau Gordon Craig 
(TONITZA-IORDACHE, 1980: 73-113). 

Dincolo de problema implicării, munca obiectivă a actorului stă în 
(UBERSFELD, 1999: 9): 

— a fi enunţătorul unui discurs şi autorul unei acțiuni; 

— a construi un subiect al acţiunii/discursului care să fie „accepta- 
bil”/,,verosimil” pentru spectator; 

— a construi mai multe relaţii interpersonale puternice prin antrenarea între- 
gului sistem de semne pe care le pune la dispoziţie comunicarea teatrală. 


4.3.2.2. Regizorul, acest „producător” al spectacolului, este un factor 
de relaţie şi de creaţie, simultan receptor şi autor, un receptor prim şi un autor 
ultim. Ca receptor intermediar şi specializat, el vede în textul dramatic o par- 
titură a unui posibil spectacol. În această postură, situaţia sa este una aparte față 
de cea a lectorului obişnuit (un neprofesionist al teatrului), în sensul că „pactul 
de lectură pe care îl încheie cu textul literar se întemeiază pe ipoteza că acesta 
din urmă are ca referent ficțiunea unui spectacol de teatru (ceea ce este prezen- 
tat în discursul piesei este spectacolul, nu o întâmplare sau un şir de evenimente 

imaginare)” (COMLOŞAN, 2002: 42). În acelaşi timp însă, el este, la fel ca au- 
torul dramatic, „comunicatorul din umbră” al spectacolului teatral. Cu toate aces- 
tea, cel puţin în teatrul modern — a cărui direcție dominantă este 
deliteraturizarea şi reteatralizarea —, regizorul c instanţa căreia îi revine un rol 
mai important chiar decât cel al autorului dramatic sau al actorului. Faptul aces- 
ta este una dintre consecinţele noii paradigme culturale a lumii moderne, una 
profund marcată de ofensiva vizualului, şi se manifestă concomitent cu tendința 
teatrului de a se elibera de sub tutele străine, printre care şi literatura 
(TĂNĂSESCU, 2004: 53). Se ajunge astfel la formula de text supus spectaco- 
lului, în care prevalează elementele teatralităţii în detrimentul cuvântului. Tea- 
trul secolului al XX-lea s-a angajat într-un demers de căutare a propriei identi- 
tăți, de definire a sa ca artă autonomă, grație unor regizori ca: Gordon Craig şi 
Peter Brook în Anglia, Stanislavski, Meyerhold, Vahtanov în Rusia, Artaud, 
Viler, Barault, Copeau în Franța, Reinhardt, Piscator, Brecht în Germania, Iosif 
Sava la noi, Bragaglia în Italia, Grotowski în Polonia. 

Lucrurile nu au stat însă mereu astfel. Marii creatori dramatici ai Anti- 
chității erau prin definiţie şi regizorii pieselor lor, ceea ce implica dependența 
expresă a textului de montarea lui scenică. Piesele tragicilor greci erau scrise 
pentru a fi reprezentate cu prilejul marilor concursuri dramatice care se desfăşu- 
rau în Atena de-a lungul ultimelor patru zile (trei rezervate tragediei şi cea din 
urmă comediei) ale Marilor Dionisii. La originile reprezentaţiei teatrale stătea o 
polispecializare a poetului, care era în acelaşi timp şi regizorul, şi interpretul 
pieselor sale, ba mai mult, în măsura în care tragedia se dorea un spectacol 
complet, înglobând text, dans şi muzică, el îşi asuma inclusiv rolul de compozi- 
tor (al acompaniamentului muzical şi al părților lirice) şi pe cel de autor al co- 
regrafiei. În secolul al V-lea î.e.n., poetul are în sarcina sa şi conducerea corului 
în calitate de didascalos, pentru ca apoi rolul să fie încredinţat unui şef de cor 
profesionist. 

Coincidența autor — regizor a fost o constantă a teatrului până către 
sfârşitul secolului al XIX-lea, ceea ce presupunea convergenţa celor două acti- 
vități creatoare. Moliere, Shakespeare, Racine, Hugo, Voltaire s-au exersat în 
punerea în scenă a propriilor opere. In aceste condiţii, spectacolul era o traduce- 
re a dramei într-un alt limbaj, şi nu o operă nouă. Departajarea competenţelor 
s-a realizat fie din tendința spre realism (urmărind să apropie spectacolul scenei 
de cel al lumii), fie dintr-una contrară, care viza dimensiunea simbolică a repre- 
zentării și deci îndepărtarea maximă a lumii ficționale de cea reală, cum se în- 
tâmplă în teatrul simbolist. 

De fapt, fractura teatru — literatură se petrece în cadrul unui proces 
complex, specific epocii moderne, surclasarea civilizației cărţii de către civili- 
zaţia imaginii. Regia modernă înseamnă din ce în ce mai mult o rescriere a pie- 
sei — de multe ori prin intervenții în chiar litera ei —, o deturnare a textului de la 

semnificațiile pe care autorul i le-a infuzat, gest radical de „infidelitate” crea- 
toare, de emancipare de sub „tirania” auctorială. Regizorul — spune Nicolae 
Manolescu (Teatrul în căutarea adevăratului autor, în Lectura pe înţelesul tu- 
turor: 119) — „îşi asumă toate drepturile şi toate riscurile. Și nu numai când e 
vorba de repertoriul contemporan; repertoriul clasic este tratat la fel. Regizorul 
îi inventează pe toți dramaturgii după chipul şi asemănarea lui, gândeşte din 
nou întreaga dramaturgie a lumii”. Compensaţia pentru postura subordonată a 
autorului dramatic este că opera regizorului durează doar o seară sau o stagiune, 
singurul lucru ce rămâne din spectacolul evanescent fiind textul. 

Activitatea regizorală e jalonată de câțiva parametri: codul teatral con- 
temporan și modul de funcționare a instituţiei teatrale, textul sau canavaua dra- 
matică, reprezentând premisa creaţiei, şi un spectator imaginar în funcţie de 
care se orientează demersul regizoral pe o gamă largă, de la a-i confirma aştep- 
tările şi până la a-l şoca (UBERSFELD, 1999: 67). 


4.3.2.3. Receptarea teatrală. Publicul 


Spre deosebire de teatrul radiofonic şi de cel pentru televiziune, care 
pot fi receptate în solitudine, teatrul e destinat unei receptări colective, de grup, 
ceea ce naşte tendința de identificare a spectatorului individual cu nivelul reac- 
tiei generale. 

Vorbim, în cazul teatrului, şi despre o receptare imediată, cvasisimul- 
tană cu actul producerii mesajului. Destinatarul nu mai este o ființă virtuală, ci 
una determinată, prezentă aici şi acum. Comunicarea face to face are consecin- 
te în planul interpretării, în sensul că reacția spectatorilor poate influenţa, corija, 
accentua, nuanța jocul actorilor. Publicul, prin prestaţia sa, devine nu numai o 
instanță reglatoare care, prin afişarea unui anumit tip de gust, impune selecţia 
pieselor, constantele interpretării, ci şi un participant efectiv la spectacol, cu 
predeterminarea impusă de conştientizarea convenției teatrale. În teatrul mo- 
dern, divorțul dintre scenă şi sală este anulat, actorul coboară în sală, spectato- 
rul urcă pe scenă, fiecare se dă în spectacol în faţa celuilalt, reactualizând funcția 
originară a teatrului, aceea de loc al expunerii, unde priveşti şi eşti privit în ace- 
laşi timp. 

Graţie comunicării de tip direct, în teatru atitudinile de identificare sau 
de distanțare față de personaj devin mult mai pronunțate, convenţia ficțională 
este mult mai amenințată, iar ceea ce e înfățișat pe scenă pare mai real decât 
realitatea. 

Pactul teatral impune spectatorului o dublă atitudine: a înțelege că tot 
ce se prezintă pe scenă e semn, joc, convenţie teatrală şi a recepta acţiunea 
spectaculară ca pe o scenă de viaţă, Pe de o parte, impresia de realitate e susţi- 

nută de prezența corporală, „în carne şi oase”, a unor personaje care se mişcă 
într-un cadru real, concret, pe de altă parte, spectatorii au conștiința faptului că 
în fața lor se află doar nişte actori care nu-și trăiesc propria viaţă, ci interpretea- 
ză un rol fictiv. Tot ceea ce figurează pe scenă este făcut din aceeaşi materie ca 
restul lumii, dar nu este lume adevărată, ci e o reprezentare (spectacolul) a re- 
prezentării (lumea textului imitând lumea reală). Din această cauză, se poate 
vorbi despre o mişcare de identificare concomitentă cu cea de distanțare. În afa- 
ra acestei relații specifice autor — scenă — public, se produc reacții extreme: con- 
fuzia viață — teatru (întâlnită în teatrul pentru copii) sau pierderea emoției şi a 
plăcerii estetice prin păstrarea spectatorului într-o stare de luciditate extremă, 
fapt datorat în general unei montări scenice artificioase. Această dublă situare a 
spectatorului, concomitent înăuntrul şi în afara spectacolului, este însă în primul 
rând o funcţie a textului dramatic de valoare, căruia i se pretinde un realism 
imaginativ, al esențelor, respectiv „aptitudinea de a reuni iluzia realității şi di- 
mensiunca ideală a artei, realismul şi teatralitatea în cuprinsul aceleiaşi piese” 
(GASSNER, 1972: 224). 

Efectele receptării derivă din însuşi statutul spectacolului teatral, acela 
de acțiune intenţională, direcționată. Ceea ce se prezintă pe scenă e o activitate 
concepută în funcție de o anumită finalitate, şi nu o întâmplare reală, oarecare, 
privită sub specia spectacolului: „«Întâmplarea» de pe scenă nu «este» doar, ci 
«se înfăţişează» înspre un destinatar, cu un anumit scop. lar partenerul din sală, 
angajat el însuşi în acţiune, nu numai «aude» şi «vede», ci «ascultă» şi «priveş- 
te» deliberat. Factorii modalizatori sunt multipli, de ordin social, cultural, este- 
tic, statuând astfel teatrul ca ceremonial colectiv, cu un efect de spectacol recu- 
noscut, cu implicații majore în viața comunității umane” (VODĂ CĂPUŞAN, 
1987: 39). Mai mult decât oricare altă artă, teatrul e resimţit ca o formă de prac- 
tică socială sub deghizament ludic, ca tribună de răspândire a ideilor. Tocmai 
de aceea, în numeroase momente ale istoriei sale, s-a văzut pus în situația de 
a-şi recuceri funcția inițială, pe care o deţinea în Grecia antică, aceea de activi- 
tate comunitară, şi nu a unei elite, desfăşurată în spaţii deschise, în mijlocul 
oamenilor şi cu concursul lor. Această repunere sub semnul întrebării a relaţiei 
dintre scenă şi viață şi-a găsit un ecou modern în Teatrul Revoluţiei al lui Romain 
Roland — un ciclu de opt piese, realizat în prima jumătate a secolului al XX-lea 
— Şi, tot ca formă de maximă implicare socială, s-a manifestat şi teatrul politic 
profesat de Piscator şi Brecht. 

Sub aspect psihologic, teoria receptării teatrale se sintetizează în con- 
ceptul aristotelic al carharsisului, ce constă în eliberarea sufletului de preaplinul 
emoțional, în mod paradoxal, prin chiar practicarea acelor sentimente care, pre- 
zente în exces, dăunează echilibrului lăuntric. Emoţiile stârnite de poezia dra- 
matică sunt modalități de cheltuire a acestui surplus, „diversive, nevătămătoare, 
ale unui prisos de simțire, îndrumat pe calea ficţiunii spre măsură şi echilibru” 

(PIPPIDI, 2003: 80). Mai mult decât atât, țelul ultim al dramei este plăcerea 
sau desfărarea estetică — concept în acelaşi timp intelectual şi pasional — prile- 
juită, spune Aristotel, de calităţile intrinseci textului — cele ce ţin de stil sau de 
invenţia poetică —, şi nu de montarea scenică, elementul cel mai puţin artistic în 
viziunea sa. Graţie purificării pe care arta o operează în teritoriul afectelor, 
această plăcere estetică — recunoscută şi de Platon, dar incriminată pe motiv că 
îndepărtează spiritele de exigenţa contemplării ideilor — este curată şi nedăună- 
toare, o mulțumire a sufletului şi o exersare a intelectului. 

În estetica românească, Maiorescu a formulat o teorie receptivă a tea- 
trului în jurul conceptului de înă/fare impersonală. Teatrul bun, spune el în 
Comediile d-lui I. L. Caragiale, este capabil să ne facă să uităm de noi înşine ca 
fiinţe sociale, psihologice, pentru a ne transpune cu totul în identități de împru- 
mut, cărora le preluăm trăirile. Catharsisul teatral, despre care vorbise Aristotel, 
îşi păstrează calitatea de identificare simpatetică, dar este complicat de Maiorescu 
în perspectiva morală dedusă din filosofia schopenhaueriană, căci el consideră 
că, prin emoția estetică, omul îşi depăşeşte egoismul, sursa răului social, şi se 
înalță într-o zonă a trăirii impersonale, dezinteresate, pe care i-o procură lumea 
ficţiunii ideale. Arta valoroasă este, aşadar, arta morală, aceea care favorizează 
destrămarea individualității, dobândirea capacităţii de a te ridica deasupra ime- 
diatului, deasupra datelor propriei vieţi, pentru a căpăta o privire generală şi 
obiectivă asupra existenței omeneşti. Aceasta este marea misiune a artei în ge- 
neral şi, cu atât mai mult, a artei dramatice, care, avantajată de un contact direct 
şi colectiv cu publicul său, are cel mai mare impact asupra conștiințelor. 

Estetica spectacolului înregistrează în secolul al XX-lea două tipuri de 
atitudine: cea „clasică”, formulată de Artaud, pentru care participarea spectato- 
rului e mai ales simţire, şi cea brechtiană, care evită identificarea cathartică şi îi 
cere spectatorului judecată intelectuală, luciditate, distanţă critică pentru a per- 
cepe lecţia politică a teatrului şi a o transpune în afara scenei, în practica acțiu- 
nii sociale. 

Sub aspect intelectual, receptarea teatrală nu este deloc un proces co- 
mod, cel puţin pentru spectatorul iniţiat în arta spectacolului. Căci există două 
tipuri de public dramatic: cel care cunoaşte textul şi vine la teatru interesat de 
execuţia lui și cel care nu-l cunoaşte şi pentru care primează istoria, dimensiu- 
nea fabulativă. Un receptor competent trebuie să deţină capacitatea de a realiza 
coerenţa teatrală, conectând ansamblul limbajelor în direcţia constituirii unui 
mesaj. Exemplul cel mai potrivit este cel al teatrului absurd, incoerent ca text, 
dar perfect articulat în reprezentare, unde i/ogicul, noncomunicarea dobândesc 
statutul de mesaje ale piesei, și nu de imperfecțiuni ale textului. 

Ca act complex, receptarea teatrală se desfăşoară pe două axe: 

— pe axa diacronică, spectatorul este atent la FICŢIUNE, urmărind desfăşu- 
rarea unei acțiuni imaginare, cu toate momentele ei; 

— pe axa sincronică, el percepe PERFORMANȚA, combină şi unifică in- 
formaţia transmisă simultan de numeroasele semne teatrale (auditive, vizu- 
ale, cinetice). 

În acelaşi timp, demersul unui spectator model este orientat de două 
exigențe: el trebuie să descifreze atât intenţia autorului piesei, codată în obiectul 
textual, cât şi pe aceea a regizorului, care rezultă din modalitatea concretă de 
realizare a spectacolului. 

Comportamentul său este „stipulat” de contractul teatral pe care îl sem- 
nează în chiar momentul în care îşi cumpără biletul şi care presupune respec- 
tarea unor reguli: 

e pactul convenției: să fie lucid, să nu considere adevărat ceea ce îi este 
propus; 

e pactul iluziei (care funcționează simultan cu conștiința convenției, dând 
naştere fenomenului de denegare): să se lase „prins” de istoria prezentată 
şi să o trăiască emoțional; 

e pactul nonintervenției: să nu încerce să schimbe cursul evenimentelor 
prezentate; 

e pactul exprimării părerii: să-şi manifeste aprecierile prin gesturi codate 
(aplauze, flori, ridicarea în picioare, strigăte de nemulțumire); 

e pactul solicitudinii: să răspundă la solicitările actorilor de a participa la 
spectacol. 

Receptarea începe şi se prelungeşte şi dincolo de timpul efectiv destinat 
spectacolului, ea poate fi pregătită de o (nouă) lectură a textului, dar şi de dife- 
ritele modalități de preaviz — afişe, interviuri, cronici ale reprezentaţiilor ante- 
rioare şi mai ales programul de sală, cu rolul de a stabili orizontul de aşteptare — 
şi succedată de toate formele de schimb de impresii, inclusiv de întâlnirile cu 
actorii, lectura de cronici teatrale etc. 


4.3.3. Spectacolul teatral. Caracterul multisemiotic 


Evoluţia operei dramatice este marcată, pe de o parte, de evoluţia for- 
melor literare și culturale, pe de altă parte, de evoluția modalităţilor teatrale, a 
formelor de semnificare scenică. Acestea din urmă reflectă mutaţiile survenite 
în modul propriu fiecărei epoci de a concepe instituţia teatrală (ca spaţiu de or- 
ganizare şi desfăşurare a spectacolului), dar şi progresele de natură tehnică, gra- 
ție cărora a devenit posibilă o redefinire a instrumentelor cu care teatrul operea- 
ză (iluminatul electric, de pildă, care a revoluţionat arta spectacolului). 

O primă observaţie care trebuie făcută cu privire la modul de semnifi- 
care a spectacolului se referă la calitatea de semn a tuturor obiectelor, gesturi- 
lor, mişcărilor, sunetelor prezente sau produse pe scenă. Chiar şi un gest reflex 

al actorului (un strănut, o clipire din ochi), neprevăzut de procedeele regizorale, 
este pasibil de a fi interpretat drept semn şi inclus în sistemul de semnificaţii 
degajat de spectacol. Aceasta se datorează faptului că spectatorul are mereu 
conştiinţa convenției teatrale — „raportul [...] mai apropiat sau mai depărtat 
între semnul real şi semnul teatral. O apropiere a acestora va conduce la o con- 
venție a iluziei realului, o depărtare la accentuarea artefactului, a teatralităţii, a 
jocului teatral” (CEUCA, 2002: 33). 

Fiecare component al comunicării teatrale are, aşadar, un semnificant 
dat de elementele sale materiale (sunet, culoare, formă, mişcare), un semnificar 
(înţelesul său evident), dar şi o semnificație sau un sens ce nu poate fi decelat 
decât din structura întregului în care se articulează. De exemplu, nuditatea pe 
scenă poate trimite, după caz, fie la un anumit tip de comportament, fie la con- 
diția generică a umanului. 

Cât priveşte referentul semnului, acesta are o condiţie stranie, căci tri- 
mite simultan la realul din lume şi la realul de pe scenă. Cuvântul „pălărie” din 
textul Scrisorii pierdute trimite la o pălărie tipică, pe care ne-o putem lesne 
imagina, dar şi la pălăria concretă, unică, pe care o poartă pe cap actorul care 
joacă rolul cetățeanului turmentat. În aceste condiții, orice element scenic are, 
din punct de vedere semiotic, un dublu statut: de semn — parte a unui complex 
semiotic —, dar şi de referent față de sistemul lingvistic al textului. 

Semiotica teatrului recunoaşte existența mai multor clase de semne 
grupate după criteriul modului de percepție auditiv/vizual şi după cel al mo- 
dului de performare, respectiv semne independente şi semne legate de presta- 
ţia actorului: 


SEMNE VIZUALE 


LEGATE DE costum 
MUNCA gesturi 
ACTORULUI expresii corporale (postură, 
dans) 

expresii faciale (mimică) 


INDEPENDENTE decor zgomote 
lumină muzică 


Limbajele teatrale mai pot fi clasificate şi după calitatea lor artistică sau 
nonartistică. Sincretismul teatral convoacă mai multe arte, mixează modalităţi 
multiple de expresie: muzică, dans, coregrafie, arte plastice (design vestimen- 
tar, pictură, sculptură, arhitectură), spectacol de lumini, literatură — arte care pot 
ființa şi independent. Pe de altă parte, pe scenă se manifestă şi limbaje sociale 
care capătă calitatea de a fi artistice numai prin încorporarea lor în modalităţile 


text 

intonaţie 

sunete nonverbale 
emise de actori 

comunicative ale spectacolului: limbajul gesturilor, al mimicii, al mişcării, pos- 
turalitatea, atitudinea. 

în Munca actorului se însoţeşte de semne nonverbale (mimica, gesturile, 
poziția corpului, jocul privirilor) şi paraverbale (proprietăţi ale vocii: timbrul şi 
intensitatea, accentul, intonaţia, tempoul vorbirii, melodia frazei, pauzele inten- 
ționate). Gestica este o mişcare corporală voluntară sau semivoluntară, mai 
mult sau mai puţin codată (învăţate prin imitație, unele gesturi alcătuiesc baza 
unci comunicări sociale), adecvată mai ales exprimării emoțiilor şi sentimen- 
telor. Ea alcătuieşte un text complementar, redundant sau uneori opus celui ros- 
tit, Se află într-o relaţie semiotică şi de simultaneitate şi cu poziţia corpului, şi 
cu mimica, respectiv cu semnele produse numai de mișcarea muşchilor feței. 
Există expresii mimice care traduc emoții involuntare şi altele care întăresc ex- 
presiv o atitudine. De asemenea, o opoziţie pertinentă este cea între mobilitatea 
facială exagerată (proprie rolurilor comice) şi imobilitatea care e prin ea însăşi 
semnificativă, producând descumpănirea şi intimidarea interlocutorului. 

Se poate spune că expresivitatea rolului actoricesc derivă din conju- 
garea a două tipuri de semne: „semne nemotivate [semnele lingvistice, n.m.], 
arbitrare, închise, perfect convenţionalizate, care sunt cuprinse în fluxul materi- 
al al vorbirii, şi semne motivate, deschise, simboluri bazate pe un raport de si- 
militudine, de identitate, sau metaforic — de sugestie, care constau în valoarea 
funcțional-expresivă a rostirii cuvântului, a mişcării, a machiajului, a costumu- 
lui [s.a.]” (TONITZA-IORDACHE, 1980: 130). 

Obiectele prezente pe scenă formează trei sisteme de semne vizuale: 
decorul, costumul şi masca. 

Decorul reuneşte toate modalitățile de mobilare a spaţiului scenic, in- 
clusiv forma scenei, modul ei de separare față de public şi maşinăriile scenice 
care îi permit transformarea. De la teatrul în aer liber al Antichității, al Evului 
Mediu, dar şi al Renaşterii (în varianta teatrului popular) până la sala închisă a 
clădirii destinate reprezentaţiilor, spaţiul spectacular a cunoscut numeroase me- 
tamorfoze. În teatrul lui Dionysos, de pildă, în Atena secolului al V-lea î.e.n., 
spaţiul teatral cunoaşte două zone distincte: heatronul, locul publicului, sub 
formă de amfiteatru, și orchestra, o arie circulară, rezervată actorilor şi coreu- 
ilor, în mijlocul căreia se afla altarul zeului. Accesul în aceste spaţii se făcea 
prin două culoare, parodos (intrarea) și exodos (icşirea). Ceea ce numim astăzi 
scenă era la origine un spaţiu al culiselor, o baracă de lemn care permitea acto- 
rilor să se schimbe. Ulterior ea este fixată în sudul orchestrei, devenind un ele- 
ment de decor (arhitectural, dar și pictat — de aici termenul grecesc de sceno- 
grafia, pomenit şi de Aristotel) care figurează diferite spaţii fictive (un templu, 
un palat, o locuință). Tot datorită scenei se introduce în teatru profunzimea (acest 
spaţiu interior, ascuns privirilor spectatorului, poate găzdui o acţiune paralelă, 
doar sugerată) şi înălțimea, căci acoperişul scenei era destinat zeilor care erau 

amplasați aici printr-un mecanism (de unde şi formula deus ex machina, adec- 
vată astăzi unui deznodământ artificial). Cu ajutorul unor elemente tehnice, 
scena putea fi schimbată pentru a figura şi alte realități, un altar, un mormânt 
etc., dar toate aceste reprezentări erau strict convenţionale şi schematice. 

Tipul de scenă care a făcut carieră în teatru este scena de tip italian, de 
formă paralelipipedică, cu un perete transparent, deschis către public — rampa —, 
şi cu numeroase căi de acces către spaţiul culiselor, pentru ca unele experienţe 
ale teatrului modern să se reîntoarcă la spaţiul neconvențional, deschis, ampla- 
sat în cele mai bizare locuri (un castel părăsit, un stadion sportiv etc.) din con- 
vingerea că renunțarea la spaţiul de tip incintă răspunde rațiunii originare a tea- 
trului, aceea de spectacol colectiv, al actorilor, dar şi al spectatorilor. Este regă- 
sită astfel dimensiunea ritualică și populară a primelor celebrări ale lui 
Dionysos, ca şi conștiința că teatrul este de fapt o manifestare a civismului, că 
la spectacol trebuie să participe cetatea întreagă. 

Cât priveşte decorul, trebuie spus că, de orice tip ar fi, în teatru el nu e 
scop în sine, ci mijloc interpretativ. De-a lungul timpului, a evoluat de la o so- 
brietate maximă — redus, cum s-a văzut, strict la arhitectural în teatrul antic şi 
chiar şi în cel elisabetan (la Shakespeare decorul natural era descris sau sugerat 
prin mijloace verbale de tipul „Iată pădurea Arden!”) — la o proliferare de deta- 
lii care intenționau să concureze diversitatea realului făcând din scenă o imagi- 
ne în mic a lumii (în teatrul naturalist). Faze intermediare reprezintă decorul 
simbolic al Evului Mediu — oferind imagini ale vieţii terestre, ale Raiului şi In- 
fernului — amplasat în spații deschise (de regulă în pieţele din faţa catedralelor 
sau în mijlocul bâlciurilor), cel pictural din Renaştere şi clasicism (o pânză pic- 
tată şi câteva elemente), pentru ca în secolul al XVIII-lea din decor să facă par- 
te şi numeroase construcții scenice. Tot acum se introduce în tehnica dramatică 
şi schimbarea decorului de la un act la altul, de unde înainte acesta era dat o 
dată pentru totdeauna. Şi tot ca o inovaţie, în arta spectacolului apare decorul 
particular, ilustrând specificul fiecărei piese, în locul decorului convențional, de 
doar două tipuri: al tragediei sau al comediei. 

Teatrul contemporan tinde spre un decor abstract, limitat la un număr 
minim de elemente — cub, paralelipiped, platou, practicabile, fond —, sau înfă- 
țişează chiar o scenă goală, Aceste forme nonmimetice au avantajul de a fi mul- 
tifuncționale, ele ilustrează un spaţiu de joc mobil prin aceea că se desfac şi se 
recompun chiar în fața spectatorului, Parte a unei civilizaţii a vizualului, teatrul 
contemporan dă o importanță crescută scenografului ca maestru al spaţiului, cel 
care răspunde de întregul aparat vizual al reprezentaţiei, şi artiştilor aflaţi în 
subordinea sa: eclerajistul (maestrul de lumini) şi costumierul. 

Inainte de a aparţine teatrului, masca a aparţinut ritualurilor religioase, 
unde exista credința că ea reprezintă modalitatea de contact cu forţele pe care 
zeul le stăpâneşte. În teatru, funcţia ei majoră este de a sublinia teatralitatea, e 

singurul element care nu se serveşte şi nu se confundă cu elementele naturale, 
de aceea prin mască „teatrul refuză să fie duplicat al realului, «felie de viață», el 
se afirmă nu ca re-prezentare servilă, ci ca act de creaţie, ca producere de sen- 
suri într-un sistem propriu şi specific” (VODĂ CĂPUȘAN, 1980: 163). În câ- 
teva forme dramatice, masca este indispensabilă: masca tragică, respectiv co- 
mică din teatrul antic, măştile specializate din commedia dell’arte, măştile tea- 
trului japonez nô. În alte forme teatrale, locul măştii e luat de machiajul-mască: 
opera chinezească, kabuki japonez sau teatrul tradițional indian, kathakali. 

Mai mult decât în viața de fiecare zi unde, dincolo de modă, e viabilă o 
anumită relaționare a vestimentaţie la ctnie, la anumite tipuri de activităţi soci- 
ale, la starea materială sau la structura psihică a unui individ, în teatru costu- 
mul este definitoriu pentru clasarea personajului. Pe lângă semnificaţia sa obiş- 
nuită, costumul îndeplineşte pe scenă patru funcţii specifice: 

- marchează diferența dintre spectacol şi viața de toate zilele (este „unifor- 
ma” acestei activități instituționalizate); 

- datează acţiunea (exprimă locul şi timpul); 

- este decorativ (are valoare artistică în sine); 

- este codat, individualizând şi caracterizând persoana fictivă. 

În commedia dell’arte, de pildă, masca şi costumul tradiționale indicau 
rolul şi dezvoltarea ulterioară a acţiunii încă de la prima apariţie a personajului 
pe scenă: costumul negru era rezervat personajului pedant şi îngâmfat (Doctorul), 
cel alb personajului naiv (o variantă a Valetului, Pedrolino), hainele roşii şi pa- 
pucii turceşti reprezentau ținuta lui Pantalone, parvenitul plin de sine, zgârcit şi 
vicios. Căpitanul era o caricatură a falsului viteaz de tip spaniol, cu aere de cu- 
ceritor irezistibil şi purta, fireşte, o haină militară. Toate personajele caricatura- 
le aveau măşti construite pe acelaşi principiu: nas coroiat, frunte îngustă, cap 
chel, bărbie ascuţită, mustață agresivă şi chiar cocoaşă. În sfârşit, Arlechino, cel 
mai celebru personaj din categoria valeţilor, avea un costum bizar ce îi ilustra 
disponibilitatea caracterului: o semimască de piele neagră care îi acoperea fața 
numai până la gură, pălărioară de fetru răsfrântă în dreptul urechii, haine făcute 
din romburi de culori diferite şi încălțăminte uşoară; iar corespondentul său fe- 
minin, Colombina, deşi nu purta mască (ca şi tinerii îndrăgostiţi, de altfel), ilus- 
tra prin ţinută condiţia ei de țărancă-subretă. 

De la codificarea precisă a costumului, s-a ajuns la o anumită semnifi- 
care a noncostumaţiei. Teatrul modern a descoperit ţinuta ce refuză orice de- 
terminare a personajului: costumul neutru — nuditatea, cămaşa albă, lungă sau 
tricoul negru — care transmite vocaţia anonimizării personajului şi, implicit, 
deschiderea sa către condiția umană generică sau costumul anacronic (Hamlet 
îmbrăcat în blugi) ce exprimă voința regizorală de actualizare, ceea ce, la urma 
urmei, este tot o generalizare a situaţiei prezentate. 

4.4. Opera dramatică — o lume fictivă 


La nivelul universului reprezentat, textul dramatic este pasibil de ace- 
caşi analiză naratologică pe care o aplicăm şi textului epic. Dacă îl privim în 
sine, ca literatură, componentele sale funda mentale rămân aceleaşi — personajul, 
acţiunea, conflictul, timpul şi spaţiul —, numai că, față de structurile epice, cele 
ale dramaticului sunt mult mai codificate, căci drama — text supus exigențelor 
reprezentaționale şi unei finalităţi specifice, aceea de artă socială, — îşi propune 
să ofere o imagine mult mai sintetică, mult mai exemplificatoare şi mult mai 
genecralizatoare asupra umanului. 


4.4.1. Definiţia aristotelică a acțiunii 


Acţiunea este elementul fundamental al dramei, care, de altfel, îi împru- 
mută şi numele (gr. dramatos „acţiune”). Povestirea şi drama nu sunt altceva 
decât modalităţi diferite de înfăţişare a aceluiaşi conținut. Pentru Aristotel, acest 
conţinut unic e sintetizat de formula „oameni în acțiune”, cu sublinierea pree- 
minenţei acțiunii, în sensul că scopul poetului nu este observaţia morală, carac- 
terologică, ci derivarea acțiunii din caractere (teatrul modern va aşeza înaintea 
acţiunii psihologia): „cei ce săvârşesc imitația n-o fac ca să întruchipeze carac- 
tere, ci îmbracă cutare sau cutare caracter ca să săvârşească o faptă sau alta” 
(ARISTOTEL, 1998: VI, 1450 a, 73). Diferenţa dintre tragedie şi epopee, spune 
el, nu se rezumă doar la categoria modalității — imitaţia indirectă proprie narati- 
vului şi cea directă a dramaticului —, ci vizează şi elemente ce țin de natura lu- 
mii reprezentate. Acţiunea epopeii se deosebeşte de cea a tragediei numai prin 
lipsa limitării temporale (acțiunea tragediei ar trebui să se încadreze, pe cât po- 
sibil, în limitele unei singure rotiri a soarelui) şi prin imposibilitatea de a pre- 
zenta acţiuni paralele, ceea ce obligă tragedia la o mai mare concentrare şi uni- 
tate; în rest, ambele au subiect nobil, reprezentând imitaţia unor oameni aleşi. 

Cum se poate observa, Poetica, departe de a stabili nişte reguli ferme 
pentru tragedie, se mulţumeşte să recomande sau să constate condiţionările 
obiective ale textului tragic. „Regulile” aristotelice — celebra triadă a unităților, 
de timp, de loc şi de acţiune, — au intuit şi formulat mai degrabă o caracteristică 
generală a dramei, aceea a unei spaţialități restrânse şi a unei temporalităţi aler- 
te, situație inversă faţă de tipul epic, al amplitudinii spaţiale şi al unei durate 
generoase. În condiţii de concentrare spaţio-temporală, este firesc ca acțiunea 
dramatică să-şi precizeze coeziunea internă, să se arate ca unitate structurată din 
momentul declanșării până în punctul ei terminus, 

Cunoscuta definiţie a tragediei e, la Aristotel, rezultatul a patru criterii, 
tematic, formal, modal şi receptiv: „imitaţia unei acţiuni alese şi întregi, de o 

oarecare întindere, în grai împodobit cu felurite soiuri de podoabe osebit după 
fiecare din părțile ei, imitație închipuită de oameni în acțiune, ci nu povestită, şi 
care stârnind mila şi fiica săvârşeşte curățirea acestor patimi” (ARISTOTEL, 
1998: VI, 1449 b, 71-72). 

Acţiunii i se cere să respecte câteva exigenţe; 

— exigența de întindere: tragedia, drama în general, este limitată extern prin 
chiar necesitatea de a se plia pe durata reprezentaţiei, dar întinderea ei este dic- 
tată şi de considerente interne, respectiv de necesitatea de a permite modificarea 
unci situaţii, trecerea de la fericire la nefericire sau invers. În funcţie de modul 
cum se realizează aceste trecere, Aristotel distinge între acţiuni simplc, în care 
desfăşurarea evenimentelor este firească (Eschil, Cei şapte contra Ti ebei), şi 
acțiuni complexe, în care schimbarea sorții eroului se face cu ajutorul a două 
procedee: peripeția (evenimentul neașteptat ce provoacă o răsturnare a situaţiei 
şi duce la un alt deznodământ decât cel aşteptat) şi recunoaşterea (trecerea de 
la neştiință la ştiinţă, având rolul de a lămuri identitatea personajului şi situaţia 
în care el se află); 

— exigența de unitate, în virtutea căreia opera e concepută ca o structură: 
tragedia „cată să fie imitația unei acțiuni unice şi întregi, iar părțile aşa fel îm- 
binate ca prin mutarea din loc a uneia, ori prin suprimarea ei, întregul tot să re- 
zulte schimbat și tulburat. Căci nu poate fi socotit parte a unui întreg ceea ce — 
fie că e, fie că nu e — n-aduce cu sine o deosebire vizibilă” (ARISTOTEL, 
1998: VIII, 1451 a, 76); 

— exigența de ordine, o ordine nu doar cronologică, cât mai ales de cauzali- 
tate logică — „e departe de a fi totuna dacă un lucru decurge din altul, ori numai 
vine după el” (ARISTOTEL, 1998: IX, 1452 a, 78) — are două resorturi: asemă- 
narea cu realitatea (verosimilul) şi racordarea la normele coerentei interioare a 
operei (necesarul), astfel încât organizarea faptelor să-şi atingă telul, acela de a 
stârni mila şi frica. 

În linii mari, definiţia pe care Aristotel o dăduse dramei e valabilă şi as- 
tăzi, mai ales în ce priveşte structura ei de adâncime, stabilă, dar flexibilă 
(COMLOŞAN, 2001: 13). Îi datorăm filosofului câteva teze şi concepte, unele 
dintre ele extrem de moderne: rolul fundamental al acţiunii, definirea acţiunii ca 
transformare, regula celor trei unităţi, separarea genurilor (tragedia şi comedia), 
ideea structuralității și raționalităţii operei, efectul artei asupra receptorului. 

De asemenea, elementele structurale prescrise sau doar identificate de 
Aristotel vor avea o lungă posteritate. Procedeele recunoaşterii şi ale peripeţiei, 
atribuite tragediei, vor deveni procedeele de bază ale teatrului care cultivă sur- 
prizele: răsturnările de situaţie apar la Shakespeare, în drama romantică, în me- 
lodramă și în teatrul de bulevard, iar recunoaşterea va fi folosită de romantici, 
de drama burgheză, de melodramă sau de comedie (Lope de Vega, C. Goldoni). 
Dintre toate însă, cea mai răsunătoare carieră a făcut-o aşa-numita regulă a ce- 

lor trei unităţi, care i-a fost atribuită Stagiritului într-un mod mult prea categoric 
şi care, din exces de zel, s-a convertit, în pocticile ulterioare, într-un set de 
prescripţii inviolabile. Astfel, Lodovico Castelvetro, în Poetica (1570), limitea- 
ză durata acțiunii reprezentate la 12 ore și, pe baza observaţiei aristotelice refe- 
ritoare la imposibilitatea tragediei de a prezenta acţiuni paralele, petrecute în 
locuri diferite, instituie cea de-a treia unitate, de loc. Codificarea strictă a unită- 
tilor va reveni clasicismului francez, care le va subsuma unui model al pocticu- 
lui guvernat de rațiune, cum stipulează codul estetic al epocii, Arta poetică a lui 
Boileau: „Dar noi ce ne supunem la legea rațiunii,/ Vrem arta să îndrepte şi 
cursul acțiunii;/ Un loc, o zi anume şi-un singur fapt deplin/ Vor ţine pân” la 
urmă tot teatrul arhiplin”. 

Ca fază intermediară între rigoarea clasicismului şi liberalizarea ro- 
mantică, este percepută dramaturgia şi teoria teatrală a lui Denis Diderot, părin- 
tele dramei burgheze sau al tragediei domestice. In Discurs despre poezia dra- 
matică (1758), el se arată adeptul unei estetici de mijloc, concepând drama în 
afara regulilor clasice de timp şi de loc şi în afara notelor impuse de specificul 
genurilor: grandilocvența tragediei sau frivolitatea comediei. Subiectele dramei 
vor fi variate şi verosimile, luate din viața privată a oamenilor obişnuiţi, oameni 
care trăiesc situații şi sentimente familiare publicului şi pe care dramaturgul nu 
îi va schematiza după modelul abstract al unui caracter, ci îi va prezenta în con- 
cretețea şi individualitatea lor. Prin Diderot, teatrul se îndreaptă spre realitatea 
vieții, cu prozaismul şi banalitatea ei, depăşind compartimentarea şi 
normativitatea artificială a genului. 

Romanticii vor ataca triada unităţilor, ca şi principiul separaţiei genu- 
rilor în numele verosimilităţii artistice derivate dintr-o verosimilitate a realului. 
„Nu există — va spune Victor Hugo în celebra Prefaţă la Cromwell (ARTA 
TEATRULUI, 1975: 169) — alte reguli, nici modele; sau, mai bine zis, nu există 
alte reguli, decât legile generale ale naturii care domină arta în întregul ei şi le- 
gile speciale care, pentru fiecare compoziţie în parte, rezultă din caracteristicile 
proprii fiecărui subiect.” Principiul unității acţiunii va fi recunoscut într-o ac- 
cepțiune mult mai laxă, ca subordonare şi convergenţă a acţiunilor secundare 
faţă de o acțiune principală, iar posibilitatea unirii sublimului cu grotescul şi a 
tragicului cu comicul e derivată tot din caracterul realității, de care drama trebu- 
ie să țină seama pentru a realiza cuprinderea bogată şi completă a vieții. 

Principiul structurării logice a acţiunii va avea o posteritate postro- 
mantică, stând la baza „piesei bine făcute” promovate de Eugène Scribe; este 
vorba despre un concept neoaristotelic al dramei — o construcţie raţională, ordo- 
nată, articulată, obținută prin respectarea strictă a unor rețete —, concept care va 
fi viabil şi în modernitate prin Cehov, Ibsen, Wedekind, J. Giraudoux, Camus, 
Sartre, Fr, Durrenmatt, Max Frisch, Jean Genet. Înțeleasă ca expresie a virtuozi- 
tății scriitorului ei, „piesa bine făcută” e o ilustrare a unei acțiuni perfect logice, 

cu deznodământul jalonat deja în expoziţie, care se dezvoltă sub o formă sinu- 
soidală — fiecare act cuprinzând un moment de vârf — până în punctul culminant 
ce strânge toate firele intrigii, rezolvă conflictul şi extrage din situația prezenta- 
tă o ideologie, un corpus de adevăruri generale, 

Paralel cu această acțiune structurată, modernitatea dramatică va înre- 
gistra şi acțiunea circulară, deschisă, dispersată sau ilogică prin operele lui 
G. Buchner, L. Pirandello, A. Strindberg, A. Jarry și mai ales prin teatrul absur- 
dului reprezentat de Ionescu, Beckett şi Adamov. 


4.4.2. Acţiune dramatică/acţiune epică 


În linii mari, definiţia acțiunii epice poate fi extinsă şi asupra dramati- 
cului — sumă de fapte înlănțuite într-o istorie mai mult sau mai putin coerentă —, 
dar notele particulare ale acțiunii dramatice rezultă din predeterminarea ei din 
perspectiva exigențelor reprezentației teatrale. 

Mai mult decât oriunde, în dramă acțiunea are un rol formativ, impu- 
nând structura specifică a piesei, rezultată din relaționarea episoadelor într-un 
traiect liniar, riguros orientat de legea rezolvării conflictului. Personajele, tipu- 
rile în care se încadrează, ca şi configurația lor există, cum spunea Aristotel, 
doar pentru a ilustra o intrigă, pentru a lega între ele diferitele situații dramati- 
ce; de aceea, ele sunt, în primul rând, nişte funcții în acțiune. 

Discursul dramei, secționat în scene, acte și tablouri, atrage atenția asupra 
secvenţialității acţiunii, care se alcătuieşte sacadat, din însumarea unor mo- 
mente semnificative şi distanțate ale istoriei. Este motivul pentru care dramati- 
cul funcționează metonimic în mai mare măsură decât epicul. Fiind constrânsă 
să respecte o anumită întindere (limita temporală se suprapune cu durata apro- 
Ximativă a unui spectacol), drama va opera decupaje sever selectate; de aici, 
eliminarea verigilor intermediare şi, în consecinţă, o acţiune lipsită de mobili- 
tatea şi flexibilitatea celei epice, o acţiune concentrată în nuclee dramatice cu o 
funcționalitate precisă. 

Faptul că este destinată unei comunicări directe, ce presupune o recep- 
tare imediată, are consecinţe în planul compoziţiei, care va fi reglată de criteriul 
concentrării şi al coeziunii. Claritatea construcţiei selectează numai episoade ce 
permit avansarea conflictului spre punctul său terminus, pentru a construi ima- 
ginea unei „acțiuni încheiate în sine” (Hegel). Consecinţă a concentrării sale, 
acțiunea dramatică va fi caracterizată prin energetism, având o forță şi o tensiu- 
ne mult superioare celei epice. Compensaţiile vin şi din partea modului specific 
de reprezentare, căci tot ceea ce acțiunea dramatică pierde în extensiune câştigă 
în intensitatea pe care i-o procură prezența scenică efectivă a personajelor, a 
faptelor și a vorbelor lor. 

Norma compoziţională a dramei, ce impune preeminența unei acţiuni 
guvernate de principiul cauzalității, determină o ordine cronologică obiectivă în 
prezentarea faptelor, astfel că subiectul şi fabula coincid în progresia liniară a 
discursului. Anacroniile — evident cele autentice, care privesc dislocarea tempo- 
rală a unităţilor reprezentaţiei, şi nu simplele evocări sau predicții prezente în 
discursul personajelor — au caracter cu totul excepţional. Retrospecţii pot fi în- 
tâlnite la Tenessee Williams în Menajeria de sticlă sau la Arthur Miller în Du- 
pă cădere, iar anticipări în drama brechtiană Domnul Puntila şi sluga sa Matti. 

Cea mai reprezentativă categorie temporală este aceea a duratei, rezul- 
tată din raportarea timpului scenic la timpul diegetic. Reprezentarea, ca mod de 
comunicare a mesajului, instituie similaritatea celor două durate (excepție face, 
în Hamlet, redarea unei nopţi întregi printr-o scenă unică), dar strict la nivelul 
unei secvenţe. Durata istoriei (de 24 de ore în teatrul clasic) este raportată la 
durata spectaculară = durata discursului (de 2-3 ore), ceea ce presupune com- 
primarea acţiunii prin elipsele care marchează pauzele de la un act la altul, dar 
şi prin renunțarea la tergiversările, revenirile, proiecţiile specifice epicului. 
Există şi situaţii în care se poate vorbi despre o coincidenţă perfectă a întregului 
timp diegetic cu timpul reprezentaţiei, cazul pieselor a căror acțiune fictivă se 
confundă ca durată cu intervalul unui spectacol — cum este, în dramaturgia ro- 
mânească, Într-o singură seară a lui losif Naghiu — sau al celor monologate, în 
care personajul nu e decât cuvânt, iar durata receptării e egală cu cea a enunță- 
rii: Jona de Marin Sorescu, O, ce zile frumoase a lui Beckett, Vocea umană a lui 
Cocteau, aceasta din urmă alcătuită în întregime din monologul/dialogul telefo- 
nic al unicului personaj prezent. 

Trecerea de la o scenă la alta poate menţine izocronia — caz în care vor- 
bim de existenţa unei pauze, ca în teatrul clasic francez, — sau o poate distruge 
prin elipsă, cum se întâmplă în teatrul elisabetan. În ce priveşte trecerea de la 
un act la altul, aceasta se realizează invariabil prin elipse de o durată variată, de 
la câteva minute până la ani sau decenii. Ritmul înlănţuirii episoadelor va fi mai 
rapid în piesele de intrigă, care au o evoluţie dinamică, pe orizontală, şi mai lent 
în cele de analiză, care se dezvoltă în profunzime. 

La categoria frecvenţei, textul dramatic înregistrează rareori alte situaţii 
decât cea tip, a unei acțiuni unice reprezentate o singură dată pe parcursul unei 
reprezentații. Ca exemplu de dramă iterativă este invocată Lunga cină de Cră- 
ciun a lui Thorton Wilder. 

Acţiunea cunoaşte câteva limite impuse de natura comunicării teatrale, 
comunicare ce îmbracă forma unor acte săvârşite efectiv pe scenă de către ac- 


tor. Aceasta obligă drama la o anumită restricție tematică. Pe scenă vor fi repre- 
zentate numai: 

e acte ale individului, şi nu evenimente cosmice, acțiuni de masă sau de anver- 
gură (reprezentarea lor ar necesita un spaţiu întins), care rămân să fie sugera- 
te prin efecte scenice sau prin substituție de tip metonimic, metaforic sau 
simbolic (COMLOŞAN, 2003: 212-213). Exemplul cel mai la îndemână este 
acela al unei bătălii, pe care tragedia antică a rezolvat-o printr-o scenă tipică, 
având avantajul de a face posibilă şi respectarea exigenţei de loc şi timp, ca şi 
pe aceca a menajării spectatorului (teatrul nu poate reprezenta lucruri insu- 
portabile); e vorba de povestirea mesagerului — întâlnită, de pildă, în Perșii 
lui Eschil —, în care cuvântul înlocuieşte spectacolul pentru a spune ceea ce 
nu poate fi arătat, În aceleaşi scopuri, teatrul modern apelează la proiecţii ci- 
nematografice, la sugestia unor efecte violente, acustice şi vizuale, desfăşura- 
te în fundal ctc.; 

e acte care pot fi făcute publice, căci nu depăşesc cenzura moralei sau a pu- 
dorii; veacuri de-a rândul, în teatru au existat acţiuni considerate prohibite — a 
te dezbrăca, a face sex, a te spăla — optică ce a început să se relaxeze odată cu 
teatrul naturalist; 

e acte exterioare observabile; tot o formă de predeterminare a acțiunii de către 
spectacol este reprezentarea strict verbalizată a proceselor de conştiinţă — ele 
pot fi transmise doar în măsura în care sunt exteriorizabile (ex., celebrul mo- 
nolog al lui Hamlet). De asemenea, teatrul nu poate face vizibil reflexul vieții 
lăuntrice în detaliile imperceptibile ale microfizionomiei; acestea sunt accesi- 
bile epicii, dar şi cinematografului care operează atât cu perspectiva panora- 
mică, cât şi cu prim-planul, 

e acte comprimate într-o perioadă relativ restrânsă de timp; limitele temporale 
nu reprezintă o restricție obiectivă decât în măsura în care devin o formă prin 
care se evită dificultatea de a reda reprezentările legate de transformarea fizi- 
că a ființei umane, realizabile efectiv doar prin artificii (machiaj, timbru vo- 
calic, vestimentaţie etc.). 


4.4.3. Acţiune şi personaj. Conflict, stare de criză, situaţie dramatică 


Elementul definitoriu al acţiunii dramatice este conflictul, de o inten- 
sitate şi un dinamism superioare celui epic, În dramă, conflictul susține acțiu- 
nea, este motorul ei. Dacă privim genurile ca expresii ale înfruntării diverselor 
poziţii, atitudini, forţe subiective sau obiective, nu putem să nu acordăm drama- 
ticului întâietatea în ceea ce priveşte dimensiunea sa agonică, ilustrată de o ac- 
țiune ce privilegiază mereu nonidentitatea, diferența, dezacordul. Intr-o defi- 
niție esenţialistă şi, inevitabil, simplificatoare, cuvintele-cheie ale celor trei ge- 
nuri ar fi: 


209 


CE Scanned with OKEN Scanner 


POETICA GENURILOR LITERARE 


LIRIC EPIC DRAMATIC 


TENSIUNE 
nedezvoltată, 
percepută ca 
STARE 
Accent pe 
EMOTIA 
EULUI LIRIC 


CONFLICT 
dezvoltat sub aspect evenimențial 


Accent pe PERSONAJ Accent pe ACTIUNE 


Conflictul dramatic se instituie „când un subiect vrea să obțină un oare- 
care obiect, dragoste, putere, un ideal, dar este împiedicat, contrat de un alt subiect, 
un personaj, un obstacol psihologic, politic, social, moral” (CEUCA, 2002: 52). 
Conflictul devine transparent printr-o situație de criză — emblematică pentru 
esența dramei — ce ilustrează intolerabilitatea situației în care se află perso- 
najele: este o situație reală, la care ele trebuie să se adapteze, pe care trebuie să 
o accepte, să o trăiască, dar, în acelaşi timp, o situație care le este imposibil de 
suportat. 

Schema conflictuală presupune existenţa unui număr de elemente con- 
stitutive (MARINO, 1973: 556); 

— două sau mai multe forțe opuse, aflate într-o relaţie ostilă în cadrul unui 
sistem de acțiuni şi reacțiuni; 

— un obstacol, o barieră, o rezistență oarecare (o voință, o motivare, o cau- 
zalitate), care se află între aceste forțe şi le obstrucționează acțiunea; 

— confruntarea, respectiv ciocnirea, şocul, urmate de o fază de criză sau de 
dezechilibru; 

— tensiunea interioară sau declarată, orientată în mod obligatoriu spre o re- 
Zolvare. 

Confruntarea celor două forțe are finalități diferite: stingerea conflic- 
tului fie prin conştientizarea faptului că a fost vorba de un fals conflict (soluţia 
comediei), fie prin reconciliere (acceptată sau forțată, în dramă), fie prin moar- 
tea unuia sau a mai multor personaje (în tragedie) sau, dimpotrivă, revigorarea 
lui în teatrul absurdului, un teatru static, al cărui final consemnează revenirea la 
situaţia inițială. 

B Caracterul deschis sau închis al conflictului este, pentru Adrian Marino, 
criteriul în funcție de care se realizează distincția dintre tragic şi dramatic, în 
calitatea lor de categorii estetice transgenerice: tragicul refuză orice soluţie, îşi 
condamnă iremediabil eroul unei catastrofe, dramaticul, chiar în momentele 
sale cele mai acute, oferă posibilitatea unei ieşiri din impas; unul stimulează, e 
energetic şi combativ, celălalt deprimă, e fatal şi steril (1973: 557). 

i Un concept subiacent celui de acţiune dramatică este situația dramati- 
cd, reprezentând modul specific de concretizare a acțiunii, momentele configu- 

rate ale derulării acesteia. Situaţiile sunt nuclee organizatorice de fapte, conflic- 
te, idei, personaje, având o dimensiune dinamică (situaţiile de bază, cu funcție 
epică, urmărind dezvoltarea conflictului) sau statică (de tip descriptiv, redau 
circumstanțele psihologice, morale, spațio-temporale ale acţiunii). Un model al 
situaţiilor dramatice a fost elaborat, după tiparul oferit de analiza actanţială a 
povestirii, de Etienne Sourriau (Les Deux Cent Mille Situations dramatiques, 
1950), în funcţie de relaționarea a şase personaj e-funcții: 

l. Leul sau forța tematică orientată (subiectul care iniţiază acțiunea); ex. 
(pentru Racine, Britannicus): iubirea lui Néron pentru Junie; 

2. Soarele sau reprezentarea bunului dorit (valoarea orientată: căsătorie, re- 
uşită socială etc.) = Junie pentru Neron; 

3. Pământul sau obținătorul virtual al acestui bun (beneficiarul, cel în slujba 
căruia lucrează forța tematică orientată) = Britannicus; 

4. Marte sau opozantul = Britannicus; 

5. Balanța sau arbitrul (cel care atribuie bunul) = Agrippine, Neron; 

6.Luna sau adjuvantul (care dublează una dintre forțele precedente): 
Agrippine şi Burrhus, ca opozanți, Narcisse, ca ajutor al forței tematice 
orientate. 

Situaţiile dramatice apar în momentul în care devine activă o forță te- 
matică orientată, căci manifestarea ei dă naştere unei reacții opozitive şi astfel 
ia naştere conflictul. De exemplu, Casa cu păpuşi a lui Ibsen e construită pe 
două situații dramatice: 

= cea inițială, în care Nora reprezintă, deopotrivă, forța tematică orientată — 
dorința de autoafirmare — şi valoarea orientată, emanciparea femeii; în 
postură de arbitru și opozant se află Helmer, soţul ei; 

= cea finală, fundamental răsturnată, în care Nora devine arbitrul propriei 
sorți şi cuceritoarea bunului dorit (îşi obţine libertatea), în vreme ce 
Helmer rămâne singur şi izolat. 

Cele şase funcții reprezintă o constelație mobilă — atrag atenţia autorii 
Retoricii generale (1974: 297-298) — pentru că: 

— o funcţie poate fi reprezentată de mai multe personaje, un personaj poate 
îndeplini mai multe funcții; 

— prin schimbarea punctului de vedere, fiecare personaj poate ocupa locul 
privilegiat (forța tematică), caz în care orientarea celorlalte funcţii se re- 
distribuie; de exemplu, la Racine, celelalte funcţii se pot defini şi în ra- 
port cu Britannicus și iubirea lui pentru Junie, şi pornind de la Agrippine 
şi voința ei de putere; à 

— pentru fiecare personaj, jocul raporturilor se poate transforma, în sensul 
că un opozant poate veni în ajutor, un amic poate deveni rival. i 

Pe aceeași linie, Anne Ubersfeld, în Lire le théâtre (1977), a aplicat 
modelul greimasian (la rândul lui, provenit dintr-o sinteză între analiza proppi- 

ană şi cea a lui Sourriau) la analiza acțiunii teatrale, distingând între un Subiect, 
în principiu nonabstract şi individualizat, care caută un Obiect, susținut de nişte 
Adjuvanţi şi obstrucționat de Opozanţi. Căutarea sa este programată de un Des- 
tinator, care poate fi un ansamblu abstract sau plural (ordinea socială, Dumnezeu, 
o valoare, o forță individuală — erosul — sau politică — ambiția), iar acţiunea se 
întreprinde pentru un Destinatar (acelaşi cu Subiectul, cu Destinatorul sau o altă 
valoare: Cetatea, Umanitatea). Din combinaţia efectivă a acestor tipuri de per- 
sonaje rezultă trei triunghiuri actanţiale care modelează cele mai generale situa- 
tii ale conflictului dramatic (UBERSFELD, 1977: 67-107), depistabile la nive- 
lul unor secvenţe (nu la cel al întregii piese): 

1. triunghiul activ (subiect/obiect/opozant) ilustrează schema conflictului di- 
rect; reprezintă disputa între un Subiect şi un Opozant pentru un Obiect dorit 
de amândoi şi cunoaşte două aspecte: în cel mai simplu caz, opozantul vi- 
zează direct obiectul, în cel de-al doilea, opoziţia este indirectă decurgând din 
concurența pentru obținerea aceluiași obiect; 

2. triunghiul psihologic (destinator/subiect/obiect) modelează situaţia conflic- 
tului interior, în sensul că o valoare (cu funcţie de destinator) determină acţi- 
unea subiectului şi influențează şi comportamentul obiectului; 

3. triunghiul ideologic (subiect/obiect/destinatar) — reprezintă modelul dezno- 
dământului, punând în evidență beneficiarul (destinatarul) sau valoarea care 
profită de pe urma acțiunii subiectului. 

Sub aspect tematic, originalitatea este pentru textul dramatic o exigență 
mult mai laxă tocmai datorită faptului că textul reprezintă doar un procent în 
decelarea individualităţii operei teatrale. Intertextualitatea nedeclarată — înțe- 
leasă ca derivare a textelor unele din altele, ca circulaţie liberă a subiectelor şi a 
motivelor — pare a fi regula genului, ilustrată mai ales de dramaturgia lui 
Shakespeare şi a lui Moliăre, care şi-au compus piesele apelând la corpusul 
anonim al operelor dramatice, dar şi la autorii anteriori. În teatru, mai mult de- 
cât oriunde, se poate vorbi despre existența unui repertoriu comun, atât al texte- 
lor, cât şi al modalităţilor de joc. Intertextualităţii dramatice i se adaugă 
interludicitatea, termen propus de Patrice Pavis (Dictionnaire du théâtre, Paris, 
Editions Sociales, 1980) pentru a desemna fenomenul de reactivare a compor- 
tamentelor nonverbale în întreaga istorie a genului teatral. Raportul cu tot ceea 
ce înseamnă tradiţie teatrală începe să fie privit cu suspiciune doar odată cu 
ofensiva spiritului romantic, obsedat de ideea originalității absolute în creaţie, 
pentru a se revigora în teatrul secolului al XX-lea ca negare, cel puţin în inten- 
ție, a tuturor convențiilor şi etichetelor considerate tradiţionale. 

Acţiunea dramatică cunoaște câteva constante tematico-structurale 
(UBERSFELD, 1999: 11): 

— dezvoltarea elementelor afective ale unei situații (tragediile statice ale 
Renaşterii); 

— povestirea în diferite variante a unei fabule cunoscute (cazul tragediilor 
antice); 

— dezvoltarea unui conflict familial, personal, istorico-politic; 

— povestirea unui destin (Shakespeare, Macbeth); 

— prezentarea unui personaj în acţiune (Mizantropul lui Molière). 

In piesele care proiectează un destin sau urmăresc prezentarea unui am- 
plu eveniment mitologic sau social — așa-numitele fresce dramatice, precum 
cronicile lui Shakespeare, Cromwell de Victor Hugo, Lorenzaccio a lui Musset, 
Peer Gynt al lui Ibsen sau Sfânta Ioana a lui Shaw, — poate fi întâlnită con- 
strucția laxă, alcătuită din tablouri succesive, fără convergența momentelor, 
pentru ca în drama psihologică acțiunea să se estompeze, transferându-se în pla- 
nul interiorităţii, unde e înlocuită de o evoluţie care dezvoltă etapele modificării 
unui personaj. 

Wolfgang Kaiser (1979: 517-542) realizează o altă delimitare conţinu- 
tistă a dramaticului în funcţie de elementul care generează structura piesei şi îi 
determină unitatea. Astfel, teatrul de caractere — reprezentat mai ales de piesele 
Sturm und Drang-ului (Götz von Berlichingen a lui Goethe), dar şi de Ibsen cu 
Peer Gynt — este unificat de prezenţa unui personaj sondat în adâncime şi, în 
consecință, prezintă o acțiune dezlânată. Dacă piesa dramatizează pur şi simplu 
desfăşurarea vieţii, apelând la un număr mare de personaje, numeroase locuri, 
dezmembrarea acțiunii în fragmente autonome, intercalarea de pasaje lirice şi 
de discursuri retorice, se poate vorbi despre piesa spațială, realizată cel mai 
bine ca piesă istorică (exemple numeroase la Shakespeare: Titus Andronicus, 
Hamlet, Lear, Tymon din Atena). Al treilea gen este cel al piesei de acțiune, 
piesa bazată pe o tensiune de ordin temporal şi pe o desfășurare de fapte având 
început, mijloc şi sfârşit. Recunoaştem, de fapt, în piesa de acţiune formula 
dramatică teoretizată de Aristotel: o piesă coezivă, fără episoade secundare, cu 
tendință marcată spre păstrarea celor trei unităţi, care îşi găseşte forma naturală 
de manifestare în tragedia antică. 


4.4.4. Personajul s-a precizat ca individualitate prin desprinderea sa de 
corul ritualic care, purtând pe chip măşti de ţap, figura cortegiul lui Dionysos 
alcătuit din satiri şi sileni şi, sub conducerea unui coreg, intona ditirambii adre- 
saţi zeului. Se pare că Arion din Lesbos a dat ditirambului o formă literară, de 
unde până atunci el era o arie improvizată, iar subiectul religios, legat de cultul 
zeului, a fost înlocuit treptat cu subiecte mitologice sau legendare. Dra- 
matizarea începe prin împărțirea corului în două semicoruri cântând alternativ 
şi conduse de doi corifei care își dau răspunsuri unul altuia, dar apariţia primu- 
lui personaj, Dionysos, se leagă de numele lui Tespis, poetul care la serbările 
organizate în timpul lui Pisistrate (534 î.e.n.) a răspuns corului şi corifeilor prin 

cuvinte atribuite zeului. S-a născut astfel primul actor, numit protagonistos 
(după ordinea apariţiei) sau hipokrites, „cel care răspunde, dă replica” (după 
prima sa atribuţie). Eschil introduce cel de-al doilea personaj, deuteragonistos, 
iar Sofocle pe cel de-al treilea (rriragonistos), multă vreme spectacolele clasice 
rezumându-se la acest număr de trei. În atare condiţii, rolul corului s-a redus 
treptat, ajungând să se identifice cu un personaj colectiv având funcţie explica- 
tivă şi de comentariu, pentru ca, în secolul I î.e.n., el să dispară din spectacolul 
teatral emancipat definitiv de sub tutela ritualică, scena rămânând populată ex- 
clusiv de actori, 

De la constituirea acestei prime formule teatrale şi până astăzi, teatrul a 
experimentat modalități diverse mergând înainte şi înapoi în încercarea de a-şi 
explora toate posibilitățile (număr mare de personaje în cronicile şi tragediile 
shakespeariene, redus în tragedia clasicismului). Opţiuni extreme sunt specta- 
colul cu un singur actor, ca Vocea umană a lui Cocteau, sau cel care mobili- 
zează un număr impresionant de figuranți, cum a fost montarea Danaidelor de 
către regizorul Silviu Purcărete. O precizare importantă se impune cu privire la 
raportul dintre actor şi personaj, raport care nu e neapărat unul de paritate — şi 
nu mă refer aici numai la situaţii obişnuite de genul: unul şi acelaşi actor joacă 
două sau mai multe roluri ori același personaj, prezentat la două vârste diferite, 
e întrupat de doi actori pentru a se sugera evoluția sa biologică. In acest sens, o 
definiţie cuprinzătoare a personajului dramatic, căci ia în calcul şi personajul 
absent (Godot, de pildă), şi personajul substituit, şi pe cel alegoric, formulează 
Doina Comloşan (2001: 95): „toate ființele umane fictive prezentate pe scenă în 
mod nemijlocit (prin actori) şi toate ființele umane reprezentate în scenă 
printr-un semn: printr-un obiect-emblemă sau prin discursul celorlalte personaje 
(descriere, naraţiune, numire, invocaţie etc.) [s.a.]”. 

Personajul dramatic este o componentă a universului reprezentat, în 
vreme ce actorul aparţine universului scenic. Diferenţa e vizibilă numai în ex- 
perienţele teatrale limită, de genul celor realizate de Gordon Craig, care practi- 
că un teatru fără personaje, doar cu actori reduşi la rolul de supramarionete. În 
general, personajul se confundă cu actorul, ceea ce atrage atenţia asupra dublu- 
lui său statut, de a aparţine în acelaşi timp şi lumii fictive, şi universului real al 
scenei, unde este încarnat de către un actor. E o ființă de hârtie care iubeşte, su- 
feră, moare, dar şi o ființă în carne şi oase care rosteşte cuvintele şi/sau face 
gesturile prin care se transmite acţiunea de a iubi, de a suferi etc. Tocmai de 
aceea, textul dramatic nu restituie niciodată imaginea sa integrală, personajul ca 
ființă fictivă nu are chip şi corp, în consecință, nu are nici portret, cum ne-a 
obişnuit epica. El beneficiază doar de nişte elemente de identificare ce îl pla- 
sează într-un anumit orizont (precizările iniţiale referitoare la sex, vârstă, rolul 
social sau familial etc.). 

Personajul dramatic nu este o entitate de sine stătătoare, ci un actant, 
adică o funcție a intrigii, care se manifestă ca producător al unor acte scenice. 
Aceasta presupune o dublă postură, de locutor în discurs şi de autor al unor 
acte fizice (mănâncă, scrie, se luptă etc.). În epică, personajul poate doar să ilus- 
treze o lume, fără a fi prins în dinamica conflictului; în teatru, prezența lui e 
imperios reclamată de perspectiva dezvoltării acţiunii, ceea ce ne îndreptățește 
să vorbim despre fimcția sa dramatică. În condiţiile în care teatrul transferă cea 
mai mare parte a acțiunii în plan verbal, personajul se caracterizează mai puţin 
prin ceea ce face şi mai mult prin ceea ce spune sau, mai exact şi parafrazându-l 
pe Austin, prin lucrurile pe care le face cu vorbele. Desigur, textul dramatic 
păstrează şi rudimente de caracterizare directă prezente în lista personajelor — 
dramatis personae — adresată regizorului, dar şi cititorului, fundamentală ră- 
mâne însă caracterizarea indirectă, în primul rând prin limbaj şi apoi prin fapte, 
prin nume sau prin caracterizarea realizată de către alte personaje (obişnuită în 
chiar primul act al piesei, unde protagoniştii sunt prezentați de către prieteni, 
servitori, confidenţi etc.). Oricum, contactul cu personajul dramatic este direct 
şi şocant, provocând o puternică impresie de la început, spre deosebire de per- 

sonajul epic, introdus treptat prin strategii acumulative. 

În ipostaza sa teatrală personajul e o entitate construită, rezultat al unei 
triple negocieri — a textului, a actorului, dar şi a regizorului —, de unde autono- 
mia sa atât de relativă. Ca semnificație, specificul lui stă în aceea că, mai mult 
decât pandantul său epic, ilustrează general umanul, e mai degrabă o figură em- 
blematică decât un individ. La aceasta contribuie şi imposibilitatea teatrului de 
a-l restitui ca ființă completă, cu o corporalitate şi o înfăţişare distincte, dar 
deschiderea sa maximă se datorează, întâi de toate, statutului teatrului de artă 
socială, ce ţinteşte sistematizarea, concentrarea, ilustrarea semnificativă a realu- 
lui pe care îl restituie configurat spectatorului. De aceea, personajul dramatic se 
pretează lesne grupării în categorii: mitico-arhetipale (personajul miturilor anti- 
ce, dar şi al celor moderne), sociale, de caracter, psihologice, simbolice etc. 
Chiar şi personajul pulverizat al teatrului secolului al XX-lea ilustrează tot o 
categorie, aceea a nonpersonajului, care dovedeşte o coerenţă a lipsei de coe- 
rență. 


4.5. Estomparea graniţelor dintre epic, liric şi dramatic 


Calitatea teatrului de gen sintetic, care adună laolaltă atitudini şi pro- 
cedee proprii celorlalte genuri, favorizează transgresarea limitelor dintre epic şi 
dramatic sau dintre dramatic şi liric în favoarea unuia sau altuia dintre termeni. 

Scena, ca modalitate reprezentațională, e considerată o formă importată 
din dramă, la care epicul recurge în general pentru a prezenta momentele de 

mare încărcătură tensională sau, în debutul unui roman, pentru a plonja direct în 
universul fictiv. Există însă forme epice în care personajul se defineşte (aproape) 
exclusiv ca sumă de acte de vorbire: romanul epistolar, ca întretăiere de dis- 
cursuri scrise, sau romanul iluminist dialogat, în care naratorul se estompează și 
lasă vocile să se confrunte. 

Dacă aceste forme sunt privite ca libertăţi, ca iniţiative ale epicului, şi 
rămân totuşi în teritoriul lui, discutabilă este situația scenerei, în care nu numai 
că reprezentarea domină de la distanță povestirea, ci şi forma discursului e în- 
datorată aproape în totalitate organizării dramatice. Sceneta este percepută ca 
variantă a schiţei, de care se distinge totuşi printr-o organizare discursivă dis- 
continuă şi printr-un discurs naratorial redus la extrem, discurs ce se deghizează 
chiar în forme didascalice şi intră în spaţiul parantezelor. In literatura noastră, 
sceneta se leagă de numele lui Caragiale, dar a fost ilustrată şi de Gheorghe 
Brăescu sau de Tudor Muşatescu. Texte caragialiene din volumul Momente — 
Amici, Un pedagog de şcoală nouă, C.F.R., Justiţie, Art. 214 sau Five o'clock — 
sunt cunoscute mai ales datorită faptului că au făcut o prestigioasă carieră în 
teatrul de televiziune, unde au avut parte de nenumărate reprezentări. De fapt, 
elementul cel mai important, cel care conferă cu adevărat scenetei o esență 
dramatică este dimensiunea vie a dialogului, care vizează efectele obținute prin 
performare. 

La lectură, sceneta îşi dezvăluie statutul hibrid, căci textul are o orga- 
nizare dramatică, păstrând ca unitate replica anunțată de numele enunțătorului, 
dar conţine rudimente epice — mai ales în preambul —, cu rolul de a figura o mi- 
nimă acțiune (intrările, ieşirile personajelor, micile gesturi şi mişcări) în care 
sunt antrenate personaje individualizate, nu roluri, personaje pe care cititorul şi 
le poate reprezenta graţie unui consistent portret fizic: 


(Feciorul aleargă. Avocatul se aşează la biurou, îşi desface servieta şi des- 
chide un dosar. 

Un popă venerabil intră. E un om de vreo şaizeci şi cinci de ani; barbă şi 
păr mai mult albe; fața foarte roşie, mai ales la pomete şi alte proeminențe; 
ochi spălăciți, albaştri, dulci şi lăcrimoşi. [...] 

În urma părintelui, o tânără persoană, ca de vreo optsprezece ani; o frumu- 
seje de fală; ochi verzi mari, sub gene şi sprâncene negre ca şi părul buclat al 
capului; naltă şi mlădioasă, mergând, pare că pluteşte — la grâce plus belle 
encore que la beauté. E foarte cochet îmbrăcată: o pălărie de pâslă în tricorn, 
de culoare gris-fer, tivită pe margini cu şiret de fir, ca şi manteluța de aceeaşi 
culoare — şic de tot). 

(I. L. Caragiale, Art. 214, în Momente şi schițe, 
Iaşi, Editura Junimea, 1971, p. 176) 

Că acest gen scurt vizează interpretarea — înţeleasă fie şi numai ca o 
lectură „pe voci” — o dovedeşte nu atât prezența indicaţiilor didascalice, cât mai 
ales absența lor semnificativă, o situaţie căreia vocea naratorială îi subliniază 
nefirescul. Cum se va dovedi la sfârşitul scenetei Amici, este vorba de o omi- 
siune elocventă, ce serveşte efectul de surpriză: 


Cititorul mă va ierta că nu dau nicio indicație de ton, de acţiune şi de gamă 
temperamentală în tot decursul dialogului, — indicație atât de necesară pentru 
citire caldă, — şi va suplini însuşi cu imaginaţia această lipsă. 

(|. L. Caragiale, Amici, în ed. cit., p. 80) 


Faţă de textul dramatic, sceneta oferă totuşi o anumită independență 
discursului didascalic, care are sens luat în sine (în anumite cazuri ar putea fi 
chiar decupat din întregul textual şi prezentat ca text autonom). O lectură a pa- 
rantezelor din textele caragialiene poate să constate narativitatea indicaţiilor 
privitoare la semnele vizuale şi auditive, o narativitate datorată procedeului de 
gradație a atitudinii (TIUTIUCA, 2002: 277): judele de ocol „impacientat”, „as- 
pru”, „mai aspru”, „foarte aspru”/prevenitul „râzând ironic”, „cu un zâmbet de 
fină intenție”, „face cu ochiul” etc. Fenomenul e relevant mai ales în drama- 
turgia propriu-zisă a autorului, unde se poate observa grefarea progresiei epice 
pe această formă de discurs static, nerostit, care, consemnând un crescendo al 
acțiunii sau al gesticii personajului, generează efecte comice chiar la simpla lec- 
tură, cum dovedeşte selecția didascaliilor din discursul lui Caţavencu din actul 
al III-lea al Scrisorii pierdute: „plânsul îl îneacă”, „plânsul îl îneacă mai tare”, 
„de-abia se mai stăpâneşte”, „plânsul l-a biruit de tot”, „plânge. Aplauze în grup”, 
„acelaşi joc de amândouă părțile”, „asemenea crescendo”, „plâns cu hohot. 
Aplauze zguduitoare”. Este transparent faptul că, la un scriitor cu un simţ deo- 
sebit al limbajului viu şi al forței lui pragmatice, modalitățile circulă liber de la 
epic la dramatic şi invers. 

Circulaţia procedeelor este însă mult mai vizibilă în interiorul relației 
poezie — dramă, genuri asociate vreme de secole datorită convenției discursului 
versificat, Se pare că poezia şi drama sunt forme congenere, legate printr-o ori- 
gine comună, o manifestare solemnă de tip ritualic, în care trebuiau povestite 
sau jucate anumite evenimente de o importanță deosebită pentru viața colecti- 
vității (HRISTIC, 1973: 61). Teoreticienii moderni, sprijiniți, cel puţin în ceea 
ce priveşte tragedia, de textul aristotelic, au identificat acest etimon comun în 
ditiramb. Cert este că teatrul reaminteşte poeziei statutul ei originar de formă 
orală, recitată, statut pe care poezia tinde să şi-l reînsuşească prin diferite pro- 
cedee, 

Transgresarea liricului către dramatic se realizează, incipient, în moda- 
litățile liricii adresate sau autoadresate, cum este genul epistolei în care vocea 
poetului dialoghează cu spiritul său (ca Grigore Alexandrescu în Saziră. Duhu- 

lui meu), cu un interlocutor fictiv (Eminescu în Scrisori) sau cu un defunct ilus- 
tru. Formula adresativă este, în aceste cazuri, un mod de a potenţa atitudinea 
lirică. Modalitatea dramatică este mai pronunțată în lirica rolurilor, unde ape- 
lează de regulă şi la o tramă epică, pentru a deveni explicită în genul poemului 
dramatic, un fel de teatru pentru lectură, preferat în special de romantici, pentru 
că, prin lungile tirade, se pretează exprimării discursive a convulsiilor eului — în 
general o figură titanescă, ale cărei experienţe sunt generate fie de dorința de 
cunoaştere (a tainelor universului sau a vieţii înseși), fie de mari aspirații socia- 
le. Textul nu e supus convențiilor spectaculare (ar fi total nereprezentabil dato- 
rită mobilităţii spaţiului şi timpului), dar e organizat pe roluri şi indicaţii 
didascalice minime. Aşa sunt Faust al lui Goethe, Manfred şi Cain de Byron, 
Prometeu descătuşat al lui Shelley, Mureşanu al lui Eminescu, texte în cazul 
cărora se poate vorbi de o anumită vocație a înfățişării, care îl sugestionează pe 
cititor să „vizualizeze” drama şi, creând iluzia faptului petrecut aici şi acum, îl 
determină să devină, asemenea spectatorului de teatru, un participant implicat 
în evenimente. 

Teatrul, în special cel modern, împrumută la rându-i modalitățile celor- 
alte genuri şi le adaptează funcţiilor sale. Există o viguroasă direcție epică în 
dramă, probată de regulă de dramaturgii-romancieri, cei care „vor să spună to- 
tul” şi accentuează fluența acţiunii. O asemenea dramă are vocația istorismului 
şi e interesată de recuperarea in extenso a informaţiei asupra faptelor şi persona- 
jelor. O specie aparte este în acest sens teatrul documentar, interesant din punc- 
tul de vedere al creaţiei, al verosimilității şi al teatralităţii (reprezentanți Rolf 
Hochhuth, Dieter Forte). Dar dincolo de drama cu substrat epic, se dezvoltă ŞI 
un veritabil teatru epic în care strategiile narative intervin, atât cât condițiile 
spectacologice o permit, şi în aspectele compoziționale. Teatrul epic brechtian 
se autodefineşte ca teatru nonaristotelic, termen care a făcut o nemeritată carie- 
ră, căci, aşa cum demonstrează Doina Comloşan în Teatru şi antiteatru (2001: 
33), la urma urmei inovațiile dramaturgiei contemporane „deşi adesea gândite 
împotriva «modelului» aristotelic al dramei, rămân, totuşi, în anumite limite (şi 
anume cele mai largi), în interiorul lui”. În fond, teatrul epic este pentru Brecht 
o formulă realistă, un teatru politic şi didactic, teatrul care îşi recapătă logica, 
mesajul, caracterul raţional și demonstrativ dispărut prin experienţele simbolis- 
mului, ale avangardei, ale expresionismului. In Noul organon pentru teatru, 
Brecht teoretizează efectul de distanţare, care presupune o receptare lucidă din 
partea publicului şi mai ales o receptare activă, care să declanşeze convingeri şi 
decizii dincolo de scenă, în viața socială. Pentru aceasta, teatrul brechtian va 
apela la o formă dramatică dispersată, cu secvențe aproape autonome, şi la epi- 
cizarea unor evenimente contemporane (fascismul, de exemplu) sau care, prin 
trimiterile lor, sunt mereu actuale. Se utilizează tehnici de racordare a perso- 
najului la data istorică: intervenţia unui narator prezent pe scenă, proiecții de 

fotografii şi filme, pancarte cu scurte povestiri, songuri care se referă la eveni- 
mente concrete sau invită publicul să răspundă, dincolo de spectacol, la o serie 
de întrebări pe care le-a ridicat acţiunea prezentată (songul final din Omul cel 
bun de la Săciuan). Inovația adusă de Brecht stă în aceea că, dacă în teatrul tra- 
dițional narațiunea era integrată replicii personajului, aici ea coexistă pe scenă 
cu dialogul, rămânând totuşi separată (COMLOŞAN, 2001: 166-169). 

Cealaltă modalitate prin care dramaticul tinde să-şi depăşească limitele 
generice este teatrul nonevenimenţial, teatrul poetic — una dintre tendințele tea- 
trului modern, născută ca reacție la prozaismul dramei burgheze, a melodramei 
şi a teatrului naturalist. Sub numele de teatru poetic, sunt reunite, de regulă, 
drama simbolistă, drama metafizică şi drama poetică (CEUCA, 2002: 292-311). 

Drama simbolistă este o transpunere în cod dramatic a esteticii poeziei 
simboliste. Este un teatru al cuvântului — momentul maxim al textocentrismului 
—, bazat pe tehnica sugestiei, un teatru care elimină anecdota, pentru a propune 
în locul ei un fapt spiritual, prezentat sub forma parabolei. Reprezentată de Paul 
Claudel, Maurice Maeterlinck sau St. Mallarme (După-amiaza unui faun este o 
piesă emblematică pentru acest tip), ea înlocuieşte verosimilul cu fantezia, reve- 
ria, misterul și metafizicul, astfel că piesa întreagă devine un mare simbol sau o 
mare metaforă. Maeterlinck chiar formulează conceptul de dramă statică, în 
care interesul trebuie să se centreze asupra situației omului în univers. Nu acți- 
unea e importantă, ci semnificaţiile ce se desprind din schițarea ei. Inde- 
terminarea spațio-temporală și personajele simbolice susțin Jocul fantasmago- 
ric. Din drama simbolistă se va naşte drama metafizică, gen care, renunțând la 
excesele simbolismului referitoare la acţiune şi personaje, se apropie de drama 
psihologică, dar se menţine în cheie poetică (Paul Claudel, T. S. Eliot, Lucian 
Blaga). 

Drama poetică (F. G. Lorca, Nuntă însângerată, John Millington 
Synge, Năzdrăvanul Occidentului, T. S. Eliot, Omorul în catedrală) derivă tot 
din simbolism, dar specificul ei stă în faptul că urmăreşte reîntoarcerea drama- 
ticului la forma sa originară, ritualică, din care s-a desprins, concomitent cu 
adjudecarea tuturor libertăților pe care le permite exercițiul fanteziei. Totuşi, 
spre deosebire de drama simbolistă, nu neagă rolul convențiilor teatrale, nici nu 
le subordonează intenţiei de a crea iluzia realului, ci le exploatează ca sursă de 
poezie. Se acordă atenţie muzicalităţii limbajului şi expresivităţii cuvintelor, 
accentul e pus pe ceea ce este general în om, pe simboluri, idei, pasiuni, aspira- 
tii. Continuatorii acestei formule vor fi, în contemporaneitate, Peter Brook şi 
mai ales Jerzy Grotowsky, care vor revitaliza ideea teatrului viu, teatrul ritualic. 
Toate acestea sunt experienţe care concep teatrul ca o poezie socializată sau, 
chiar mai mult, ca o poezie cu funcție socială. 

CLUBUL DE CARTE 
INSTITUTUL EUROPEAN 


Stimate Cititor, 

Institutul European Iaşi vine în sprijinul dumneavoastră ajutându-vă să 
economisiţi timp şi bani. 

Titlurile dorite — unele căutate îndelung prin librării — pot fi comandate 
acum direct de la Editură! 

Consultaţi oferta! Completaţi apoi talonul de comandă (carte poştală) din 
subsolul paginii. Nu uitaţi să înscrieţi, cu atenţie, titlul şi numărul de exemplare 
solicitate. 

Plata se va face ramburs (la primirea coletului poştal), taxele poştale fiind su- 
portate de editură. 

Şi pentru că dumneavoastră apreciați cărțile noastre, meritați din plin să 
faceți parte din Clubul de carte Institutul European, beneficiind totodată de 
reduceri semnificative de preţ. 

Numele 
Lod numeric peonil sssrinin POŞTALĂ Nu 
Strada umbral 
Destinatar 
EDITURA 
Jnstituted European 
{C.P 161, Cod 700107, IAȘI 


Judet (sector) 


Localhlalea TINE AIE IRINEI LEC IPN AR 


Depuneţi cartea puștală, completată, în cea mai apropiată cutie poştală! 

În aceeaşi seria au mai apărut 
(selectiv) 


e Analiza povestirii, Jean-Michel Adam, Françoise Revaz 
e Avangardismul românesc, George Bădărău 

e Caragiale sau virsta modernă a literaturii, Alexandru Călinescu 
e Comicul, Jean-Marc Defays 

* Dor şi armonie eminesciană, Leonida Maniu 

e Eminescu şi cultura indiană, Demetrio Marin 

e Fantasticul în literatură, George Bădărău 

* Introducere în studiile literare, Dumitru Tucan 

* Marile curente ale criticii literare, Gérard Gengembre 

* Medalioane, Zigu Ornea 

* Modernismul interbelic, George Bădărău 

e Naratologia. Introducere în teoria narațiunii, Mieke Bal 
e Neomodernismul românesc, George Bădărău 

* O teorie a literaturii, Florica Bodiştean 

e Ocheanul balcanic, Marius Nica 

* Personalitatea literaturii române, Constantin Ciopraga 

e Poetica sacrului, Mina-Maria Rusu 


* Poetica elementelor în lirica lui Lucian Blaga, Lăcrămioara Solomon 


* Povestea populară, Michel Valière 

* Romancierii interbelici, Livia lacob 

e Romantismul englez şi german, Mihai Stroe 

* Teoria şi practica semnului, loan S. Cârâc 

* Termenii-cheie ai analizei teatrului, Anne Ubersfeld 


In curs de apariţie: 


Teoria povestirii, Franz K. Stanzel 


TITLUL 

LIBRĂRII în care puteți găsi cărțile editurii /nstitutul European 
(selectiv) 


ALBA-IULIA 
Librăria Humanitas, str, | Decembrie 1918, 
bl. M10, tel. 0258.826007 


ARAD 
Librăria Corina, str. Mihai Eminescu nr. 2, 
tel. 0257.284749 


BACĂU 
Librăria Alexandria, str. Nicolae Bălcescu 
nr. 12, tel. 0234.545721 


BRAŞOV 
Librăria Ralu, str. Mureşenilor nr.12, 
tel. 0268.412601 


BUCUREŞTI 
Librăria Mihai Eminescu, Bd. Regina 
Elisabeta nr. 5, tel. 021.3158761 
Librăria Verona, Str. Pictor Arthur Verona 
nr. 13, tel 0788.758408 
Librăria Humanitas Krerzulescu, 
Calea Victoriei nr. 45, tel. 021.3135035 


CLUJ 
Librăria Logos, str. Republicii nr. 11A, 
tel. 0264.590297 
Librăria Universităţii, str. Universităţii nr.1 
Tel.0264.598107 
Librăria Dacia, str. Memorandumului nr.12 
Tel.0264.43 1494 


CONSTANȚA 
Librăria Sophia, str. Dragoş Vodă 
nr. 13, tel. 0241.616365 


CRAIOVA 
Librăria Școlii, str. M. Viteazu, bl. 7-14, 
tel. 0251.412588 


Librării ON-LINE 
www.euroinst.ro 
www. anticariatonline.ro 
www.librariaeminescu.ro 
www.cartedesucces.ro 


DEYA 


Librăria Prescom Divers, str. Ana Ipătescu nr. 


11, tel. 0254.213782 


IAŞI 
Librăria Casa Cărții, Bd. Ştefan cel Mare 
nr.56, tel. 0232.270610 
Librăria Junimea, Piaţa Unirii nr. 4, 
tel. 0232.412712 
Librăria M. Eminescu, str. 14 Decembrie 
1989, nr. 1, tel. 0232.264528 
Librăria Cubul de sticlă, Bd. Carol I nr. 3-5, 
tel. 0232.215683 
Librăria Alexandria, Str. Al. Lăpuşneanu nr. 
21, tel. 0232.206066 


PITEŞTI 
Librăria Casa Cărţii, Bd. Republicii, 
bl. G1, parter, tel. 0248.214679 


SIBIU 
Librăria Polsib, Şos. Alba Iulia nr. 40, 
tel. 0269.210058 


Librăria Humanitas, str. N. Bălcescu nr. 16, 
tel. 0269.21 1434 


SUCEAVA 
Librăria Casa Cărții, str. N. Bălcescu 
nr. 8, tel. 0230.530337 


TIMIŞOARA 


Librăria Esotera, str. Lucian Blaga, nr. 10, tel. 


0256.431340 

Librăria Noi, str. Hector, nr. 24 

tel. 0256.220949 

Librăria Cărtureşti, str. Aristide Demetriade 
nr. 1 (Iulius Mall), 

tel. 0256.247696 

Librăria Humanitas Emi! Cioran, 

str, Florimund Mercy nr. 1, 

tel. 0256.433180 

Poetica genurilor literare oferă o amplă şi actualizată sinteză teoretico-aplicativă asupra 
patternurilor discursive proprii celor trei tipuri fundamentale de texte literare — liricul, epicul şi 
dramaticul. Problema claseității literaturii este dezbătută atât sub aspectele sale tradiționale, cât 
mai ales în contextul descris de realitatea literară contemporană, care se sustrage oricăror înserieri 
forme, angajând teoria genurilor pe o direcţie funcțională, ce priveşte textul literar nu ca produs al 
unor convenţii mai mult sau mai puţin rigide, ci ca tip individual de discurs, ca modelare sui 
generis, decisă în context comunicațional. 

O carte de referință în literatura de specialitate, a cărei miză este atât sistematizarea unui 
spatiu teoretic deconcertant prin amploarea şi eterogenitatea sa, cât şi exprimarea unor poziții 
critice, personale în problemele controversate ce privesc codificarea generică a literaturii. 


DIN SUMAR: 


d E literatura clasificabilă? Genurile literare (genurile — forme de clasare a practicilor 
literare, momente istorice în evoluţia teoriei genurilor, genurile literare azi. din 
perspectiva pragmatică) * Textul liric * Textul epic * Textul dramatice 

